
Pratarmė 


Ši knyga — tai bandymas kuo platesnei auditorijai pateikti tvir- 
tus individualiosios psichologijos pagrindus ir atskleisti jos svar- 
bą pažįstant žmogų; drauge mėginame parodyti, kokie reikšmingi 
jos principai kasdien bendraujant su žmonėmis ir organizuo- 
jant savo gyvenimą. Knygą sudaro paskaitos, kurios buvo skai- 
tomos Vienos liaudies namuose [Volksheim in Wien] ištisus me- 
tus šimtams klausytojų. Pagrindinė šios knygos užduotis — 
parodyti, kaip dėl klaidingos individo elgsenos nukenčia mūsų 
visuomeninė veikla ir kūryba, padėti atskleisti individui jo klai- 
das ir paskatinti jį geriau įsilieti į visuomenę. 

Žinome, kokios apgailėtinos ir žalingos yra profesinės ar 
mokslo klaidos. Žmogaus pažinimo klaidos dažniausiai tiesiog 
pavojingos gyvybei. Tikiuosi, kad ir čia pateikiami, ir ankstesni 
mūsų teiginiai bei patirtys neliks nepastebėti stropių mūsų moks- 
lo atstovų toli už auditorijos ribų. 

Šioje vietoje jaučiuosi privaląs kuo nuoširdžiausiai padėkoti 
dr. Broseriui. Tai jis kruopščiai užrašė beveik viską, ką pateikiau 
kydamas, kad be jo paramos knyga vargiai būtų pasirodžiusi. 

Dėkoju ir dukrai med. dr. Ali Adler, atlikusiai korektūrą ir 
galutinai sutvarkiusiai knygą, kai aš dairiausi naujų individua- 
liosios psichologijos bičiulių Anglijoje ir Amerikoje. 

Knygos pasirodymą labai skatino S. Hirzelio leidykla ir ap- 
dairiai parengė tam visuomenę. Už tai individualioji psicholo- 
gijajai itin dėkinga. 

Šios paskaitos, ši knyga turėtų prisidėti nušviesdamos kelią 


žmonijai. 


Londonas, 1926 m. lapkričio 24 d. Dr. Alfred Adler 

Įvadas 


Žmogaus būdas - jo lemtis. 


Herodotas 


Negalima pernelyg didžiuotis ir puikuotis, kai kalbama apie 
žmogaus pažinimo pagrindus. Priešingai, tikrasis žmogaus pa- 
žinimas verčia mus tapti kuklesnius, nes suvokiame, prie kokios 
milžiniškos užduoties žmonija triūsia nuo savo kultūros ištakų; 
tiesa, šis triūsas nebuvo nei kryptingas, nei sistemingas, tad na- 
tūralu, kad laikui bėgant atsiranda vos vienas kitas geriau pa- 
žįstantis žmogų nei didžioji dauguma. Tai skaudus faktas. Ne- 
šališkai patyrinėję įsitikintume, kad dažniausiai esame 
nepajėgūs pažinti žmogų. Mes visi nelabai jį pažįstame. Tai su- 
siję su mūsų izoliuotu gyvenimu. Dar niekada žmonės negyve- 
no taip izoliuoti kaip šiandien. Nuo pat vaikystės mes palaiko- 
me nedaug ryšių. Mus izoliuoja šeima. Apskritai visa mūsų 
gyvensena neskatina glaudaus kontakto su aplinkiniais, būti- 
no, kad skleistųsi šis menas, žmogaus pažinimas. Tai du tarpu- 
savyje priklausomi veiksniai. Ilgainiui savo ruožtu neįstengia- 
me užmegzti kontakto su žmonėmis - jie pernelyg ilgai atrodė 
svetimi, nes jų nesupratome. 

Reikšmingiausias šio nesupratimo padarinys yra tas, kad mū- 
sų elgsena su aplinkiniais, mūsų bendrabūvis dažniausiai vi- 
siškai nevykę. Dažnai pabrėžiamas opus faktas, kad nesusikal- 
bame ir prasilenkiame, negalime sutarti, nes susiduriame tarsi 


svetimi ne tik visuomenėje, bet ir su artimiausiais žmonėmis, 

šeimoje. Kaip dažnai girdime skundus tėvų, kurie nesupranta 
vaikų, ir atvirkščiai! Vis dėlto pagrindinės žmonių bendrabūvio 
sąlygos tiesiog verčia suprasti vieniems kitus, nes nuo to esmin- 
gai priklauso mūsų elgsena. Žmonės kur kas geriau sugyventų, 
jeigu labiau pažintų žmogų, nes išnyktų tam tikros trikdančios 
bendrabūvio formos, kurios šiandien įmanomos tik todėl, kad 
nepažįstame vieni kitų ir nuolat gresia pavojus apsirikti verti- 
nant kitus pagal išorę, patikėti kitų apsimetinėjimu. 

Norėtume paaiškinti, kodėl kaip tik medicina mėgina tyrinėti 
šią plačią sritį, kurti discipliną, vadinamą Žmogaus pažinimu, 
kokios yra šio mokslo prielaidos, kokie uždaviniai jam kyla ir 
kokių laimėjimų čia galime tikėtis. 

Pirmiausia turime pabrėžti, kad pati psichiatrija yra discipli- 
na, primygtinai reikalaujanti žmogaus pažinimo. Psichiatras pri- 
valo kuo greičiau suvokti paciento psichikos gyvenimą. Tik 
išsiaiškinus, kas vyksta paciento psichikoje, įmanoma susida- 
ryti teisingą nuomonę, pasiūlyti bei atlikti intervenciją ir gydy- 
mą šioje medicinos srityje. Čia negalimi paviršutiniški sprendi- 
mai, už kiekvieną klaidą tuoj pat susilaukiame atpildo, o teisingai 
suvokę dažniausiai savo ruožtu patiriame sėkmę. Žodžiu, nuo- 
lat tenka laikyti gana griežtą ir neatidėliotiną egzaminą. Visuo- 
meniniame gyvenime dar galima apsirikti sprendžiant apie kitą 
žmogų. Ir šiuo atveju kaskart susilaukiame bausmės, bet reakci- 
jaį klaidą gali būti tokia pavėluota, kad dažniausiai jau neįžvel- 
giame sąryšio ir stebimės, kokias skaudžias nesėkmes ir sun- 
kius likimus sąlygojo klaida, padaryta vertinant žmogų gal net 
prieš kelis dešimtmečius. Šios aplinkybės vis primena, kad pa- 
žinti žmogų ir nuolat tobulinti šį pažinimą privalo kiekvienas. 

Tirdami ligonius netrukome įsitikinti, kad visa, kas būdinga 
jų psichikos anomalijų ir komplikacijų struktūrai, iš esmės nėra 
svetima ir vadinamajam normaliam žmogui. Tik ligos atveju tie 
patys elementai ir prielaidos aiškesni, ryškesni ir lengviau atpa- 


žįstami. Jei turime tai omeny, galime mokytis iš ligos atvejų, ly- 

gindami juos su normaliu psichikos gyvenimu, kaupti patirtį ir 
tapti vis akylesni ir normaliomis aplinkybėmis. Tai leidžia mū- 
sų įgūdžiai, taip pat atsidavimas ir kantrybė, kurių reikalauja 
kiekviena profesija. 

Pirmoji išvada, kurią padarėme, buvo tokia: stipriausi žmo- 
gaus psichikos gyvenimą formuojantys postūmiai patiriami 
ankstyvoje vaikystėje. Savaime tai nėra ypatingas atradimas, įvai- 
rūs tyrinėtojai panašiai samprotavo visais laikais. Nauja buvo 
tik tai, kad tuos vaikiškus išgyvenimus, įspūdžius ir nuostatas, 
kuriuos įstengėme nustatyti, mes pamėginome susieti su vėles- 
niais psichikos gyvenimo reiškiniais, ankstyvosios vaikystės iš- 
gyvenimus lyginome su vėlesnėmis situacijomis ir vėlesne indi- 
vido laikysena. Paaiškėjo itin svarbus faktas: pavienių psichikos 
gyvenimo reiškinių anaiptol negalima laikyti nepriklausomomis at- 
skirybėmis, juos suprasti įmanoma tik pripažinus, kad visi jie 
sudaro neišardomą visumą, ir įžvelgus Žmogaus raidos liniją 
[Bewegungslinie], gyvenimo šabloną [Lebensschablone|, stilių 
bei suvokus, kad slaptas vaiko elgsenos tikslas sutampa su su- 
augusio žmogaus elgsenos tikslu. Trumpai tariant, stulbinamai 
aiškiai atsiskleidė, kad psichikos raidos požiūriu apskritai neįvy- 
ko jokių pokyčių, gal kiek pasikeitė išorinė psichikos reiškinių 
forma, jų konkretus, verbalinis pavidalas, t. y. fenomenai, betjų 
pagrindas, tikslas ir dinamika, visa, kas psichikos gyvenimą 
stumia tikslo link, nepakito. Pvz., susidūrę su baimingo būdo 
pacientu, nepasitikinčiu ir nuolat besistengiančiu atsiskirti nuo 
kitų, nesunkiai įsitikindavome, kad tie patys polinkiai, tik vai- 
kiškai paprastesni ir aiškesni, jam buvo būdingi jau trečiaisiais 
ar ketvirtaisiais gyvenimo metais. Tad ėmėme laikytis taisyklės 
pirmiausia sutelkti dėmesį į paciento vaikystę. Išmokome daug 
ką atspėti iš žmogaus vaikystės, sužinoti, ko niekas mums nesa- 
kė. Paciento polinkius laikėme pirmųjų vaikystės išgyvenimų 
atspaudais, išliekančiais iki senatvės. Antra vertus, išgirdę, ko- 


kius vaikystės įvykius Žmogus prisimena, ir teisingai tai supra- 

tę, galime susidaryti vaizdą, su kokiu žmogumi susidūrėme. Čia 
remiamės dar viena išvada: žmonės labai sunkiai vaduojasi iš 
elgsenos šablono, susiformavusio pirmaisiais gyvenimo metais. 
Nedaugeliui pavyksta jo atsikratyti, net jei dėl pasikeitusių ap- 
linkybių suaugusio Žmogaus psichikos gyvenimo apraiškos 
mainosi ir todėl daro kitokį įspūdį. Bet tai nereiškia, kad pakito 
gyvenimo šablonas; psichikos gyvenimo pagrindas tebėra toks 
pat, raidos linija išlieka, ir galime spėti, kad ir vaikystėje, ir bran- 
dos metais žmogaus tikslas yra tas pats. Sutelkti dėmesį į vai- 
kystę prireikė dar ir todėl, kad suvokėme: planuodami kažką 
keisti neturėtume stengtis tarsi iš aukšto nubraukti begalę pa- 
ciento išgyvenimų ir įspūdžių, pirmiausia reikia nustatyti ir at- 
skleisti jo elgsenos šabloną, kuris padėtų suprasti Žmogaus sa- 
vitumą ir kartu neįprastas jo ligos apraiškas. 

Tad svarbiausia mūsų mokslui tapo stebėti vaikų psichikos 
gyvenimą, ir tai buvo pakankama atgaiva ir pamoka. Paskelbta 
daugybė mokslo darbų, kuriuose tyrinėjami pirmieji vaikystės 
metai. Susikaupė toks milžiniškas dar neapdorotos medžiagos 
kiekis, kad apsirūpinta ilgam ir kiekvienas čia gali atrasti daug 
naujo, svarbaus ir įdomaus. 

Kartu šis mokslas gali padėti išvengti klaidų: juk Žmogaus 
pažinimas nėra mokslas dėl mokslo. Remdamiesi įgytomis Ži- 
niomis savaime įsitraukėme į auklėjamąjį darbą ir triūsiame čia 
jau daug metų. Auklėjamasis darbas - tai tikras lobis kiekvie- 
nam suvokusiam, koks svarbus mokslas yra žmogaus pažini- 
mas, kiekvienam norinčiam jo įgyti ir jį išmėginti; tai ne knyginė 
išmintis, to reikia išmokti praktiškai. Tam būtina drauge išgy- 
venti kiekvieną psichikos gyvenimo reiškinį, įsijausti į jį, lydėti 
žmogų perjo džiaugsmus ir būgštavimus; panašiai geras daili- 
ninkas piešiamo Žmogaus bruožams tegali suteikti tai, ką pajau- 
tė. Tad galime sakyti, kad žmogaus pažinimas - tai menas, dis- 
ponuojantis daugybe įrankių ir, antra vertus, glaudžiai susijęs 


su kitais menais, menas, kuriuo puikiai pasinaudojo tam tikra 

žmonių grupė, poetai. Šis menas pirmiausia turėtų plėsti mūsų 
Žinias, skatinti mūsų visų geresnę ir brandesnę psichinę raidą. 
Dažnai šis darbas ganėtinai keblus, mat šiuo klausimu visi 
esame labai jautrūs. Nedaug tėra žmonių, kurie nelaikytų savęs 
žmogaus žinovais, nors išvis nestudijavo šio mokslo; dar ma- 
žiau tokių, kurie nepasijustų užgauti išsyk, vos pasiūlytume jiems 
geriau pažinti žmogų. Tarp pastarųjų tikrai norintys jį pažinti 
tėra tie, kuriems Žmogaus vertė jau šiek tiek atsiskleidė išgyve- 
nus savo ar atjautus kito sielvartą. Tokiomis aplinkybėmis mū- 
sų veikla neapsieis be tam tikros taktikos. Niekas nesukelia tokio 
priešiškumo ir nesulaukia tokios kritikos kaip tiesmukai pateik- 
tos žinios apie Žmogaus psichikos gyvenimą. Kiekvienas neno- 
rintis užsitraukti nemalonės turėtų būti itin atsargus. Geriau- 
sias būdas įgyti blogą vardą - neapdairiai naudotis šiuo mokslu, 
piktnaudžiauti juo, pvz., užstalėje demonstruoti, kiek daug ži- 
nai ar numanai apie kaimyno psichikos gyvenimą. Taip pat pa- 
vojinga pateikti prašalaičiui pamatines šio mokslo įžvalgas kaip 
iš anksto paruoštus teiginius. Net ir šį tą išmanantys tokiu atve- 
ju pagrįstai jaustųsi užgauti. Tad darsyk pakartosime, ką sakė- 
me pradžioje: šis mokslas verčia mus būti kuklesnius, neleisda- 
mas skubotai ar be reikalo švaistytis jo išvadomis; beje, šitai 
darydami tik pademonstruotume senąją vaikystės puikybę, no- 
rą pasigirti ir parodyti, kiek daug jau visko mokame. Toks suau- 
gusio žmogaus elgesys kur kas pavojingesnis. Tad siūlytume 
palūkėti, pirmiausia pažinti save ir nepiktnaudžiauti Žmogaus 
pažinimu, kur nors įgytomis šiojo žiniomis. Tai tik pridarytų 
papildomų keblumų besivystančiam mokslui ir pakenktų jo tiks- 
lams, nes jam būtų primestos neapdairaus - tiesa, entuziastin- 
go — sekėjo klaidos. Geriau būti atsargiems ir atminti: prieš 
pareikšdami nuomonę mažų mažiausiai turime išvysti visumą, 
o pasakyti tą nuomonę reikėtų tik kai esame tikri, jog ji kam nors 
pravers. Mat galime labai pakenkti, net ir visiškai teisingą nuo- 


monę pasakę nevykusiai ar netinkamu momentu. 

Prieš tęsdami šiuos samprotavimus turime atremti vieną prieš- 
taravimą, į kurį tikriausiai ne vienas jau atkreipėte dėmesį. Anks- 
čiau teigėme, kad Žmogaus raidos linija lieka nepakitusi; šis tei- 
ginys kai kam atrodys nesuprantamas, juk žmogus gyvenime 
įgyja tiek daug patirties, kuri verčia jį keisti elgseną. Betgi prisi- 
minkime, kad kiekviena patirtis daugiareikšmė. Vargiai atsiras 
du Žmonės, iš tos pačios patirties darantys vienodas praktines 
išvadas. Patirtis ne visada prideda išminties. Gal ilgainiui iš- 
mokstama vienų sunkumų vengti, kitus pakęsti. Bet dėl to nepa- 
kinta žmogaus raidos linija. Toliau pamatysime, kad iš visų pa- 
tyrimų Žmogus praktiškai pasinaudoja tik tam tikrais, tais, kurie, 
įdėmiau pažvelgus, visada pasirodo kažkaip derantys su jo rai- 
dos linija, atitinkantys gyvenimo šabloną. Mūsų kalba sujai bū- 
dinga nuojauta tvirtina*, kad kiekvieno valia vienaip arba ki- 
taip pasinaudoti savo patirtimi. Išties kasdien galima įsitikinti, 
kad iš patirties daromos kuo įvairiausios išvados. Antai, tarkim, 
Žmogus nuolat daro tą pačią klaidą. Net jei pavyktų jam įrodyti, 
jog klysta, rezultatai gali būti visiškai skirtingi. Vienas padarys 
išvadą, kad metas nustoti tą klaidą kartojus. Tokia išvada gana 
reta. Kitas atsakys, kad šitaip elgėsi pernelyg ilgai ir jau niekada 
nepajėgs atprasti. Trečias dėl savo klaidų kaltins tėvus ar ap- 
skritai auklėjimą, tvirtins, kad niekas juo nesirūpino ar pernelyg 
lepino, ar per griežtai auklėjo, ir toliau kartos savo klaidą. Pasta- 
rasis išsiduoda išties tenorįs elgtis kaip elgęsis. Šitaip jis visada 
gali apsidrausti ir tariamai pasiteisinęs išvengti savikritikos. Pats 
jis niekuo dėtas, dėl visų jo nesėkmių kalti kiti. Jis nepastebi, kad 
ne itin stengiasi įveikti savo ydas, priešingai, yra netgi gan aist- 
ringai priejų prisirišęs, ir blogas auklėjimas iš tiesų tėra kaltas tol, 
kol žmogus to nori. Suvokę, kad patirtys daugiareikšmės, kad išjų 
galima padaryti įvairias išvadas, suprasime ir tai, kodėl, užuot 


* Šį teiginį autorius grindžia žodžių junginiu Erfahrungen machen, pa- 


žodžiui „daryti patirtis“ (įsitikinti). - Vert. 

keitęs elgseną, Žmogus savo išgyvenimus iškraipo taip, kad jie 
derėtų prie ankstesnės elgsenos. Matyt, sunkiausia žmogui pa- 
Žžinti ir keisti save. 

Kiekvienam, kuris panorėtų įsikišti ir pradėti ugdyti geres- 
nius žmones, būtų labai keblu, jei negalėtų disponuoti Žmogaus 
pažinimo patirtimi ir išvadomis. Veikiausiai jis tik slystų pavir- 
šiumi kaip iki šiol manydamas, jog įstengė kai ką pakeisti, nes 
pasikeitė išorinė individo raiška, atsirado naujų atspalvių. Rem- 
damiesi praktiniais pavyzdžiais įsitikinsime, kaip menkai toks 
įsikišimas keičia žmogų, pamatysime, kad šie pokyčiai tėra regi- 
mybė, netrukus išsisklaidanti, jei nepakito raidos linija. Žmo- 
gaus keitimo procesas anaiptol nelengvas, jis reikalauja nema- 
žai apdairumo ir kantrybės; pirmiausia reikia atsižadėti 
asmeninės tuščiagarbystės, nes kitas žmogus nėra įpareigotas 
būti mūsų tuščiagarbystės objektu. Be to, šis procesas turi vykti 
taip, kad būtų priimtinas kitam. Juk suprantama, kad žmogus 
gali atsisakyti šiaip mėgstamo patiekalo vien todėl, kad šis ne- 
tikusiai pasiūlytas. 

Žmogaus pažinimas turi dar vieną, socialinį, aspektą, kuris 
irgi labai svarbus. Neabejotina, kad žmonės daug geriau sugy- 
ventų, labiau suartėtų, jei geriau suprastų vieni kitus. Juk tokiu 
atveju jie negalėtų vienas kito apgauti. Apgaulės galimybė - tai 
didžiulė grėsmė visuomenei. Šią grėsmę irgi turime atskleisti ko- 
legoms, kuriuos išlydime į gyvenimą. Jie turi gebėti gyvenime 
atpažinti visa, kas nesąmoninga, kiekvieną nutylėjimą, apsime- 
timą, kaukę, klastą ir vylių, kad atkreiptų dėmesį tų, kuriems tai 
skirta, ir pagelbėtų jiems. Čia mums padės tik sąmoningai pasi- 
telkiamas žmogaus pažinimas. 

Tikriausiai įdomus būtų ir toks klausimas: kas geriausiai su- 
geba taikyti ir tobulinti žmogaus pažinimą? Jau minėjome, kad 
šio mokslo neįmanoma plėtoti tik teoriškai. Nepakanka žinoti 
taisykles, būtina Žinias perkelti į praktiką, ilgainiui jas vis la- 


biau apibendrinant ir geriau suvokiant, idant išmoktume žvelg- 

ti aštriau ir giliau, nei leido ankstesnė patirtis. Kaip tik tai yra 
pagrindinė priežastis, skatinanti teorinį žmogaus pažinimą. Bet 
įlieti šiam mokslui gyvybės tegalime išeidami į gyvenimą, čia 
išmėgindami ir taikydami jo principus. Minėtas klausimas per- 
šasi todėl, kad mūsų auklėjimas pateikia pernelyg mažai žinių 
apie žmogų, juolab teisingų, kol kas jis tiesiog nepajėgus pateik- 
ti tinkamų žinių. Savieigai paliekama tai, kiek vaikas vystysis ir 
kokias praktines išvadas padarys iš savo lektūros bei išgyveni- 
mų. Nėra ir tradicijos puoselėti žmogaus pažinimą. Nesukurtas 
mokymas apie jį, ir šiuo požiūriu Žmogaus pažinimas primena 
chemiją, kai ši dar buvo alchemija. 

Pasidomėję, kas iš taip sumišai auklėtųjų sugebėjo pažinti 
žmogų, pamatysime, kad tai žmonės, dar nepraradę ryšių, išlai- 
kę kontaktą su aplinkiniais ir gyvenimu, žodžiu, tie, kurie tebėra 
optimistai ar mažų mažiausiai kovojantys pesimistai, dar ne- 
puolę į neviltį. Bet vien kontakto negana, reikia ir išgyvenimo. 
Tad išvada būtų tokia: šiandien, kai auklėjimas nepakankamas, 
tikrai pažinti Žmogų tegali tam tikro tipo žmonės, „atgailaujan- 
tys nusidėjėliai“, tie, kurie arba patys išgyveno visus sielos pa- 
klydimus ir galiausiai išsigelbėjo, arba buvo labai arti šito. Žino- 
ma, gali ir kiti, ypač tie, kuriems kas nors tai vykusiai 
pademonstravo, arba apdovanotieji ypatinga įsijautimo geba. Bet 
geriausias žmonių žinovas bus tas, kuris pats iškentėjo visas 
aistras. Regis, ne tik mūsų dienomis, bet ir visų religijų formavi- 
mMmosi laikais atgailaujantis nusidėjėlis labiausiai vertinamas, iš- 
keliamas aukščiau už šimtą teisiųjų. Pasvarstę, kodėl taip atsi- 
tinka, turėsime sutikti, kad žmogus, išbridęs iš gyvenimo 
sunkumų, išsiropštęs iš pelkės, suradęs jėgų viską nusimesti ir 
pakilti, geriausiai pažįsta ir geruosius, ir bloguosius gyvenimo 
aspektus. Niekas jam neprilygs, ir labiausiai neprilygs teisusis. 

Pažinus žmogaus psichiką savaime randasi pareiga, užda- 
vinys, kurį trumpai galime nusakyti taip: reikia sugriauti žmo- 


gaus elgsenos šabloną, jei jis pasirodo esąs netinkamas gyveni- 

mui, panaikinti klaidingą perspektyvą, verčiančią jį blaškytis, 
ir pasiūlyti kitą, palankesnę bendrabūviui ir egzistencijos lai- 
mei, - pasiūlyti mąstymo ekonomiją arba, kukliau kalbant, nau- 
ją, bendrystės jausmu grindžiamą šabloną. Anaiptol neketina- 
me idealiai formuoti psichikos raidos. Pamatysime, kad didžiulė 
parama klystančiam ir besiblaškančiam yra tiesiog naujas po- 
žiūris, nes Žmogus aiškiai pajunta, kur išklydo iš kelio. Tokie 
samprotavimai anaiptol nėra nepriimtini ir griežto determiniz- 
mo atstovams, susaistantiems priežasčių ir padarinių grandine 
visus žmonių gyvenimo įvykius. Neabejotina, kad ir priežastin- 
gumas pakinta, ir išgyvenimų poveikis visiškai kitoks, kai nu- 
bunda dar viena jėga, dar vienas motyvas - savęs pažinimas, kai 
žmogus aiškiau suvokia, kas ir kodėl su juo vyksta. Žmogus ta- 


po kitas ir veikiausiai niekada negalės šito išsižadėti. 


Pirmas skyrius 


Žmogaus psichika 


1. Psichikos gyvenimo sąvoka ir prielaidos 


Mes teigiame, kad psichiką turi tik judrūs gyvi organizmai. Išties 
ji kuo glaudžiausiai susijusi su laisvu judėjimu. Vargiai įmano- 
ma kalbėti apie įsišaknijusių organizmų psichikos gyvenimą, jis 
jiems apskritai nereikalingas. Tik pagalvokime, kaip siaubinga 
jausmą ir mintį priskirti įsišaknijusiam augalui, kuris tokiu at- 
veju galėtų numatyti būsimą skausmą ir lauktų jo nepajėgda- 
mas apsisaugoti, nes apskritai neįstengia judėti; arba įsivaiz- 
duokime, kad augalas turi protą, laisvą valią, bet kartu yra 
visiškai nepajėgus ta valia pasinaudoti. Jo valia ir protas neiš- 
vengiamai būtų nevaisingi. 

Taigi matome, kaip ryškiai augalą nuo gyvūno skiria psichi- 
kos gyvenimo stygius, ir drauge išsyk suvokiame, koks svarbus 
ryšys sieja judėjimą ir psichikos gyvenimą. Toliau samprotaudami 
ta linkme turime pripažinti, kad tiriant psichikos gyvenimo rai- 
dą reikia suvokti viską, kas siejasi su judėjimu, išsyk atsižvelgti 
įsunkumus, kurie kyla keičiant buvimo vietą; turime pripažinti, 
kad psichikos gyvenimas neišvengiamai susijęs su išankstiniu 
numatymu, patirties kaupimu, atminties ugdymu, visa tai ilgai- 
niui panaudojant gyvenimo praktikai. 

Vadinasi, pirmiausia galime teigti, kad psichikos gyvenimo 
raida neatsiejama nuo judėjimo, kad visus psichikos laimėjimus, 
jos pažangą sąlygoja kaip tik organizmo judrumas. Šis judru- 
mas skatina, žadina, reikalauja vis intensyvesnio psichikos gy- 
venimo. Įsivaizduokime individą, kuriam apskritai uždrausta 
judėti: jo psichikos gyvenimas būtų pasmerktas sąstingiui. „Tik 


laisvė gimdo milžinus, prievarta griauna ir žudo“. 

2. Psichikos organo funkcija 


Vertindami psichikos gyvenimo funkciją šiuo požiūriu įsiti- 
kinsime, kad regime įgimto sugebėjimo, puolimo arba gynybos or- 
gano, raidą (atsižvelgiant į tai, ar aplinkybės verčia organizmą 
pulti ar gintis). Tad psichikos gyvenimas tėra kompleksas puo- 
limo ir gynybos priemonių, kuriomis reaguojama į aplinkos po- 
veikį, siekiant išsaugoti Žmogaus organizmą ir užtikrinti jo rai- 
dą. Priėmus šią prielaidą atsiranda aibė kitų, taip pat svarbių 
suvokiant psichiką. Psichikos gyvenimo neįmanoma įsivaizduoti 
izoliuoto, priešingai, psichika neatsiejama nuo to, kas ją supa, ji 
priima išorinius impulsus, vienaip ar kitaip atsako į juos, puo- 
selėja sugebėjimus ir galias, būtinus, kad organizmas įstengtų 
pasipriešinti aplinkai arba prisitaikyti prie jos, užtikrinančius 
jo gyvybingumą. 

Taigi išsyk atsiskleidžia daugybė įvairiausių sąryšių. Pir- 
miausia turime omeny paties organizmo savybes, žmogaus ypa- 
tingumą, jo kūniškumą, šiojo pranašumus ir kliaudas. Tiesa, pas- 
tarosios sąvokos gana santykinės. Sunku tvirtai pasakyti, ar 
kokia nors jėga, koks nors organas reiškia pranašumą ar kliau- 
dą. Ir viena, ir kita priklauso nuo susiklosčiusių aplinkybių. An- 
tai Žmogaus pėda tam tikra prasme tėra sunykusi plaštaka. Lai- 
piojančiam gyvūnui tai būtų siaubinga kliauda, bet judančiam 
žeme Žmogui tai toks pranašumas, kad jis tikrai nepageidaus 
keisti pėdą į normalią plaštaką. Apskritai neturėtume manyti, 
kad nevisavertiškumo apraiškos asmens ar tautos gyvenime tė- 
ra vien blogybių šaltinis, kaskart tai priklauso nuo aplinkybių. 
Be to, galime numanyti, kad labai praplėstume tyrinėjimų lauką, 
pamėgindami atsižvelgti į sąryšius, siejančius žmogaus psichi- 
kos gyvenimą ir kosminius reiškinius - dienos ir nakties kaitą, 
saulės viešpatavimą mūsų sistemoje, atomų sužadinimą ir t. t. 
Mūsų psichikos gyvenimo ypatybės labai priklauso ir nuo šių 
veiksnių. 

3. Psichikos gyvenimo teleologija 


Tirdami psichikos impulsus, pirmiausia irgi pastebime tiks- 
lo link nukreiptą judėjimą. Todėl reikia pripažinti, kad apsirik- 
tume palaikę Žmogaus psichiką statiška visuma; priešingai, ją 
tegalime įsivaizduoti kaip sąveiką permainingų jėgų, turinčių 
vieną pagrindą ir siekiančių vieno tikslo. Šį tikslo siekį numano 
jau pati prisitaikymo sąvoka. Negalime įsivaizduoti psichikos 
gyvenimo be tikslo, kurio link vyksta jos raida, visa psichikos 
gyvenimo dinamika. 

Tad žmogaus gyvenimą lemia tikslas. Žmogus negali mąstyti, 
jausti, norėti, netgi sapnuoti, jei to nesąlygoja, nelemia, neriboja, 
nekreipia įsivaizduojamas tikslas. Šis randasi kone savaime pri- 
klausomai nuo organizmo poreikių ir išorinio pasaulio reikala- 
vimų bei neišvengiamo organizmo atsako į juos. Visi fiziniai ir 
psichiniai žmogaus gyvenimo reiškiniai atitinka pateiktus prin- 
cipus. Psichikos raidą tegalime įsivaizduoti šitaip apribotą, nu- 
kreiptą į įsivaizduojamą tikslą, kuris savaime atsiranda sąvei- 
kaujant minėtoms jėgoms. Pats tikslas gali būti kintantis arba 
statiškas. 

Žodžiu, kiekvieną psichikos reiškinį galime suvokti kaip pa- 
sirengimą tam, kas vyks ateityje. Regis, apskritai neįmanoma, 
kad psichikos organas neturėtų tikslo, ir individualioji psicholo- 
gija visus Žmogaus psichikos reiškinius suvokia taip, tarsi jie 
būtų nukreipti į tikslą. 

Žinodami žmogaus tikslą ir šiaip daugmaž orientuodamiesi 
pasaulyje, drauge žinome ir tai, ką galėtų reikšti žmogaus raiš- 
ka, galime suvokti ją kaip pasirengimą šiam tikslui. Tokiu atveju 
aišku ir tai, kaip žmogus turi judėti, kad šį tikslą pasiektų; pana- 
šiai žinome, kokia trajektorija judės akmuo, kai leisime jam kristi 
žemyn. Skirtumas tik tas, kad psichika nepaklūsta grynam gam- 
tos dėsniui, nes įsivaizduojamas tikslas nėra statiškas, jis gali 


kisti. Tačiau jei Žmogus įsivaizduoja tikslą, atitinkami psichi- 

kos impulsai bus tokie neišvengiami, tarsi čia viešpatautų gam- 
tos dėsnis, verčiantis žmogų elgtis pagal jį. Tačiau tai anaiptol 
nereiškia, kad psichikos gyvenimą valdo gamtos dėsnis, prie- 
šingai, žmogus čia kuria savo dėsnius. Jei ilgainiui šie jam atrodo 
esą gamtos dėsniai, tai tėra regimybė: jis nepastebi pats prikišęs 
nagus, kai tikisi konstatavęs tų dėsnių nekintamumą, determina- 
ciją, įrodęs juos. Pvz., stebėdami žmogų, kuris nori nutapyti pa- 
veikslą, pamatysime, kad jis elgiasi kaip tik taip, kaip turėtų elg- 
tis tokį tikslą turintis žmogus. Visus reikiamus žingsnius jis atliks 
taip nuosekliai, tarsi tai būtų gamtos dėsnis. Tačiau ar jis tikrai 
privalo nutapyti paveikslą? 

Vadinasi, judėjimas gamtoje ir psichikoje skiriasi. Čia visų 
diskusijų apie Žmogaus valios laisvę ištakos, ir šiandien, regis, 
vis labiau linkstama kalbėti taip, tarsi žmogaus valia nebūtų 
laisva. Taip, ji išties tampa nelaisva vos prisirišusi prie tikslo. O 
šį dažniausiai sąlygoja kosminės, animalinės ir visuomeninės 
aplinkybės, tad suprantama, kad psichikos gyvenimas atrodo 
paklūstantis nekintamiems dėsniams. Tačiau jei, pvz., indivi- 
das neigia savo ryšius su visuomene ir mėgina juos nutraukti 
arba jeijis nenori taikstytis su gyvenimo faktais, tariami psichi- 
kos gyvenimo dėsningumai nustoja veikę ir atsiranda naujas 
dėsningumas, savo ruožtu sąlygojamas naujo tikslo. Ir bendrys- 
tės dėsnis netenka saistančios galios, jei žmogus nusivilia gyve- 
nimu ir apskritai mėgina numarinti bičiuliškus jausmus. Vadi- 
nasi, tenka pripažinti, kad judėjimas psichikos gyvenime 
neišvengiamas tik iškėlus tikslą. 

Ir priešingai - stebėdami žmogaus raišką galime spręsti apie 
įsivaizduojamą tikslą. Ši galimybė netgi svarbesnė, nes pasitai- 
ko žmonių, kuriems neaiškūs jų pačių tikslai. Išties, siekdami 
pažinti žmogų turime nuolat atlikti šią procedūrą. Ji ne tokia 
paprasta kaip ankstesnė, nes Žmogaus raiška daugiareikšmė. 
Tačiau galime paimti keletą jos elementų, palyginti juos, sujung- 


ti linija. Žmogų galime suprasti, pamėginę sujungti linija jo lai- 

kyseną, jo raiškos formas dviem skirtingais gyvenimo momen- 
tais. Taip įgyjame sistemą, kuria naudojantis susidaro vienos kryp- 
ties įspūdis. Drauge kartais tiesiog apstulbstame pastebėję, koks 
veiksmingas iki pat senatvės išlieka vaikiškas šablonas. Pateik- 
sime vieną pavyzdį. 

Trisdešimtmetis itin ambicingas vyriškis nepaisant raidos 
sunkumų įgijo autoritetą ir pasiekė gerų rezultatų. Jis kreipiasi į 
gydytoją dėl sunkiausios depresijos ir skundžiasi nenoru dirbti 
nei gyventi. Jis pasakoja, kad ruošiasi sužadėtuvėms, bet labai 
nepatikliai žvelgia į ateitį. Jį kamuoja baisus pavydas, ir kyla 
grėsmė, kad sužadėtuvės netrukus iširs. Faktai, kuriuos jis pa- 
teikia, anaiptol nėra įtikinami, merginai negalima nieko prikišti. 
Vyriškio rodomas nepasitikėjimas kelia įtarimą, kad jis yra vie- 
nas iš daugelio žmonių, kurie artinasi prie kito, jaučiasi jo trau- 
kiami, bet kartu užima puolimo poziciją ir kupini nepasitikėji- 
mo naikina tai, ką nori sukurti. Pamėginkime išgriebti kokį nors 
jo gyvenimo įvykį ir palyginkime su dabartiniu, kad galėtume 
nubrėžti anksčiau minėtą liniją. Remdamiesi patirtimi, visada 
pasitelkiame pirmuosius vaikystės įspūdžius, nors ir žinome, 
kad tai, ką išgirsime, ne visada objektyvu. Pirmasis paciento vai- 
kystės prisiminimas buvo toks. Jis su mama iirjaunėliu broliu ėjo 
per turgų. Dėl spūsties motina paėmė jį, vyresnėlį, ant rankų. 
Pastebėjusi klaidą, vėl pastatė ant žemės ir paėmė brolį, o jis 
nusiminęs bėgo šalia. Jam tada buvo ketveri. Pasakojant šį prisi- 
minimą girdisi intonacijos, panašios į ankstesnes, kai vyriškis 
kalbėjo apie dabartinę kančią: jis nėra tikras, jog yra išrinktasis, 
ir nepakenčia minties, kad pirmenybė gali būti suteikta kitam. 
Vyriškis labai nustemba ir iš karto suvokia sąryšį, vos atkreipia- 
me dėmesį į šią aplinkybę. 

Tikslas, kurio link nukreipta visa žmogaus raiška, randasi 
dėl vaiką veikiančių išorinio pasaulio įspūdžių. Idealas, žmo- 
gaus tikslas formuojasi jau pirmaisiais gyvenimo mėnesiais. Jau 


tada svarbūs tampa pojūčiai, į kuriuos vaikas reaguoja džiaugs- 

mu arba nepasitenkinimu. Tada pastebimos ir pirmosios pasau- 
lėvaizdžio užuomazgos, nors jos reiškiasi labai primityviai. Žo- 
džiu, jau kūdikystėje klojami psichikos gyvenimo veiksnių, ku- 
riuos stebime šiandien, pamatai. Ilgainiui šie veiksniai vis labiau 
plėtojami ir transformuojami. Įvairiausios įtakos verčia vaiką re- 
aguoti į gyvenimo reikalavimus, pasirenkant tam tikrą poziciją. 

Vadinasi, negalime prieštarauti tyrinėtojams, pabrėžiantiems, 
kad žmogaus būdo bruožai atsiskleidžia jau kūdikystėje; kaip 
tik todėl daug kas tvirtina, kad žmogaus būdas įgimtas. Tačiau 
akivaizdu, kokia visuotinai kenksminga nuomonė, kad žmogus 
paveldi būdą iš tėvų, nes ji kliudo auklėtojams su pasitikėjimu 
atlikti savo uždavinius. Negana to, žmonės dažnai remiasi pa- 
veldimo būdo prielaida, siekdami pasiteisinti, nusimesti atsa- 
komybę, o tai savo ruožtu prieštarauja auklėjimo uždaviniams. 

Iškeliant tikslą neišvengiama ir kultūros įtakos. Kultūra brė- 
žia savotišką ribą, ir vaikas nuolat susiduria su ja, kol atranda 
kelią, kuriuo jis pajėgus eiti, kuris užtikrina jo norų išsipildymą 
ir kartu saugumą bei prisitaikymą ateityje. Labai anksti aiškėja, 
kokio laipsnio saugumo vaikas trokšta ir kiek jį užtikrina kultū- 
ra. Tai nėra tiesiog saugumas nuo pavojų; kaip ir gerai sukonst- 
ruotos mašinos atveju reikalingas papildomas saugumo koeti- 
cientas, kuris dar labiau užtikrintų, kad žmogaus organizmas 
bus išsaugotas. Šį saugumo koeficientą vaikas įgyja siekdamas 
didesnių nei jam teikiamos garantijų, reikalaudamas labiau pa- 
tenkinti jo potraukius, žodžiu, siekdamas pertekliaus daugiau, 
nei reikėtų stabilumui, ramiai raidai. Taip psichikos gyvenime 
atsiranda naujas veiksnys. Vaiko raida akivaizdžiai nukrypsta 
išpuikimo [Uberhebung] link. Kaip ir suaugę žmonės, vaikas nori 
pranokti kitus, siekia pranašumo, kuris užtikrintų jo saugumą 
ir prisitaikymą, o tai ir yra išankstinis jo tikslas. Tad jis ima 
krimstis, nerimauti, ir šis nerimas ilgainiui gali vis stiprėti. Te- 
reikia įsivaizduoti, tarkim, kad kosminiai poveikiai sukelia stip- 


resnį atsaką. Panašius nukrypimus, dar ryškesnį pranašumo po- 

reikį pastebėsime ir sunkiais momentais, kai vaikas būgštauja, 
nesitiki pajėgsiąs atlikti užduotį. 

Tokiomis aplinkybėmis pasitaiko, kad keldamas sau tikslą 
individas stengiasi nesusidurti su didesniais sunkumais, išveng- 
tijų. Taip atsiranda žmonių rūšis, kuriai būdingi patys Žmogiš- 
kiausi mums žinomi bruožai: tai žmonės, kurie pabūgę atšoka 
susidūrę su sunkumais arba ieško prieglobsčio, kad bent laiki- 
nai išsisuktų nuojiems keliamų reikalavimų. Tad dabarjau aiš- 
ku, kad žmogaus psichikos reakcijos anaiptol nėra galutinės, kad jos 
tegali būti laikinas atsakas, niekada nelaikytinas visiškai teisin- 
gu. Kai kalbame apie vaiko psichikos raidą, kuriai negalima tai- 
kyti suaugusiųjų mastelio, ypač turime paisyti, kad čia susidu- 
riame tik su laikinais tikslais. Visada reikia kartu su vaiku 
pažvelgti į priekį ir įsivaizduoti, kur link ilgainiui jį gali pastū- 
mėti ta jėga, kurios veikimą regime. Įsijautus į vaiko psichikos 
gyvenimą paaiškėtų: šios jėgos apraiškas teįmanoma paaiškinti 
tuo, kad vaikas savo nuožiūra daugmaž ryžosi galutinai prisi- 
taikyti prie dabarties ir ateities. Šį pasiryžimą lydinti nuotaika 
lems, kokiu keliu jis pasuks. Tai gali būti optimizmo kelias, kai 
vaikas tiki galįs deramai atlikti jam kylančius uždavinius. To- 
kiu atveju jis išsiugdys bruožus, būdingus žmogui, kuris jaučia- 
si pajėgus išspręsti savo uždavinius. Taip formuojasi drąsa, at- 
virumas, patikimumas, stropumas ir pan. Pesimizmo atveju 
rezultatai priešingi. Pamėginkime įsivaizduoti tikslą vaiko, ne- 
sitikinčio, jog sugebės atlikti uždavinį, ir nesunkiai suprasime, 
kas turėtų vykti jo sieloje. Matysime baikštumą, drovumą, užda- 
rumą, nepasitikėjimą ir kitus bruožus, kuriais mėgina gintis sil- 
pnasis. Jo tikslas bus anapus pasiekiamumo ribų, toli nuo gyve- 


nimo fronto. 


Antras skyrius 
Socialiniai psichikos gyvenimo aspektai 


Norint suprasti, kas vyksta su žmogumi, būtina ištirti jo laikyse- 
ną aplinkinių atžvilgiu. Žmonių tarpusavio santykiai iš dalies 
nulemti gamtos, tad permainingi, antra vertus, šie santykiai gali 
būti planingi, kas akivaizdu stebint politinį tautų gyvenimą, vals- 
tybės kūrimąsi, bendruomenę. Neįmanoma suprasti žmogaus psi- 
chikos gyvenimo, neatsižvelgiant į šiuos socialinius veiksnius. 


1. Absoliuti tiesa 


Psichikos gyvenimas anaiptol nėra nepriklausomas, žmogus 
nuolat susiduria su uždaviniais, kuriuos jam pateikia išorinis 
pasaulis. Šie uždaviniai neatsiejami nuo žmonių bendrabūvio lo- 
gikos, pagrindinės sąlygos, nuolat veikiančios pavienį individą 
ir tik tam tikru mastu pasiduodančios jo įtakai. Prisiminę, kad 
niekad negalime galutinai suvokti net ir žmonių bendrabūvio 
sąlygų, nes jų labai daug, pastebėję, kad šios sąlygos ilgainiui 
dar ir šiek tiek keičiasi, suprasime, kad vargiai įstengsime visiš- 
kai nušviesti mūsų tiriamo psichikos gyvenimo tamsybes, ir keb- 
lumų bus juo daugiau, juo labiau šis gyvenimas skirsis nuo mums 
įprastų aplinkybių. 

Taip atsiskleidžia vienas pagrindinių mūsiškį žmogaus pa- 
žinimą skatinančių faktų: kaip su absoliučia tiesa turime skaitytis 
su imanentinėmis grupės gyvenimo taisyklėmis, kurias lemia 
netobula žmogaus kūno organizacija irjo ribotos galimybės šio- 
je planetoje, ir artėti prie šios tiesos tegalime pamažu, neretai 
klysdami ir pakeliui taisydami klaidas. 

Daugelį kitų faktų nusako Marxo ir Engelso pateikta materia- 


listinė istorijos samprata. Pasak jos, žmonių mąstymą ir elgesį, 

vadinamąjį „ideologinį antstatą“, sąlygoja ekonominis pagrin- 
das, ta techninė forma, kuria tauta užsitikrina pragyvenimą. Tai 
iš dalies dera su minėta paveikios „žmonių bendrabūvio logi- 
kos“, „absoliučios tiesos“ samprata. Tačiau ir istorija, ir mūsiš- 
kis individo gyvenimo suvokimas, individualioji psichologija, liu- 
dija, kad reaguodamas į ekonominių aplinkybių impulsus 
žmogus linkęs klysti ir kad jis labai pamažu vaduojasi iš savo 


klaidų. Mūsų kelias „absoliučios tiesos“ link kupinas klaidų. 


2. Bendrystės būtinybė 


Iš tikrųjų visuomeninio gyvenimo reikalavimai tokie pat na- 
tūralūs kaip ir klimato nulemtieji, verčiantys gintis nuo šalčio, 
statydintis būstą ir pan. Bendrystės būtinybe, tiesa, ne visai įsi- 
sąmoninta, ir religija, kaip rišamąją bendruomenės medžiagą 
pasitelkianti ne racionalią mintį, o visuomeninių formų pašven- 
tinimą. Tad žmonių gyvenimo sąlygas lemia ne tik kosminiai, 
bet ir socialiniai veiksniai, žmonių bendrabūvis ir savaime at- 
sirandantysjo dėsningumai bei taisyklės. Bendrystės poreikis 
visada reguliavo Žmonių santykius, kurie nuo pat pradžių 
egzistavo kaip savaime suprantami, kaip „absoliuti tiesa“. Ben- 
druomenės gyvenimas radosi anksčiau nei individualus žmo- 
gaus gyvenimas. Žmonijos kultūros istorijoje neaptiksime nevi- 
suomeninės gyvenimo formos. Žmogus niekada negyveno ne 
bendruomenėje. Šį reiškinį nesunku paaiškinti. Vienas gyvūni- 
jos pasaulio dėsnių, pagrindinis jo požymis yra tas, kad nepa- 
kankamai atsparios rūšys įgyja naujų jėgų tik susibūrus jų indi- 
vidams ir tik tada gali naujai, savitai paveikti aplinką. Ir žmonės 
buriasi šiuo tikslu, todėl žmogaus psichikos organą visiškai pa- 
veikė bendruomeninio gyvenimo aplinkybės. Jau Darwinas at- 
kreipė dėmesį, kad silpni gyvūnai negyvena pavieniui. Žmogų 


irgi tenka priskirti prie silpnų gyvūnų, nes jis ne toks stiprus, 

kad pajėgtų gyventi vienas. Jis vargiai įstengia pasipriešinti 
gamtai,jam reikia daugybės pagalbinių priemonių, kad galėtų 
egzistuoti, išlikti. Pakanka įsivaizduoti vienišą žmogų, atsidū- 
rusį džiunglėse be pagalbinių kultūros priemonių. Jam grėstų 
kur kas didesni pavojai nei kokiam nors kitam gyvūnui. Žmo- 
gui stinga kitų gyvūnų greičio, raumenų jėgos, jis neturi plėšrūno 
dantų, nėra toks akylas ir ausylas, kad galėtų išlikti kovodamas 
už būvį. Tik įdėjęs daugybę pastangų žmogus užsitikrintų tei- 
sę egzistuoti ir apsisaugotų nuo pražūties. Ir Žmogaus maistas 
savotiškas, o jo gyvensena reikalauja intensyvios apsaugos. 

Tad suprantama, kad žmogus galėjo išlikti tik itin palankio- 
mis aplinkybėmis. Šias savo ruožtu tegalėjo užtikrinti grupinis 
gyvenimas; paaiškėjo, kad jis būtinas, nes tik gyvenant kartu 
įmanomas darbo pasidalijimas, padedantis spręsti pavieniam 
individui neįkandamus uždavinius. Tik darbo pasidalijimas 
leido žmogui apsirūpinti puolimo bei gynybos įrankiais ir ap- 
skritai sukurti visas reikiamas gėrybes, kurios padėjo jam išlik- 
ti ir kurias šiandien apibendriname kultūros sąvoka. Prisiminę, 
kokie sunkumai lydi gimdymą ir vaiko priežiūrą, kokių reikia 
sąnaudų, kurios ne pavienio žmogaus jėgoms ir įmanomos tik 
dėl darbo pasidalijimo, prisiminę, be to, kad žmogaus kūdikiui 
gresia kur kas daugiau ligų ir negalavimų nei kitiems gyvū- 
nams, galėsime daugmaž įsivaizduoti, kiek pastangų prireikė, 
kad žmonių visuomenė išliktų, ir įsitikinsime socialinių ryšių 
būtinybe. 


3. Saugumas ir prisitaikymas 
Remdamiesi ligšioliniais samprotavimais turime pripažinti: 


gamtoje žmogus yra nevisavertė būtybė. Tačiau šis žmogaus nevi- 


savertiškumas | Minderwertigkeit], kurį jis patiria kaip nepajėgumo, 

nesaugumo jausmą, yra ir nuolatinis dirgiklis, verčiantis ieškoti bū- 
dų, kaip prisitaikyti gyvenime, pasiruošti iš anksto, kurti sąly- 
gas, atsveriančias žmogaus padėties gamtoje kliaudas. Psichi- 
kos organas vėl tapo veiksniu, kurio padedamas žmogus 
sugebėjo prisitaikyti ir išlikti. Iš pirmapradžio gyvūno-Žmogaus 
sukurti egzempliorių, kuris pajėgtų atsilaikyti priešiškoje gam- 
toje pasitelkęs vien anatomines ypatybes, ragus, nagus ar dan- 
tis, būtų buvę kur kas sunkiau. Greitai pagelbėti galėjo tik orga- 
nines kliaudas kompensuojantis psichikos organas. Kaip tik 
nuolatinio nepajėgumo jausmo dirginamas žmogus buvo pri- 
verstas išsiugdyti įžvalgumą, šis dirginimas skatino psichikos 
raidą iki dabartinės jos būklės kaip mąstymo, jautimo ir veiklos 
organo. Kadangi svarbų vaidmenį prisitaikymo procese atliko ir 
visuomenė, nuo pat pradžių psichikos organas turėjo paisyti 
bendrystės sąlygų. Jo sugebėjimų raida rėmėsi visuomeniniu gy- 
venimu. Kiekviena žmogaus mintis turėjo tenkinti bendrystės 
reikalavimus. 

Pamėginę įsivaizduoti, kaip vyko pažanga, prieisime prie 
logikos, neišvengiamai reikalaujančios visuotinumo, ištakų. Lo- 
giška tėra tai, kas visuotinai pripažįstama. Kitas visuomeninio gy- 
venimo rezultatas yra kalba, didysis stebuklas, skiriantis žmo- 
gų nuo kitų gyvūnų. Neįmanoma įsivaizduoti, kad toks 
reiškinys kaip kalba būtų atsietas nuo visuotinumo sąvokos, t. 
y. kalbos ištakos yra socialinis žmonių gyvenimas. Kalba visiš- 
kai nereikalinga atskirai gyvenančiai būtybei. Ji remiasi ben- 
dru žmonių gyvenimu, yra jo produktas ir kartu rišamoji me- 
džiaga. Šį teiginį puikiai patvirtina faktas, kad žmogaus kalba, 
jo geba kalbėti kone visada nukenčia, jei vaikystėje ribojami, 
draudžiami jo kontaktai su kitais žmonėmis arba jei jis pats jų 
vengia. Regis, ši ryšio forma atsiranda ir išlieka tik užtikrinus 
kontaktą su Žmonija. 

Kalba be galo reikšminga žmogaus psichikos gyvenimo rai- 


dai. Logiškas mąstymas įmanomas tik tada, kai egzistuoja kal- 

ba; tik jos teikiama galimybė kurti sąvokas leidžia mums dife- 
rencijuoti ir kurti tokias sąvokas, kurios būtų bendras turtas, ne 
vien privati nuosavybė. Mūsų mąstymą bei jausmus irgi galime 
suprasti tik padarę prielaidą, kad jie visuotiniai, mūsų estetinis 
pasitenkinimas įgyja pagrindą tik suvokus, kad grožio bei gėrio 
pojūtis, jų pripažinimas - tai bendras turtas. Vadinasi, proto, 
logikos, etikos ir estetikos sąvokos tegali rastis iš visuomeninio 
žmonių gyvenimo, kartujos yra ta rišamoji medžiaga, kuri turi 
apsaugoti kultūrą nuo žlugimo. 

Remiantis žmogaus kaip atskiro individo situacija, reikia su- 
prasti ir jo norus. Valia - tai ne kas kita, kaip siekis atsikratyti 
nepajėgumo jausmo ir pasijusti pajėgiam. „Norėti“ reiškia nu- 
jausti šią kryptį ir žengti šia linkme. Kiekvienas noras kyla iš 
nepajėgumo, nevisavertiškumo jausmo ir skatina siekti soties, 


pasitenkinimo būsenos, skatina tapti visaverčiam. 


4. Bendrystės jausmas 


Dabar suprantame, kad ir tos taisyklės, kurios buvo būtinos 
užtikrinant Žmonių giminės patvarumą, - auklėjimas, prietarai, 
totemai ir tabu, įstatymų leidyba, - pirmiausia turėjo remtis ben- 
drystės idėja. Šitai jau konstatavome, kai kalbėjome apie religi- 
nes institucijas, be to, bendrystės reikalavimą atspindi svarbiau- 
sios psichikos organo funkcijos, jį aptinkame ir pavienio žmogaus 
bei visuomenės gyvenime. Tai, ką vadiname teisingumu, ką lai- 
kome teigiamais žmogaus būdo bruožais, yra ne kas kita, kaip 
bendro Žmonių gyvenimo sąlygojamų reikalavimų vykdymas. 
Kaip tik šie reikalavimai suformavo psichikos organą. Patiki- 
mumas, ištikimybė, atvirumas, tiesumas ir t. t. - tai reikalavimai, 
atsirandantys dėl visuotinai galiojančio bendrystės principo ir 
juo grindžiami. Tik remdamiesi bendrystės principu galime ver- 


tinti tai, ką vadiname geru ar blogu Žmogaus būdu. Kaip ir 

kiekvienas mokslo, politikos ar meno laimėjimas, žmogaus bū- 
das pasirodo esąs didis ir vertingas tik tokiu atveju, jei jis tampa 
vertingas visuomenei. Idealų vaizdinį, pagal kurį vertiname at- 
skirą individą, sąlygoja jo visuomeninė vertė bei nauda. Indivi- 
dą lyginame su idealiu bendruomenės žmogaus paveikslu: toks 
žmogus kylančius uždavinius sprendžia visuotinai priimtinu 
būdu, jis taip išsiugdęs bendrystės jausmą [Gemeinschaftsgefiūhl), 
kad, pasak Furtmūllerio, „laikosi žmonių visuomenės žaidimo 
taisyklių“. Tolesni samprotavimai parodys, kad žmogus negali 
deramai subręsti, jei jo bendrystės jausmas nepuoselėjamas ir 
lieka neveiksmingas. 


Trečias skyrius 


Vaikas 17 visuomenė 


Bendrystė susijusi su visa aibe reikalavimų, ji veikia visas gyve- 
nimo normas bei formas, taip pat ir mūsų mąstymo organo rai- 
dą. Ji turi ir organinį pagrindą. Tai, kad Žmonija susideda iš 
dviejų lyčių, savaime skatina bendrystę, tik ji, o ne izoliacija gali 
patenkinti gyvybinius individo poreikius, užtikrinti jo saugumą 
ir gyvenimo džiaugsmą. Stebint lėtą vaiko raidą galima akivaiz- 
džiai įsitikinti, kad Žmogaus gyvenimas galėjo skleistis tik esant 
ji globiančiai bendrystei. Be to, ilgainiui įvairūs gyvenimo ryšiai 
skatino darbo pasidalijimą, irgi verčiantį žmones laikytis drauge, 
neatsiskirti. Kiekvienas privalo daryti tai, ko reikia kitiems, kiek- 
vienas turijaustis esąs susijęs su kitu; taip Žmogaus psichikoje 
randasi tie gyvybiškai svarbūs santykiai, kurie reiškiasi kaip 
vienokie ar kitokie poreikiai. Keletą iš šių santykių, kuriuos pa- 


saulyje aptinka vaikas, aptarsime išsamiau. 


1. Kūdikio padėtis 


Vaikas, kuriam itin reikia bendrystės, atsiduria aplinkoje, kuri 
ima ir duoda, reikalauja ir skatina. Jo instinktai susiduria su 
tam tikromis kliūtimis, kurias įveikti tikra kankynė. Jis savo kai- 
liu patiria, kokių keblumų kyla dėl to, kad jis - vaikas, tad netru- 
kus pasitelkia psichikos organą, kurio pagrindinė funkcija - nu- 
matyti iš anksto, nustatyti raidos liniją, leidžiančią tenkinti 
instinktus be kontliktų ir pakenčiamai gyventi. Vaikas nuolat 
mato, kad suaugusieji daug lengviau tenkina instinktus, taigi 
yra pranašesni užjį. Todėl jis pradeda vertinti ūgį, praverčiantį 
atidarant duris, jėgą, leidžiančią kiloti daiktus, padėtį, teikian- 

čią teisę įsakinėti ir reikalauti, kad įsakymai būtų vykdomi. Vai- 
ko sieloje nubunda troškimas užaugti, prilygti kitiems ar net tapti 
stipresniam, pranokti aplinkinius, kurie elgiasi taip, tarsi būtų 
pranašesni, tačiau neretai pasiduoda susidūrę su jo silpnumu, 
todėl vaikas gali veikti dvejopai: išsikovoti pripažinimą pasi- 
telkdamas tai, ką jis jaučia esant suaugusiųjų galios priemonė- 
mis, antra vertus, pademonstruoti silpnumą, kurį kiti priima kaip 
nepermaldaujamą reikalavimą. Nuolat matysime tokius dvejo- 
pus vaiko psichikos impulsus. Jau čia pradeda formuotis tipas. 
Vieni vaikai vis labiau reikalauja pripažinimo, kaupia jėgas ir 
stengiasi jas panaudoti, o kitų elgesys labiau primena spekulia- 
vimą silpnumu, silpnybių demonstravimą įvairiausiais būdais. 
Pakanka prisiminti vaikų laikyseną, veido išraišką ar žvilgsnį, 
ir visada atrasime tokių, kuriuos galima priskirti vienai ar kitai 
grupei. Šie tipai įgis prasmę tik supratus vaikų santykį su aplin- 

Auklėjamumas |Erziehbarkeit] ir remiasi kaip tik šiuo papras- 
tu faktu, vaiko siekiu įveikti silpnumo būseną, šis siekis ir skati- 
na vaiką ugdyti savo sugebėjimus. 

Vaikų gyvenimo sąlygos labai skiriasi. Aplinka gali daryti 
vaikui priešiškumo įspūdį, t. y. pasaulis jam atrodys priešiš- 
kas. Šio įspūdžio priežastis gali būti vaiko mąstymo organo 
nepajėgumas. Jei auklėjant neužbėgama už akių, vaiko psichi- 
kos raida gali vykti taip, kad ilgainiui jis laikys pasaulį vien 
priešiška sritimi. Priešiškumo įspūdį dar labiau sustiprins pa- 
sitaikantys didesni sunkumai, kurie itin dažni, jei vaikas auga 
su nevisaverčiais organais. Toks vaikas jaus aplinką visiškai 
kitaip nei atėjusieji į pasaulį su palyginti sveikais organais. Or- 
ganų nevisavertiškumas [Organminderwertigkeit] gali reikštis ribo- 
tu sugebėjimu judėti, kai kurių organų defektais, menkesniu or- 
ganizmo atsparumu, dėl ko vaikas dažniau serga. 

Tačiau ne visada sunkumus sąlygoja vaiko organizmo defek- 


tai, neretai vaiką pernelyg sunkiomis užduotimis apkrauna ar- 

ba jas neapdairiai pateikia nesupratingi suaugusieji, trumpai 
tariant, sunkumai kyla dėl aplinkinių klaidų, išorinio pasaulio 
keliamų kliūčių. Mėginantis prisitaikyti prie aplinkos vaikas tuoj 
pat susiduria su kliūtimis, kurios sunkina šį prisitaikymą. Kaip 
pavyzdį galime paminėti dažnai pasitaikantį atvejį, kai vaikas 
auga tarp Žmonių, kurie patys neteko drąsos ir yra apimti pesi- 


mizmo, O tai gali nesunkiai persiduoti ir vaikui. 


2. Sunkumų poveikis vaikui 


Atsižvelgdami į daugybę sunkumų, užgriūvančių vaiką dėl 
įvairiausių priežasčių, prisimindami, kad, negana to, vaiko psi- 
chikos raida vyko pernelyg trumpai, suprasime, kad labai tikėti- 
na, jog, susidūręs su būtinybe paklusti neišvengiamiems išorinio 
pasaulio reikalavimams, vaikas reaguos klaidingai. Apžvelgus 
visą aibę nusižengimų peršasi mintis, kad regime nenutrūkstamą 
psichikos raidą, nuolatinius mėginimus žengti pirmyn, atrasti 
teisingesnį atsakymą. Tiriant vaiko raišką itin svarbu įžvelgti, 
kokio pobūdžio atsakymą augantis, bręstantis žmogus pateikia 
tam tikromis aplinkybėmis. Remdamiesi šiuo atsakymu, žmo- 
gaus laikysena, galėsime spręsti apie jo psichikos ypatybes. Kartu 
nedera pamiršti, kad žmogaus - kaip ir visuomenės - raiškos for- 
mų negalima vertinti tiesiog pagal šabloną. 

Tarp sunkumų, lydinčių vaiko psichikos raidą ir kone visada 
sąlygojančių labai ribotą jo bendrystės jausmo sklaidą, pirmiau- 
sia galime išskirti tuos, kurių priežastis — kultūros trūkumai, 
pasireiškiantys ekonominėmis šeimos ir vaiko sąlygomis. Kitus 
sunkumus lemia fizinių organų kliaudos. Vaikas su svarbių or- 
ganų kliaudomis atsiduria pasaulyje, kuris sukurtas žmonėms 
su visaverčiais organais, visa vaiką supanti kultūra grindžiama 
gerai išsivysčiusių organų jėga ir sveikata, todėl toks vaikas ne- 


gali visiškai patenkinti gyvenimo reikalavimų. Pvz., kai kurie 

vaikai pradeda vėliau vaikščioti ar apskritai sunkiai juda arba 
vėliau pramoksta kalbėti, arba ilgiau nei kiti būna nevikrūs, nes 
jų smegenų veiklos raida lėtesnė nei tų vaikų, į kuriuos atsižvel- 
gia mūsų kultūra. Jie vis kliuvinėja, yra nepaslankūs ir nuolat 
patiria fizinę bei psichinę kančią. Akivaizdu, kad juos nemalo- 
niai veikia ne jiems sukurtas pasaulis. Šie sunkumai, kuriuos 
sąlygoja nepakankamas vaiko išsivystymas, labai dažni. Žinia, 
gali būti, kad laikui bėgant savaime nusistovės pusiausvyra ir 
bus išvengta ilgalaikės žalos, jei tik nuolat patiriamas kartėlis 
dėl šio stygiaus, kurį dažniausiai lydi ir ekonominis skurdas, 
nepaliks vaiko sieloje nuosėdų, kurios atsilieps vėlesniame gy- 
venime. Nesunku suprasti, kad tokie vaikai vargiai paklūsta 
žmonių visuomenės žaidimo taisyklėms, kurios laikomos abso- 
liučiomis. Jie nepatikliai stebi aplinkinių sambrūzdį, yra linkę 
atsiskirti ir išsisukinėti nuo jiems keliamų uždavinių. Jie itin 
aštriai jaučia ir išgyvena gyvenimo priešiškumą, antra vertus, ir 
perdeda jį. Niūrieji gyvenimo aspektai juos domina kur kas la- 
biau nei džiaugsmingieji. Dažnai jie pervertina ir vienus, ir ki- 
tus, tad visą gyvenimą kovingai nusiteikę reikalauja sau ypatin- 
go dėmesio, linkę daugiau galvoti apie save nei apie kitus. 
Gyvenimo reikalavimai jiems yra veikiau sunkumai nei paska- 
tos, kiekvieną įvykį jie pasitinka kaip pernelyg atsargūs kovoto- 
jai, tad tarpjų ir aplinkinių žioji gili praraja. Jie vis labiau tolsta 
nuo tiesos, tikrovės, nuolat įsivelia į sudėtingas situacijas. 
Panašiai nutinka, kai artimieji nėra pakankamai švelnūs. Tai 
irgi gali turėti reikšmingų padarinių vaiko raidai. Šiuo atveju jo 
elgseną paveiks tai, kad jis neišmoko pažinti meilės, visiškai 
nesugeba jos pasitelkti, nes neišugdytas jo švelnumo poreikis. 
Kai šis poreikis nepuoselėjamas šeimoje, kyla grėsmė, kad tokio- 
mis sąlygomis augančiam vaikui vėliau vargiai pavyks parody- 
ti bet kokio pobūdžio švelnumą. Sudėtinė jo būdo dalis bus po- 
linkis vengti švelnių impulsų bei santykių. Tokį patį poveikį gali 
turėti ir tam tikros tėvų, auklėtojų ar kitų aplinkinių propaguoja- 

mos maksimos, dėl kurių savo švelnumo impulsus vaikas laiko 
nederamais arjuokingais. Neretai jis tiesiog priverčiamas susie- 
ti švelnumą su juokingumu. Tai ypač būdinga vaikams, kurie 
dažnai tampa pajuokos objektais. Matysime, kad jie be galo dro- 
visi savo jausmų, mano, kad bet koks švelnumo, meilės impul- 
sas yra juokingas, nevyriškas, kad jis paverčia juos priklauso- 
mais, žemina kitų akyse. Tokie žmonės jau vaikystėje atsiribojo 
nuo būsimų meilės santykių. Patyrę beširdiškumą, kuris papras- 
tai pasireiškia griežtu auklėjimu, kai nereaguojama į jokius švel- 
numo impulsus, jie dar vaikystėje juos užgniaužė ir sutrikę, su- 
sierzinę, išsigandę nusigręžė nuo savo mažo pasaulėlio, užuot 
priėmę, įtraukę jį į savo psichikos gyvenimą ir šitaip paskatinę 
šio raidą. Jei tarp aplinkinių atsiranda bent vienas žmogus, ku- 
ris leidžia užmegzti kontaktą, vaikas tai padarys itin nuošir- 
džiai. Šitaip užauga žmonės, kurie apskritai įstengia užmegzti 
vienintelį ryšį, negali bendrauti daugiau nei su vienu žmogumi. 
Kad suprastume, su kokiais sunkumais susiduria tokie žmonės, 
prisiminkime berniuką, taip įskaudintą motinos, nukreipusios 
savo švelnumą nuojo į brolį, kad jis visą gyvenimą blaškėsi ieš- 
kodamas nuo ankstyvos vaikystės jam stigusios šilumos. 

Aptarėme grupę Žmonių, kurie auklėjami patyrė tam tikrą 
spaudimą. 

Nesėkmės galimos ir priešingu atveju - kai auklėjimą lydi 
ypatinga šiluma, kai vaikas lepinamas ir jo švelnumo poreikis 
peržengia visas ribas, todėl jis pernelyg prisiriša prie vieno ar 
keleto asmenų ir nenori su jais skirtis. Neretai įvairios aplinki- 
nių klaidos taip perdėtai skatina vaiko švelnumą, kad jam atro- 
do, jog jo švelnumas tiesiog kažkuo įpareigoja kitus; šitai nutin- 
ka, jei, tarkime, vaikas girdi iš suaugusiųjų: „Aš tave myliu, todėl 
turi padaryti tą ar aną“. Ne vienoje šeimoje keroja toks auglys. 
Vos pastebėję aplinkinių palankumą, tokie vaikai pasinaudoja 
juo, tampa vis švelnesni, atitinkamai stiprindami kitų priklau- 


somybę. Kai įsiliepsnoja toks švelnumas vienam šeimos asme- 

niui, reikia būti itin atidiems. Neabejotina, kad vienpusiškas vai- 
ko auklėjimas neigiamai paveiks jo likimą. Pvz., pasitaiko, kad 
norėdamas išgauti kito švelnumą vaikas griebiasi rizikingiau- 
sių priemonių, tarkim, mėgina pažeminti konkurentą, dažniau- 
siai brolį ar seserį, įskųsdamas tėvams arba klastingai skatinda- 
mas jo arjos ydas, žodžiu, daro viską, kad galėtų mėgautis tėvų 
meile. Arba jis darys spaudimą, kad atkreiptų tėvų dėmesį, iš- 
bandys visas priemones, kad atsidurtų dėmesio centre, taptų 
reikšmingesnis už kitus. Jis bus tingus ar blogas, kad priverstų 
kitus labiau juo rūpintis, arba pavyzdingas, kad pajustų kitų 
dėmesį kaip atpildą. Vaiko gyvenime tada prasideda procesas, 
akivaizdžiai liudijantis, kad viskas gali tapti priemone, vos psi- 
chikos gyvenimas įgauna kryptį. Siekdamas to paties tikslo, vai- 
kas gali puoselėti blogąsias savybes arba tapti nepaprastai pa- 
vyzdingas. Neretai matome, kad vienas vaikas mėgina atkreipti 
dėmesį ypatingu smarkumu, o kitas labiau ar mažiau gudriai to 
paties siekia ypatingu paklusnumu. 

Prie išlepintų vaikų priskiriame ir tuos, kuriems iš kelio pa- 
šalinami visi sunkumai, kurių keistenybės pasitinkamos su šyp- 
sena, kurie gali savavaliauti nesutikdami didesnio pasiprieši- 
nimo. Šiems vaikams trūksta parengiamųjų pratybų, kurios 
būtinos tam, kad vėliau jie galėtų užmegzti ir palaikyti deramą 
kontaktą su tais žmonėmis, kurie to nori, ką ir kalbėti apie tuos, 
kurie vengia šio kontakto, patys suklaidinti vaikystėje patirtų 
sunkumų. Jie nesipratina įveikti sunkumus, todėl itin menkai 
pasirengę tolesniam gyvenimui. Jie dažniausiai patiria nesėk- 
mę, vos susidūrę su pasauliu, kuriame nėra šiltnamio sąlygų ir 
niekas nelinkęs taip perdėti savo įsipareigojimų jiems, kaip tai 
darė pernelyg švelnūs auklėtojai. 

Visiems šiems reiškiniams bendra tai, kad vaikas labiau ar 
mažiau izoliuojamas. Pvz., vaikai, kurių virškinimo organai turi 
defektų, kitaip reaguos į valgymą nei šiuo atžvilgiu normalūs 
vaikai, todėl ir jų raida gali būti visiškai kitokia. Vaikų su nevi- 

saverčiais organais gyvensena bus ypatinga, o tai ilgainiui pa- 
stūmės juos izoliuotis. Tokiu atveju matome vaikus, kurie ne itin 
jaučia ryšį su aplinka, galbūt netgi visiškai jį neigia. Jie nesusi- 
randa draugų, laikosi atokiai nuo žaidžiančių bendraamžių, pa- 
vydžiai stebi juos arba paniekinamai nusigręžia ir imasi savo 
žaidimų, kuriuos žaidžia tylioje vienumoje. Izoliacija gresia ir 
tiems vaikams, kurie augdami patiria stiprų spaudimą, yra auk- 
lėjami pernelyg griežtai. Ir jiems gyvenimas neatrodys palan- 
kus, nes jie nuolat ir iš visur tikisi tik blogų įspūdžių. Jie jaučiasi 
kankiniai, nuolankiai priimantys visus sunkumus, arba kovoto- 
jai, visada pasirengę pulti aplinką, kuri jiems atrodo priešiška. 
Tokie vaikai gyvenimą ir jiems keliamus uždavinius laiko ypa- 
tinga našta; aišku, kad siekdami išvengti žalos jie dažniausiai 
stengiasi išlaikyti ribas ir nuolat nepatikliai stebi aplinką. Sle- 
giami šio perdėto apdairumo, ilgainiui jie vis labiau stengsis 
veikiau nujausti sunkumus ir pavojus, nei lengvabūdiškai užsi- 
traukti pralaimėjimo kartėlį. Kitas bendras tokių vaikų bruožas, 
kartu liudijantis menkiau išsiugdytą bendrystės jausmą, yra 
tas, kad jie daugiau galvoja apie save nei apie kitus. Jų raida 
visiškai aiški. Visi šie žmonės linkę į pesimistinę pasaulėžiūrą 
ir negali džiaugtis gyvenimu, neišsivadavę iš klaidingų gyve- 
nimo šablonų. 


3. Žmogus kaip visuomeniška būtybė 


Mėginome parodyti, kad individo asmenybę galime suvokti 
tik atsižvelgę į jo situaciją ir supratę jį šiame kontekste. Situacija 
vadiname žmogaus padėtį visatos ir artimesnės aplinkos atžvil- 
giu,jo požiūrį į nuolat kylančius veiklos, pažinties, santykių su 
aplinkiniais klausimus. Įsitikinome, kad kūdikio, vėliau vaiko 
ir suaugusiojo laikyseną neišdildomai paveikia užplūstantys ap- 


linkos įspūdžiai. Naujagimis jau po keleto mėnesių aiškiai at- 

skleidžia savo santykį su gyvenimu. Nuo šiol kūdikių laikyse- 
nos neįmanoma supainioti, nes kiekvienas išsiskiria aiškiu ti- 
pu, kuris vis ryškėja neprarasdamas pirminės krypties. Tai, kas 
mezgasi vaiko sieloje, vis labiau priklauso nuo aplinkinių san- 
tykių su juo, pradeda skleistis pirmieji įgimto bendrystės jaus- 
mo požymiai, suklesti organiškai sąly goti švelnumo impulsai, 
tad vaikas siekia suaugusiųjų artumo. Nuolat pastebime, kad 
švelnumo siekį vaikas kreipia į kitus, o ne į save, kaip teigia 
Freudas. Šis siekis gali būti įvairių laipsnių ir skirtingas įvairių 
asmenų atžvilgiu. Trečiaisiais gyvenimo metais šie skirtumai 
ima ryškėti ir kalboje. Vienybės, bendrystės jausmas įsitvirtina 
vaiko psichikoje, vėliau jis apleidžia žmogų tik sunkiausiais at- 
vejais, liguistai išsigimus psichikos gyvenimui. Šis jausmas iš- 
lieka visą gyvenimą, jis įgauna įvairių atspalvių, kartais lieka 
ribotas, kartais išauga ir apima ne tik šeimos narius, bet ir gimi- 
nę, tautą, visą žmoniją. Jis gali peržengti net ir šias ribas, apimti 
gyvūnus, augalus, negyvus daiktus, apskritai kosmosą. 

Tad siekdami suprasti žmogų įgijome svarbų atraminį tašką. 
Supratome, kad turime laikyti žmogų bendruomenine būtybe. 


Ketvirtas skyrius 


Išorinio pasaulio įspūdžiai 


1. Bendras pasaulėvaizdis 


Kadangi būtinybė prisitaikyti prie aplinkos sąlygoja sugebėjimą 
priimti jos įspūdžius, o psichikos mechanizmas pasižymi ypa- 
tybe nuolat siekti tikslo, akivaizdu, kad vaiko sieloje labai anksti 
turi atsirasti pasaulėvaizdis ir ideali gyvenimo linija, tiesa, neapi- 
pavidalinti ir paprastai nenusakomi, tarsi nuolatinis dvelksmas, 
kuris atrodo pažįstamas, suprantamas ir visada priešinasi ne- 
pajėgumo jausmui. Psichikos raiška galima tik įsivaizduojant 
tikslą. Keliant tikslą, kaip žinoma, būtina judėjimo galimybė, ju- 
dėjimo laisvė. Neįmanoma pervertinti fakto, kaip žmogų pratur- 
tina judėjimo laisvė. Tą akimirką, kai vaikas pirmąsyk pakyla 
nuo grindų, jis įžengia į visiškai naują pasaulį, jaučia kiek prie- 
šišką atmosferą. Jėga, su kuria vaikas stojasi ant kojų, gali reikšti 
sustiprėjusias ateities viltis; pirmieji mėginimai judėti, ypač 
vaikščioti, gali vykti visiškai sklandžiai arba lydimi įvairiausių 
sunkumų. Įspūdžiai ir įvykiai, kurie mums, suaugusiesiems, at- 
rodo esą nereikšmingos smulkmenos, labai paveikia vaiko psi- 
chikos gyvenimą ir pirmiausia jo pasaulėvaizdžio formavimąsi. 
Idealas vaikų, patiriančių judėjimo sunkumų, dažniausiai susi- 
jęs su greitu judėjimų; tuo nesunku įsitikinti paklausus, kokius 
žaidimus jie mėgsta arba kokią profesiją pasirinks. Atsakymas 
(vežikas, konduktorius ir pan.) reiškia, kad jie trokšta įveikti vi- 
sus sunkumus, susijusius su judėjimo laisvės stygiumi, pasiekti 
tokią būseną, kai nesijaustų nevisaverčiai, nuskriausti, o šie jaus- 
mai gauna itin daug peno, jei vaikas lėtai arba liguistai vystosi. 
Neretai matysime, kad silpnų akių, blogai pasaulį matantys vai- 


kai stengiasi stipriau ir intensyviau suvokti visa, kas regima, o 

opių ausų vaikai domisi tik tam tikrais, maloniau skambančiais 
garsais, suvokia ir mėgsta tik juos, kitaip tariant, yra muzikalūs 
(Beethovenas). 

Vaikas siekia užvaldyti aplinką pasitelkdamas įvairius or- 
ganus, ir svarbiausi išjų yra jutimo organai, kuriais jis užmezga 
neišardomus ryšius su išoriniu pasauliu. Kaip tik jie padeda 
susikurti pasaulėvaizdį. Pirmiausia reikia paminėti akis, kurioms 
atsiveria aplinkinis pasaulis. Paprastai žmogaus dėmesį labiau- 
siai patraukia ir pagrindiniu patirties ramsčiu tampa regimas 
pasaulis. Šitaip formuojasi vizualus pasaulėvaizdis, neprilygsta- 
mos reikšmės, nes jo objektai ilgalaikiai, nekintantys, o kitų juti- 
mo organų - ausų, nosies, liežuvio, odos - dirginimo šaltiniai 
dažniausiai laikini. Pasitaiko, kad labiau išryškėja klausos or- 
ganas, tokiu atveju psichikos galimybės labiau susijusios su pa- 
saulio girdimumu (akustinė psichika). Rečiau pasitaiko motorikų, 
tokių Žmonių, kurie orientuojasi į judėjimą. Kitiems tipams bū- 
dinga perdėm išryškėjusi uoslės ar skonio geba, tiesa, žmonės, 
pasižymintys uoslės talentu, ne itin vertinami mūsų kultūroje. 
Be to, daugeliui vaikų labai svarbūs judėjimo organai. Vieni į 
pasaulį ateina judresni, nuolat juda, vėliau irgi veržiasi veikti ir 
dažniausiai svajoja apie laimėjimus, kurie pasiekiami pasitel- 
kiant raumenis. Veiklos poreikis neapleidžia jų net miegančių, 
jie dažnai neramiai vartaliojasi lovoje. Prie šių priklauso ir „ne- 
ramūs“ vaikai, kurių neramumas dažnai laikomas kliauda. Ap- 
skritai kone kiekvienas vaikas į pasaulį reaguoja ne tik akimis ir 
ausimis, bet ir judėjimo organais, jo pasaulėvaizdis grindžiamas 
atitinkamais įspūdžiais bei galimybėmis, ir suprasti žmogų gali- 
me tik žinodami, koks organas su pasauliu jį sieja glaudžiausiai. 
Visa tai svarbu, visa tai veikia pasaulėvaizdžio formavimąsi ir 
drauge vaiko raidą. 

2. Pasaulėvaizdžio raidos elementai 


Minėtųjų ypatingų psichikos sugebėjimų, labiausiai priside- 
dančių formuojantis pasaulėvaizdžiui, pasirinkimą, intensyvu- 
mą ir poveikį sąlygoja Žmogaus vaizduotėje iškylantis tikslas. 
Kaip tik todėl kiekvienas žmogus ypač daug dėmesio skiria tik 
tam tikram gyvenimo, aplinkos, įvykio ir pan. aspektui. Žmogus 
pasitelkia tik tai, ko reikalauja jo tikslas, ir tik taip, kaip jis reika- 
lauja. Tad ir šią žmogaus psichikos gyvenimo dalį suprasime, 
tik daugmaž įsivaizdavę slaptąjį Žmogaus tikslą ir jo poveikį 
visam gyvenimui. 

a) Suvokimas [Wahrnehmungen]. Jutimo organų pateikiami iš- 
oriniai įspūdžiai ir dirginimai sužadina signalą smegenyse; kai 
kuriuos šio signalo pėdsakus galima išsaugoti. Iš šių pėdsakų 
formuojasi vaizdinių ir prisiminimų pasaulis. Tačiau suvokimas 
nėra gryna tikrovės nuotrauka, jį visada kažkiek lemia kiekvie- 
no žmogaus savitumas. Žmogus suvokia ne viską, ką mato; pa- 
klausę dviejų tą patį vaizdą mačiusių žmonių, ką jie suvokė, 
veikiausiai gautume visiškai skirtingus atsakymus. Vaikas savo 
aplinkoje irgi suvokia tik tai, kas dėl vienokių ar kitokių priežas- 
čių dera sujo anksčiau susiformavusiu savitumu. Jei labiausiai 
išlavinta vaiko rega, jo suvokimas bus iš esmės vizualaus pobū- 
džio; kaip tik tai būdinga daugeliui žmonių. Kitų pasaulėvaiz- 
dyje vyraus klausos įspūdžiai. Kaip minėta, suvokimas nėra 
griežtai identiškas tikrovei. Sąlytį su išoriniu pasauliu žmogus 
sugeba tvarkyti taip, kaip reikalauja jo savitumas. Šis ypatingas 
žmogaus savitumas atsiskleidžia per tai, ką žmogus suvokia ir 
kaip jis tai daro. Suvokimas nėra vien fizinis procesas, tai psichi- 
kos funkcija, ir iš to, kaip ir ką Žmogus suvokia, galime padaryti 
išsamias išvadas apie jo vidinį pasaulį. 

b) Prisiminimai [Erinnerungen]. Nustatėme, kad psichikos or- 
gano, iš esmės įgimto, raidos galimybės priklauso nuo veiklos 
būtinybės ir suvokimo faktų. Psichikos organas dėl jam būdin- 

gos tendencijos siekti tikslo glaudžiai susijęs su Žmogaus orga- 
nizmo sugebėjimu judėti. Visus santykius su išoriniu pasauliu 
žmogus turi apibendrinti ir tvarkyti, pasitelkdamas psichikos 
organą, tad šis, kaip prisitaikymo organas, neišvengiamai pri- 
verstas ugdyti sugebėjimus, būtinus individo išsaugojimui, jo 
egzistencijai. 

Tad aišku, kad psichikos raidoje neišvengiamai palieka pėd- 
sakus individualus psichikos organo atsakas į gyvenimo klausi- 
mus, vadinasi, poreikis prisitaikyti tiesiogiai išprovokuoja ir at- 
minties, ir vertinimo funkcijas. Tik remdamasis prisiminimų 
sankaupa Žmogus gali iš anksto pasirūpinti ateitimi. Neapsirik- 
sime padarę išvadą, kad visi prisiminimai slepia (nesąmoningą) 
galutinį ketinimą, kad jie nėra objektyvūs, byloja įspėdami arba 
drąsindami. Neutralių prisiminimų nėra. Prisiminimo reikšmę ga- 
lime įvertinti tik išsiaiškinę galutinį ketinimą, kuriuo grindžia- 
mas tas prisiminimas. Svarbu, kodėl vienus dalykus prisimena- 
me, kitus pamirštame. Prisimename tokius įvykius, kuriuos verta 
ir naudinga prisiminti, kad tam tikras psichikos polinkis galėtų 
toliau gyvuoti, ir pamirštame tokius, kuriuos pravartu pamiršti 
dėl tos pačios priežasties. Žodžiu, tvirtiname, kad atmintis irgi 
pasitelkiama iš esmės tam, kad padėtų deramai prisitaikyti prie 
įsivaizduojamo tikslo. Be to, išlikęs prisiminimas, net jei jis klai- 
dingas ir, kaip dažnai pasitaiko vaikystėje, pernelyg vienpusiš- 
kas, gali išnykti iš sąmonės srities, savaip nuspalvindamas laiky- 
seną, jauseną ar pasaulėžiūrą, jei tai pravartu siekiant tikslo. 

c) Vaizdiniai [Vorstellungen]. Žmogaus savitumą dar labiau 
atskleidžia jo vaizdiniai. Vaizdiniu vadiname suvokimo atkūri- 
mą nesant objekto. Žodžiu, kalbame apie reprodukuotą, mintyse 
atliekamą suvokimą, o tai darsyk patvirtina faktą, kad psichikos 
organui būdingi kūrybiniai sugebėjimai. Vienąsyk atliktas ir psi- 
chikos kūrybinių galių jau paveiktas suvokimas anaiptol nėra 
tiesiog pakartojamas, sukuriamas vaizdinys yra visiškai nau- 


jas, savitas darinys, kurį irgi sąlygoja žmogaus savitumas. 

Pasitaiko vaizdinių, išsiskiriančių nepaprastu ryškumu ir vei- 
kiančių tiesiog kaip įspūdžiai; jie tokie ryškūs, tarsi būtų ne vaiz- 
diniai, tarsi iš tikrųjų egzistuotų juos sukėlęs objektas. Tokiu 
atveju kalbame apie haliucinacijas [Halluzinationen], vaizdinius, 
sukeliamus tariamai esančio objekto. Tai vyksta aplinkybėmis, 
visiškai analogiškomis anksčiau aptartoms. Haliucinacijos irgi 
yra kūrybiniai psichikos organo laimėjimai, priklausantys nuo 
žmogaus tikslų ir siekių. Tai geriau paaiškinsime pateikdami 
pavyzdį. 

Jauna, inteligentiška moteris ištekėjo prieš tėvų valią. Šie buvo 
taip nusistatę prieš santuoką, kad nutraukė visus santykius su 
dukra. Laikui bėgant moteris vis labiau įsitikino, kad tėvai elgiasi 
neteisingai. Ji kelissyk mėgino susitaikyti, bet dėl abipusio išdi- 
dumo ir užsispyrimo šie mėginimai žlugo. Kilusi iš labai garbin- 
gos šeimos, moteris ištekėjusi gyveno gan vargingai. Tačiau pa- 
viršutiniškam žŽžvilgsniui tikrai nesimatė jokių nelygios 
santuokos padarinių; atrodė, kad galima būti ramiems dėl mo- 
ters likimo, jei ne ilgainiui prasidėję gan savotiški reiškiniai. 

Ji buvo mylimiausias tėvo vaikas. Juos siejo toks glaudus ry- 
šys, kad buvo keista, jog tokį ryšį apskritai įmanoma visiškai 
nutraukti. Po santuokos tėvas elgėsi su dukra itin blogai, jų san- 
tykiai iš esmės nutrūko. Net gimus vaikui tėvai neįstengė atvykti 
aplankyti vaikaičio ir suartėti su dukra; garbėtroškos apimta mo- 
teris negalėjo pakęsti tokio tėvų elgesio, ją labai skaudino tai, 
kad patyrė neteisybę, nors buvo akivaizdžiai teisi. 

Neturime pamiršti, kad moters nuotaika visiškai priklausė 
nuo jos garbėtroškos. Tik šis būdo bruožas paaiškina, kodėl ji 
taip sunkiai pakėlė nesantaiką su tėvais. Motina buvo griežta, 
dora moteriškė, pasižymėjusi tikrai vertingomis savybėmis, bet 
auklėjusi mergaitę kieta ranka. Neprarasdama orumo ji sugebė- 
jo paklusti vyrui bent jau išoriškai. Ji netgi didžiuodamasi pa- 
brėždavo savo paklusnumą ir girdavosi juo. Mergaitės garbėtroš- 


ką dar labiau kurstė šeimoje atsiradęs sūnus, labiau vertinamas 

užją kaip vyriškosios lyties palikuonis ir būsimasis garbingos 
pavardės paveldėtojas. Ištekėjus ją užgriuvo niekada anksčiau 
nepatirti sunkumai ir vargai, todėl jos apmaudas dėl tėvų pada- 
rytos skriaudos vis augo. 

Vieną naktį, dar nespėjusi užmigti, ji pamatė, kad durys atsi- 
vėrė, priejos priėjo Dievo Motina ir pasakė: „Patinki man, todėl 
pranešu, kad gruodžio viduryje mirsi. Turi būti pasirengusi“. 

Moteris neišsigando, tačiau pažadino vyrą ir papasakojo ką 
mačiusi. Kitą dieną tai sužinojo gydytojas. Tai buvo haliucina- 
cija. Moteris užsispyrusi tvirtino tikrai mačiusi ir girdėjusi Die- 
vo Motiną. Iš pirmo žvilgsnio tai atrodo nesuprantama. Šį tą 
suprasime tik pasinaudoję savuoju raktu. Moteris susikivirčijo 
su tėvais, vargsta, ji yra garbėtroška ir, kaip rodo tyrimas, linku- 
si jaustis pranašesnė už kitus. Visiškai suprantama, jei žmogus 
artinasi prie dievybės ir kalbasi su ja, siekdamas išsiveržti iš 
įprastos aplinkos. Įsivaizduokime, kad Dievo Motina būtų liku- 
si tik vaizduotėje, kaip paprastai meldžiantis. Niekas to nepa- 
laikytų kažkuo ypatingu. Bet moteriai šito nepakanka, jai reikia 
stipresnių argumentų. Aplinkybės neatrodys tokios mįslingos, 
kai prisiminsime, kad psichika sugeba atlikti tokio pobūdžio 
triukus. Argi ne panaši kiekvieno miegančio Žmogaus būsena? 
Išties skirtumas tik tas, kad ši moteris gali sapnuoti būdrauda- 
ma. Nepamirškime dar ir to, kad jos garbėtrošką dabar itin kaiti- 
na pažeminimo jausmas. Iškart dingteli mintis, kad iš tikrųjų ją 
aplanko kita motina, pasak žmonių, meilesnė. Šios dvi motinos 
tam tikra prasme prieštarauja viena kitai. Dievo Motina pasiro- 
dė, nes neatėjo tikroji motina. Jos atėjimas liudija tikrosios moti- 
nos meilės stygių. Moteris akivaizdžiai stengiasi parodyti tė- 
vams, kad jie neteisūs. Gruodžio vidurys irgi nėra visiškai 
nereikšminga data. Tai metas, kai mezgasi nuoširdesni santykiai, 
kai žmonės meilesni vieni kitiems, keičiasi dovanomis ir pan., 
žodžiu, ir susitaikymo tikimybė tada didesnė, todėl aišku, kad šis 


metas susiejamas su moteriai gyvybiškai svarbiu klausimu. 

Stebina tik tai, kad draugišką Dievo Motinos pasirodymą ly- 
di toks disonansas, pranešimas apie mirtį. Kažkodėl moteris tie- 
siog džiūgaudama pasakoja apie tai vyrui. Be to, pranašystė tuoj 
pat peržengia šeimos ribas, ir rytojaus dieną apie ją sužino gy- 
dytojas. Dabar jau nesunku sulaukti tikrosios motinos apsilan- 
kymo. Tačiau po keleto dienų Dievo Motina pasirodo antrąsyk ir 
pakartoja tuos pačius žodžius. Paklausta, ar susitikimas su mo- 
tina nusisekė, moteris atsakė, kad motina visiškai nesupranta 
pasielgusi neteisingai. Tad vėl išnyra senasis leitmotyvas. Vėl 
aiškėja, kad nepavyko pasiekti tikslo, nepavyko tapti pranašes- 
nei už motiną. Gydytojas pamėgino paaiškinti tėvams, kas vyks- 
ta, ir moteris susitiko su tėvų; šis susitikimas nusisekė. Įvyko 
graudinanti scena. Tačiau moteris vis dar buvo nepatenkinta, 
pasak jos, tėvo elgesys buvęs kažkoks teatrališkas. Kodėl jis ver- 
tėją taip ilgai laukti! Ji vis dar buvo linkusi įrodinėti, kad kiti 
neteisūs, vis dar norėjo jaustis nugalėtoja. 

Vadinasi, jau galime teigti: haliucinacijos pasirodo, kai psi- 
chinė įtampa yra didžiausia, kai žmogaus būsena tokia, jog jis 
būgštauja būsiąs atstumtas nuo geidžiamo tikslo. Neabejotina, 
kad vietovėse, kurių gyventojai atsilikę, tokios haliucinacijos ka- 
daise galėjo būti labai reikšmingos, galbūt kai kur jos reikšmingos 
ir dabar. Ne vienas dykumų keliautojas aprašė tam tikras haliuci- 
nacijas, kurias patyrė sunkiomis aplinkybėmis, kęsdamas alkį, 
troškulį, nuovargį, pasiklydęs. Didžiausios grėsmės sukelta įtam- 
pa įkaitina keleivio vaizduotę, ir iš dabartinės slegiančios situacijos 
jis nepaprastai įtikimai persikelia į atgaivos situaciją. Pastaroji 
padrąsina pavargusįjį, suteikia jėgų abejojančiam, padaro jį stip- 
resnį ar nejautresnį arba veikia kaip balzamas, narkozė. 

Tad turime pripažinti, kad haliucinacijos anaiptol nėra mums 
visiškai naujas reiškinys, kažką panašaus aptikome kalbėdami 
apie suvokimą, prisiminimus bei vaizdinius ir vėl aptiksime ap- 
tardami sapnus. Tokie psichikos laimėjimai nesunkiai pasiekia- 


mi išryškinus patį vaizdinį ir atsisakius kritikos. Mes pabrėžia- 

me, kad jie visada randasi ypatingomis aplinkybėmis. Juos su- 
kelia negalios, vargo būsena, gresiančio pavojaus nuojauta, kai 
žmogus jaučiasi silpnas ir stengiasi įveikti šį jausmą. Juo dides- 
nė tokios būsenos įtampa, juo mažiau žmogus linkęs remtis sa- 
vo sugebėjimu viską vertinti kritiškai. Kai veikiama pagal prin- 
cipą „Padėk sau, kuo gali“, visiškai įmanoma, kad vaizdinys, į 
kurį sutelkta visa psichikos organo galia, įgaus haliucinacijos 
pavidalą. 

Haliucinacijai gimininga iliuzija [Illusion], kuri skiriasi nuo 
pirmosios tuo, kad šiuo atveju esama išorinio sąlyčio su tikrove, 
tik jis savotiškai iškraipytas; prisiminkime, pvz., Goethe's poemą 
„Girių karalius“. Priežastis, būtent psichinė įtampa, lieka ta pati. 

Toliau pateiksime atvejį, kuris turėtų parodyti, kaip sunkio- 
mis aplinkybėmis pasitelkiamos kūrybinės psichikos organo ga- 
lios ir sukuriama haliucinacija arba iliuzija. 

Vyriškis iš garbingos šeimos, prastai auklėtas, tad nieko ne- 
įstengęs pasiekti, dirbo antraeiliu raštininku. Jis atsižadėjo bet 
kokių vilčių kada nors tapti gerbiamu žmogumi. Jį itin slėgė šis 
beviltiškumas, maža to, ir taip stiprią psichinę įtampą dar la- 
biau didino aplinkinių priekaištai. Vyriškis pradėjo girtuokliauti, 
tai padėdavo jam užsimiršti ir pateisinti savo padėtį. Netrukus 
kliedėdamas jis atsidūrė ligoninėje. Kliedesys [Delirien] iš esmės 
giminingas haliucinacijai. Žinia, dažniausia girtuoklių haliuci- 
nacija - tai šmirinėjančios pelės ar kiti juodi gyvūnai. Pacientas 
matė ir kitokių, su jo profesija susijusių, haliucinacijų. Jo gydy- 
tojai buvo aršūs alkoholio priešai ir skyrė vyriškiui labai griežtą 
režimą. Pacientas visiškai išsigydė nuo alkoholizmo, išėjo iš li- 
goninės sveikas ir trejus metus negėrė. Paskui grįžo į ligoninę 
dėl kitos priežasties. Vyriškis - dabar žemkasys, pasakojo dirb- 
damas nuolat matąs iš kažkur atsirandantį vyrą, kuris šaiposi ir 
tyčiojasi iš jo. Kartą įsiutęs jis stvėrė darbo įrankį ir sviedė į tą 
vyrą, norėdamas įsitikinti, ar tai tikras žmogus. Žmogysta išsi- 
suko, bet paskui puolė ir prikūlė jį. 

Šiuo atveju negalima kalbėti apie šmėklą, haliucinaciją, nes 
žmogystos kumščiai buvo visiškai realūs. Tačiau nesunku su- 
prasti: paprastai vyriškis matydavo haliucinacijas, o eksperi- 
mentą atliko su tikru žmogumi. Paaiškėjo, kad išėjęs iš ligoninės 
pacientas, nors ir išsigydęs nuo alkoholizmo, tebesirito žemyn. 
Jis prarado darbo vietą, buvo išvytas iš namų ir šiaip taip vertėsi 
žemės darbais, kuriuos ir pats, ir giminaičiai laikė gėdingiausiu 
užsiėmimu. Ankstesnė psichinė įtampa nebuvo išnykusi. Įgijęs 
vieną pranašumą - išsigydęs nuo alkoholizmo, jis prarado kitą — 
neteko paguodos. Gerdamas jis galėjo dirbti raštininku. Kai na- 
miškiai priekaištaudavo, kad jis nieko nepasiekė, kaltinimas al- 
koholizmu būdavo mažiau skausmingas nei priekaištai dėl ne- 
sugebėjimo. Išsigydęs jis vėl susidūrė su tikrove, su aplinkybėmis, 
ne mažiau sunkiomis ir skausmingomis nei anksčiau. Juk jei ir 
dabar jis nieko nepasiektų, negalėtų pasiteisinti net alkoholiz- 
mu. Tada ir vėl pasirodė haliucinacijos. Jis vėl įsigyveno į anks- 
tesnę situaciją, žvelgė į pasaulį taip, tarsi tebebūtų girtuoklis, ir 
kartu tvirtino, kad girtuoklystė sugriovė jo gyvenimą irjau nieko 
neįmanoma pakeisti. Kaip ligonis jis galėjo tikėtis būsiąs atleis- 
tas, išvaduotas iš naujos, nelabai gerbiamos, tad bjaurios profe- 
sijos, ir jam pačiam nieko nereikės spręsti. Šįsyk haliucinacijos 
truko ilgėliau, galiausiai jis susilaukė pagalbos ir vėl atsidūrė 
ligoninėje. Dabar vyriškis galėjo guostis, kad būtų galėjęs kur 
kas daugiau pasiekti, jei ne užgriuvusi girtuoklystės nelaimė. 
Taip jam pavyko išsaugoti savigarbą. Neprarasti savigarbos, iš- 
saugoti įsitikinimą, kad būtų pasiekęs didesnių laimėjimų, jei 
ne užgriuvusi nelaimė, vyriškiui buvo svarbiau nei pats darbas. 
Tai buvojo galios linija, jis galėjo tvirtinti, kad kiti nėra geresni, 
kad jo kelyje atsirado kliūtis, kurios neįmanoma pašalinti. Ši- 
taip nusiteikus, besidairant guodžiančio pasiteisinimo, tikru iš- 


sigelbėjimu tapo jam pasirodęs besišaipantis vyriškis. 

3. Fantazija 


Dar vienas kūrybinis psichikos organo laimėjimas yra fanta- 
zija. Jos veiklos pėdsakų aptiksime atidžiau patyrinėję visus iki 
šiol aptartus reiškinius. Fantazija daug kuo primena jau minė- 
tus psichikos laimėjimus, jos sugebėjimą į pirmą sąmonės vietą 
iškelti tam tikrus prisiminimus arba sukurti vaizdinius. Esmi- 
nis fantazijos aspektas irgi yra numatymas, be kurio neapsieina 
joks judrus organizmas. Fantazija irgi neatsiejama nuo organiz- 
mo judrumo ir savo ruožtu tėra savotiška numatymo forma. Vai- 
kų ir suaugusiųjų fantazijos, kurias vadiname sapnais atviromis 
akimis [Tagtraume], jų statomos oro pilys - tai vaizdiniai, visada 
susiję su ateitimi, ta ateitimi, kurios link žmogus juda ir kurią 
savaip numatydamas mėgina kurti. 

Tiriant vaikų fantazijas aiškėja, kad galios siekis čia vyrauja 
kaip esminis veiksnys, kad fantazijos visada atspindi garbėtroš- 
kos tikslus. Daugelis fantazijų prasideda tokiais ar panašiais 
žodžiais: „Kai aš užaugsiu...“ Net ir kai kurie suaugusieji tebe- 
gyvena taip, tarsi kada nors turėtų užaugti. Fantazuojant išryš- 
kėjanti galios linija darsyk patvirtina, kad psichikos gyvenimo 
raida įmanoma tik iškėlus tikslą. Tokiu tikslu žmonijos kultūro- 
je laikomas pripažinimas [Geltung]. Neutralių tikslų beveik nepa- 
sitaiko, kartu gyvendami Žmonės nuolat lygina save su kitais, 
tad ilgainiui pradeda trokšti pranašumo [Uberlegenheit], stengiasi 
pergalingai atlaikyti konkurenciją. Todėl suprantama, kad daž- 
niausiai vaikų sapnuose aptinkamos numatymo formos yra 74- 
lios vaizdiniai [Machtvorstellungen ]. 

Neįmanoma nustatyti taisyklių, ribojančių šių vaizdinių ap- 
imtį, fantazijų mastą, kitaip tariant, ir čia nederėtų klysti perne- 
lyg apibendrinant. Dažniausiai teisinga tai, ką sakėme anks- 
čiau, tačiau pasitaiko ir kitokio pobūdžio atvejų. Suprantama, 
priešiškai į pasaulį žvelgiantys vaikai išsiugdys didesnę fanta- 


ziją, nes priešiška nuostata paprastai verčia juos būti apdaires- 

nius. Tad silpnų, nemažai blogio gyvenime patiriančių vaikų 
fantazija lakesnė, jie labiau linkę fantazuoti. Neretai jų raida 
ilgainiui pasiekia stadiją, kai fantazija pasitelkiama stengiantis 
pasitraukti iš realaus gyvenimo, taigi tokie Žmonės tarsi neigia 
realų gyvenimą. Taip fantazija virsta galios ekstaze virš gyveni- 
mo menkystės iškilusiam žmogui. 

Fantazija liudija ne tik galios liniją, svarbų vaidmenį čia at- 
lieka ir bendrystės jausmas. Beveik nepasitaiko vaikų fantazijų, 
kurios išryškintų tik jų galią, ši dažniausiai panaudojama kitų 
labui. Tokių fantazijų turinio kulminacija - tai gelbėtojas, pa- 
galbininkas, pavojingo siaubūno nugalėtojas ir pan. Neretai vai- 
kai fantazuoja iš tikrųjų nepriklausą tai šeimai, kurioje auga. 
Nemažai vaikų griebiasi minties, kad jie kilę iš kitos šeimos, kad 
vieną dieną tiesa atsiskleis ir tikrasis tėvas (žinia, kokia nors 
didinga asmenybė) atvyks ir juos pasiims. Dažniausiai taip fan- 
tazuoja vaikai, kamuojami labai stipraus nevisavertiškumo jaus- 
mo, pasmerkti nepritekliams, kenčiantys skriaudas arba 
jaučiantys aplinkinių švelnumo stygių. Dažnai jų didybės idė- 
jas išduoda netgi laikysena, tokie vaikai elgiasi, tarsi būtų su- 
augę. Pasitaiko kone liguistų fantazijos iškrypimų, antai ber- 
niukas itin mėgsta standžias skrybėles ar cigarų kandiklius, 
mergaitė pasiryžusi tapti vyru. Daugybė mergaičių pirmenybę 
teikia tokiam elgesiui ar tokiems drabužiams, kurie labiau tik- 
tų berniukams. 

Apie kai kuriuos vaikus sakoma, kad jų fantazija pernelyg 
skurdi. Tokia išvada tikrai neteisinga. Šie vaikai arba neatsi- 
skleidžia, arba dėl kažkokių priežasčių tiesiog grumiasi su iš- 
nyrančiomis fantazijomis. Galbūt šitaip jie pajunta stiprybę. Mėš- 
lungiškai stengdamiesi prisitaikyti prie tikrovės, jie atmeta 
fantaziją kaip nevyrišką ar vaikišką, neigia ją. Neretai neigdami 
jie persistengia, tad atrodo, tarsi apskritai neturėtų fantazijos. 


KETVIRTAS SKYRIUS. IŠORINIO PASAULIO ĮSPŪDŽIAI 51 


4. Sapnai (bendroji dalis) 


Greta minėtų „sapnų atviromis akimis“ labai anksti atsiran- 
da ir kitas reiškinys, išduodantis aktyvią psichikos veiklą. Tai 
sapnai miegant. Apskritai galime teigti: kaip ir „sapnų atviromis 
akimis“ atveju, čia susiduriame su tuo pačiu vaiko polinkiu sva- 
joti. Seni, patyrę psichologai nurodo, kad žmogaus būdą nesun- 
ku atskleisti iš jo sapnų. Išties sapno fenomenas visais laikais 
ypač traukė žmonių dėmesį. „Sapnai atviromis akimis“ susiję 
su ŽMogaus noru numatyti iš anksto, jie išnyra, kai žmogui itin 
rūpi nutiesti kelią į ateitį ir juo tvirtai eiti; tą patį galime pasakyti 
ir apie sapnus. Sapnas nuo fantazijos bene labiausiai skiriasi 
tuo, kad „sapnus atviromis akimis“ iš bėdos dar galima supras- 
ti, tačiau šito beveik niekada nepasakysi apie sapnus. Tai, kad 
jie tokie nesuprantami, taip stulbina, kad nesunku susigundyti 
ir palaikyti nesuprantamumą tiesiog sapnų nereikalingumo žen- 
klu. Kol kas pabrėžkime, kad ir sapnai atskleidžia žmogaus, no- 
rinčio užfiksuoti ateitį, susiduriančio su kažkokiu klausimu ir 
mėginančio jį išspręsti, galios liniją. Tiriant psichikos gyveni- 
mą, sapnai teikia svarbių galimybių, prie kurių dar grįšime. 


5. Įsijautimas 


Realizuodamas numatymo funkciją, be kurios judrūs orga- 
nizmai, nuolat susiduriantys su ateities klausimais, negali ap- 
sieiti, psichikos organas pasitelkia dar ir sugebėjimą justi ne tik 
tai, kas yra dabar, bet ir nujausti, atspėti, kas bus ateityje. Šią jo 
savybę vadiname „įsijautimu“ [Einfūhlung|]. Žmonės itin išsiug- 
dė šį sugebėjimą. Tai toks įprastas ir paplitęs reiškinys, kad su 
juo nuolat susiduriame kone visose psichikos gyvenimo srityse. 
Ir šiuo atveju būtinybė numatyti yra pagrindinė sąlyga; juk jei 


esu priverstas apsvarstyti, numatyti, kaip elgsiuosi iškilus ko- 

kiam nors klausimui, turiu ir įsivaizduoti, kokius pojūčius galė- 
tų sukelti kol kas dar nesama situacija. Tik apmąsčius išgyven- 
simą situaciją, įsijautus ir pajutus ją, galima apsispręsti, ar, pvz., 
siekti ko nors iš visų jėgų, ar apdairiai iš tolo apeiti. Mes įsijau- 
čiame kaskart, kai pradedame kokį nors pokalbį. Neįmanoma 
užmegzti ryšio su kitu žmogumi, visiškai neįsijautus į jo padėtį. 
Įsijautimas ypatingai, meniškai apipavidalinamas per spektaklį. 
Jo apraiškas pastebime ir tada, kai žmogų apima savotiškas jaus- 
mas pamačius kitam gresiantį pavojų. Žmogus taip įsijaučia, 
kad nevalingai atlieka gynybinius judesius, nors jam anaiptol 
niekas negresia. Visi puikiai prisimename atsitraukimo judesį, 
atliekama, kai iš rankų iškrinta stiklinė. Stebėdami žaidimą kėg- 
liais dažnai matome, kad kai kurie Žaidėjai imituoja rutulio ju- 
dėjimą, užbėga jam už akių visu kūnu, tarsi šitaip galėtų jį pa- 
veikti. Įsijautimo apraiškos yra ir tie jausmai, kurie užklumpa, 
kai pamatome ką nors labai aukštai valantį langus arba patiria- 
me, kad kalbėtojui nepasisekė, jis užsikirto. Teatre kone neįma- 
noma nejįsijausti ir neišgyventi įvairiausių vaidmenų. Žodžiu, 
visa, ką išgyvename, glaudžiai susiję su įsijautimu. 

Mėgindami atskleisti šios funkcijos ištakas, tai, kodėl žmo- 
gus apskritai gali jaustis taip, tarsi būtų kitas, tegalime pasi- 
remti įgimtu bendrystės jausmu. Tai išties kosminis jausmas, 
visatos sąryšių atspindys mumyse, jo neįmanoma visiškai at- 
sikratyti, jį patirdami sugebame įsijausti į dalykus, esančius 
už mūsų kūno ribų. 

Žinia, esama skirtingų bendrystės jausmo laipsnių, atitinka- 
mai ir skirtingų įsijautimo laipsnių, tie skirtumai irgi atsisklei- 
džia jau vaikystėje. Kai kurie vaikai su lėlėmis elgiasi taip, tarsi 
šios būtų gyvos, o kitiems įdomu tik pasižiūrėti, kas jų viduje. 
Žmogaus raidą apskritai galima sužlugdyti, nukreipiant jo ben- 
drystės jausmą nuo aplinkinių žmonių į negyvus daiktus ar ne- 
labai vertingus dalykus. Tai, kodėl vaikai neretai kankina gyvū- 


nus, suprasime tik padarę prielaidą, kad tokiu atveju kone 

visiškai neįsijaučiama į kitos būtybės jauseną. Labai tikėtina, 
kad vėliau tokius vaikus domins dalykai, visiškai nereikšmingi 
jų, kaip žmogiškų būtybių, raidai, kad jie nepaisys kitų interesų 
ir galvos tik apie save. Tai nepakankamo įsijautimo padariniai. 
Galiausiai įsijautimo stoka gali pastūmėti juos apskritai vengti 


bendradarbiauti. 


6. Žmogaus poveikis kitam žmogui (hipnozė ir įtaiga) 


Atsakydama į klausimą, kaip apskritai įmanoma vienam 
žmogui paveikti kitą, individualioji psichologija tvirtina, kad 
ir šiuo atveju kalbama apie sąryšį. Apskritai būtina mūsų gy- 
venimo sąlyga yra abipusė mūsų ir aplinkos sąveika. Kartais ši 
sąveika itin ryški, ypač mokytojų ir mokinių, tėvų ir vaikų, vyro 
ir moters. Bendrystės jausmas lemia tai, kad į kito poveikį iki 
tam tikro laipsnio reaguojama draugiškai. Priimtino poveikio 
laipsnis priklauso ir nuo to, kiek veikiantysis užtikrina veikia- 
mojo teises. Ilgalaikis poveikis žmogui, su kuriuo elgiamasi ne- 
teisingai, neįmanomas. Geriausiai žmogų paveikti galima nu- 
teikus jį taip, kad jis jaustųsi tikras dėl savo teisių. Tai itin 
svarbi auklėjimo nuostata. Žinoma, galima pasiūlyti ar net įgy- 
vendinti ir kitokią auklėjimo formą. Tačiau šia nuostata grin- 
džiamas auklėjimas bus išties veiksmingas, nes remiasi pir- 
mapradžiu vienybės jausmu. Jis gali būti neveiksmingas tik 
tokiu atveju, jei žmogus sąmoningai stengiasi išvengti visuo- 
menės įtakos. Bet tai nutinka ne išsyk: pirma turėjo vykti ilgė- 
lesnės grumtynės, per kurias pamažu trūkinėjo jo ryšiai su ap- 
linka, tad galiausiai jis visiškai neigia bendrystės jausmą. Tokį 
žmogų paveikti labai sunku ar net apskritai neįmanoma, ir nuo- 
lat regime, kad į kiekvieną poveikio bandymą jis atsako prie- 


šingu veiksmu (opozicijos dvasia). 

Vadinasi, tikėtina, kad vaikai, kurie jaučiasi aplinkos spau- 
džiami, bus mažiau linkę ir menkiau sugebės pasiduoti auklėto- 
jų įtakai. Tiesa, neretai išorinis spaudimas toks stiprus, kad nu- 
šluoja bet kokį pasipriešinimą, vaikas priima kiekvieną poveikį 
ir paklūsta. Tačiau netrukus paaiškėja, kad jokios teigiamos ver- 
tės toks paklusnumas [Gehorsam] neturi. Kartais jis tiesiog grotes- 
kiškas, žmogus apskritai nesugeba savarankiškai gyventi (ak- 
las paklusnumas), jis nuolat laukia, kad kas nors įsakytų atlikti 
būtinus veiksmus ir žingsnius. Beribio paklusnumo pavojus su- 
prasime prisiminę tą aplinkybę, kad tokie vaikai užaugę neretai 
paklūsta kiekvienam, kurio įtakon bent kartą pakliuvo, ir įsakyti 
net nusikalsta. Patekus į gaują jiems tenka itin kraupus vaid- 
muo, jie tampa atlikėjais, o gaujos vadeiva paprastai laikosi nuo- 
šaly. Kone visus garsių gaujų nusikaltimus padarė tokie žmo- 
nės. Jie demonstruoja neįtikimą paklusnumą ir šitaip netgi 
patenkina garbėtrošką. 

Tačiau turėdami omeny tik normalius poveikio atvejus gali- 
me teigti, kad lengviausia paveikti tuos žmones, kurių bendrys- 
tės jausmas mažiausiai nuslopintas, su jais lengviausia susitar- 
ti, jais galima pasikliauti; paveikti tuos, kurie linkę veržtis 
aukštyn, kurie itin trokšta pranašumo, labai sunku. Kasdien tuo 
akivaizdžiai įsitikiname. Jei tėvai skundžiasi vaiku, jie itin retai 
nepatenkinti jo aklu paklusnumu, dažniausiai juos erzina jo ne- 
klusnumas; tiriant tokius vaikus aiškėja, kad jie trokšta pranokti 
aplinką, pasitaikius progai laužo savo mažo pasaulėlio normas, 
nes su jais buvo elgiamasi klaidingai ir auklėjimas ilgainiui ta- 
po neveiksmingas. Intensyvus galios siekis atvirkščiai propor- 
cingas vaiko auklėjamumui. Be to, šiandienos auklėjimas šeimo- 
je pasižymi tuo, kad stengiamasi sukurstyti vaiko garbėtrošką, 
pažadintijo didybės idėjas. Tai anaiptol nėra vien auklėtojų leng- 
vabūdiškumas, šiuos impulsus vaikui teikia visa mūsų kultūra, 
pati persmelkta polinkio į didybės idėjas, todėl šeima irgi pir- 


miausia rūpinasi tuo, kad vaikas pasiektų gyvenime ypatingos 

šlovės ir vienaip ar kitaip pranoktų kitus. Toliau kalbėdami apie 
garbėtrošką, išsamiau aptarsime tokio auklėjimo metodo, gar- 
bėtroškos ugdymo, trūkumus ir tuos sunkumus, kurie gali su- 
žlugdyti psichikos gyvenimo raidą. 

Mediumo padėtis visiškai panaši į padėtį tų, kurie linkę besą- 
lygiškai paklusti ir todėl beatodairiškai vykdo aplinkinių reika- 
lavimus. Tereikia realizuoti ketinimą bent kiek laiko daryti vis- 
ką, ko reikalaujama. Tuo grindžiamas pasirengimas hipnozei. 
Apskritai reikėtų paminėti štai ką. Vienas Žmogus gali sakyti ar 
tikėti, kad yra pasirengęs hipnozei, tačiau jo psichika nebūtinai 
bus linkusi paklusti. Antra vertus, kitas, iš esmės visiškai linkęs 
paklusti, gali labai ryžtingai priešintis. Hipnozės atveju svarbu 
psichinė mediumo laikysena, ne žodžiai ir ne tikėjimas. Nesu- 
vokiant šio fakto kilo didžiulė painiava, nes per hipnozės se- 
ansą dažniausiai susiduriama su žmonėmis, kurie tariamai prie- 
šinasi, bet iš esmės linkę paklusti hipnotizuotojo reikalavimams. 
Tokio paslaugumo ribos gali būti įvairios, tad kiekvienam hip- 
nozės rezultatai skirtingi. Bet šios ribos priklauso anaiptol ne 
nuo hipnotizuotojo valios, tai psichinės mediumo nuostatos pa- 
darinys. 

Hipnozė yra savotiška miego būsena. Ji mįslinga tik todėl, 
kad šį miegą pirmiausia reikia sukelti, užmingama tik kitam įsa- 
kius. Įsakymas veiksmingas, jei jis skiriamas tam, kuris pasiren- 
gęsjį priimti. Kaip minėjome, viską lemia mediumo būdas ir jo 
asmenybės raida. Tik tokiam Žmogui, kuris be jokios kritikos 
pasiduoda kito įtakai, įmanoma sukelti šią savotišką miego bū- 
seną, daug labiau nei įprastas miegas panaikinančią sugebėji- 
mą judėti tokiu mastu, kad hipnotizuotojo komanda gali mobili- 
zuoti net ir judėjimo centrus. Normalų miegą čia teprimena 
savotiškas sąmonės aptemimas, tik hipnotizuotojui panorėjus 
mediumas gali prisiminti tai, kas vyko per hipnozės seansą. Psi- 
chikos organas praranda sugebėjimą, reikšmingiausią mūsų kul- 


tūroje, būtent kritiškumą. Mediumas tarsi virsta hipnotizuotojo 

rankos tęsiniu, kito Žmogaus organu, kuris funkcionuoja tik 
pagal įsakymą. 

Daugelis žmonių, turinčių polinkį veikti kitus, šį sugebėjimą 
ir apskritai bet kokią poveikio galimybę sieja su paslaptingu flui- 
du, ypatinga jėga, kuria jie tariamai disponuoja. Kokių tik čia 
pasitaiko šunybių ir iškrypimų, ypač bjaurių telepatijos adeptų 
ir hipnotizuotojų ekscesų. Išties turėtume pripažinti, kad šie žmo- 
nės taip žemina Žmogaus orumą, jog reikėtų griebtis bet kokių 
priemonių, kurios padarytų galą jų niekšybėms. Anaiptol ne- 
tvirtiname, kad jų demonstruojami reiškiniai pagrįsti apgaule. 
Ne, žmogiška būtybė taip linkusi paklusti, kad gali tapti gerada- 
riu apsimetusiojo auka tik todėl, kad daugelis gyvena nusiteikę 
be jokios atodairos paklusti, pripažinti autoritetą, leidžiasi ap- 
gaunami ir sužavimi; tai anaiptol nepagerino Žmonių bendra- 
būvio, priešingai, ilgainiui visada sukeldavo nuolankiųjų maiš- 
tus. Nė vienas telepatijos ar hipnozės adeptas 
eksperimentuodamas nepatyrė ilgėlesnės sėkmės. Paprastai ga- 
liausiai jie susidurdavo su tokiu žmogumi, tariamuoju mediu- 
mu, kuris juos „apmaudavo“. To neišvengė ir garsūs mokslo 
vyrai, mėginę paveikti mediumus savo galiomis. Pasitaiko ir miš- 
rių atvejų, kai mediumas yra, taip sakant, apgautas apgavikas, 
jis iš dalies pats apgaudinėja, iš dalies paklūsta. Tačiau jėga, 
kurią tariamės matą veikiančią, nėra hipnotizuotojo galia; tai ne 
magiška mediumą veikianti galia, tai tiesiog mediumo polinkis 
paklusti ar daugių daugiausia hipnotizuotojo sugebėjimas dumti 
akis. Akivaizdu, kad neįmanoma užhipnotizuoti Žmogaus, ku- 
ris įpratęs ne tiesiog priimti kito sprendimus, o pats viską ap- 
svarstyti, ir toks žmogus niekada nedemonstruos keistų telepa- 
tijos reiškinių. Tai tėra aklo paklusnumo apraiškos. 

Šiame kontekste reikia paminėti ir įtaigą [Suggestion]. Jos es- 
mę suprasime tik priskyrę ją įspūdžių plačiausia prasme kate- 
gorijai. Savaime suprantama, žmogus ne tik priima įspūdžius, 


jie ir nuolat jį veikia. Priimti įspūdžius nemenkas dalykas, jie 

veikia toliau. Jei tie įspūdžiai - kito žmogaus reikalavimai, mė- 
ginimai įtikinti, perkalbėti, susiduriame su įtaiga. Ja siekiama 
pakeisti ar sustiprinti turimą pakankamai aiškią nuomonę. Pro- 
blemą sunkina tai, kad į išorinius įspūdžius žmonės reaguoja 
skirtingai. Įtaigos poveikis irgi priklauso nuo Žmogaus sava- 
rankiškumo. Dėmesį ypač reikėtų atkreipti į du tipus. Pirmojo 
tipo Žmonės mielai pervertina kitų nuomonę, taigi menkai verti- 
na savąją, nesvarbu, ji teisinga ar klaidinga. Kitus žmones jie 
laiko reikšmingesniais, tad lengvai prisitaiko prie jų nuomonės. 
Antrojo tipo žmonėms viskas, kas ateina iš išorės, yra tiesiog 
įžeidimas, jie laiko teisinga tik savo nuomonę, atmeta viską, ką 
siūlo kitas, nesirūpindami, teisinga tai ar ne. Abu tipai jaučia 
vidinį silpnumą, antruoju atveju šis silpnumas pasireiškia tuo, 
kad Žmogui tiesiog nepakenčiama priimti ką nors iš kito. Toks 
žmogus dažniausiai lengvai įsivelia į konfliktus, nors neretai 
laikosi požiūrio, kad jis labai lengvai pasiduoda kito įtaigai. Ta- 
čiau šį požiūrį jis puoselėja tik tam, kad išliktų neprieinamas, 
todėl apskritai su juo sunku ko nors imtis. 


Penktas skyrius 


Nevisavertiškumo jausmas ir pripažinimo siekis 


1. Ankstyvosios vaikystės aplinkybės 


Pasistūmėjome pakankamai, kad suprastume, jog gamtos nu- 
skriausti vaikai į gyvenimą ir žmones linkę žiūrėti kitaip nei 
tie, kuriems anksti atsivėrė egzistencijos džiaugsmai. Galėtu- 
me suformuluoti tokį principą: nevisaverčius organus turintys 
vaikai nesunkiai įsivelia į grumtynes su gyvenimu, slopinan- 
čias bendrystės jausmą, tad ilgainiui prisiima šabloną vis la- 
biau rūpintis savo, o ne kitų interesais ir tuo, kokį įspūdį jie 
daro aplinkiniams. Tai gali sąlygoti ne tik nevisaverčiai orga- 
nai, bet ir išoriniai veiksniai, labiau ar mažiau slegiantys vaiką 
ir skatinantys priešišką nuostatą aplinkos atžvilgiu. Lemtin- 
gas posūkis įvyksta labai anksti. Jau antraisiais gyvenimo me- 
tais matyti, kad tokie vaikai nesijaučia pajėgūs kaip kiti, lygūs 
ir lygiateisiai, jie nelinkę prisidėti prie draugijos ir prie ben- 
dros veiklos; įvairūs nepritekliai sukelia nuskriaustumo 
[Verkiūrztheit] jausmą, tad jie labiau nei kiti linkę demonstruoti 
savo lūkesčius, kelti reikalavimus. Prisiminę, kad iš tikrųjų kiek- 
vienas vaikas yra kiek nevisavertis gyvenimo atžvilgiu ir ap- 
skritai negalėtų egzistuoti, nepatirdamas ganėtino artimų žmo- 
nių bendrystės jausmo, atsižvelgę į tai, kaip ilgai jis būna 
mažas, bejėgis, kaip ilgai jaučia, kad gyvenimas ne jo jėgoms, 
turime padaryti prielaidą, kad psichikos gyvenimo pradžia vi- 
sada susijusi su stipresniu ar silpnesniu nevisavertiškumo jaus- 
mu [Minderwertigkeitsgefihl]. Tai varomoji jėga, žadinanti ir ska- 
tinanti vaiko pastangas kelti sau tikslą, užtikrinsiantį ramų ir 
saugų gyvenimą ateityje, ir žengti keliu, kuris atrodo tinkamas 
šiam tikslui pasiekti. 

Ši ypatinga vaiko nuostata, glaudžiai susijusi su jo organinė- 
mis galimybėmis ir jų veikiama, yra ir vaiko auklėjamumo pagrin- 
das. Nevisavertiškumo jausmas būdingas kiekvienam vaikui, bet 
du veiksniai itin griauna šį pagrindą. Tai pernelyg stiprus, in- 
tensyvus, ilgalaikis nevisavertiškumo jausmas ir, antra vertus, 
toks tikslas, kuris ne tik užtikrintų nusiraminimą, saugumą, ly- 
giavertiškumą, bet ir skatintų siekti galios, įgyjant pranašumą 
aplinkinių atžvilgiu. Tokius vaikus užaugusius galima pažinti. 
Jie sunkiau auklėjami, nes bet kokiomis aplinkybėmis jaučiasi 
nuskausti, mano esą nuskriausti gamtos ir dažnai (pagrįstai ar- 
ba ne) žmonių. Tiksliau suvokę šiuos sąryšius galime įvertinti, 
kokia neišvengiama kartais esti sunki, įvairių nesėkmių lydima 
raida. 

Tiesą sakant, šis pavojus gresia kiekvienam vaikui, nes visi 
vaikai gyvena tokiomis aplinkybėmis. Apsuptą suaugusiųjų, 
kiekvieną vaiką ima pagunda laikyti save mažu ir silpnu, ver- 
tinti save kaip menką, nevisavertį. Taip nusiteikęs jis neįstengia 
patikėti atliksiąs pateikiamas užduotis, kaip reikalaujama, sklan- 
džiai ir neklysdamas. Jau čia dažnai prasideda auklėjimo klai- 
dos. Per daug reikalaujant iš vaiko, dar labiau stiprėja jo menku- 
mo jausmas. Kai kuriems vaikams tiesiog nuolat primenama, 
kokie jie nesvarbūs, maži ir menki. Kiti tampa suaugusiųjų Žais- 
lais, pramoga, jie laikomi itin saugotinu lobiu arba įkyriu balas- 
tu. Dažnai visos šios tendencijos susipina, tai vieni, tai kiti pri- 
mena vaikui, kad jis svarbus tik kaip suaugusiųjų malonumų ar 
nemalonumų šaltinis. Šitaip randasi stiprus nevisavertiškumo 
jausmas, kurį gali dar labiau sustiprinti tam tikri mūsų gyveni- 
mo ypatumai. Tai įprotis nežiūrėti į vaiką rimtai, kartoti, kad jis 
yra niekas, neturi jokių teisių, visada privalo nusileisti suaugu- 
siajam, tylėti ir pan. Netjei čia ir yra tiesos, kartais ji pasakoma 
labai įžeidžiamai, tad nenuostabu, jog vaikas dėl to jaudinasi. 
Be to, daugybė vaikų auga nuolat būgštaudami, jog bus išjuokti, 
kad ir ką darytų. Netikęs įprotis išjuokti vaikus labai kenkia jų 

raidai. Pajuokos baimė tokius žmones lydi iki senatvės, dažnai 
jie išvis nepajėgūs jos atsikratyti. Labai kenkia ir toks nerimtas 
požiūris į vaikus, kai jiems tiesiog sakoma netiesa, ir ilgainiui jie 
pradeda abejoti aplinkinių ir apskritai gyvenimo rimtumu. Pasi- 
taikė atvejų, kai pradėję lankyti mokyklą vaikai pradžioje sėdėjo 


wo wo 


2. Nevisavertiškumo jausmo kompensacija, pripažinimo ir 
pranašumo siekis 


Kaip tik nepilnavertiškumo, netikrumo, nepajėgumo jausmas 
verčia vaiką kelti gyvenimo tikslus ir padeda juos formuoti. Nuo 
pat pirmųjų gyvenimo dienų pastangos būti svarbiam, atkreipti 
tėvų dėmesį, tiesiog išplėšti jį akivaizdžios. Tai užuomazgos bun- 
dančio pripažinimo siekio, kuris auga veikiamas nevisavertiš- 
kumo jausmo ir skatina vaiką kelti sau tikslą, padėsiantį jam 
pasirodyti pranašesniam už aplinkinius. 

Pranašumo siekis priklauso ir nuo bendrystės jausmo stipru- 
mo. Negalime vertinti nei vaiko, nei suaugusiojo, nepalyginę jo 
bendrystės jausmo su siekiu įgyti pranašumą bei valdyti kitus. 
Žmogus iškelia sau tokį tikslą, kurį pasiekęs galėtų arba jaustis 
pranašesnis už kitus, arba taip išugdytų savo asmenybę, kad 
gyvenimas pasirodytų esąs vertas gyventi. Kaip tik šis tikslas 
teikia vertę pojūčiams, veikia ir skatina suvokimą, formuoja vaiz- 
dinius ir kreipia kūrybines galias kurti tuos vaizdinius, apipa- 
vidalinti ar nustumti į šalį prisiminimus. Atsižvelgę į tai, kad 
net pojūčiai nėra absoliutūs dydžiai, kad juos veikia psichikos 
gyvenimą užvaldantis tikslo siekis, prisiminę, kad mūsų suvo- 
kimo aktai visada atliekami pasirinktinai, pagal tam tikrą slap- 
tą ketinimą, kad vaizdiniai irgi neįkūnija absoliučių vertybių, 


bet yra veikiami šio tikslo, suvokę, kad iš kiekvieno išgyvenimo 

stengiamės išgauti vien tai, kas atrodo tinkama mūsų tikslo po- 
žiūriu, suprasime, kad ir čia viskas lieka reliatyvu, kad turime 
tenkintis vien stabilių, patikimų vertybių regimybe. Tikrai kūry- 
biškai įsikertame į fikciją, stabilų tašką, kurio iš tikrųjų nėra. Ši 
prielaida, iš tikrųjų sąlygojama Žmogaus psichikos gyvenimo 
ribotumo, primena daugelį panašių mėginimų ir moksle, ir gy- 
venime, pvz., suskaidyti Žemės rutulį dienovidiniais, kurių iš 
tikrųjų nėra, bet kurie labai praverčia kaip prielaida. Visais psi- 
chikos fikcijų atvejais susiduriame su tokiais reiškiniais: taria- 
me, kad esama pastovaus taško, nors įdėmiau patyrinėję įsitiki- 
name, kad taip anaiptol nėra. Tačiau šitaip elgiamės tik tam, 
kad įstengtume orientuotis gyvenimo chaose, kad galėtume atlik- 
ti apskaičiavimus. Viską, pradedant pojūčiais, perkeliame į ap- 
skaičiuojamą sritį, kurioje galime veikti. Kaip tik tokį pranašu- 
mą tiriant žmogaus psichikos gyvenimą teikia pastovaus tikslo 
prielaida. 

Iš šios individualiosios psichologijos sampratos atsiranda 
jos euristinis metodas: nagrinėti ir aiškinti žmogaus psichikos gy- 
venimą taip, tarsi įgimtų potencijų ir siekiamo tikslo sąveika są- 
lygotų vėlesnes to gyvenimo ypatybes. Tačiau mūsų patirtis ir 
įspūdžiai vis labiau stiprina įsitikinimą, kad šis euristinis meto- 
das nėra vien pagalbinė tyrimo priemonė, kad jis iš esmės at- 
spindi tikrus psichikos raidos įvykius, kurie arba išgyvenami 
sąmoningai, arba yra atskleistini kaip nesąmoningumo srities 
reiškiniai. Tad prielaida, jog psichika siekia tikslo, nėra vien 
formalus mūsų požiūris, tai ir fundamentalus faktas. 

Gana keblu atsakyti į klausimą, kaip efektyviausiai pasiprie- 
šinti didžiausiai žmonijos kultūros blogybei, galios siekiui [Stre- 
ben nach Machtl, nes šis siekis nubunda tada, kai su vaiku dar 
vargiai galima susišnekėti. Pradėti tyrinėti ir koreguoti ydingą 
raidą įmanu kur kas vėliau. Bet gyvenant kartu su vaiku šiuo 
periodu galima taip ugdyti jo bendrystės jausmą, kad galios sie- 
kis netaptų pernelyg stiprus. 

Keblu dar ir tai, kad vaikai irgi ne visai atvirai kalba apie 
galios siekį, dangsto jį, mėgina puoselėti slapta, prisidengdami 
geranoriškumu ir švelniais jausmais. Jie droviai vengia būti de- 
maskuoti. Nevaržomas galios siekis vis stiprėdamas deformuo- 
ja vaiko psichikos gyvenimą, perdėtas tikrumo ir galios poreikis 
gali paversti drąsą įžūlumu, paklusnumą bailumu, švelnumą 
klasta, kai kitas verčiamas pasiduoti, paklusti, nusilenkti, Žžo- 
džiu, akivaizdžią kiekvieno būdo bruožo prigimtį gali papildyti 
klastingas pranašumo troškimas. 

Sąmoningą vaiko auklėjimą lydi sąmoninga ar nesąmoninga 
paskata padėti jam atsikratyti netikrumo jausmo, suteikti gyve- 
nime reikalingų sugebėjimų, žinių, supratimo įgūdžių ir jautru- 
mo kitiems. Visas šias priemones, kad ir kas jų imtųsi, reikia 
suvokti kaip mėginimus atverti augančiam vaikui naujus kelius, 
padėsiančius atsikratyti netikrumo ir nevisavertiškumo jausmo. 
Visa, kas nutinka vaikui, formuoja jo būdo bruožus, atspindin- 
čius tai, kas vyksta vaiko sieloje. 

Netikrumo ir nevisavertiškumo jausmo poveikio laipsnis es- 
mingai priklauso nuo vaiko požiūrio. Žinoma, reikšmingas ir ob- 
jektyvus nevisavertiškumo laipsnis, kurį vaikas greitai pajunta. 
Bet vargiai galime tikėtis, kad jo vertinimai čia bus teisingi, kaip, 
beje, ir suaugusiųjų. Todėl kyla dar didesnių keblumų. Vienas 
vaikas auga tokiomis sudėtingomis sąlygomis, kad kone savai- 
me suprantama, jog jis klys vertindamas savo nevisavertiškumo 
ir netikrumo laipsnį. Kitas situaciją įstengs vertinti teisingiau. 
Bet apskritai visada reikia atsižvelgti į kasdien kintantį vaiko 
jausmą, kuris galiausiai nusistovi ir pasireiškia kaip savęs verti- 
nimas [Selbsteinschūtzung]. Nuo to, kaip vaikas vertina save, pri- 
klausys, kokios atsvaros, kompensacijos [Kompensation], jis dairy- 
sis savo nevisavertiškumo jausmui, 0 tai savo ruožtu sąlygos, 
kokį tikslą jis sau iškels. 

Psichinis kompensacijos siekio mechanizmas, kurio esmė ta, 


kad į nevisavertiškumo jausmą psichikos organas reaguoja pa- 


PENKTAS SKYRIUS. NEVISAVERTIŠKUMO JAUSMAS 63 


stangomis kompensuoti šį kankinamą jausmą, turi analogijų or- 
ganiniame pasaulyje. Jau įrodyta, kad pažeisti gyvybiškai svar- 
būs organai, jei tik jie gyvybingi, reaguoja nepaprastai sustip- 
rindami veiklą. Antai gresiant kraujotakos sutrikimui širdis dirba 
intensyviau, ji pasitelkia viso organizmo jėgas, padidėja, išau- 
ga, viršydama normaliai dirbančios širdies apimtį. Panašiai ir 
menkumo, silpnumo, nevisavertiškumo jausmo slegiamas psi- 
chikos organas dės milžiniškas pastangas įveikti šį jausmą, jo 
atsikratyti. 

Jei vaiką itin slegia nevisavertiškumo jausmas, kyla grėsmė, 
jog būgštaudamas, kad būsimas gyvenimas ne jo jėgoms, jis ne- 
sitenkins vien atsvara ir persistengs (hiperkompensacija [Ūberkom- 
pensation]). Galios ir pranašumo siekis bus perdėtas, liguistai 
sustiprės. Tokių vaikų netenkina įprasti jų gyvenimo santykiai. 
Jie užsimoja išsiskirti, pasižymėti, kaip tik tai atitinka jų didį 
tikslą. Jie mėgina įtvirtinti savo poziciją paskubomis, nepaisy- 
dami aplinkinių, jų impulsai smarkiai pranoksta įprastus. Taip 
jie atkreipia dėmesį į save, trikdydami kišasi į kitų gyvenimą ir, 
žinia, priverčia gintis. Žodžiu, jie prieš visus ir visi prieš juos. 
Tiesa, ne visada scenarijus išsyk blogiausias. Vaikas ilgai gali 
eiti keliu, kuris išoriškai atrodo normalus, vis augančia garbė- 
troška jis gali naudotis, nesukeldamas atviro konflikto su kitais. 
Tačiau kaskart paaiškės, kad tos priemonės, kurių jis griebiasi, 
iš tikrųjų nieko nedžiugina ir neduoda jokių tikrai naudingų 
vaisių, nes pasirinktas kelias pasirodo esąs nepriimtinas mūsų 
kultūrai. Mat garbėtroška, kurios vaikas apskritai nemoka nu- 
kreipti ir panaudoti taip, kad ji būtų vaisinga, visada vers jį stoti 
kitiems skersai kelio. Paprastai vėliau išryškėja ir kiti požymiai, 
jau liudijantys priešiškumą socialiniam organizmui, kuriuo tu- 
rėtų būti Žmonių visuomenė. Tai pirmiausia tuščias išdidumas, 
pasipūtimas, pastangos įveikti kitą bet kokia kaina; beje, kartais 
tokie žmonės anaiptol nesistengia prasimušti patys, o tenkinasi 


kito smukimu. Šiuo atveju svarbus tėra atstumas, kuo didesnis 

skirtumas tarp jų ir kitų. Tokia gyvenimo pozicija trikdo ne tik 
aplinkinius, ilgainiui ji nemaloniai atsilieps ir jiems patiems, 
mat įnikę tik į niūriuosius gyvenimo aspektus jie niekada nebe- 
patirs tikro gyvenimo džiaugsmo. 

Tokių vaikų pastangos pranokti kitus reikalauja taip įtempti 
jėgas, kad dažnai nukenčia bendri uždaviniai, kuriuos žmonėms 
privalu spręsti. Lygindami šiuos galios trokštančiuosius su ben- 
druomenės Žmogaus idealu, ilgainiui įgysime vertinimo įgūdžių, 
kurie padės daugmaž nustatyti, kiek nusilpo žmogaus bendrys- 
tės jausmas. 

Taigi Žmonių žinovas gali, tiesa, labai atsargiai, žvilgtelėti į 
kūno ir psichikos kliaudas, kurios jam leis numanyti sudėtingą 
psichikos gyvenimo raidą. Atsižvelgę į tas kliaudas, įstengsime 
nepridaryti žalos, galėsime padėti, žinoma, jei patys pakanka- 
mai išsiugdėme bendrystės jausmą. Padėsime pirmiausia nelai- 
kydami bjauraus ar nesimpatiško būdo žmogaus atsakingu už 
savo būdą, kiek įmanu gindami jo teisę būti irzliam, suvokdami 
bendrą mūsų visų, nepasirūpinusių iš anksto ir šitaip prisidėju- 
sių prie socialinės negerovės, kaltę. Tokia nuostata sumažins 
įtampą, nelaikysime šių žmonių atmatomis, Žmonijos degenera- 
cijos produktais. Šitai supratę turėsime sukurti tokią atmosferą, 
kuri leistų jiems laisviau vystytis, padėtų įvertinti save kaip ly- 
gius, lygiaverčius su aplinkiniais. Prisiminę, kaip dažnai su- 
sierziname pamatę žmogų, kurio įgimtas nevisavertiškumas tie- 
siog akivaizdus, suprasime būtinybę pirmiausia keistis patiems, 
kad atitiktume absoliučią bendrystės jausmo tiesą, suvoksime ir 
tai, kiek šiems žmonėms skolinga kultūra. Savaime suprantama, 
kaip tik tie, kurie ateina į pasaulį turėdami nevisaverčius orga- 
nus ir kuriuos užgriūva kitiems nepažįstami gyvenimo sunku- 
mai, lengvai susikuria pesimistinę pasaulėžiūrą. Tą patį patiria 
ir tie vaikai, kurių organų nevisavertiškumas nekrinta į akis, bet 
kuriuos, pagrįstai ar ne, irgi kamuoja nevisavertiškumo jaus- 


mas. Ypatingos aplinkybės, pvz., griežto auklėjimo periodai, šį 

jausmą gali taip sustiprinti, kad efektas bus toks pat. Šie žmonės 
nepajėgūs ištraukti dyglio, įvaryto jiems ankstyvoje vaikystėje, 
patirtas šaltis atgraso nuo tolesnių mėginimų suartėti su aplin- 
ka, ir galiausiai jie patiki esą nedraugiškame pasaulyje, su ku- 
riuo neįmanoma susiliesti. 

Pavyzdys. Vienas pacientas patraukia dėmesį tuo, kad visa- 
da vaikščioja tarsi slegiamas naštos ir nuolat pabrėžia, koks 
stiprus jo pareigos jausmas ir kokie svarbūs jo veiksmai. Pacien- 
to santykiai su žmona kuo blogiausi. Abu sutuoktiniai nė per 
plauką nenusileidžia, įrodinėdami savo pranašumą. Dėl to vis 
kyla kivirčai, barniai, abipusiai priekaištai vis sunkėja ir aštrėja, 
kol galiausiai ryšys nutrūksta ir jie nebegali jo atkurti. Be abejo, 
vyras nevisiškai prarado bendrystės jausmą. Tačiau visa, ką jis 
galėjo pasiūlyti žmonai, draugams, kitiems aplinkiniams, su- 
naikino jo polinkis vaidinti pranašesnį. 

Štai ką pasakoja pacientas iš savo gyvenimo istorijos: iki 17 
metų jis buvo fiziškai neišsivystęs - balsas kaip berniuko, barz- 
da nežėlė, ir ūgiu buvo tarp mažiausių. Šiandien jam 36 metai. 
Niekuo nesiskiria nuo kitų, išvaizda nepriekaištinga. Gamta at- 
sigriebė ir suteikė jam viską, ko gailėjo iki 17 metų. Bet raidos 
sutrikimas kamavo jį ištisus aštuonerius metus, ir anuomet jis 
nebuvo tikras, jog tai savaime praeis. Todėl jį be paliovos 
persekiojo mintis, kad visada bus fiziškai atsilikęs, visą gyveni- 
mą liks „vaikas“. Jau anuomet mezgėsi tai, kas išryškėjo vėliau. 
Vos ką sutikęs, vaikinas primygtinai stengdavosi parodyti, kad 
nėra toks vaikas, kaip atrodo. Todėl visada vaidino svarbų ir 
rietė nosį, kiekvienu veiksmu, kiekviena raiškos priemone siek- 
damas atsidurti dėmesio centre. Taip ilgainiui radosi tos pa- 
ciento savybės, kurias regime šiandien. Ir žmonai jis tolydžio 
mėgino įrodyti esąs didesnis, nei ji mano, tad ir reikšmingesnis, 
nei visiems atrodo, 0 ši, panašaus būdo, savo ruožtu atkirsdavo, 
kad iš tiesų jis menkesnis, nei įsivaizduoja. Tad draugiškesni 


santykiai negalėjo nusistovėti, ir santuoka, kurioje išsiskleidė 

jau per sužadėtuves išryškėjusios kivirčų užuomazgos, galuti- 
nai subyrėjo. Kartu subyrėjo ir šiaip smarkiai pažeistas šio žmo- 
gaus pasitikėjimas savimi, ir nesėkmės sukrėstas jis kreipėsi į 
gydytoją. Kartu su gydytoju jis pirmiausia turėjo pažinti žmogų, 
kad suprastų, kokių klaidų padarė gyvenime. Ši iliuzija, taria- 


mas nevisavertiškumas, persmelkė visą jo gyvenimą. 


3. Pagrindinė raidos linija ir pasaulėvaizdis 


Nagrinėjant tokius atvejus pravartu elgtis taip, tarsi pradinį 
vaikystės įspūdį ir dabartines aplinkybes galima būtų sujungti 
linija. Šitaip dažniausiai pavyks nubrėžti tą dvasinę trajektori- 
ją, kuria iki šiol judėjo žmogus. Tai raidos linija [Bewegungslinie), 
kuria nuo pat vaikystės šabloniškai slenka žmogaus gyvenimas. 
Galbūt ne vienam atrodys, kad šitai teigdami nuvertiname žmo- 
nių likimus, neigiame laisvą nuožiūrą [freies Ermessen], nepripa- 
žįstame savojo likimo kalvių. Pastarasis teiginys - tikra tiesa. 
Išties veiksminga tik žmogaus raidos linija, kurią formuojant 
įmanomos tam tikros modifikacijos, bet jos esminis turinys, ener- 
gija ir prasmė išlieka stabilūs, nekinta nuo vaikystės ir priklau- 
so nuo tiesioginės vaiko aplinkos, kurią vėliau keičia platesnė 
žmonių bendruomenė. Tad visada reikėtų stengtis atkurti žmo- 
gaus istoriją nuo ankstyviausios vaikystės, nes jau kūdikio įspū- 
džiai nukreipia vaiką tam tikra linkme ir verčia savaip atsakyti 
į gyvenimo klausimus. Šiam atsakymui jis pasitelks visas į gyve- 
nimą atsigabentas sklaidos galimybes, o kūdikystėje patirtas 
spaudimas primityviai paveiks jo požiūrį į gyvenimą, pasaulė- 
vaizdį [Weltbild]. 

Tad nenuostabu, jog nuo pat kūdikystės žmonių laikysena 
gyvenime ne itin pakinta, nors ir kaip vėlesnė jų raiška skirtųsi 
nuo anuometinės. Todėl svarbu sudaryti kūdikiui tokias sąly- 
gas, kurios kuo rečiau pastūmėtų jį klaidingai suvokti gyveni- 

mą. Prie lemtingiausių veiksnių priklauso vaiko organizmo ga- 
lios ir ištvermė, socialinė padėtis ir auklėtojų savybės. Pradžioje 
kūdikio reakcijos grynai automatiškos, refleksinės, netrukus jo 
laikysena tikslingai pasikeis, jo kančios ir laimės nelems vien 
išoriniai veiksniai, jis įstengs savo jėgomis išvengti šių veiksnių 
prievartos. Siekdami pripažinimo vaikai stengiasi išsisukti nuo 
auklėtojų spaudimo ir tampa jų varžovais. Šis procesas vyksta 
kartu su vadinamuoju Aš atradimu [Ichfindung], maždaug tuo- 
met, kai vaikas pradeda kalbėti nuo savęs arba pirmuoju asme- 
niu. Dabar irjis suvokia savo stabilų ryšį su aplinka, kuri anaip- 
tol nėra neutrali ir verčia vaiką laikytis tam tikros pozicijos ir 
taip tvarkyti santykius su ja, kad nuo pasaulėvaizdžio priklau- 
santi jo savijauta būtų ir išliktų gera. 

Prisiminę, ką kalbėjome apie žmogaus psichikos gyvenimui 
būdingą tikslo siekį, aiškiai matome, kad žmogaus raidos lini- 
ja turėtų pasižymėti ypatinga savybe, nenutrūkstamumu. Kaip 
tik nenutrūkstamumas leidžia suvokti žmogų kaip vientisą as- 
menybę, o tai itin svarbu tuo atveju, kai atrodo, kad jo raiška 
prieštaringa. Kai kurie vaikai mokykloje elgiasi visiškai prie- 
šingai nei namie; apskritai gyvenime neretai sutinkame žmo- 
nių, kurių būdo bruožai įgauna tokias prieštaringas formas, 
kad dažnai apsirinkame dėl jų tikrojo būdo. Antra vertus, nere- 
tai išorinė dviejų Žmonių raiška atrodo visiškai vienoda, bet 
patyrinėję, kokia raidos linija ji grindžiama, pamatysime, jog 
tai visiškos priešybės. Jei du žmonės daro tą patį, tai nebūtinai 
tas pats; ir priešingai - jei du daro ne tą patį, vis dėlto tai gali 
būti tas pats. 

Tad psichikos gyvenimo reiškiniai, iš esmės daugiareikšmiai, 
neturėtų būti nagrinėjami pavieniui, izoliuoti, priešingai - juos 
reikėtų tirti kaip susijusius, nukreiptus į bendrą tikslą. Svarbu, 
kokia kiekvieno jų reikšmė Žmogui viso jo gyvenimo kontekste. 
Geriau suprasti žmogaus psichikos gyvenimą galėsime tik atsi- 


žvelgę į tai, kad viską, kas jame vyksta, lemia tam tikra kryptis. 

Pripažinę, kad žmogaus mąstymas ir veikla pavaldūs tikslo 
siekiui, yra tikslo sąlygojami ir kreipiami, suprasime, kas gali 
tapti didžiausiu individo klaidų šaltiniu: tai jo polinkis 
kiekvieną triumfą, bet kokį pranašumą susieti su savo išskirti- 
numu ir pasitelkti stiprinant individualų šabloną, pagrindinę 
raidos liniją. Tai įmanoma tik todėl, kad žmogus nelinkęs tikrin- 
ti savo įspūdžių, ir viską užkloja jo sąmonės šešėlis ar nesąmo- 
ningumo tamsa. Tik mokslas gali kiek nušviesti visą procesą, 
padėti jį suvokti ir galiausiai pakeisti. 

Temos dėstymą užbaigsime pavyzdžių; jį nagrinėdami mė- 
ginsime analizuoti ir aiškinti atskirus psichikos gyvenimo reiš- 
kinius, remdamiesi įgytomis individualiosios psichologijos Ži- 
niomis. 

Jauna moteris prašosi priimama ir skundžiasi neįveikiamu 
nepasitenkinimu; jo priežastis esanti ta, kad kiaurą dieną ji ap- 
sikrovusi galybe darbų. Akivaizdus skubotumas, akys neramios; 
moteris skundžiasi didžiuliu nerimu, užklumpančiu kaskart su- 
siruošus išeiti ar šiaip imtis kokios nors veiklos. Artimieji teigia, 
kad ji dėl visko sielojasi ir atrodo bepalūžtanti po darbų našta. 
Įspūdis toks, tarsi jai viskas būtų be galo svarbu; beje, tai būdin- 
ga daugeliui žmonių. Kažkas iš artimųjų taip ją apibūdina: „Ji 
visada prikuria istorijų. 

Ką liudija polinkis laikyti savo pareigas itin sunkiomis ir 
reikšmingomis, suprasime pamėginę įsivaizduoti, ką toks elge- 
sys reiškia tarp Žmonių ar santuokoje; vargiai atsikratysime įspū- 
džio, jog reikalaujama neužkrauti naujos naštos, nes moteris jau 
nepajėgia atlikti būtiniausių darbų. 

Kol kas dar nepakankamai žinome apie šią moterį. Turime 
paskatinti ją pateikti papildomų žinių. Atliekant tokią analizę 
reikia elgtis gan delikačiai, puikavimasis bemat sukeltų pacien- 
to pasipriešinimą, daug ką reikia nujausti ir nevengti paklausti. 
Jei, kaip šiuo atveju, įmanoma užmegzti pokalbį, galima atsar- 


giai užsiminti, kad iš tikrųjų moters elgesys liudija jos norą kaž- 

kam, veikiausiai sutuoktiniui, pasakyti, kad ji nepakels dides- 
nės naštos, kad su ja reikia elgtis atsargiau, švelniau. Galima 
žengti dar vieną žingsnį ir užsiminti, kad tai prasidėjo anksčiau 
ir ilgainiui sustiprėjo. Mums pavyksta, ji patvirtina prieš keletą 
metų turėjusi ištverti laikotarpį, kai labiausiai jai stigo švelnu- 
mo. Dabar geriau suprantame jos elgesį, kuriuo ji netiesiogiai 
reikalauja atidos ir siekia išvengti, kad pasikartotų jos švelnu- 
mo poreikį Žeidžianti situacija. 

Mūsų išvadas patvirtina tolesnė informacija. Moteris pasa- 
koja apie draugę, daugeliu atžvilgių jos priešingybę; draugės 
santuoka nelaiminga, ji kaip tik norėtų ją nutraukti. Kartą pa- 
cientė užtiko ją su knyga rankoje nuobodžiaujamu tonu sakan- 
čią vyrui, jog ji vargiai galėsianti laiku patiekti pietus; vyras taip 
susierzino, kad puolė aštriai kritikuoti jos elgesį. Papasakojusi 
Šį įvykį, pacientė priduria: „Blaiviai pažvelgus, mano metodas 
kur kas geresnis. Man šitaip priekaištauti negalima, nes nuo 
ryto iki vakaro esu apsikrovusi darbais. Jei nuolat skubėdama ir 
nerimaudama nespėčiau paruošti pietų, niekas nieko negalėtų 
prikišti. Negi dabar turiu atsisakyti šio metodo?“ 

Matome, kas vyksta šiame psichikos gyvenime. Palyginti ne- 
kenksmingomis priemonėmis mėginama įgyti savotišką prana- 
šumą, išvengti priekaištų ir visada susilaukti švelnaus elgesio. 
Tai pavyksta, tad nelabai suprantama, kodėl reikėtų šito atsisa- 
kyti. Tokia elgsena slepia dar šį tą. Švelnumo reikalavimas, ku- 
riuo galiausiai irgi siekiama pranašumo, niekada negali būti 
pasakytas įsakmiai. Todėl prasideda įvairiausi nemalonumai. 
Kažkas pradingo, kažko nerandama, kyla sumaištis, painiava, 
moteris nuolat nerimauja, negali ramiai miegoti, nes ją graužia 
didžiulis rūpestis, kurį ji dar labiau išpučia, kad tik pateisintų 
savo pastangas. Sunkia našta tampa net kvietimas į svečius. No- 
rint ten nueiti reikia ilgai ruoštis. Menkiausias krustelėjimas jai 
atrodo pernelyg sudėtingas, tad vizitas tampa sunkiu darbu, rei- 


kalaujančiu daugybės valandų ar net dienų. Žodžiu, galime bū- 

ti beveik tikri, kad vizitas bus atšauktas arba ji mažų mažiausiai 
pavėluos. Bendruomeniškumas tokio žmogaus gyvenime bus gan 
ribotas. 

Santuoka, kaip dviejų žmonių sambūvis, apima visą aibę san- 
tykių, kuriuos savotiškai paveikia švelnumo reikalavimas. Antai 
gali pasitaikyti, kad dėl profesinės veiklos vyras dažnai išvyksta, 
kad jis turi draugų būrį, privalo vienas daryti vizitus arba daly- 
vauti įvairių draugijų posėdžiuose. Ar tokiais atvejais palikda- 
mas žmoną namie vieną jis neužgaus jos švelnumo, atidos porei- 
kio? Akimirksnį veikiausiai būtume linkę manyti, ir išties tokia 
nuomonė nereta, kad santuoka suteikia teisę kuo tvirčiau prira- 
kinti partnerį prie namų. Nors toks reikalavimas atrodo gan mie- 
las, iš tikrųjų profesine veikla užsiėmusiam Žmogui tampa neįvei- 
kiama kliūtimi. Įvairūs kliuviniai tokiu atveju neišvengiami ir gali 
atsitikti, kaip mūsų atveju, kad užrakinęs duris, atsargiai, tyliai 
savo lovos ieškantis vyras nustebęs atras žmoną ne miegančią, o 
pasitinkančią jį priekaištinga mina. Nebūtina toliau rutulioti to- 
kio pobūdžio situacijų, gana pažįstamų visiems. Antra vertus, 
negalima nepastebėti, kad tai nėra vien mažytė moters yda, nes ir 
daugelio vyrų nuostata tokia pati. Šioje vietoje tenorime parodyti, 
kad ypatingo švelnumo troškimą kartais galima realizuoti kitaip. 
Mūsų aptariamu atveju įvykiai paprastai klostosi taip: kai vyras 
turi praleisti vakarą ne namie, žmona, priminusi, kaip retai jis 
lankosi draugijoje, leidžia jam šįvakar negrįžti anksti. Šie žodžiai, 
nors ir sakomi juokaujamu tonu, iš esmės labai rimti. Atrodytų, 
kad scena prieštarauja ankstesniam paveikslui. Bet atidžiau pa- 
žvelgę pamatysime visišką atitikimą. Moteris tokia išmintinga, 
kad net nesusimąstydama nesielgia pernelyg griežtai. Ir išoriškai 
ji atrodo visiškai miela. Šis atvejis savaime tikrai nepriekaištin- 
gas, jį gvildename tik dėl psichologinio domesio. Iš tikrųjų jos 
žodžiai vyrui reiškia, kad nuo šiol moteris yra tas asmuo, kuris 
davė leidimą. Dabar, jai leidus, vyras gali grįžti vėlai, betji be galo 


įsižeistų, jei jis tai padarytų savo iniciatyva. Žodžiu, jos pastaba 

iš tikrųjų maskuoja visą kontekstą. Dabar ji vadovauja, ir vyras, 
tiesiog atliekantis visuomeninius įsipareigojimus, tapo priklau- 
somas nuo moters noro ir valios. 

Susieję šios moters ypatingo švelnumo poreikį ir naujas Ži- 
nias apie ją, tai, kad ji pakenčia tik ką pati paliepusi, staiga su- 
vokiame, jog visą jos gyvenimą persmelkia neįtikima pastanga: 
niekada negriežti antruoju smuiku, visada išlaikyti pranašumą, 
nesileisti išmušamai iš vėžių jokiu priekaištu, nuolat būti savo 
mažo pasaulėlio centru. Šios linijos ji laikosi bet kokiomis aplin- 
kybėmis. Antai reikia keisti tarnaitę. Ji išsyk baisiausiai susijau- 
dina susirūpinusi, ar įstengs išlaikyti įprastą valdžią atėjus nau- 
jai tarnaitei. Panašiai įvykiai klostosi, kai ji ruošiasi išeiti iš namų. 
Viena yra gyventi aplinkoje, kur valdžia absoliučiai garantuota, 
ir visiškai kita palikti namus, atsidurti „svetur“, gatvėje, kur iš- 
syk niekas nepaklūsta jos valiai, kur reikia vengti kiekvieno au- 
tomobilio, žodžiu, kur jos vaidmuo visiškai menkas. Tad įtampų 
priežastis ir reikšmė atsiskleidžia tik suvokus, kokios totalios 
valdžios ši moteris reikalauja namie. 

Dažnai tokios elgsenos šablonas toks mielas, kad iš pradžių 
net nedingteli mintis, jog žmogus kenčia. Kančia gali labai su- 
stiprėti. Tereikia įsivaizduoti analogiškas, tik stipresnes įtam- 
pas. Antai esama žmonių, bijančių važiuoti tramvajumi, nes čia 
jie neturi jokios valios. Tai gali siekti taip toli, kad galiausiai 
tokie žmonės apskritai nenorės išeiti iš namų. 

Aptariamo atvejo raida pamokomai liudija, kad vaikystės 
įspūdžiai tebeveikia žmogaus gyvenimą. Negalima neigti, kad 
moteris savotiškai, žinoma, jos pačios požiūriu, teisi. Jei žmogus 
nusiteikęs neregėtu intensyvumu reikalauti šilumos, garbinimo, 
švelnumo ir atitinkamai tvarko visą gyvenimą, jam apsimoka 
elgtis taip, tarsi būtų nuolat apsikrovęs darbais ir susijaudinęs, 
nes taipjis ne tik išvengia kritikos, bet ir įpareigoja aplinkinius 
jam padėti, švelniai atkalbinėti, vengti visko, kas galėtų sutrik- 
dyti šio Žmogaus psichikos pusiausvyrą. 

Pasidomėję ankstesniu pacientės gyvenimu išgirstame, kad 
jau mokykloje ji taip smarkiai susijaudindavo negalėdama atlik- 
ti užduoties, jog priversdavo mokytojus su ja elgtis itin švelniai. 
Be to, ji priduria buvusi vyriausia iš trijų vaikų: po jos gimė ber- 
niukas, paskui vėl mergaitė. Su broliu ji visada grumdavosi. Jai 
atrodė, kad jis privilegijuotas; ypač ją erzino, kad tėvus visada 
labiau domino jo rezultatai mokykloje, o jos, pradžioje puikios 
mokinės, laimėjimams jie buvo tiesiog nepakenčiamai abejingi, 
irji vis svarstė, kodėl matuojama tokiais skirtingais matais. 

Jau suprantame, kad ši mergaitė siekė lygybės, kad nuo ma- 
žens ji turėjo jausti stiprų nevisavertiškumo jausmą, kurį stengė- 
si kompensuoti. Mokykloje ji tai darė taip: tapo bloga mokine. 
Savo vaikišku supratimu ji mėgino pranokti brolį blogais pažy- 
miais, kad kuo labiau atkreiptų tėvų dėmesį į save. Šitai ji kiek 
įsisąmonino, nes dabar aiškiai patvirtina norėjusi tapti bloga mo- 
kine. Bet tėvams nė kiek nerūpėjo ir jos blogi pažymiai. Tada ir 
vėl nutiko kažkas įdomaus: staiga ji vėl pradėjo gerai mokytis. 
Bet dabar kiek neįprastai į sceną įžengė jauniausias vaikas, jos 
sesuo. Šios rezultatai mokykloje irgi buvo blogi, bet motina rūpi- 
nosija beveik tiek pat, kiek ir broliu dėl keistos priežasties: mūsų 
pacientė gaudavo blogus pažymius tik iš dėstomų dalykų, o se- 
suo buvo blogai vertinama už elgesį. Tad pastarajai kur kas ge- 
riau pavyko atkreipti dėmesį į save, nes blogų elgesio pažymių 
socialinis efektas visiškai kitoks. Juos lydi tam tikros priemonės, 
verčiančios tėvus labiau rūpintis vaiku. 

Žodžiu, kova dėl lygybės buvo laikinai pralaimėta. Turime 
pabrėžti, kad pralaimėta kova dėl lygiavertiškumo anaiptol ne- 
reiškia, jog procesas pasiekė rimties tašką. Nė vienas Žmogus 
nepakenčia tokios situacijos. Tad atsiranda vis naujų impulsų, 
dedamos naujos pastangos, ir visa tai turi įtakos formuotis žmo- 
gaus būdui. Dabar dar geriau suprantame šios moters skubėji- 
mą, istorijų kūrimą, pastangas visiems parodyti, kokia ji prislėg- 
ta ir persidirbusi. Pradžioje tai buvo adresuojama motinai, šitaip 

ji Mėgino priversti tėvus skirti jai tiek pat dėmesio kiek seseriai, 
ir kartu tai buvo priekaištas, jog su ja elgiamasi blogiau nei su 
pastarąja. Anuomet nusistovėjusi nuotaikos dominantė išliko 
iki šiol. 

Galima paėjėti dar kiek atgal. Kaip itin ryškų vaikystės išgy- 
venimą pacientė pateikia faktą, jog būdama trejų metų rengėsi 
tvoti naujagimiui broliui pliauska, ir tik dėl motinos apdairumo 
buvo išvengta didesnės žalos. Jos nuojauta jau tada kuždėjo, 
kadji skriaudžiama ir menkiau vertinama tik todėl, kad yra mer- 
gaitė. Pacientė aiškiai atsimena begalę kartų pareiškusi norą bū- 
ti berniuku. Tad atsiradus broliui ji ne tik jautėsi išstumta iš 
ligtolinės lizdo šilumos, jos nuotaiką ypač gadino tai, kad su 
juo, berniuku, buvo elgiamasi daug geriau nei su ja. Ilgainiui, 
stengdamasi kompensuoti šį stygių, pacientė sugalvojo metodą 
visada atrodyti apsikrovusi darbais. 

Sapnas irgi liudija, kaip giliai į žmogaus psichikos gyvenimą 
įrėžta jo raidos linija. Moteris sapnuoja besikalbanti namie su 
sutuoktiniu. Bet jis neatrodo esąs vyras, tai moteris. Ši detalė 
simboliškai atskleidžia šabloną, prie kurio ji derina savo išgyve- 
nimus ir santykius. Sapnas reiškia, kad ji prilygo vyrui. Šis jau 
nėra pranašus vyras kaip kitados jos brolis, jis jau beveik mote- 
ris. Tarp jų nėra hierarchinių skirtumų. Sapne ji pasiekė tai, ko 
troško nuo pat vaikystės. 

Tad sujungę du Žmogaus psichikos gyvenimo taškus aptiko- 
me gyvenimo liniją, pagrindinę raidos liniją, ir galėjome susida- 
ryti vientisą to Žmogaus paveikslą, kurį apibendrindami nusa- 
kytume taip: matome žmogų, meiliomis priemonėmis siekiantį 
atlikti pranašesniojo vaidmenį. 


Šeštas skyrius 


Pasirengimas gyvenimui 


Vieną pagrindinių individualiosios psichologijos principų ga- 
lime nusakyti taip: kiekvieną psichikos gyvenimo reiškinį reikia suvok- 
ti kaip pasirengimą įsivaizduojamam tikslui. Anksčiau aprašytas psi- 
chikos gyvenimo apybrėžas galime laikyti nuolatiniu rengimusi 
ateičiai, kurioje turėtų išsipildyti individo norai. Šis reiškinys vi- 
suotinis, kiekvienas žmogus turi išgyventi šį procesą. Tai liudija 
ir senieji mitai, padavimai bei legendos, pasakojantys apie idea- 
lią būseną, laukiamą arba buvusią. Visos tautos įsitikinusios pra- 
eityje buvus rojų, kitas šio žmonijos ilgesio atgarsis yra religijos, 
skelbiančios ateitį, kurioje visi sunkumai bus įveikti. Ne kitaip 
reikėtų aiškinti ir palaimos arba amžinojo sugrįžimo viltis, t. y. 
tikėjimą, kad siela gali vis naujai įsikūnyti. Visos pasakos patvir- 
tina, kad žmonija niekada nenustojo tikėti laiminga ateitimi. 


1. Žaidimas 


Rengimąsi ateičiai labai aiškiai liudija ypatingas vaikų gyve- 
nimo reiškinys, žaidimas. Tėvai ir kiti auklėtojai neturėtų many- 
ti, kad žaidimas tėra nuotaikinga išmonė, tai pagalbinė auklėji- 
mo priemonė, lavinanti protą, fantaziją ir vikrumą. Žaidžiant 
nuolat atsiskleidžia vaiko rengimasis ateičiai. Tai aiškiai liudija 
jo požiūris į žaidimą, tai, kokį žaidimą jis pasirenka ir kiek tas 
žaidimas jam reikšmingas. Žaidžiant taip pat aiškėja vaiko san- 
tykis su aplinka, kaip jis nusiteikęs aplinkinių atžvilgiu, drau- 
giškai ar priešiškai, ir ar jo polinkis valdyti ne pernelyg stiprus. 
Per žaidimą gali reikštis ir vaiko požiūris į gyvenimą. Žodžiu, 


žaidimas itin svarbus vaikui. Pedagogikos profesorius Grofšas 

pirmasis pateikė faktus, skatinančius vaikų žaidimą suvokti kaip 
rengimąsi ateičiai, ir parodė, kad šia tendencija pasižymi ir gy- 
vūnų žaidimai. 

Bet tai ne viskas. Žaidžiant pirmiausia atsiskleidžia ben- 
drystės jausmas, vaikystėje toks stiprus, kad vaikas stengiasi jį 
patenkinti bet kokiomis aplinkybėmis, jį tiesiog traukte traukia 
žaisti. Neapsiriksime įtardami, kad vengiantys žaisti vaikai yra 
patyrę nesėkmę. Tokie vaikai mielai atsitraukia, o atsidūrę tarp 
kitų dažniausiai tik trukdo žaisti. Pasipūtimas, menkas savęs 
vertinimas ir atitinkamai baimė blogai atlikti vaidmenį - pa- 
grindinės jų atsitraukimo priežastys. Apskritai stebėdami vai- 
kų žaidimus galime labai tiksliai nustatyti jų bendrystės jaus- 
mo mastą. 

Žaidžiant itin išryškėja dar vienas veiksnys, pranašumo sie- 
kis, kurį išduoda vaiko polinkis įsakinėti, valdyti. Pranašumo 
siekį atpažinsime stebėdami, ar vaikas stengiasi atsidurti dėme- 
sio centre, kaip jis tai daro, ar dažnai teikia pirmenybę žaidi- 
mams, tenkinantiems šį polinkį, leidžiantiems atlikti vadovau- 
jamą vaidmenį. Bent vieną šių veiksnių - rengimąsi gyvenimui, 
bendrystės jausmą, galios troškimą - aptiksime stebėdami kone 
kiekvieną žaidimą. 

Tačiau žaidimui būdingas dar vienas veiksnys. Žaisdamas 
vaikas išreiškia save. Jis turi labiau ar mažiau pasikliauti savi- 
mi, jo laimėjimai priklauso nuo sąveikos su kitais žaidėjais. Dau- 
gybė žaidimų į pirmą vietą iškelia kūrybiškumo aspektą. Kaip 
tik tie žaidimai, kuriuos žaisdamas vaikas kuo plačiausiai reali- 
zuoja kūrybinį polinkį, yra reikšminga būsimos profesijos nuo- 
roda. Pvz., dažnai pasitaiko, kad vaikystėje siuvęs drabužius 
lėlėms Žmogus paskui juos siuva žmonėms. 

Žaidimas neatsiejamas nuo vaiko psichikos raidos. Galime 
sakyti, kad tai vaiko profesinė veikla, kaip tik taip žaidimą ir 
reikia suvokti. Tad trukdyti vaikui Žaisti nėra visiškai nekaltas 


dalykas. Žaidimo negalima laikyti tuščiu laiko švaistymu. Atsi- 

žvelgę į vaiko tikslą, jo rengimąsi ateičiai, suprasime, kad kiekvie- 
nas vaikas slepia dalelę to suaugusiojo, kuriuo kada nors taps. 


Todėl daug teisingiau vertinsime Žmogų, susipažinę sujo vaikyste. 


2. Dėmesys ir išsiblaškymas 


Dėmesys yra psichikos organo sugebėjimas, kuris lemia vi- 
sus žmogaus laimėjimus. Nukreipę pojūčių organus į kokį nors 
vidinį ar išorinį procesą, pajuntame ypatingą įtampą, kuri ap- 
ima ne visą kūną, o apsiriboja tam tikra sritimi, pvz., akimis. 
Jaučiame, tarsi vyktų kažkoks pasirengimas. Išties galime kon- 
statuoti judėjimo procesą (šiuo atveju nukreipiama akių ašis), 
kuris ir suteikia šį ypatingos įtampos pojūtį. 

Jei dėmesys sukelia įtampą tam tikroje psichikos organo ir 
mūsų motorinio organizmo srityje, akivaizdu, kad kitos įtampos 
turi būti panaikinamos. Kaip tik todėl į ką nors sukaupę dėmesį 
norime pašalinti visus kitus trukdžius. Dėmesys reiškia psichi- 
kos organo parengties būseną, savotišką atodairą į faktus, pasi- 
rengimą pulti ar gintis, kai padėtis sunki, neįprasta ir reikia su- 
telkti visas jėgas, kad pasiektume ypatingą tikslą. 

Kiekvienas Žmogus, jei tik jis neserga ir nėra protiškai nevi- 
savertis, sugeba sutelkti dėmesį. Tačiau dažnai sutinkame žmo- 
nes, kuriems stinga dėmesingumo. Priežasčių gali būti daugybė. 
Sugebėjimą sutelkti dėmesį pirmiausia gali riboti tokie veiksniai 
kaip nuovargis ar liga. Be to, kai kurie žmonės nepakankamai 
atidūs tiesiog todėl, kad tai, į ką jie turi sutelkti dėmesį, nedera 
sujų gyvenimo nuostata, raidos linija. Jų dėmesys išsyk nubun- 
da, vos prakalbus apie dalykus, kurie vienaip ar kitaip dera su 
jų gyvenimo linija. Kita dėmesio stygiaus priežastis gali būti po- 
linkis prieštarauti. Vaikai apskritai labai linkę prieštarauti, tarp 
jų pasitaiko tokių, kurie į kiekvieną pasiūlymą atsako „ne“. Kar- 


tujie nebūtinai tiesmukai demonstruoja pasipriešinimą. Tokiais 

atvejais tik nuo mokymo metodų ir auklėtojų takto priklauso, ar 
pavyks, taip sakant, sutaikinti vaiką su mokomuoju dalyku, t. y. 
susieti šį su nesąmoningu vaiko gyvenimo planu, jo pagrindine 
linija. 

Kai kurie žmonės viską mato ir girdi, suvokia kiekvieną reiš- 
kinį, kiekvieną permainą. Kiti tarsi atsigręžę į pasaulį vien re- 
gos, dar kiti - vien klausos aparatu; pastarieji apskritai nieko 
nemato, į nieką nekreipia dėmesio, jų nedomina regimi daiktai. 
Tai irgi viena priežasčių, dėl kurių neretai pasigendame dėme- 
sio ten, kurjo galėtume tikėtis. 

Labiausiai dėmesį skatina išties smarkiai motyvuotas susido- 
mėjimas. Jis glūdi daug gilesniame psichikos sluoksnyje nei dė- 
mesys. Jei žmogus susidomėjęs, dėmesys atsiranda savaime, ir 
auklėjamojo poveikio tokiu atveju apskritai neprireiks. Dėmesys 
tampa tiesiog priemone, padedančia tam tikru tikslu perprasti 
susidomėjimą sukėlusią sritį. Tačiau kadangi žmogaus raidą 
neišvengiamai lydi klaidos, nuolat nukrypstama klaidingais ke- 
liais. Aišku, kad tokiu atveju klaidinga Žmogaus nuostata pavei- 
kia irjo susidomėjimą, tad šis gali apimti dalykus, nereikšmingus 
rengiantis gyvenimui. Tarkim, jei žmogaus susidomėjimas per- 
nelyg nukreiptas į savo asmenybę, ypač į savo galią, jis bus ati- 
dus visada, kai paliečiami jo galios interesai, kai atsiranda gali- 
mybė ką nors laimėti ar kyla abejonė dėljo galios. Kitais atvejais 
jo dėmesio nebus įmanoma patraukti tol, kol galios interesą 
pakeis koks nors kitas. Vaikai tai rodo itin aiškiai, jie tampa dė- 
mesingi išsyk, vos pajutę pripažinimo galimybę, ir jų dėmesys 
tuoj pat išgaruoja, jei jie supranta nieko nelaimėsią. 

Dėmesio stoka iš tikrųjų reiškia, kad žmogus mielai pasitrauk- 
tų nuo to dalyko, kuriam tikimasi jo dėmesio. Dėmesio stinga, 
nes jis tiesiog nukreipiamas kitur. Todėl neteisinga tvirtinti, kad 
žmogus nepajėgus „susikoncentruoti“. Galiausiai visada aiškė- 
ja, kad jis tai puikiai sugeba, tiktai kitoje srityje. Tą patį galime 
pasakyti ne tik apie koncentracijos stoką, bet ir apie valios ar ener- 

gijos stygių. Neretai ir čia susiduriame su nepalenkiama valia ar 
milžiniška energija, tik jos nukreiptos kita linkme. 

Nelengva gydyti tokius atvejus. Tai įmanoma tik atskleidus 
Žmogaus gyvenimo planą. Kiekvienąsyk galime remtis prielai- 
da, jog stygius atsirado tik todėl, kad žmogus siekia kažko kito. 

Nedėmesingumas tampa nuolatiniu daugelio žmonių bruo- 
žu. Labai dažnai sutinkame žmones, kurie turi atlikti kokį nors 
darbą, tačiau įvairiausiais būdais jo kratosi arba atlieka labai 
atsainiai, tapdami našta kitiems. Nedėmesingumas, nuolatinis 
jų būdo bruožas, išryškėja kaskart, vos jie imasi daryti tai, ko iš 
jų reikalaujama. 


3. Aplaidumas ir užmaršumas 


Su aplaidumu susiduriame, kai žmogaus saugumui ar svei- 
katai kyla grėsmė dėl nerūpestingumo, neatidumo. Aplaidumas 
aiškiausiai liudija žmogaus nedėmesingumą. Dėmesio stinga, 
nes nėra susidomėjimo aplinkiniais. Pvz., aplaidumo apraiškos, 
pastebimos per vaikų žaidimus, rodo, ar vaikas daugiau galvoja 
apie save, ar pakankamai dėmesio skiria ir kitiems. Tai tikras 
solidarumo, žmogaus bendrystės jausmo rodiklis. Tas, kurio ben- 
drystės jausmas nepakankamai išugdytas, vargiai parodys su- 
sidomėjimą kitais, net jei jam grėstų bausmė, o susidomėjimą 
žmogaus, pasižyminčio stipriu bendrystės jausmu, nesunku pa- 
žadinti arba jis tiesiog yra. 

Žodžiu, aplaidumas reiškia bendrystės jausmo stoką. Tačiau 
ir vėl nebūkime pernelyg netolerantiški. Visada turime ištirti ir 
tai, kodėl žmogus nerodo susidomėjimo, kurio išjo tikimės. 

Kai stinga dėmesio, atsiranda užmaršumas arba pametami svar- 
būs daiktai. Galbūt šiais atvejais ir esama susidomėjimo, tačiau 
jis dalinis, temdomas tam tikro nenoro, skatinančio, verčiančio 


Žmogų pamesti ar pamiršti. Antai vaikai neretai pameta knygas. 

Dažniausiai pasitvirtina tai, kad jie dar nevisiškai apsiprato su 
mokykla. Kai kurios namų šeimininkės nuolat pameta ar nukiša 
raktus. Dažniausiai irgi paaiškėja, kad šios moterys negali susi- 
taikyti su namų šeimininkės vaidmeniu. 

Užmaršūs žmonės nemėgsta atvirai maištauti, tačiau jų už- 
maršumas liudija, kad jiems šiek tiek stinga susidomėjimo savo 


uždaviniais. 


4. Nesąmoningumo sritis 


Turbūt jau pastebėjote, kad dažnai aptariame tokius indivi- 
do gyvenimo įvykius ir reiškinius, apie kuriuos jis pats ne ką 
tegali pasakyti. Pvz., dėmesingas žmogus vargiai pasakys, ko- 
dėl jis viską pastebi. Vadinasi, psichikos organui būdingi ir to- 
kie sugebėjimai, kurių neaptiksime tyrinėdami tik sąmonės sritį. 
Tiesa, tam tikru mastu įmanoma išgauti ir sąmoningą dėmesį, 
tačiau dėmesio paskata glūdi ne sąmonėje, jį sukelia susidomė- 
jimas, kuris daugiausiai priklauso nesąmoningumo sričiai. Ne- 
sąmoningumo sritis yra vienas psichikos organo aspektų ir kar- 
tu stipriausias psichikos gyvenimo veiksnys. Čia reikia ieškoti 
jėgų, formuojančių žmogaus raidos liniją, jo (nesąmoninga) gy- 
venimo planą [Lebensplan]. Sąmonė pateikia tik šio plano at- 
spindį, jei ne visišką priešingybę. Antai tuščiagarbis žmogus 
dažniausiai nieko nenutuokia apie savo puikybę, priešingai, jis 
elgiasi taip, kad kiekvienam tiesiog akis bado jo kuklumas. Kad 
būtum tuščiagarbis, visiškai nebūtina tai žinoti ir suprasti. Taip, 
nežinojimas netgi pravartus tokio žmogaus tikslams, antraip jis 
negalėtų šitaip elgtis. Neretai jis gali būti kiek teatrališkai tikras 
dėl savo elgesio tik nepastebėdamas puikybės ir nukreipdamas 
dėmesį kitur. Tad visas procesas dažniausiai vyksta tamsybėse. 
Pamėginę apie tai prabilti netrukus pastebėsime, kad pokalbis 


mezgasi labai sunkiai, žmogus linkęs išsisukti, sprukti, tarsi 

stengiasi, kad jam nesutrukdytų. Tačiau tai tik sustiprina mūsų 
nuomonę. Šis žmogus nori tęsti savo žaidimus, jis nujaučia, kad 
atskleidus šydą ramybė bus sudrumsta, todėl ir priešinasi. 

Pagal šią elgseną galime suskirstyti žmones į dvi grupes: tuos, 
kurie daugiau nei vidutiniškai nusimano apie savo psichikos 
procesus, t. y. kurių sąmoningumo sritis didesnė, ir visus kitus. 
Daugeliu atvejų tai reiškia, kad antrosios grupės atstovai kon- 
centruojasi į mažesnę gyvenimo sritį, o pirmosios atstovų intere- 
sai įvairiapusiški, jie domisi platesne Žmonių gyvenimo bei tarp- 
tautinių įvykių sritimi. Turbūt jau galime numanyti, kad 
individus, kurie jaučiasi užspeisti į kampą, dažniausiai sutiksi- 
me tarp apsiribojančiųjų nedidele gyvenimo iškarpa, kad ven- 
giantys gyvenimo problemas mato ne taip aiškiai kaip tie, kurie 
yra geri partneriai. Jų susidomėjimas ribotas, tad jie neįstengs 
įžvelgti atspalvių, matys tik menką gyvenimo problemos dalį ir 
nesugebės jos teisingai nušviesti, nes vengia švaistyti jėgas. Ne- 
retai stebėdami atskirus gyvenimo reiškinius galime pastebėti, 
kad žmogus visiškai nieko nenutuokia apie savo sugebėjimus, 
nepakankamai juos vertina, negana to, jis nesuvokia ir savo klai- 
dų, tarkim, laiko save geru žmogumi, nors iš tiesų viską daro iš 
gryno egoizmo, arba, priešingai, laiko save egoistu, nors arti- 
miau pabendravus aiškėja, kad su šiuo žmogumi puikiausiai 
galima susikalbėti. Apskritai svarbu ne tai, ką Žmogus galvoja 
apie save (arba ką kiti apie jį galvoja), ojo bendra nuostata žmo- 
nių visuomenėje, lemianti tai, ko jis šiame pasaulyje nori ir kas jį 
doinina. 

Iš tikrųjų kalbame apie dviejų tipų žmones. Vieni gyvena 5ą- 
moningiau, objektyviau atsako į gyvenimo klausimus, neužsi- 
deda akidangčių, kiti įsikirtę išankstinės nuomonės temato ma- 
žytį gyvenimo ir pasaulio fragmentą, nesąmoningai sau 
diriguoja ir nesąmoningai argumentuoja. Neretai kartu gyven- 
dami du žmonės patiria keblumų todėl, kad vienas jų nuolat yra 


opozicijoje; dažniau pasitaiko nebent nuolatinė abiejų partne- 

rių opozicija. Aikštingasis partneris to visiškai nenutuokia, jis 
net yra įsitikinęs, kad visada stoja už taiką, labiausiai vertina 
santarvę, ir pateikia atitinkamus argumentus. Tačiau faktai ši- 
tai paneigia, išties matome, kad nespėjo vienas ištarti žodžio, 
kitas jau apipylė jį prieštaravimais, nors ir menkais ar nereikš- 
mingais. Atidžiau pažvelgę pamatytume, kad prieštarauti kurs- 
to priešiška, karinga nuotaika. 

Taip daugelis žmonių, nieko apie tai nenutuokdami, išsiug- 
do gan veiksmingas jėgas. Šios nesąmoningumo srityje glūdin- 
čios jėgos veikia Žmogaus gyvenimą ir neįsisąmonintos gali su- 
kelti sunkių padarinių. Tokį atvejį, kuriuo pagrįstai žavisi 
psichologai, pavaizdavo Dostojevskis romane „Idiotas“. Tai epi- 
zodas, kuriame viena draugijos damų kandokai įspėja pagrin- 
dinį romano veikėją, kunigaikštį, kad būtų atsargus ir nenumes- 
tų netoliese stovinčios brangios kiniškos vazos; kunigaikštis 
patikina būsiąs atsargus. Tačiau po keleto minučių vaza jau su- 
daužyta guli ant grindų. Niekas iš draugijos nepalaikė šio įvy- 
kio atsitiktinumu, priešingai, visi tai suprato kaip logišką veiks- 
mą, visiškai derantį su šio žmogaus, kuris jautėsi įžeistas damos 
žodžių, būdu. 

Vertindami žmogų negalime remtis tik jo sąmoningais veiks- 
mais ir žodžiais. Dažniausiai daug teisingiau ir tiksliau spren- 
džiame apie jį iš tokių mąstymo ir veiklos smulkmenų, kurių jis 
pats nepastebi. Pvz., žmonės, turintys blogų įpročių - kramtan- 
tys nagus, krapštantys nosį, — tikrai nesuvokia išsiduodą, jog 
yra užsispyrę, nes nenutuokia, kodėl tokie blogi įpročiai atsi- 
randa. Juk aišku, kad kadaise vaikas nesyk buvo įspėtas dėl to- 
kių įpročių; jei jų vis tiek neatsisakė, jis tiesiog turi būti užsispy- 
ręs. Kiek palavinę žvilgsnį kuo plačiausias išvadas galėtume 
daryti iš kiekvieno Žmogaus judesio, niekam apie tai nežinant. 
Mat kiekviena šių smulkmenų yra ir jo būdo atspindys. 

Pateiksime du atvejus, kurie turėtų parodyti, kaip svarbu, kad 


tam tikri procesai turi likti ir lieka nesąmoningi, kitaip tariant, 

kad žmogaus psichika sugeba diriguoti sąmonei, padaryti pro- 
cesą sąmoningą, kai tai būtina psichikos raidai, ir priešingai, — 
prireikus palikti jį pasąmonės [Unterbewusstsein] srityje arba 
padaryti nesąmoningą. 

Pirmuoju atveju kalbame apie jauną Žmogų, pirmagimį, au- 
gusį kartu su seserimi; kai jis buvo dešimties, mirė motina. Nuo 
tol auklėjimu rūpinosi tėvas, labai protingas, geranoriškas ir do- 
ras Žmogus; jis nuolat stengėsi skatinti ir stiprinti sūnaus gar- 
bėtrošką. Šis irgi troško pirmauti, puikiai vystėsi, išties lenkė 
aplinkinius moralinėmis savybėmis ir išsilavinimo lygiu, džiu- 
gindamas tėvą, kuris labai anksti numatė jam gyvenime svarbų 
vaidmenį. 

Tačiau tėvui nerimą kėlė kai kurie sūnaus santykio su gyve- 
nimu aspektai, jis norėjo juos pakeisti. Jaunuolio sesuo augo kaip 
arši jo konkurentė. Jos raida irgi vyko labai sklandžiai, ji visada 
stengėsi nugalėti, pasitelkdama silpnesniojo ginklus, siekė pri- 
pažinimo brolio sąskaita. Ji išsikovojo pakankamai erdvės ma- 
Žuose namuose, tad broliui ši kova buvo gan sunki. Iš sesers jam 
nepavyko sulaukti to, kojis lengvai pasiekdavo kitur: pagarbos, 
pripažinimo, tam tikro paklusnumo, kurį demonstruodavo ko- 
legos dėljo akivaizdaus pranašumo. Tėvas anksti pastebėjo, kad 
berniukas, ypač sulaukęs paauglystės, laikėsi keistos visuome- 
ninio gyvenimo pozicijos, kurią trumpai galime nusakyti taip: 
jis tapo nevisuomeniškas, rodė nenorą susitikti su pažįstamais 
ir nepažįstamais žmonėmis, tiesiog sprukdavo, kai kildavo grės- 
mė susipažinti su mergaite. Pradžioje tėvui atrodė, kad tai nor- 
malu. Paskui šitai įgavo tokį mastą, kad berniukas kone neišei- 
davo iš namų, jam tapo nemalonūs net pasivaikščiojimai, 
išskyrus labai vėlyvus. Jis virto tokiu atsiskyrėliu, kad net nusto- 
jo sveikintis su pažįstamais. Antra vertus, jo rezultatai mokyklo- 
jeir santykiai su tėvu buvo nepriekaištingi, visada buvo galima 


pasikliauti jo gerosiomis savybėmis. 

Kai jaunuolio jau apskritai nepavykdavo niekur ištempti, tė- 
vas kreipėsi į gydytoją; po keleto pokalbių paaiškėjo, kad, pasak 
vaikino, jo ausys per mažos, todėl visi jį laiko bjauriu. Iš tikrųjų 
nebuvo nieko panašaus; išgirdęs prieštaravimą, kad tokie argu- 
mentai nepriimtini, kad jis griebiasi jų norėdamas išvengti ben- 
dravimo su visuomene, vaikinas tvirtino, kad bjaurūs ir jo dan- 
tys, ir plaukai, nors tai irgi neatitiko tikrovės. Priešingai, 
atsiskleidė jo beribė garbėtroška. Jis tai suvokė ir iš dalies aiški- 
no tuo, kad tėvas visada primygtinai reikalavo, jog jis stengtųsi 
kuo aukščiau iškilti gyvenime. Jo ateities planų kulminacija bu- 
vo atsidavimas mokslui. Tai nieko nebūtų stebinę, jei ne su tuo 
susijęs polinkis vengti bendrystės, bičiulystės. Kaipgi galėjo at- 
sirasti tokie tiesiog vaikiški argumentai? Jei šie argumentai būtų 
buvę pagrįsti, jie būtų pateisinę tam tikrą atsargumą ir baimin- 
gumą žengiant į gyvenimą; bjaurumas neabejotinai gali sukelti 
žmogui šiokių tokių sunkumų. 

Toliau tiriant paaiškėjo, kad jaunuolis turėjo tikslą, kurio sie- 
kė su didžiule garbėtroška. Iki šiol jis nuolat pirmavo ir norėjo 
toliau pirmauti. Siekiant šio tikslo galima pasitelkti įvairias prie- 
mones: koncentraciją, stropumą ir pan. Tojam aiškiai buvo per 
maža. Jis liguistai stengėsi išbraukti iš gyvenimo viską, kas atro- 
dė nereikalinga. Sąmoningai jis veikiausiai būtų galėjęs pasaky- 
ti: „Kadangi noriu išgarsėti, turiu visiškai atsidėti mokslui ir esu 
priverstas atsikratyti bet kokių visuomeninių ryšių“. Šito jis nei 
pasakė, nei pagalvojo, tačiau siekdamas tikslo nukreipė dėmesį 
į mažmožį, tariamą bjaurumą. Jam buvo labai svarbu pabrėžti šį 
mažmožį, nes tada jis galėjo daryti, ko iš tikrųjų norėjo. Kad ga- 
lėtų siekti slaptojo tikslo, jis turėjo su reikiamu įkarščiu pateikti 
klaidingus argumentus, kuo labiau perdėti. Jei jaunuolis būtų 
pasakęs, kad norėdamas pirmauti gyvens kaip asketas, kiekvie- 
namjo argumentai būtų buvę aiškūs ir suprantami. Nors širdies 
gilumoje jis norėjo pirmauti, sąmonė nė iš tolo nenutuokė apie šį 


norą, nes jaunuolis niekada nepagalvojo, kad dėl šio tikslo norė- 

tų paaukoti viską. Jei jis būtų sąmoningai ketinęs viską paaukoti 
dėl savo tikslo, jau seniai nebebūtų buvęs toks tikras kaip tada, 
kai tvirtino esąs bjaurus ir todėl negalįs pasirodyti jokioje drau- 
gijoje. Be to, žmogus, atvirai pareiškiantis, kad nori pirmauti ir 
todėl atsižada draugiškų santykių, būtų juokingas aplinkiniams, 
o ir pats išsigąstų tokios minties. Ji tiesiog neįmanoma. Yra min- 
čių, kurių kitų ir savo labui nebesinori aiškiai suvokti. Todėl ši 
mintis pagrįstai liko nesąmoninga. 

Žinoma, mes sugriauname visus jaunuolio psichikos mecha- 
nizmus, atskleisdami šią pagrindinę paskatą, kurios jis pats pri- 
valėjo nebesuvokti, kad galėtų toliau elgtis kaip elgęsis. Dabar 
prasideda tai, kam jis turėjo užbėgti už akių: atsiskleidžia ne- 
leistinos, nemąstytinos mintys, kurias įsisąmoninus sugriūtų jo 
ketinimai. Įsigilinę į šį reiškinį, kurio esmė ta, kad žmogus nu- 
stumia į šalį jam trukdančias mintis ir išsirenka skatinančias jo 
nuostatą, įsitikinsime, kad jis visuotinis. Visi žmonės dažniau- 
siai apmąsto tik tai, kas paremia jų pažiūras ir nuostatas. Vadi- 
nasi, įsisąmoniname tai, kas mus skatina, o visa, kas gali su- 
griauti mūsų argumentaciją, lieka nesąmoninga. 

Antruoju atveju kalbame apie itin gabų berniuką, kurio tėvas, 
mokytojas, buvo labai griežtas ir nuolat vertė sūnų pirmauti. Šio 
jaunuolio pranašumas irgi buvo neginčijamas. Kad ir kur pasi- 
rodydavo, jis visada būdavo nugalėtojas. Draugijoje tai buvo ma- 
loniausias žmogus, turėjo jis ir keletą draugų. 

Pokyčiai įvyko maždaug aštuonioliktais gyvenimo metais. 
Jaunuolis visko atsižadėjo, niekas jo nebedžiugino, jis tapo pa- 
niuręs ir nepatenkintas. Kiekviena draugystė nutrūkdavo vos 
užmegzta. Visi piktinosi jo elgesiu, išskyrus tėvą, kuris skatino 
uždarą sūnaus gyvenimą tikėdamasis, kad šis galės uoliau at- 
sidėti studijoms. 

Per gydymo procesą jaunuolis skundėsi, kad tėvas sugadino 
jam gyvenimą, kad jis negali jausti nei pasitikėjimo savimi, nei 
džiaugsmo ir nelieka nieko kito, tik vienišam liūdėti visą likusį 

amžių. Aukštojoje mokykloje jo pažanga buvo vis menkesnė, ga- 
liausiai jis susikirto per egzaminus. Pasak jo, lūžis įvyko, kai 
kartą draugijoje iš jo pasišaipė dėl prasto moderniosios literatū- 
ros išmanymo. Kai pašaipos pasikartojo kelissyk, jis pradėjo vis 
labiau izoliuotis, apskritai riboti santykius su žmonėmis. Kartu 
jį užvaldė mintis, kad dėl jo nesėkmės kaltas tėvas. Jų santykiai 
kasdien vis blogėjo. 

Abu atvejai kai kuo labai panašūs. Pirmasis pacientas patyrė 
nesėkmę, susidūręs su sesers pasipriešinimu, antrasis įsivėlė į 
grumtynes su tėvu. Abiejų pacientų pagrindinė raidos linija bu- 
vo vadinamasis didvyrio idealas [Heldenideal]. Abu buvo privers- 
ti išblaivėti po šio didvyriško svaigulio ir mieliausiai būtų nulei- 
dę rankas bei visiškai pasitraukę. Tačiau apsiriktume pamanę, 
kad antrasis vieną dieną būtų prisipažinęs: „Negaliu toliau taip 
didvyriškai gyventi, kiti pranašesni už mane, todėl pasitraukiu 
ir apkartinu sau gyvenimą“. Žinoma, tėvas buvo neteisus, auk- 
lėjimas netikęs. Jaunuoliui akivaizdžiai nerūpėjo niekas, vien 
šis netikęs auklėjimas, kurį jis nuolat pabrėždavo. Įsikirtęs to- 
kios nuomonės, nuolat prisimindamas netikusį auklėjimą, jis no- 
rėjo pasiteisinti dėl to, kad pasitraukė. Jis pasiekė tai, kad nuo 
šiol jam negrėsė jokie pralaimėjimai ir, antra vertus, dėl savo 
nelaimės jis bet kada galėjo apkaltinti tėvą. Šitaip jis išsaugojo 
savigarbos ir pripažinimo liekanas. Juk praeitis buvo puiki, o 
tolesnį pergalingą žygį sutrukdė fatališka aplinkybė, netikęs tė- 
vo auklėjimas, kuris ir sužlugdė jo raidą. 

Jaunuolis neįsisąmonino daugmaž tokios minčių eigos: „La- 
biau priartėjęs prie gyvenimo fronto matau, kad pirmauti nebus 
taip lengva kaip anksčiau, todėl padarysiu viską, kad nusiša- 
linčiau nuo gyvenimo“. Tačiau tokia mintis tiesiog neįmanoma, 
nieko panašaus nepasakytų nė vienas žmogus. Vis dėlto jis gali 
elgtis taip, tarsi planingai įgyvendintų tokią mintį. Pasitrauki- 
mą pacientas grindžia kitais argumentais. Nuolat gvildenda- 


mas tėvo auklėjimo klaidas, jis išvengia draugijos ir būtinybės 

ką nors gyvenime spręsti. Jo slaptieji ketinimai tik nukentėtų įsi- 
sąmoninus tokią minčių eigą, todėl ji turėjo likti nesąmoninga. 
Juk jaunuolis negalėjo teigti esąs negabus, jo praeitis buvo puiki. 
Jei dabar nesisekė triumfuoti, jis pats negalėjo būti kaltas. Tad jis 
pasinaudojo galimybe savo elgesiu įrodyti netikusį tėvo auklėji- 
mą. Taip jis tapo ir teisėju, ir ieškovu, ir atsakovu, tad negi dabar 
turėjo atsisakyti tokios padėties? Jaunuolis nepastebėjo, kad tė- 
vas kaltas tik tol, koljis to nori ir stengiasi, kad tėvas būtų kaltas. 


5. Sapnai 


Seniai teigiama, kad iš sapnų galima spręsti apie Žmogaus 
psichikos gyvenimą. Goethe's amžininkas Lichtenbergas kartą 
pasakė, kad žmogaus esmę ir būdą daug geriau atskleidžia jo 
sapnai, o ne žodžiai ir ne darbai. Pasakyta gal kiek per stipriai; 
mūsų požiūriu, remtis pavieniais reiškiniais reikėtų labai atsar- 
giai, aiškinti juos derėtų tik susiejus su kitais reiškiniais, todėl iš 
žmogaus sapnų spręsime apie jo būdą tik tokiu atveju, jei ir kiti 
šaltiniai patvirtins sapno peršamą nuomonę. 

Sapnų aiškinimo tradicija labai sena. Įvairūs kultūros raidos 
momentai bei jos atspindžiai, ypač mituose ir legendose, liudija, 
kad senovėje sapnams skirta kur kas daugiau dėmesio nei šian- 
dien. Tada žmonės juos ir suprasdavo kur kas geriau. Tereikia 
prisiminti, kad sapnų vaidmuo Graikijoje buvo itin svarbus, kad 
Ciceronas parašė knygą apie sapnus, kad Biblijoje sapnai pasa- 
kojami ir nepaprastai išmintingai aiškinami arba tik pateikiami, 
bet visiems akivaizdu, apie ką kalbama (pvz., sapnas apie javų 
pėdus, kurį Juozapas papasakoja broliams). Visiškai kitos kul- 
tūros sukurta „Nibelungų giesmė“ liudija, kad sapnai anuomet 
turėjo įrodymo galią. 

Sapnuose ieškodami atspirties mūsiškiam žmogaus pažini- 


mui, anaiptol nepriartėjame prie tų fantastiškų sapno aiškinimo 

krypčių, kurios sapną laiko kažkokių antgamtinių jėgų įsikiši- 
mu. Mūsų kelias grindžiamas tik patirtimi, ir iš sapno padary- 
tas išvadas pripažinsime tik tokiu atveju, kai mūsų prielaidas 
patvirtins ir kitokio pobūdžio stebėjimai. 

Vis dėlto krinta į akis, kad iki šiol kalbant apie ateitį sap- 
nams skiriama ypatinga reikšmė. Pakanka prisiminti fantazuo- 
tojus, kurie tiesiog vadovaujasi sapnais kasdieniame gyveni- 
me. Antai vienas mūsų pacientas sugebėjo išvengti garbingos 
profesijos ir mieliau lošė biržoje. Lošdamas jis visada atsižvelg- 
davo į sapnus. Jis netgi galėjo pateikti aibę istorijų, liudijančių, 
kad aplinkybės visada pasisukdavo jo nenaudai, jei jis nepai- 
sydavo sapnų. 

Aišku, kad toks žmogus sapnuoti gali tik tai, kas nuolat trau- 
kia jo dėmesį būdraujant, kad sapnuodamas jis tiesiog tapšnoja 
sau per petį. Tad pacientas ilgą laiką galėjo tvirtinti, kad gana 
daug išlošė atsižvelgdamas į sapnus. 

Tačiau kartą po ilgėlesnės pertraukos jis pasakė jau nebetikįs 
sapnais. Regis, jis vėl viską pralošė. Žinia, visko pasitaiko, sap- 
nas čia niekuo dėtas, nematome čia nieko, kas priverstų mus 
patikėti stebuklais. Juk žmogus, intensyviai sprendžiantis kokį 
nors uždavinį, nenurimsta ir naktį. Vienas apskritai neužmiega 
ir toliau svarsto, kitas, nors ir miega, vis tiek nenustoja rezgęs 
planus. 

Tai, kas mūsų minčių pasaulyje miegant įgyja tokias keistas 
formas, yra tiltas, jungiantis buvusią ir būsimą dienas. Žinoda- 
mi įprastinę žmogaus laikyseną gyvenime, kaip jis apskritai įpra- 
tęs tiesti tiltus į ateitį, suprasime ir keistąjį tilto tiesimą sapne bei 
galėsime padaryti atitinkamas išvadas. Žodžiu, sapnas atspin- 
di žmogaus požiūrį į gyvenimą [Stellungnahme zum Leben]. 

Jauna moteris pasakoja tokį sapną: vyras užmiršęs jų sutuok- 
tuvių dieną, ji jam priekaištavusi. Šis sapnas savaime gali šį tą 
reikšti. Jei apskritai iškyla tokia problema, galime įtarti, kad san- 


tuoka patiria tam tikrų sunkumų, kad moteris kažkodėl jaučiasi 

nuskriausta. Ji priduria ir pati užmiršusi sutuoktuvių dieną. Ta- 
čiau jiją galiausiai prisiminusi, o vyrui reikėję tai priminti. Va- 
dinasi, ji „geresnė“. Toliau klausinėjama moteris atsako, kad 
niekada nieko panašaus nėra nutikę, vyras visada prisiminda- 
vęs tą dieną. Žodžiu, sapnas atspindi būgštavimus dėl ateities: 
taip kada nors gali atsitikti. Galime įtarti, kad moteris linkusi 
priekaištauti, pateikti nesuvokiamus argumentus, prikišti vyrui 
tai, kas galėtų atsitikti. 

Nesijaustume tikri negavę kitų įrodymų, sustiprinančių mū- 
sų išvadas. Klausiama apie pirmuosius vaikystės įspūdžius, ji 
prisimena įvykį, visam laikui įstrigusį į atmintį. Kartą, būdama 
trejų metų, ji gavo iš tetos dovanų pjaustinėtą medinį šaukštą, 
juo labai džiaugėsi. Bežaidžiant šaukštas įkrito į upelį ir nu- 
plaukė tolyn. Mergaitė daugybę dienų taip liūdėjo, kad susirū- 
pino visi namiškiai. 

Prisiminę sapną paminėsime tik tai, kad ir dabarji būgštavo, 
kad kažkas „nenuplauktų“, ir tas kažkas buvo santuoka. Gal 
vyras pamirš sutuoktuvių dieną! 

Kitą kartą moteris sapnavo esanti kažkokiame dideliame pa- 
state; vyro vedama ji lipa aukštyn. Laiptelių vis daugėja, ją ap- 
ima baisus svaigulys ir baimės priepuolis pagalvojus, kad užli- 
po pernelyg aukštai, ir ji nualpsta. Panašiai gali nutikti ir 
būdraujančiam žmogui, patiriančiam svaigulį dėl aukščio, ku- 
ris, beje, veikiau atspindi ne aukščio, o gelmės baimę. Susieję šį 
sapną su pirmuoju, sujungę minčių ir jausmų medžiagą, atsi- 
skleidžiančią abiejuose sapnuose, aiškiai suvoksime, kad mote- 
ris bijo nukristi, t. y. baiminasi nelaimės. Kokia tai nelaimė, ne- 
sunku numanyti: vyro meilės stoka ar pan. Kas atsitiks, jei 
paaiškės, kad vyras ne visai tinkamas santuokai, jei jis sudrums 
jų bendrą gyvenimą? Ar nepasipils nevilties aktai, ar vienąsyk 
moteris nesusmuks tarsi negyva? Taip jau išties yra nutikę per 


vieną šeimyninę sceną. 

Dabar jau geriau suvokiame sapną. Visiškai nesvarbu, kokia 
medžiaga reiškiasi žmogaus minčių ir jausmų pasaulis sapnuo- 
jant, ką Žmogus pasitelkia, kad išreikštų savo problemą, svarbu 
tik tai, kad ši medžiaga padeda jam atsiskleisti. Žmogaus gyve- 
nimo problema sapne atsiskleidžia alegoriškai (nelipk per aukš- 
tai, kad nekristum pernelyg žemai!). Prisiminkime poetinę sap- 
no reprodukciją, Goethe's „Vestuvių dainą“. Riteris grįžta namo 
ir randa pilį apleistą. Nuvargęs jis krinta miegoti ir sapnuoja iš 
palovio lendančias mažas būtybes, mato, kad vyksta nykštukų 
vestuvės. Sapnas maloniai sujaudina riterį. Įspūdis toks, tarsi 
jis norėtų paremti savo mintį, kad čia trūksta moters. Tai, ką jis 
pamato miniatiūroje, netrukus įvyksta tikrovėje, jis atšvenčia sa- 
vo paties vestuves. 

Šiame sapne atrandame mums pažįstamų elementų. Veikiau- 
siai sapnas maskuoja paties poeto prisiminimus apie tuos lai- 
kus, kai jis sprendė santuokos problemą. Matome, kaip aplinky- 
bių spaudžiamas sapnuojantysis apsisprendžia dėl dabartinės 
savo egzistencijos būklės, supranta, kad reikalingos vestuvės. 
Sapne jis domisi santuokos klausimais, kad kitą dieną priimtų 
sprendimą, jog geriausia būtų pačiam vesti. 

Štai dar vienas 28 metų vyriškio sapnas. Sapne vykstantis 
judėjimas - pirma žemyn, paskui vėl aukštyn - primena tempe- 
ratūros kreivę sergant karštlige, atspindi svyravimus, kurių ku- 
pinas šio žmogaus psichikos gyvenimas. Čia aiškiai atsisklei- 
džia nevisavertiškumo jausmas, skatinantis jį veržtis aukštyn, 
siekti pranašumo. 

Vyriškis pasakoja: „Iškylauju su didele draugija. Tarpinėje 
stotelėje turime išlipti ir pernakvoti mieste, nes laivas, kuriuo 
plaukiame, per mažas. Naktį ateina žinia, kad laivas grimzta, 
visi keleiviai kviečiami atvykti, reikia pumpuoti vandenį, kad 
laivas nustotų grimzdęs. Prisimenu, kad mano bagaže yra ver- 
tingų daiktų ir skubu į laivą, kur visi jau pumpuoja vandenį. 


Pasistengiu išvengti šio darbo ir susirandu bagažinę. Kuprinę 

pavyksta ištraukti per langą. Pamatau, kad šalia jos guli lenkti- 
nis peilis, jis man labai patinka, tad pasiimu ir jį. Sutinku pažįs- 
tamą, su juo šoku į jūrą, nes laivas grimzta vis gilyn, ir tuoj pat 
atsiduriu dugne. Einu vis tolyn palei molą, nes jis per aukštas, ir 
prieinu gilią, stačią raguvą, reikia leistis į ją. Nuslystu žemyn 
(palydovo nemačiau nuo tos akimirkos, kai iššokau iš laivo), 
slystu vis greičiau būgštaudamas, kad užsimušiu. Galiausiai 
atsiduriu apačioje, tiesiog kito pažįstamo panosėje. Tai jaunuolis, 
menkai jį pažįstu, jis labai aktyviai vadovavo vienam streikui ir 
tuo bei savo draugiškumu maloniai patraukė mano dėmesį. Jis 
pasitinka mane priekaištingu šūksniu, tarsi žinotų, jog palikau 
kitus laivo keleivius nelaimėje: „O tu ko čia ieškai?“ Mėginu išsi- 
kapstyti iš raguvos, iš visų pusių statūs šlaitai su nuo jų karan- 
čiomis virvėmis. Nesiryžtu jomis pasinaudoti, nes labai plonos. 
Mėginu ropštis aukštyn, bet vis nuslystu. Galiausiai atsiduriu 
viršuje - net nežinau kaip; regis, tyčia nenorėjau sapnuoti šio 
fragmento, nekantraudamas jį peršokau. Viršuje raguvos pakraš- 
čiu driekiasi kelias, nuo raguvos jį skiria turėklai. Prošal eina 
žmonės ir draugiškai sveikinasi". 

Pasidomėję ankstesniu sapnavusiojo gyvenimu pirmiausia 
išgirstame, kad iki penkerių metų jį kamavo sunkios ligos, jos ir 
vėliau jį dažnokai pakirsdavo. Dėl silpnos sveikatos tėvai juo 
baimingai rūpinosi, ir jis beveik nebendravo su kitais vaikais. 
Kai berniukas norėdavo prisidėti prie suaugusiųjų, tėvai atstum- 
davo jį sakydami, kad vaikai neturi būti įžūlūs, jiems ne vieta 
tarp suaugusiųjų. Tad vaikystėje jis neįgijo socialinio gyvenimo 
įgūdžių, atsirandančių tik nuolat bendraujant su aplinkiniais. 
Negana to, jis labai atsiliko nuo bendraamžių ir negalėjo jų pasi- 
vyti. Nenuostabu, kad šie laikė jį kvailu ir netrukus pavertė pa- 
juokos taikiniu. Tai irgi kliudė jam susirasti draugų. 

Visa tai maksimaliai sustiprino itin stiprų nevisavertiškumo 
jausmą. Berniuką auklėjo geraširdis, bet greitai užsiplieskiantis 


tėvas (kariškis) ir silpna, nesupratinga, bet labai valdinga moti- 

na. Nors tėvai nuolat pabrėždavo gerą valią, reikia pripažinti, 
kad auklėjimas buvo gana griežtas. Pažeminimas čia atliko itin 
svarbų vaidmenį. Įvykis, kurį vyriškis pateikė kaip ankstyviau- 
sią vaikystės prisiminimą, buvo tipiškas: trimetį motina jį pri- 
vertė pusvalandį klūpoti ant žirnių. Berniuką baudė už neklus- 
numą, kurio priežastį motina puikiai žinojo, nes vaikas pasisakė 
išsigandęs raitelio ir todėl nenuėjęs kur lieptas. Tiesa, mušdavo 
jį retai. Bet kai lupdavo, tai šuns rimbu, palikdavusiu daugybę 
mėlynių, o galiausiai berniukas dar turėdavo atsiprašyti ir pa- 
sakyti, už ką buvo mušamas. „Vaikas turi žinoti, ką iškrėtė“, — 
kaskart sakydavo tėvas. Kartą pyla buvo visiškai nepelnyta, jis 
negalėjo pasakyti, už ką buvo mušamas, todėl jį vėl pliekė tol, 
kol prisipažino kažkuo nusikaltęs. 

Žodžiu, nuo mažens tėvų ir berniuko santykiai buvo įtempti. 
Nevisavertiškumo jausmas taip sustiprėjo, kad vaikas apskritai 
niekada nesijausdavo pranašesnis. Jo gyvenimą ir mokykloje, ir 
namuose sudarė beveik nenutrūkstama didesnių ar mažesnių 
pažeminimų grandinė. Berniukui atrodė, kad nė menkiausia per- 
galė jam nepasiekiama. Net ir sulaukęs 18 metų mokykloje jis 
visada sulaukdavo tik pašaipų. Kartą iš jo pasišaipė net moky- 
tojas — visai klasei perskaitė jo nevykusį darbą ir pridūrė kan- 
džių pastabų. 

Tokios aplinkybės vertė jį vis labiau izoliuotis, ilgainiui jis 
pats pradėjo šalintis kitų. Grumtynėms su tėvais jis išrado veiks- 
mingą, tačiau rizikingą ginklą - nustojo su jais kalbėti. Taip jis 
prarado svarbiausią kontakto su aplinkiniais priemonę. Netru- 
kus jis apskritai neįstengė su niekuo kalbėti. Jis tapo visiškai 
vienišas. Niekas jo nesuprato, jis nekalbėjo nei su tėvais, nei su 
kitais žmonėmis, ir niekas daugiaujo nekalbino. Visi mėginimai 
suartinti jį su kitais žlugo. Paskui niekais nuėjo ir visi mėgini- 
mai užmegzti meilės ryšį, dėl kojis labai sielojosi. 

Taip slinko vyriškio gyvenimas iki 28 metų. Stiprus nevisa- 


vertiškumo jausmas, kuris persmelkė jo sielą, pažadino nelygs- 

tamą garbėtrošką, nesutramdomą pripažinimo ir pranašumo sie- 
kį, neleidusį jam nurimti ir neregėtai slopinusį bendrystės jaus- 
mą. Juo mažiau jis kalbėjo, juo audringiau vyko psichikos gyveni- 
mas, dieną naktį kupinas įvairiausių svajonių, pergalių ir triumfų. 

Vieną kartą jis susapnavo minėtąjį sapną, aiškiai atsklei- 
džiantį jo raidą, pagrindinę psichikos gyvenimo liniją. 

Galiausiai dar vienas pranašiškas sapnas, bene garsiausias, 
kurį pateikė Ciceronas. 

Kartą poetas Simonidas aptiko šalikelėje niekieno nepastebė- 
tą nepažįstamo Žmogaus lavoną ir pasirūpino jį deramai palai- 
doti; netrukus jis susiruošė keliauti laivu, tačiau dėkingas nu- 
mirėlis sapne jį įspėjo: išplaukęs jis žus laivui sudužus. Poetas 
neiškeliavo, o visi plaukusieji laivu žuvo (žr. Enne Nielsen, Das 
Unerkannte auf seinem Weg durch die Jahrtausende, Ebenhausen b. 
Mūinchen, Verlag Langewiesche-Brandt). Pasakojama, kad išti- 
sus šimtmečius šis įvykis, susietas su poeto sapnu, buvo tikra 
sensacija, darė žmonėms didžiulį įspūdį. 

Pasakydami savo nuomonę apie šį atsitikimą pirmiausia tu- 
rime pareikšti, kad veikiausiai anuomet laivai neretai nuskęs- 
davo, be to, veikiausiai daugybė žmonių sapnuodavo turį atsi- 
sakyti kelionės, bet iš visos aibės sapnų kaip tik poeto sapnas 
buvo toks ypatingas, taip atitiko tikrovę, kad išliko būsimoms 
kartoms. Suprantama, ypatingą silpnybę tokiems pasakojimams 
jaučia Žmonės, visur linkę įžvelgti paslaptingus sąryšius, o mes 
jį interpretuosime blaiviai: susirūpinęs dėl savo sveikatos po- 
etas veikiausiai niekada nerodė ypatingo pomėgio keliauti; artė- 
jant apsisprendimo akimirkai, jam prireikė paspirties [Verstūrkung]. 
Jis tarsi pasikvietė numirėlį, kuris dabar turėjo pasirodyti esąs 
dėkingas. Savaime suprantama, kad poetas neiškeliavo. Jei lai- 
vas nebūtų nuskendęs, pasaulis nebūtų išgirdęs apie šią istori- 
ją. Juk mes patiriame tik tai, kas sujaudina mūsų protus, kas 
liudija, kad tarp dangaus ir žemės yra daugiau išminties, nei 


galime įsivaizduoti. Suprantama, sapne atsiranda pranašiškų 

elementų, nes ir sapno, ir tikrovės turinys atspindi tą patį žmo- 
gaus požiūrį. 

Dar vienas galvosūkis yra aplinkybė, kad ne visus sapnus 
galime taip lengvai suprasti, tik mažumą jų. Sapną arba išsyk 
užmirštame, arba prisimename, jei jis padarė tam tikrą įspūdį, 
tačiau nesuprantame, kas užjo slypi, nebent atsitiktinai būtume 
išmokę aiškinti sapnus. Ir šiems sapnams tinka, ką anksčiau 
sakėme: sapnas simboliškai, alegoriškai atspindi žmogaus rai- 
dos liniją. Pagrindinė alegorijos reikšmė ta, kad ji pateikia tokias 
aplinkybes, kurioms mes jaučiame stiprų rezonansą. Patirtis ro- 
do: jei žmogus turi spręsti kokią nors problemą ir linkęs judėti 
tam tikra kryptimi, jis lūkuriuoja postūmio. Sapnui apskritai bū- 
dinga nepaprastai sustiprinti afektą, entuziazmą, reikalingą pro- 
blemai spręsti. Nesvarbu, kad sapnuojantysis šio sąryšio nesu- 
pranta. Pakanka, kadjis gauna medžiagą ir patiria postūmį. Tada 
sapnas savaip nužymės pėdsaką, atspindintį sapnuojančiojo 
minties veiklą, taigi pateiks užuominą apie jo raidos liniją. Tai 
tarsi dūmas, liudijantis, kad kažkur dega ugnis. Patyręs žmogus 
iš dūmų netgi gali atspėti, kokia mediena dega. 

Apibendrindami galime pasakyti: sapnas liudija, kad sap- 
nuojantysis sprendžia gyvenimo problemą, ir kartu rodo, kokia 
jo pozicija šiuo klausimu. Sapne irgi reiškiasi tie patys veiks- 
niai, kurie skatina būdraujantį žmogų laikytis tam tikros pozici- 
jos aplinkinių atžvilgiu, būtent bendrystės jausmas ir galios sie- 
kis; visada aptiksime bent jau šių veiksnių pėdsakus. 


6. Talentas 


Iki šiol nepaisėme vieno iš daugybės psichikos fenomenų, 
leidžiančių spręsti ir reikšti nuomonę apie žmogaus būdą; šis 
fenomenas priklauso Žmogaus mąstymo sričiai, susijęs su jo pa- 


žintiniais sugebėjimais. Mes nekreipėme dėmesio į tai, ką žmo- 

gus galvoja arba kalba apie save, būdami tikri, kad kiekvienas 
gali apsirikti, kiekvienas įvairiausių egoistinių, moralinių ir pan. 
interesų bei samprotavimų skatinamas pateikia kitiems retušuo- 
tą savo psichikos vaizdą. Vis dėlto turime teisę ir galime daryti 
bent ribotas išvadas, remdamiesi ir tam tikrais mąstymo proce- 
sais bei žodine jų raiška. Norėdami spręsti apie žmogų, negali- 
me atsisakyti stebėti ir mąstymo bei kalbos sritį. 

Žmogaus kompetentingumas, paprastai vadinamas „talen- 
tu“, tapo objektu daugybės stebėjimų, diskusijų, bandymų, la- 
biausiai žinomų kaip mėginimai nustatyti vaikų ir suaugusiųjų 
intelektinius sugebėjimus. Turime omeny vadinamuosius suge- 
bėjimų tikrinimus. Visi ligšioliniai mėginimai nebuvo sėkmingi. 
Patikrinus tam tikrą mokinių skaičių nuolat pasitvirtindavo tai, 
ką mokytojas ir šiaip žinodavo prieš tikrinant; iš pradžių ekspe- 
rimentinės psichologijos atstovai labai didžiavosi šiuo faktu, nors 
iš tikrųjų tai terodė, kad tokie patikrinimai apskritai beveik ne- 
reikalingi. Dar daugiau abejonių tokių tikrinimų veiksmingumu 
kėlė netolydi vaikų mąstymo bei kompetencijos raida: nemažai 
blogai vertintų vaikų po kelerių metų parodė itin puikius suge- 
bėjimus. Nepamirškime dar vienos aplinkybės: didmiesčių arba 
tam tikrų geriau gyvenančių socialinių sluoksnių vaikai atrodo 
gabesni tik todėl, kad jų sumanumą skatino tam tikros ankstes- 
nės pratybos; jie nustelbia kitus vaikus, neturinčius tokios pa- 
rengiamosios bazės. Buržua vaikai nuo aštuonerių iki dešimties 
metų dažniausiai sumanesni nei proletarų. Tačiau tai anaiptol 
nereiškia, kad pirmieji yra gabesni, tikroji priežastis yra anks- 
tesnis jų gyvenimas. 

Žodžiu, tiriant sugebėjimus nedaug pasiekta, ypač jei prisi- 
minsime apgailėtinus rezultatus Berlyne ir Hamburge, kur ilgai- 
niui susikirto itin daug vaikų, kurių sugebėjimai anksčiau buvo 
įvertinti teigiamai. Tai liudija, kad gerai išlaikytas sugebėjimų 
egzaminas anaiptol negarantuoja puikios vaiko raidos. Indivi- 


dualiosios psichologijos tyrimai pasiteisino kur kas labiau, nes 

jais siekiama ne tik nustatyti raidos lygmenį, bet ir suvokti jo 
pagrindą, priežastis, prireikus pasiūlyti pagalbines priemones; 
be to, individualioji psichologija neatsieja vaiko mąstymo ir kom- 
petentingumo nuojo psichikos gyvenimo, visada tiria jų sąsają. 


Septintas skyrius 


Lyčių santykiai 


1. Darbo pasidalijimas ir dvi lytys 


Iš ligšiolinių samprotavimų aiškėja, kad psichikos gyveni- 
me vyrauja dvi kryptys, sąlygojančios ir veikiančios visus psi- 
chikos įvykius, kad, kurdamas ir palaikydamas gyvenimo 54- 
lygas, spręsdamas tris pagrindinius gyvenimo uždavinius 
(meilė, profesija, visuomenė), žmogus gali remtis bendrystės 
jausmu arba siekti pripažinimo, galios bei pranašumo. Norė- 
dami gerėliau suprasti psichiką, turėsime įprasti visas psichi- 
kos apraiškas vertinti, nuolat jas tirti atsižvelgdami į kiekybinį 
ir kokybinį šių veiksnių santykį. Jie lemia tai, ar įstengia žmo- 
gus suvokti žmonių bendrabūvio logiką, priimti jos sąlygoja- 
mą darbo pasidalijimą. 

Darbo pasidalijimas yra būtinas žmonių visuomenės išsaugo- 
jimo veiksnys. Dėl jo kiekvienas turi užimti tam tikrą vietą visuo- 
menėje. Nepaklusdamas šiam reikalavimui Žmogus neigia vi- 
suomeninį gyvenimą, apskritai žmonių rūšies išsaugojimą, 
neatlieka savo vaidmens bendruomenėje ir tampa ramybės 
drumstėju. Paprastesniais atvejais regime išdaigas, išsišokimus, 
keistenybes, sudėtingesniais — atsiskyrėliškumą, apleistumą, vė- 
liau nusikaltimus. Šie reiškiniai paprastai smerkiami kaip ne- 
suderinami su visuomeninio gyvenimo reikalavimais, tolimi 
jiems. Žmogaus vertė priklauso nuo to, kaip jis atlieka savo pa- 
reigas, kurias apibrėžia visuomeninis darbo pasidalijimas. Pri- 
imdamas visuomeninį gyvenimą Žmogus tampa svarbus ki- 
tiems kaip grandis nenutrūkstamos grandinės, kuri užtikrina 
kiekvieno Žmogaus gyvenimo stabilumą, kurios negalime pa- 


žeisti kartu nesugriaudami visuomeninio gyvenimo. Zmogaus 

vieta bendrame visuomenės gamybos procese priklauso nuojo 
sugebėjimų. Žinia, čia aptiksime nemažai sumaišties, nes galios 
siekis, troškimas viešpatauti ir įvairiausios kitos kliaudos truk- 
dė ar ribojo deramą darbo pasidalijimą, skatino vertinti žmogų 
remiantis klaidingomis prielaidomis; be to, dėl kokių nors prie- 
žasčių Žmogus gali netikti einamoms pareigoms. Keblumų kyla 
ir dėl to, kad kai kurie žmonės pernelyg trokšta valdžios, kupini 
perdėtos garbėtroškos, egoistiniais sumetimais jie griauna šią 
bendrabūvio ir bendradarbiavimo formą. Kitokio pobūdžio keb- 
lumai randasi dėl klasinės visuomenės struktūros: darbo sritis 
pasidalijama atsižvelgiant į asmeninės galios ir ekonominius 
interesus, tad malonesnės, daugiau galios teikiančios pareigos 
atitenka tam tikroms visuomenės grupėms ir yra neprieinamos 
kitoms. Žinodami, kokią didžiulę įtaką čia turi galios siekis, su- 
prasime, kodėl darbo pasidalijimo procesas niekada nevyko sklan- 
džiai. Nuolat reikėjo griebtis prievartos, kad darbas vieniems ga- 
lėtų būti savotiška privilegija, kitiems - savotiška priespauda. 
Darbo pasidalijimą sąlygoja ir tai, kad žmoniją sudaro dvi 
lytys. Moteris dėl kūno konstitucijos negali imtis tam tikros 
veiklos, antra vertus, kai kurie darbai nepriimtini vyrams, nes 
juos galima geriau panaudoti kitur. Šiuo atžvilgiu darbo pasi- 
dalijimas turėtų būti atliekamas pasitelkiant visiškai objekty- 
vų mastelį, moterų judėjimas, jei tik grumtynių įkarštyje neper- 
sistengia, irgi pripažįsta šią logiką. Ja anaiptol nesiekiama 
neigti moters moteriškumo ar griauti natūralaus vyro ir moters 
požiūrio į tai, koks darbas jiems tinka. Vykstant Žmonijos rai- 
dai darbo pasidalijimas klostėsi taip, kad moteris perima dalį 
tų darbų, kuriuos šiaip galėtų atlikti ir vyras, šis savo ruožtu 
gali efektyviau panaudoti savo jėgas. Kol nelieka nepanaudo- 
tos darbo jėgos ir nepiktnaudžiaujama intelektiniais ir fiziniais 
resursais, tikrai negalime sakyti, kad toks darbo pasidalijimas 


neprotingas. 

2. Vyro viršenybė šiandienos kultūroje 


Dėl kultūros raidos, vykusios galios siekio stiprėjimo linkme, 
ir ypač dėl pavienių asmenų ir sluoksnių pastangų užsitikrinti 
privilegijas darbo pasidalijimas įgavo ypatingą pobūdį, kuris 
vyrauja iki šiol ir sąlygoja tai, kad žmonių kultūrai būdingas 
vyro sureikšminimas. Darbo pasidalijimas užtikrina pirmenybę 
privilegijuotai grupei, vyrams, šie, naudodamiesi dominuojan- 
čia padėtimi, savo nuožiūra ir savo naudai reguliuoja moters 
padėtį gamybos procese, apriboja jos gyvenimo sferą, realizuoja 
sau malonias gyvenimo formas, o moterų gyvenimo formas nu- 
stato remdamiesi grynai vyrišku požiūriu. 

Iki šiol viskas klostosi taip, kad vyras nuolat siekia būti prana- 
šesnis už moterį, o moteris savo ruožtu nepatenkinta vyro privile- 
gijuotumu. Suprantama, dėl abipusės abiejų lyčių priklausomy- 
bės tokio pobūdžio įtampa, nuolatinė psichinė disharmonija 
sukelia sunkių sutrikimų, kuriuos abi žmonijos dalys turėtų jausti 
kaip itin kankinamus. 

Privilegijuota vyro padėtimi remiasi visos mūsų institucijos, 
tradicinės nuostatos, įstatymai ir papročiai, jie ir sukurti atsi- 
žvelgiant į šią padėtį. Visa tai prasiskverbia ir į vaikų kambarį ir 
smarkiai paveikia vaiko psichiką. Vaikas nebūtinai suvokia šiuos 
veiksnius, tačiau turime pripažinti, kad vaiko jausmams jų įta- 
ka didžiulė. Kad suprastume, jog verta patyrinėti šiuos sąryšius 
pakanka prisiminti, pvz., tokį faktą: vieną berniuką ištiko įsiū- 
čio priepuolis, kai jam pasiūlė apsivilkti mergaitės drabužius. 
Tai leidžia į galios siekį pažvelgti nauju žvilgsniu. 

Kai berniuko pripažinimo siekis įgauna tam tikrą laipsnį, 
jis mieliau naudojasi vyriškumo privilegijomis, kurias mato vi- 
sur ir kurios, jo manymu, užtikrina pranašumą. Jau minėjome, 
kad šiandienos auklėjimas šeimoje pernelyg skatina galios sie- 
kį ir kartu polinkį labiau vertinti vyriškas privilegijas ir trokšti 


jų. Juk dažniausiai galios simbolis vaikui yra vyras, tėvas. 


SEPTINTAS SKYRIUS. LYČIŲ SANTYKIAI 99 


Paslaptingai ateidamas ir išeidamas tėvas kur kas labiau domina 
vaiką nei motina. Vaikas labai greitai pastebi, kad tėvo vaidmuo 
reikšmingesnis, nes jis duoda toną, nurodinėja, vadovauja; vai- 
kas mato, kad visi paklūsta jo įsakymams, kad motina nuolatjuo 
remiasi. Vyras visais atžvilgiais pasirodo esąs stiprus ir galingas. 
Kai kuriems vaikams tėvas yra toks autoritetas, kad jiems šventa 
viskas, ką jis pasakė, ir dažniausiai vienintelis jų argumentas gi- 
nant savo teiginį yra tas, kad šitai pasakė tėvas. Net ir tada, kai 
tėvo įtaka nėra tokia ryški, vaikams susidaro įspūdis, kad tėvas 
pranašesnis, nes atrodo velkąs visą šeimos naštą, nors iš tiesų tik 
dėl darbo pasidalijimo tėvas gali geriau panaudoti savo jėgas. 

Kalbant apie istorines dominuojančios vyro padėties ištakas 
reikia nurodyti, kad tokia padėtis neatsirado kaip natūralus fak- 
tas. Tai patvirtina ta aplinkybė, kad pirmiau prireikė sukurti 
visą aibę įstatymų, įtvirtinančių vyro viešpatavimą. Tai reiškia, 
kad anksčiau, kol dominuojanti vyro padėtis nebuvo įtvirtinta 
įstatymais, jo privilegijos nebuvo toks savaime suprantamas da- 
lykas. Istoriškai patvirtinta, kad tokių laikų iš tikrųjų būta. Tai 
matriarchato epocha, kai moters, motinos vaidmuo gyvenime bu- 
vo svarbesnis, pirmiausia vaiko atžvilgiu, kuriam savaip įsipa- 
reigoję buvo visi genties vyrai. Tai ir šiandien tebeliudija tam 
tikri papročiai, kaip antai įprotis kiekvieną svetimą vyrą vaikui 
pristatyti kaip dėdę ar pusbrolį. Pereinant iš matriarchato į pa- 
triarchatą vyko arši kova, liudijanti, kad iš pradžių vyras anaip- 
tol neturėjo tų privilegijų*, kurias dabar linkęs laikyti prigimti- 
nėmis, kad jis turėjo jas išsikovoti. Vyro pergalė sutapo su moters 
pavergimu, ir įstatymų leidybos tapsmas iškalbingai liudija šį 
pavergimo procesą. 

Tad dominuojanti vyro padėtis anaiptol nebuvo natūrali ap- 
linkybė. Tam tikri požymiai rodo, kad ji tapo būtina tik dėl 


* Augustas Bebelis šią raidą išsamiai aprašo veikale „Moteris ir socia- 


lizmas“. 

nuolatinių karų su kaimyninėmis tautomis, kuriuose vyrui teko 
reikšmingas vaidmuo; galiausiai jis tuo pasinaudojo visiškai per- 
imdamas vadovavimą. Lygia greta vyko privačios nuosavybės ir 
paveldėjimo teisės raida, kuri įtvirtino dominuojančią vyrų pa- 
dėtį, nes vyras dažniausiai yra paveldėtojas ir savininkas. 
Augančiam vaikui nebūtina skaityti knygų šia tema. Ir nie- 
ko nežinodamas jis jaučia poveikį to fakto, kad vyras yra pa- 
veldėtojas, privilegijuotas asmuo, net jei išmintingi tėvai dėl 
lygybės pasirengę atsisakyti tradicinių privilegijų. Be galo sun- 
ku išaiškinti vaikui, kad namų ūkį tvarkanti motina yra lygia- 
teisė vyro partnerė. Įsivaizduokime, ką reiškia berniukui nuo 
pirmųjų dienų visur matyti vyro viršenybę. Jis pasitinkamas 
daug džiaugsmingiau nei mergaitė ir pagerbiamas kaip prin- 
cas, vos atėjęs į pasaulį. Pernelyg dažnai pasitaiko ir visi tai 
žinome, kad tėvai labiau laukia berniuko. Šis kiekvieną akimir- 
ką jaučia, kad jam, kaip vyriškai atžalai, teikiama pirmenybė, 
kad jis labiau vertinamas. Įvairūs jam skirti ar atsitiktinai nu- 
girsti žodžiai nuolat patvirtina, kad vyro vaidmuo svarbesnis. 
Vyriškojo principo pranašumą liudija ir tai, kad moteriškosios 
lyties namiškiai atlieka mažiau vertinamus darbus, galiausiai 
ir vaiko aplinkos moterys anaiptol ne visada įsitikinusios savo 
lygiavertiškumu su vyrais. Dažniausiai jų vaidmuo apibūdi- 
namas kaip pavaldus ir menkavertis. Paprastai visą gyvenimą 
neišspręstas lieka toks svarbus klausimas, kurį kiekviena mo- 
teris turėtų pateikti vyrui prieš tekėdama: kaip vertini tai, kad 
vyriškasis principas dominuoja kultūroje ir ypač šeimos gy- 
venime? Padariniai gali būti dvejopi: moteris arba sieks pri- 
lygti vyrui, arba patirs savotišką įvairių laipsnių rezignaciją. 
Priešpriešiais stovi vyras, tėvas, kuris irgi buvo berniukas ir 
užaugo įsitikinęs, kad kaip vyras turi atlikti svarbesnį vaid- 
menį, todėl jaučiasi savotiškai įpareigotas ir kylančius gyve- 
nimo bei bendrystės klausimus visada sprendžia vyriškojo 


principo naudai. 

Vaikas irgi išgyvena visas tokios padėties sąlygotas aplinky- 
bes. Taip randasi daugybė dažniausiai nepalankių vaizdinių ir 
nuomonių apie moters esmę. Berniuko psichikos gyvenimas įgau- 
na vyriškumo požymių. Siekdamas galios trokštamu tikslu jis pra- 
deda laikyti išimtinai vyriškas savybes ir nuostatas. Minėtieji ga- 
lios santykiai formuoja savotiškas vyriškas dorybes, kurios 
akivaizdžiai liudija šias savo ištakas. Tam tikri būdo bruožai lai- 
komi „vyriškais“, kiti - „moteriškais“ , nors jokios natūralios prie- 
žastys nepateisina šių vertinimų. Jei lyginant berniukų ir mergai- 
čių psichikos būseną tokia klasifikacija lyg ir patvirtinama, 
negalime to laikyti natūraliais faktais, priešingai, konstatuojame, 
kad atitinkamos savybės būdingos žmonėms, jau įspraustiems į 
tam tikrus rėmus, žmonėms, kurių gyvenimo planą, pagrindinę 
raidos liniją riboja vienašališki galios santykiai. Šie santykiai pri- 
metėjiems aplinkybes, kuriomis turi vykti jų raida. Žodžiu, vyriš- 
kų ir moteriškų būdo bruožų skirtis nėra pagrįsta. Pamatysime, 
kad įgyvendinant galios siekį galima pasitelkti ir vienus, ir kitus, 
kad „moteriškomis“ priemonėmis, t. y. paklusnumu ir nuolanku- 
mu, irgi galima realizuoti galią. Tam tikromis aplinkybėmis pa- 
klusnus vaikas įgyja kur kas didesnį pranašumą negu neklusnu- 
sis, nors abiem atvejais veikia galios siekis. Kaip tik tai, kad galios 
siekis gali būti realizuojamas pasitelkiant įvairiausius būdo bruo- 
žus, dažnai apsunkina mūsiškę psichikos gyvenimo įžvalgą. 

Berniukui paūgėjus vyriškumas tampa kone pareiga. Garbė- 
troška, galios ir pranašumo siekis galutinai susilydo, identifi- 
kuojasi su įpareigojimu būti vyriškam. Daugelis galios siekian- 
čių vaikų nesitenkina vyriška savimone, jie nori ir parodyti, įrodyti, 
kad yra vyrai ir privalo būti privilegijuoti, todėl siekia pasižymėti 
ir persistengia demonstruodami vyriškus būdo bruožus, antra 
vertus, priklausomai nuo pasipriešinimo laipsnio jie kaip ir kiek- 
vienas tironas mėgina susiremti su moteriška aplinka, įrodyti 
pranašumą pasitelkdami užsispyrimą, pasipiktinimą ar klas- 


tingą suktumą. 

Kadangi kiekvienas žmogus matuojamas idealiu privilegijuo- 
to vyriškumo matu, nenuostabu, kad berniukui nuolat pateikia- 
mas šis matas; galiausiai ir jis pats save vertina pagal šį matą, 
stebi ir klausia savęs, ar visada elgiasi iš tikrųjų vyriškai, ar jis 
pats jau pakankamai vyriškas ir pan. Visi žinome, ką šiandien 
apima sąvoka „vyriškas“. Pirmiausia tai, kas visiškai egoistiš- 
ka, kas tenkina savimeilę, taigi pranašumą, išsiskyrimą iš kitų, 
pasitelkiant tariamai aktyvius būdo bruožus, drąsą, stiprybę, 
išdidumą, įvairiausias pergales, ypač prieš moteris, pareigų, ti- 
tulų ir laipsnių įgijimą, užsigrūdinimą nuo „moteriškų“ impul- 
sų ir t. t. Tai nuolatinės grumtynės dėl asmeninio pranašumo, 
nes manoma, kad būti pranašiam yra vyriška. 

Taip berniukas įgaus tokių būdo bruožų, kokius jam tegali 
pademonstruoti suaugę vyrai, pirmiausia tėvas. Visur aptiksi- 
me šios dirbtinai sužadintos didybės manijos pėdsakų. Ber- 
niukas anksti pastūmėjamas dėti pastangas, kad užsitikrintų 
galios ir privilegijų perteklių. Šios jam reiškia kaip tik „vyriš- 
kumą“, blogiausiais atvejais išsigimstantį, virstantį šiurkštu- 
mu, brutalumu. 

Pranašumai, kuriuos įgyja vyriška esybė, yra ir didelė pa- 
gunda. Neturėtume stebėtis, kad neretai ir mergaitės puoselėja 
vyrišką idealą kaip neįgyvendinamą troškimą, kaip savo elgsenos 
matą arba kaip tam tikrą laikyseną ir veikseną („Kultūroje kiek- 
viena moteris norės būti vyru“). Šios mergaitės, apimtos nenu- 
ramdomo potraukio, pirmenybę teikia tokiems žaidimams ir to- 
kiai veiklai, kurie labiau tiktų berniukams dėl jų fizinių savybių. 
Jos įsikaria į kiekvieną medį, mielai šlaistosi berniukų draugijo- 
je ir kaip gėdingus atmeta visus moteriškus darbus. Pasitenkini- 
mą joms teikia tik vyriška veikla. Visa tai tegalime suprasti, jei 
prisimename vyriškumo viršenybę mūsų kultūroje. Visiškai aki- 
vaizdu, kad šiuo atveju grumtynės dėl iškilios padėties, prana- 
šumo siekis labiau susijęs su regimybe, o ne su tikrove ir faktiška 
padėtimi gyvenime. 

3. Moters nevisavertiškumo prietaras 


Siekdami pateisinti savo dominuojančią padėtį, vyrai ne tik 
teigia, kad ją jiems suteikė pati gamta; dažniausiai jie priduria, 
kad moteris yra nevisavertė būtybė. Šis požiūris taip paplitęs, 
kad atrodo, jog tai bendras Žmonijos turtas. Jį neišvengiamai 
lydi ir tam tikras vyro nerimas, kuris veikiausiai atsirado dar 
kovos su matriarchatu laikais, kai moteris iš tiesų teikė pagrin- 
do vyrui nerimauti. Su tokio pobūdžio užuominomis nuolat su- 
siduriame istorijoje ir literatūroje. Antai romėnų rašytojas teigia: 
„Mulier est hominis confusio“*. Per bažnytininkų susirinkimus 
buvo gyvai diskutuojama, ar moteris turi sielą, prirašyta daugy- 
bė mokslingų straipsnių apie tai, ar ji apskritai žmogus. Šimtme- 
čius trukusi raganų medžioklė, jų deginimas liudija begalinį anų 
laikų netikrumą ir sumaištį šiuo klausimu. Dažnai moteris vaiz- 
duojama kaip blogio pasaulyje priežastis: prisiminkime biblinį 
prigimtinės nuodėmės aiškinimą arba Homero „Iliadą“, kurioje 
teigiama, kad dėl vienintelės moters ypatybių visa tauta buvo 
pastūmėta į pražūtį. Visų laikų sakmėse ir pasakose susiduria- 
me su teiginiais apie moralinį moters nevisavertiškumą, jos iš- 
tvirkimą, piktumą, veidmainiškumą, nepastovumą ir nepatikimu- 
mą. „Moteriškas lengvabūdiškumas“ kartais netgi pateikiamas 
kaip argumentas pagrindžiant įstatymus. Nuvertinamas ir mo- 
ters sumanumas, jos sugebėjimai. Visų tautų posakiai, anekdo- 
tai, patarlės ir pokštai kupini moterį nuvertinančios kritikos, 
jai prikišami barningumas, nepunktualumas, smulkmenišku- 
mas, kvailumas („ilgas plaukas, trumpas protas“). Nepapras- 
tai išradingai įrodinėjamas moters nevisavertiškumas, galime 
prisiminti Strindbergą, Moebius'ą, Schopenhauerį, Weininge- 
rį, prie šių vyrų prisideda ir keletas moterų, galutinai rezigna- 


vusių ir pripažinusių moters nevisavertiškumą bei jai pritinkantį 


* Moteris yra vyro nerimo šaltinis. - Vert. 

pavaldų vaidmenį. Moters nuvertinimą liudija ir tai, kad už mo- 
terų darbą mokama daug menkiau visiškai nesukant galvos, ar 
jis lygiavertis su vyro atliekamu darbu. 

Lyginant sugebėjimų egzaminų rezultatus iš tikrųjų nustaty- 
ta, kad berniukams geriau sekasi vieni dalykai, pvz., matemati- 
ka, o mergaitėms - kiti, pvz., kalbos. Žodžiu, atrodo, kad berniu- 
kai geriau sugeba tuos dalykus, kurie reikalingi rengiantis 
vyriškoms profesijoms. Tačiau iš tiesų tai tik tariamai patvirtina 
jų didesnius sugebėjimus. Atidžiau patyrinėję mergaičių padėtį 
įsitikinsime, kad kalbos apie mažesnius moters sugebėjimus tė- 
ra prasimanymas, apgaulė, tik regimybė. 

Mergaitė kasdien, kiekviename žingsnyje girdi įvairiai vari- 
juojamą teiginį, esą mergaitės negabios ir tinka tik lengvesniems, 
antraeiliams darbams. Tad suprantama, kad ji, dėl vaikiškumo 
dar neįstengdama patikrinti, ar tokie teiginiai teisingi, nesuge- 
bėjimą laikys nepermaldaujamu moters likimu ir galiausiai pa- 
tikės, kad pati yra negabi. Netekusi drąsos ji išsyk nerodo reikia- 
mo susidomėjimo atitinkamais dalykais arba praranda jį, jei 
apskritai kada nors su jais susiduria. 

Žinoma, tokiomis aplinkybėmis atrodo, kad moters nesuge- 
bėjimą pavyko įrodyti. Tokią klaidą sąlygoja dvi priežastys. Pir- 
miausia ją skatina tai, kad neretai, remiantis vienpusiškais, gry- 
nai egoistiniais motyvais, žmogus vertinamas komerciškai 
pasveriant jo laimėjimus, tad galima nesigilinti į klausimą, kiek 
jo laimėjimai ir sugebėjimai susiję su psichikos raida. Daugiau 
dėmesio skyrę psichikos raidai, netrukus aptiktume ir antrąją 
priežastį, dėl kurios moters sugebėjimai vertinami klaidingai. 
Dažnai pamirštama, kad visas pasaulis nuo pat vaikystės iš- 
ūžia mergaitei ausis moters nevisavertiškumo prietaru, kuris 
tegali sugriauti mergaitės tikėjimą savo vertingumu, pasitikėji- 
mą savimi ir palaidoti jos viltis kada nors nuveikti ką nors svar- 


baus. Jei tai be paliovos pabrėžiama, jei mergaitė mato, kad 

moterims skiriami tik antraeiliai vaidmenys, nenuostabu, kad 
ji praranda drąsą, nebenori stvertis darbo ir galiausiai pabūgs- 
ta gyvenimo uždavinių. Žinoma, tada ji jau negabi ir netinka- 
ma. Tačiau jei įgiję Žmogaus pasitikėjimą ir pagarbą kaip vi- 
suomenės atstovai ir kartu atimame viltį ką nors pasiekti, jei 
sugriovę jo ryžtą matome, kad jis nieko neįstengia, neturime 
manyti buvę teisūs, veikiau turėtume pripažinti, kad mes kalti 
dėljo nesėkmės. 

Žodžiu, mūsų kultūroje mergaitei nelengva išsaugoti pasiti- 
kėjimą savimi ir drąsą. Beje, per sugebėjimų egzaminus atsisklei- 
dė keistas faktas: tam tikros grupės mergaičių (14-18 metų) su- 
gebėjimai pranoksta visų kitų grupių, taip pat ir berniukų, 
sugebėjimus. Tyrimas parodė, kad tai buvo išimtinai mergaitės 
iš tų šeimų, kuriose savarankišką profesiją buvo įgijusi ir mote- 
ris, motina, arba tik ji. Tai reiškia, kad namie šios mergaitės daug 
rečiau susidurdavo su menkesnių moters sugebėjimų prietaru 
arba apskritai jo nejautė, nes pačios matė, kaip sumaniai verčia- 
si motina. Tad jų raida vyko daug laisviau ir savarankiškiau, 
beveik neveikiama visų šio prietaro sąlygojamų kliūčių. 

Dar vienas šį prietarą griaunantis argumentas yra tas, kad 
nemažai moterų įvairiose srityse (ypač literatūros, meno, techni- 
kos ir medicinos) pasiekė nepaprastų laimėjimų, visiškai pri- 
lygstančių vyrų laimėjimams. Beje, tiek daug vyrų ne tik nieko 
nepasiekė, bet ir rodo didžiulį nesugebėjimo laipsnį, kad taip 
pat „pagrįstai“, Žinia, taip pat neteisingai galėtume kalbėti apie 
vyrų nevisavertiškumą. 

Daugybę sunkių padarinių sukėlė jau minėta aplinkybė, kad 
visos sąvokos buvo savotiškai padalytos į dvi dalis remiantis 
prietaru, jog visa, kas moteriška, yra nevisavertiška; tai liudija 
įprotis tiesiog identifikuoti sąvokas „vyriška“- „vertinga“- „stip- 
ru“- „pergalinga“ ir, antra vertus, „moteriška“- „nuolanku“- 


„paslaugu“- „pavaldu“. Ši mąstysena tokia įprasta, kad visi 

puikūs dalykai mūsų kultūroje turi vyrišką atspalvį, o visa, kas 
mažiau vertinga ir atmestina, apibūdinama kaip moteriška. Kai 
kurių vyrų neįmanoma įžeisti labiau nei prikišant jiems mote- 
riškumą, nors vyriškas mergaitės būdas anaiptol nelaikomas ža- 
lingu. Visada akcentai sudėliojami taip, kad viskas, kas susiję 
su moterimi, įgauna nevisavertiškumo atspalvį. 

Tad įdėmiau pažvelgus aiškėja, kad faktai, atrodytų, neabe- 
jotinai patvirtinantys šį prietarą, tėra suvaržytos psichikos rai- 
dos padariniai. Anaiptol neteigiame, kad kiekvieną vaiką gali- 
me išugdyti taip, jog jį būtų galima pavadinti „gabiu“ ar labai 
pajėgiu, tačiau visada galime būti tikri sugebėsią paversti jį žmo- 
gumi, kuris bus laikomas negabiu. Dar niekada nesame mėginę 
to daryti, tačiau žinome, kad kitiems pavyko. Nesunku suprasti, 
kad tokia lemtis šiandien dažniau ištinka mergaites nei berniu- 
kus. Pasitaikė matyti „negabių“ vaikų, kurie vieną dieną pasiro- 
dė esą tokie gabūs, tarsi būtų įvykęs stebuklas. 


4. Moters vaidmens vengimas 


Vyro svarba visuomenėje smarkiai pažeidė moters psichikos 
raidą ir sukėlė kone visuotinį nepasitenkinimą moters vaidme- 
niu. Moters psichikos gyvenimas vyksta ta pačia trajektorija ir 
tokiomis pačiomis sąlygomis kaip ir tų žmonių, kurie dėl savo 
padėties įgyja stiprų nevisavertiškumo jausmą. Moters psichi- 
kos raidą papildomai apsunkina prietaras apie jos tariamai na- 
tūralų nevisavertiškumą. Jei daugeliui mergaičių vis dėlto daug- 
maž pavyksta kompensacija, už tai jos turi būti dėkingos savo 
būdo raidai, intelektui ir galbūt tam tikroms privilegijoms, ku- 
rios, tiesa, teparodo, kad viena klaida tuoj pat sąlygoja kitą. Šios 
privilegijos - atleidimas nuo įsipareigojimų, prabanga, kompli- 
mentai - daro įspūdį, kad moteriai teikiama pirmenybė, nes jai 


rodoma didelė pagarba, ji atitinkamai idealizuojama, tačiau iš 

tikrųjų galiausiai sukuriamas moters idealas, kuris naudingas 
vyrui. Viena moteris kartą taikliai pasakė: moters dorybė - tai 
puikus vyro išradimas. 

Apskritai stebėdami, kaip moterys priešinasi moters vaidme- 
niui, galime išskirti du tipus. Vieną jų jau apibūdinome. Tai mer- 
gaitės, pasirinkusios aktyvią, „vyrišką“ raidos kryptį. Jos itin 
energingos, ambicingos ir nuolat siekia laurų. Šios mergaitės 
stengiasi pranokti savo brolius ir bičiulius berniukus, mielai ima- 
si veiklos, kuri paprastai rezervuojama vyriškajai lyčiai, įvairių 
sporto šakų ir pan. Dažnai jos vengia ir meilės bei santuokos ry- 
šių. Užmezgusios tokį ryšį, dažniausiai pačios jį išardo, nes sten- 
giasi būti vadovaujančiu partneriu, kuo nors pranašesniu už ki- 
tą. Jos jaučia baisią antipatiją visiems namų ūkio reikalams, 
tiesioginę, atvirai pasakomą, arba netiesioginę, teigdamos netu- 
rinčios tam absoliučiai jokio talento, kartais netgi mėgindamos 
įrodyti, kad visiškai nesugeba atlikti namų ūkio darbų. 

Šio tipo moterys mėgina gintis, pasitelkdamas savotišką vy- 
riškumą. Pagrindinis jų būdo bruožas - gynybinė pozicija mo- 
ters vaidmens atžvilgiu. Kartais jos vadinamos „bobvyriais“. Šis 
žodis atspindi klaidingą kai kurių žmonių nuomonę, kad tokios 
nuostatos šias moteris verčia laikytis įgimtas veiksnys, vyriška 
substancija. Tačiau visa kultūros istorija liudija, kad priespauda 
ir tie apribojimai, kuriuos iki šiol patiria moteris, nepakeliami žmo- 
gui ir verčia jį maištauti. Jei šis maištas apibūdinamas kaip „vy- 
riškas“, tai tik todėl, kad susivokti šiame pasaulyje įmanoma tik 
vienu iš dviejų būdų: galima orientuotis į moters arba į vyro idea- 
lą. Tad moters vaidmens vengimas neišvengiamai siejamas su 
vyriškumu, ir atvirkščiai. Anaiptol ne dėl kažkokių paslaptingų 
substancijų, o tik todėl, kad kitokių fizinių nei psichinių galimy- 
bių tiesiog nėra. Tad reikia atsižvelgti į keblumus, lydinčius psi- 
chinę mergaitės raidą; negalime tikėtis, kad moteris visiškai susi- 
taikys su gyvenimu, su mūsų kultūros faktais ir bendrabūvio 


formomis, kol jai nebus užtikrintas lygiateisiškumas su vyru. 

Antrojo tipo moterys gyvena apimtos savotiškos rezignaci- 
jos, joms būdinga neįtikimas prisitaikymas, paklusnumas ir nuo- 
lankumas. Regis, jos visur pritampa, visko griebiasi, tačiau taip 
negrabiai ir bukai, kad nieko neįstengia užbaigti ir verčia abejoti 
savo pastangų nuoširdumu. Arba jos įgyja nervinių simptomų, 
demonstruoja silpnumą ir nuolat reikalauja atodairos, šitaip pa- 
tvirtindamos, kad tokia dresūra, toks savęs prievartavimas daž- 
niausiai baudžiami nerviniais sutrikimais, padaro žmogų ne- 
įgalų gyventi visuomenėje. Tokios moterys - tai geriausi žmonės 
pasaulyje, deja, ligoti ir nepajėgūs vykdyti jiems keliamų reika- 
lavimų. Jos negali pasiekti, kad aplinkiniai būtų patenkinti il- 
gesnį laiką. Kaip ir pirmojo tipo atveju, maištas yra jų pasidavi- 
mo, nuolankumo ir savęs ribojimo pagrindas, ir šis maištas 
aiškiai liudija, kad tai anaiptol ne džiaugsmingas gyvenimas. 

Atrodo, kad trečiojo tipo moterys neneigia moters vaidmens, 
tačiau gyvena kankinamai suvokdamos, kad kaip nevisavertės 
būtybės yra pasmerktos atlikti antraeilį vaidmenį. Jos visiškai 
įsitikinusios moters nevisavertiškumu ir tuo, kad tik vyras gali 
pasiekti didesnių laimėjimų. Todėl jos neneigia jo privilegijuo- 
tos padėties. Taip šios moterys prisideda prie choro balsų, pri- 
skiriančių vyrui visus įmanomus sugebėjimus ir reikalaujančių 
įam išskirtinės padėties. Jos itin pabrėžia savo silpnumą, tarsi 
kaip tik taip siektų pripažinimo ir norėtų įgyti atramą. Tačiau ir 
tokia laikysena tėra seniai brendusio maišto proveržis, dažnai 
pasireiškiantis tuo, kad ištekėjusi moteris visus uždavinius, ku- 
riuos turėtų spręsti pati, užkrauna vyrui, nuoširdžiai pripažin- 
dama, kad tik vyras tai gali atlikti. 

Prisiminę, kad vienas svarbiausių ir sunkiausių gyvenimo 
uždavinių, vaikų auklėjimas, didžia dalimi perleidžiamas mo- 
teriai, visiškai nepaisant vyraujančio prietaro apie moters ne- 
visavertiškumą, pamėginkime įsivaizduoti, kaip šių tipų mote- 
rys atrodo kaip auklėtojos. Šioje srityje dar labiau išryškės tipų 


skirtumai. Pirmojo tipo moterys dėl vyriškos nuostatos visada 

elgsis savo nuožiūra, tironiškai, nuolatines egzekucijas palydė- 
damos garsiu riksmu, žodžiu, naudos šiurkščią prievartą, o vai- 
kai mėgins nuojos išsisukti. Tokia dresūra pasiekiami rezulta- 
tai neturi jokios vertės. Dažniausiai vaikams susidaro įspūdis, 
kad tokios motinos tiesiog nepajėgios auklėtojos. Triukšmas, 
riksmas ir maivymasis juos veikia itin blogai, ir kyla grėsmė, kad 
ilgainiui mergaitės pradės mėgdžioti tokį elgesį, o tolesnį ber- 
niukų gyvenimą apkartins nuolatinė baimė. Tarp vyrų, patyru- 
sių motinų valdingumą, nepaprastai daug vengiančių moterų 
kaip velnias kryžiaus, tarsi jie būtų gavę pakankamą kartėlio 
dozę ir nė per nagojuodymą negalėtų pasitikėti moteriška būty- 
be. Taip ilgam sukiršinamos abi lytys, ir ilgainiui šį kivirčą aiš- 
kiai jaučiame kaip patologinį, nors ir tada atsiranda tokių, kurie 
tauškia apie „netinkamą vyriškos ir moteriškos substancijos pa- 
siskirstymą . 

Kitų dviejų tipų moterys kaip auklėtojos irgi visiškai bergž- 
džios. Kai kurios jų tokios skeptiškos, kad vaikai netrukus pajunta 
jų nepasitikėjimą savimi ir nustoja klausę. Šiuo atveju motina 
vis iš naujo mėgina, ragina, kartais grasina pasakysianti tėvui. 
Tačiau nuolat dairydamasi auklėtojo vyro, ji išsiduoda nesiti- 
kinti sėkmingų auklėjamosios veiklos rezultatų. Žodžiu, ir auk- 
lėdama ji laikosi atsitraukimo linijos, tarsi privalėtų pateisinti 
savo požiūrį, kad tik vyras sumanus, todėl nepakeičiamas ir auk- 
lėjant vaikus. Antra vertus, pajutusios, kad nieko neįstengia, to- 
kios moterys gali apskritai atsisakyti auklėjimo ir užkrauti atsa- 
komybę vyrui, guvernantei ir pan. 

Dar ryškesnis nepasitenkinimas moters vaidmeniu tų mergai- 
čių, kurios pasitraukia iš gyvenimo dėl ypatingų, „aukštesnių“ 
paskatų, įstoja į vienuolyną arba pasirenka profesiją, susijusią su 
celibatu. Jos irgi priklauso prie tų, kurios, nesitaikstydamos su 
moters vaidmeniu, iš tikrųjų atsisako savo tikrojo pašaukimo. 
Panašiai daugelis mergaičių stengiasi labai anksti įgyti profesiją, 


nes mano, kad tapusias savarankiškas jas nepavyks taip lengvai 

ištekinti. Ir šiuo atveju pagrindinis veiksnys - tai antipatija tra- 
diciniam moters vaidmeniui. 

Net ir susituokus, kai atrodo, kad moteris noriai prisiėmė šį 
vaidmenį, santuoka anaiptol ne visada liudija susitaikymą su 
moters vaidmeniu. Štai tipiškas šiuo požiūriu atvejis moters, ku- 
riai dabar 36 metai. Ji kreipiasi į gydytoją dėl įvairių nervinio 
pobūdžio negalavimų. Ji buvo vyriausias senstelėjusio vyriškio 
ir labai valdingos moters vaikas. Jau tas faktas, kad motina, la- 
bai graži mergina, ištekėjo už senyvo vyriškio, leidžia numa- 
nyti, kad ir motinos santuoką paveikė abejonės dėl moters vaid- 
mens, sąlygojusios tokį sutuoktinio pasirinkimą. Tėvų santuoka 
nebuvo vykusi. Moteris rėksmingai rėždavo kalbas namuose ir 
visada beatodairiškai siekdavo savo. Progai pasitaikius, sena- 
sis sutuoktinis būdavo nedelsiant užspeičiamas į kampą. Pa- 
sak dukros, motina netgi nepakęsdavo, kad tėvas kartais pri- 
guldavo pailsėti. Ji visada stengdavosi tvarkyti namų ūkį pagal 
savo nustatytus principus, kurių visi turėjo nepažeidžiamai 
laikytis. 

Pacientė augo kaip itin gabus vaikas; tėvas ją labai lepino. 
Motina, priešingai, buvo nuolatinė, amžinai nepatenkinta prie- 
šininkė. Santykiai tapo visiškai nepakenčiami, kai gimė berniu- 
kas, kuriam motina buvo kur kas palankesnė. Mergaitė suvokė, 
kad tėvas yra jos atrama, mat, šiaip vangus ir nuolaidus, užsto- 
damas dukrą jis galėdavo gan ryžtingai pasipriešinti; atkakliai 
kovodama su motina ji tiesiog pradėjo jos nekęsti. Mėgstamu jos 
puolimo objektu tapo motinos švaros pomėgis, o ši buvo tokia 
pedantiška, kad, pvz., nepakęsdavo, jei palietusi durų rankeną 
tarnaitė jos nenuplaudavo. Mergaitė jausdavo didžiulį pasiten- 
kinimą slampinėdama murzina, apsmukusi ir viską aplink te- 
pliodama. Apskritai ji pasižymėjo kaip tik priešingomis savybė- 
mis nei tos, kurių iš jos tikėjosi motina. Ši aplinkybė itin aiškiai 
neigia prielaidą apie įgimtas būdo savybes. Jei vaikas išsiugdo 


tik tokias savybes, kurios mirtinai erzina motiną, tai tegali būti 

sąmoningo ar nesąmoningo plano padarinys. Kova tebesitęsia 
ir šiandien, ir vargiai kada susidursime su didesniu priešišku- 
mu nei šis. 

Kai mergaitei buvo aštuoneri, santykiai nusistovėjo daugmaž 
tokie: tėvas visada užstodavo dukterį, motina, amžinai griežta, 
pikta, apipildavo ją aštriomis pastabomis ir priekaištais, mer- 
gaitė, įžūli, nuovoki ir neregėtai sąmojinga, paralyžiuodavo bet 
kokias motinos pastangas sąmoju. Viskas dar labiau paaštrėjo, 
kaijaunesnysis brolis, motinos numylėtinis ir lepūnėlis, susirgo 
širdies yda, ir motina pradėjo dar labiau juo rūpintis. Kaip ma- 
tote, tėvų pastangos nuolat nukreiptos priešingomis kryptimis. 
Tokiomis aplinkybėmis mergaitė augo. 

Paskui ji susirgo rimta nervų liga, kurios niekas negalėjo pa- 
aiškinti. Ligos simptomai buvo tokie: ją be paliovos kamavo pik- 
tos, motinai priešiškos mintys, ir ji įtikėjo, kad kaip tik tos min- 
tys yra visųjos nesėkmių priežastis. Galiausiai ji pasinėrė - beje, 
nesėkmingai - į religiją. Netrukus, kaip manyta, dėl tam tikrų 
medikamentų, minėtosios mintys išnyko; vis dėlto tai įvyko vei- 
kiausiai todėl, kad motina buvo priversta pereiti prie gynybos. 
Liko tik ligos atgarsis, didžiulė perkūnijos baimė. Mergaitė įsi- 
kalė į galvą, kad perkūnija kyla tik dėl jos nešvarios sąžinės ir 
kada nors ji bus nubausta, nes turėjo tokių negerų minčių. Mato- 
me, kad vaikas jau pats stengiasi išsivaduoti iš neapykantos 
motinai. Taip vyko tolesnė mergaitės raida; galiausiai atrodė, 
kad jos laukia puiki ateitis. Itin didelį įspūdį jai padarė viena 
mokytoja, pasakiusi, kad ši mergaitė galėtų pasiekti viską, jei tik 
panorėtų. Tokie žodžiai savaime nėra reikšmingi, tačiau šiai 
mergaitei jie reiškė: panorėjusi ką nors įvykdyti, ji gali tai pada- 
ryti. Tai tik paskatino ją dar aršiau kovoti su motina. 

Atėjo paauglystės metai, ji tapo gražia mergina, jau galėjo 
tekėti ir turėjo daugybę gerbėjų. Tačiau kaskart santykiai nu- 
trūkdavo dėljos itin aštraus liežuvio. Ypatingą simpatiją jijau- 


tė tik vienam senyvam pažįstamam vyriškiui, tad giminaičiai 

ėmė būgštauti, kad ji neištekėtų už jo. Tačiau ir šis vyriškis ilgai- 
niui pasitraukė, ir iki 26 metų mergina liko be gerbėjų. Tai labai 
krito į akis tuose sluoksniuose, kuriems ji priklausė, ir niekas 
negalėjo to suprasti, nes nežinojo šios merginos istorijos. Nuo 
vaikystės atkakliai kovodama su motina, ji tapo nepakenčiama, 
vaidinga būtybe. Kova jai reiškė pergalę. Motina savo elgesiu 
erzino dukterį, pastūmėdama ją nuolat vaikytis triumfo. Ji la- 
biausiai pamėgo kapotis liežuviu. Šitaip atsiskleidė jos puikybė. 
„Vyrišką“ jos nuostatą liudija ir tai, kad pirmenybę ji teikė žaidi- 
mams, kur reikėdavo įveikti priešininką. 

Dvidešimt šešerių metų ji susipažino su labai gerbiamu vy- 
riškiu, kurio neatbaidė jos barningas būdas, ir jis rimtai pasipir- 
šo. Vyriškis elgėsi labai nuolankiai ir paklusniai. Giminių spau- 
džiama tekėti mergina tvirtino, kad jaučia jam baisią antipatiją, 
kad santuoka nebus vykusi. Nesunku šitai pranašauti, turint 
omeny jos būdą. Dvejus metus pasipriešinusi ji pagaliau sutiko, 
būdama tikra, kad įsigijo vergą, su kuriuo galės daryti, kas šaus 
į galvą. Ji slapta tikėjosi atradusi kitą visada jai nusileisdavusio 
tėvo egzempliorių. 

Netrukus moteris suprato klydusi. Praėjus kelioms dienoms 
po vestuvių, galėjai pamatyti vyrą su pypke sėdintį kambaryje ir 
ramiai skaitantį laikraštį. Rytais jis pradingdavo kontoroje, lai- 
ku grįždavo pietauti ir bambėdavo, jei pietūs nebūdavo paruoš- 
ti. Jis reikalavo švaros, švelnumo, punktualumo, žmonos many- 
mu, visiškai neįtikimų dalykų, kurių ji nebuvo išmokusi. 
Santykiai susiklostė visai ne tokie, prie kurių ji buvo pripratusi 
bendraudama su tėvu. Visos jos svajonės žlugo. Kuo daugiauji 
reikalavo, tuo mažiau jis tenkino jos norus; kuo dažniau vyras 
primindavo jai namų šeimininkės vaidmenį, tuo blogiau atlie- 
kamąjį pamatydavo. Kartu ji nepraleisdavo progos priminti vyrui, 
kadjis apskritai neturi teisės nieko reikalauti, nes ji aiškiai pasakė 
jo nemylinti. Tačiau šitai jam nedarė jokio įspūdžio. Jis ir toliau 


buvo negailestingai reiklus, tad ateities vaizdas atrodė išties 

liūdnas. Sąžiningas, pareigingas vyriškis piršosi apimtas savi- 
maršos svaigulio, bet jis praėjo vos pajutus, kad ji priklauso jam. 

Disharmonija tarp sutuoktinių neišnyko ir tada, kai ji tapo 
motina. Moterį užgriuvo naujos pareigos. Kartu vis blogėjo san- 
tykiai su motina, energingai stojusia žento pusėn. Į nenutrūks- 
tamą karą namuose įsitraukė sunkieji pabūklai, tad nenuosta- 
bu, kad ir vyras pasielgdavo negražiai, beatodairiškai, o moteris 
kartais būdavo teisi. Vyro elgesį provokavo jos pačios nepriei- 
namumas, nesitaikstymas su moters vaidmeniu. Pradžioje ji ti- 
kėjosi galėsianti atlikti šį vaidmenį, žinoma, kaip valdovė, kurią 
gyvenime lydi vergas, privalantis vykdyti visus jos norus. Tokiu 
atveju santuoka veikiausiai būtų buvusi įmanoma. 

Ką gi dabar reikėjo daryti? Išsiskirti, grįžti pas motiną ir pri- 
sipažinti pralaimėjus? Ji jau negalėjo tapti savarankiška, nebu- 
vo tam pasiruošusi. Skyrybos būtų smūgis jos išdidumui, puiky- 
bei. Gyvenimas tapo kankyne. Vienur dėl visko niurzgantis vyras, 
kitur sunkioji motinos artilerija, nuolatiniai pamokslai apie šva- 
rą ir tvarką. 

Staiga moteris tapo labai valyva ir pamėgo tvarką. Kiaurą 
dieną ji šveitė ir gramdė. Atrodė, kad pagaliau tie pamokymai, 
kuriais jai išūžė ausis motina, pasiekė tikslą. Motina pradžioje 
veikiausiai palankiai šypsojosi, vyras, matydamas, kaip Žmona 
nuolat ištuština ir vėl sutvarko spintas, irgi džiaugėsi staiga nu- 
budusiu tvarkos pomėgiu. Tačiau visada galima persistengti, 
kaip tik tai ir įvyko šiuo atveju. Moteris taip viską plovė ir šveitė, 
kad visame name nebuvo kur kojos pastatyti, ji taip uoliai tvar- 
kėsi, kad visiems ir visi jai trukdydavo. Jei kas nors paliesdavo, 
kąjijau nuplovė, plauti reikėdavo iš naujo, ir tikji galėdavo tai 
padaryti. 

Vadinamoji švaros manija [Waschkrankheit] pasitaiko labai 
dažnai. Visos šia liga sergančios moterys priešinasi moters vaid- 
meniui, iš savotiško tobulumo aukštybių žvelgia į kitas moteris, 


kurios ne taip dažnai skalbia ir plauna. Šiomis pastangomis 

nesąmoningai siekiama išsprogdinti namus. Antra vertus, retai 
pamatysi tiek purvo, kiek buvo šios moters namuose. Žodžiu, 
svarbu buvo ne švara, o galimybė tvarkantis visiems trukdyti. 

Visa aibe pavyzdžių galėtume parodyti, kad susitaikymas su 
moters vaidmeniu dažniausiai tėra regimybė. Visiškai nenusteb- 
sime išgirdę, kad ši moteris apskritai neturi draugės, su niekuo 
nesugyvena ir nieko nepaiso; tai puikiai dera su jos būdu. Kul- 
tūra turėtų kuo greičiau pateikti tokius mergaičių auklėjimo me- 
todus, kurie jas labiau sutaikytų su gyvenimu. Šiandien aptar- 
dami šį atvejį matome, kad kartais toks sutaikymas neįmanomas 
net palankiausiomis aplinkybėmis. Įstatymai ir tradicijos mūsų 
kultūroje tebėra įtvirtinę moters nevisavertiškumą, realiai neeg- 
zistuojantį ir kiekvieno įžvalgaus žmogaus neigiamą. Tad turi- 
me nuolat būti budrūs, pažinti šio klaidingo mūsų visuomenės 
elgesio techniką ir kovoti su ja. Žinoma, ne todėl, kad liguistai, 
perdėtai garbintume moterį, o todėl, kad tokia padėtis griauna 
mūsų visuomeninį gyvenimą. 

Šiame kontekste reikia paminėti dar vieną reiškinį, kuris irgi 
neretai praverčia žeminamai kritikuojant moterį, būtent kritinį 
amžių, t. y. įvairius psichikos pokyčius ir apraiškas apie pen- 
kiasdešimtuosius gyvenimo metus, kai labai išryškėja tam tikri 
būdo bruožai. Dėl fizinių pokyčių moterį vis labiau pradeda per- 
sekioti mintis, kad atėjo metas, kai ji galutinai neteks savo var- 
gais negalais įgyto ir šiaip riboto pripažinimo. Su dviguba ener- 
gijaji mėgina išlaikyti tai, kas padėjo jai pasiekti ir įtvirtinti savo 
poziciją, kuri dabar tampa itin netvirta. Apskritai dėl mūsų kul- 
tūroje vyraujančio laimėjimų principo senstančių žmonių, juo- 
lab moterų, popieriai prasti. Žala, kurią patiria senstančios ir 
todėl visiškai nuvertinamos moterys, kita forma paliečia visą 
visuomenę, nes neįmanoma diena dienon numatyti ir įvertinti 
mūsų gyvenimą. Tai, ką Žmogus pasiekė kupinas jėgų, reikėtų 
prisiminti ir tada, kai jis jų neteks ir negalės dirbti. Nedera ne- 


paisyti materialinių ir dvasinių Žmogaus poreikių vien todėl, 


SEPTINTAS SKYRIUS. LYČIŲ SANTYKIAI 115 


kadjis paseno, ir dar taip, kaip jų nepaisoma senų moterų atve- 
ju, kurios tiesiog ujamos. Galima įsivaizduoti, su kokiu nerimu 
augančios mergaitės galvoja apie tuos laikus, kurie laukia irjų. 
Moters būtis nesibaigia sukakus penkiasdešimt, žmogiškasis 


orumas išlieka irjis turi būti užtikrintas. 


5. Įtampa tarp lyčių 


Visi šie reiškiniai atsiranda dėl mūsų kultūros klystkelių. 
Kiekvienas kartą ją persmelkęs prietaras veikia visur, visur ap- 
tinkamas. Tad ir moters nevisavertiškumo prietaras bei jo skati- 
nama vyro arogancija nuolat trikdo lyčių harmoniją. Taip atsi- 
rado toji neregėta įtampa, kuri smelkiasi ir į meilės santykius, 
kelia nuolatinę grėsmę ir griauna laimės galimybę. Ši įtampa 
nuodija, skurdina, niokoja visą mūsų meilės gyvenimą. Tai pa- 
grindinė priežastis, dėl kurios taip retai pasitaiko darnių san- 
tuokų, ir vaikai auga, tapatindami santuoką su našta ir grėsme. 
Minėtieji prietarai bei panašūs samprotavimai trukdo vaikams 
teisingai suvokti gyvenimą. Prisiminkime daugybę mergaičių, 
manančių, kad santuoka tėra atsarginis ėjimas, prisiminkime 
vyrus ir moteris, laikančius ją neišvengiama blogybe. Šiandien 
šios įtampos sąlygojami sunkumai tiesiog katastrofiški, jie tuo 
didesni, kuo labiau mergaitė linkusi priešintis nuo vaikystės pri- 
metamam vaidmeniui ir atitinkamai kuo labiau vyras trokšta 
atlikti privilegijuotą vaidmenį, kad ir kaip tai būtų nelogiška. 

Tikrojo lyčių susitaikymo, jų pusiausvyros požymis yra bi- 
čiulystė. Pavaldumas nepakenčiamas nei lyčių, nei tautų gyveni- 
me. Kaip tik dėl to abiem lytims kyla tokių didelių keblumų, kad 
kiekvienas turėtų atkreipti dėmesį į šią problemą. Tai be galo 
plati sritis, su ja susijęs kiekvieno Žmogaus gyvenimas. Ji labai 
sudėtinga, nes mūsų kultūra verčia vaiką pasirinkti gyvenimo 


nuostatą, savotiškai priešišką kitai lyčiai. Šį keblumą veikiausiai 

galima būtų įveikti ramiai auklėjant vaiką. Tačiau net vaikų kam- 
baryje jaučiasi ir būsimo gyvenimo apybrėžas formuoja šiandie- 
nos skuba, tinkamų auklėjimo principų stygius ir ypač konku- 
rencinė kova, kurios kupinas mūsų gyvenimas. Pavojai, 
atbaidantys kai kuriuos žmones nuo meilės santykių, egzistuo- 
ja, nes vyras privalo įrodinėti vyriškumą bet kokiomis priemo- 
nėmis, net klasta, „nukariavimais“,o tai griauna meilės nuošir- 
dumą ir pasitikėjimą. Išties Don Žuanas - tai žmogus, netikintis, 
kad yra pakankamai vyriškas, ir ieškantis vis naujų vyriškumą 
patvirtinančių nuotykių. Nepasitikėjimas, viešpataujantis tarp 
lyčių, griauna artimumą, ir galiausiai dėl to kenčia visa žmoni- 
ja. Perdėtas vyriškumo idealas reiškia nuolatinį reikalavimą, pa- 
skatą, amžiną nerimą, jo padariniai tegali būti garbėtroška, be- 
saikis turtų kaupimas ir privilegijuotos padėties siekis; žinoma, 
tai prieštarauja natūralioms žmonių bendrabūvio sąlygoms. Ne- 
turime jokio pagrindo priešintis moterų judėjimui, siekiančiam 
laisvės ir lygiateisiškumo, priešingai, turime jį aktyviai remti, 
nes visos žmonijos laimė ir gyvenimo džiaugsmas priklauso nuo 
to, ar bus sukurtos sąlygos, leidžiančios moteriai susitaikyti su 
moters vaidmeniu, ir ar įstengs vyras išspręsti santykio su mote- 


rimi klausimą. 


6. Reformų mėginimai 


Svarbiausias iš visų mėginimų pagerinti lyčių santykius iki 
šiol buvo koedukacija. Tai nėra neginčijama institucija, ji turi ir 
bičiulių, ir priešininkų. Pirmieji pagrindiniu jos pranašumu lai- 
ko tai, kad kartu mokantis lytims suteikiama galimybė laiku pa- 
žinti vienai kitą, kad tai geriausias būdas išvengti prietarų ir jų 
žalingų padarinių. Priešininkai dažniausiai pateikia argumen- 
tą, kad mergaičių ir berniukų priešingybė, paprastai itin iš- 
ryškėjanti, kai jie pradeda lankyti mokyklą, dar labiau stiprėja 

kartu mokantis, nes berniukai jaučiasi spaudžiami. Mat intelek- 
tinė mergaičių raida šiuo metu spartesnė, tad berniukai, kuriems 
užkrauta privilegijų našta ir kurie priversti įrodinėti, kad yra 
sumanesni, staiga suvokia, kad jų privilegijos tėra muilo burbu- 
las, kuris susidūrus su tikrove bemat sprogsta. Kai kurie tyrinė- 
tojai teigia nustatę, kad dėl koedukacijos berniukai pradeda bai- 
mintis mergaičių ir praranda pasitikėjimą savimi. 

Be abejo, tokie teiginiai, tokia argumentacija turi pagrindo. 
Tačiau ši argumentacija pagrįsta tik tuo atveju, jei manoma, kad 
koedukacija - tai lyčių konkurencija siekiant laurų sumanumo 
srityje. Jei mokytojai ir mokiniai ją suvokia šitaip, ji išties žalin- 
ga. Visi koedukacijos bandymai bus pasmerkti žlugti, jei neatsi- 
ras išmintingesnių mokytojų, kurie suvoks ją kaip lyčių lavini- 
mą, jų rengimą kartu darbuotis ateityje sprendžiant bendrus 
uždavinius, mokytojų, kuriems toks suvokimas taps profesinės 
veiklos pagrindu. Kiekviena nesėkmė tik sustiprins priešininkų 
pozicijas. 

Visa tai išsamiai pavaizduoti prireiktų kūrybinių poeto ga- 
lių. Tad turim tenkintis tik nurodydami pagrindines problemas. 
Turbūt anksčiau aprašyti tipai ne vienam priminė tai, ką kalbė- 
jome apie vaikus, ateinančius į pasaulį su nevisaverčiais orga- 
nais. Auganti mergaitė dažnai irgi elgiasi taip, tarsi būtų nevi- 
savertė, tad jai tinka viskas, ką teigėme apie nevisavertiškumo 
jausmo kompensaciją. Skirtumas tėra tas, kad mergaitę savo ne- 
visavertiškumu patikėti verčia išorinės aplinkybės. Jos gyveni- 
mas taip nukreipiamas šiomis vėžėmis, kad kartais net įžvalgūs 
tyrinėtojai neatsispiria minėtajam prietarui. Šis prietaras įtrau- 
kia abi lytis į prestižo politikos sūkurį, verčia jas atlikti vaidme- 
nis, kuriems jos nepasirengusios, kurie apsunkina jų gyvenimą, 
griauna nuoširdžius santykius, skatina išankstines nuomones, 


tad nelieka nė menkiausios galimybės būti laimingiems. 


Aštuntas skyrius 


Broliai ir seserys 


Dažnokai kartojome, kad vertinant žmogų svarbu žinoti aplin- 
kybes, kuriomis jis augo. Svarbus šių aplinkybių aspektas yra 
vaiko padėtis tarp brolių ir seserų. Galime skirstyti žmones ir 
šiuo požiūriu; įgiję pakankamai patirties ilgainiui įstengsime 
nustatyti, ar žmogus pirmagimis, vienturtis, jaunėlis ir t. t. 

Regis, žmonės nuo seno žino, kad jaunėlis - ypatingas tipas. 
Tai liudija begalė pasakų, legendų, Biblijos istorijų, kuriose jau- 
nėlis nuolat pasirodo ir visur panašiai vaizduojamas. Išties jis 
auga visiškai kitomis aplinkybėmis nei vyresni vaikai. Tėvams 
jis - ypatingas vaikas, su juo, kaip su jauniausiu, elgiamasi ki- 
taip. Jauniausias yra ir mažiausias, taigi ir silpniausias greta 
savarankiškesnių, paūgėjusių brolių ir seserų. Todėl dažniau- 
siai jis patiria daugiau šilumos nei kiti. 

Tokios aplinkybės skatina tam tikrus būdo bruožus, savotiš- 
kai veikiančius jaunėlio požiūrį į gyvenimą, formuojančius ypa- 
tingą asmenybę. Prisideda dar vienas veiksnys, tariamai prieš- 
taraujantis tam, ką kalbėjome. Nė vienam vaikui nėra malonu, 
kad jis mažiausias, kad jam nieko nepatikima, juo nepasitikima. 
Šitai taip erzina vaiką, kad dažniausiai jis stengiasi parodyti, 
kiek daug sugeba. Jo galios siekis itin sustiprėja. Tad jaunėlis 
dažniausiai toks žmogus, kurį tenkina tik geriausia situacija, 
kuris išsiugdo siekį pranokti visus. 

Tokį tipą dažnai sutinkame gyvenime. Yra jaunėlių, aplen- 
kusių visus, pasiekusių kur kas daugiau nei broliai ir seserys. 
Kitiems sekėsi prasčiau, jie irgi puoselėjo panašius siekius, ta- 
čiau pristigo aktyvumo ir pasitikėjimo savimi, o tai, beje, galėjo 
lemti jų santykiai su vyresniais broliais ir seserimis. Jei pra- 


nokti jų neįmanoma, jaunėlis gali pabūgti savo uždavinių, tapti 

baikščiu dejuokliu, visada ieškančiu pateisinamų priežasčių iš- 
sisukti nuo pareigų. Jo garbėtroška anaiptol nemažėja, bet įgau- 
na savotišką atspalvį, verčia žmogų sprukti į gyvenimo nuošalę 
ir tenkinti garbėtrošką išvengiant pavojaus, kad reikės įrodyti 
savo sugebėjimus. 

Tikriausiai ne vienas pastebėjote, kad jaunėlis dažniausiai 
elgiasi taip, tarsi būtų nuskriaustas, tarsi jį kamuotų nevisa- 
vertiškumo jausmas. Tyrinėdami visada aptikdavome šį jaus- 
mą, tad didijį psichikos raidos polėkį galėjome susieti su šiuo 
kankinamu, nerimą keliančiu jausmu. Šiuo požiūriu jaunėlis 
visiškai prilygsta vaikui, atėjusiam į pasaulį su silpnais orga- 
nais. Savaime tai nebūtinai tiesa, svarbu ne objektyvi tikrovė, 
ne tai, ar žmogus tikrai nevisavertis, o tai, kaip jis jaučiasi. Be 
to, vaikystėje nepaprastai lengva apsirikti. Susiduriame su dau- 
gybe klausimų, aibe galimybių ir padarinių. Kaip turėtų elgtis 
auklėtojas, gal pakurstyti vaiko tuštybę ir dar labiau jį suerzin- 
ti? Nuolat stumti į pirmą vietą, kad vaikas visada pirmautų? 
Šito tikrai nepakanka vėlesniame gyvenime, be to, patirtis liu- 
dija, kad gyvenime svarbu ne pirmauti. Verčiau kiek perdėti ir 
pasakyti: mums nereikia pirmaujančiųjų. Mums tiesiog bloga 
nuo jų. Ir istorija, ir asmeninė patirtis liudija, kad pirmavimas 
anaiptol neatneša laimės. Įdiegus šį principą, vaikas tampa 
labai vienpusiškas ir pirmiausia jis nebus geras bičiulis. Mat 
šio principo padarinys dažniausiai yra tas, kad vaikas galvoja 
tik apie save ir apie tai, kad kiti gali jį pralenkti. Jį apima pavy- 
das ir neapykanta, baimė, ar visada pavyks išlikti pirmam. Jau- 
nėlis tiesiog dėl savo padėties nuo pat pradžių linkęs tapti grei- 
takoju, visus pranokti. Lenktynininką išduoda jo manieros, 
kartais tiesiog mažmožiai, kurie šiaip, nežinant visų jo psichi- 
kos gyvenimo sąryšių, nekrinta į akis. Antai tokie vaikai visa- 
da eina grupės priešakyje, jie negali pakęsti, jei kas nors atsi- 
stoja prieš juos. Lenktyniavimas yra būdingas daugelio jaunėlių 


bruožas. 

Pasitaiko įvairių šio tipo variacijų, nors kartais aptinkame jį 
visiškai gryną. Dažnai tarp jaunėlių esama energingų žmonių, 
kurie prasimušė taip, kad tapo šeimos gelbėtojais. Pažvelkime 
atgal ir prisiminkime, pvz., Biblijos istorijas, legendą apie Juoza- 
pą; ten jaunėlio situacija pavaizduota tiesiog nuostabiai, taip 
sąmoningai ir aiškiai, tarsi legendos autoriai būtų disponavę 
žiniomis, kurias šiandien taip sunkiai kaupiame. Tiesa, daug 
vertingos medžiagos buvo prarasta šimtmečiams bėgant ir da- 
bar turime ją atrasti iš naujo. 

Kitas, antrinis, jaunėlių tipas atsiranda iš pirmojo. Įsivaiz- 
duokime, kad šis lenktynininkas susiduria su kliūtimi, kurios 
įveikti nesitiki, todėl pasuka aplinkkeliu. Netekęs drąsos jaunė- 
lis tampa didžiausiu bailiu, kokį tik įmanoma įsivaizduoti. Kiek- 
vienas darbas jam bus per sunkus, jis nuolat vilksis ariergarde, 
išsisukinės, nedrįs nieko imtis ir tuščiai leis laiką. Dažniausiai 
jis nesusidoros su savo uždaviniais ir vargais negalais susiras 
tokį veiklos lauką, kur apskritai neįmanoma jokia konkurencija. 
Savo nesėkmes jis visada pateisins, pvz., sakydamas, kad yra 
per silpnas, kad buvo pernelyg apleistas ar per daug lepinamas, 
kad atsiskleisti jam sutrukdė broliai ir seserys, ir pan. Dar sun- 
kesnis likimas laukia jaunėlio, kuris išties turi kokią nors nega- 
lią. Ji virs tikru jo dezertyravimą pateisinančiu kapitalu. 

Abiejų tipų jaunėliai dažniausiai nėra geri bičiuliai. Aišku, 
šiais laikais, kai konkurencija savaime yra vertinga, pirmojo ti- 
pojaunėliui sekasi geriau. Jis gali išlaikyti pusiausvyrą kitų są- 
skaita, o antrojo tipo jaunėlis visą gyvenimą kamuosis, slegia- 
mas nevisavertiškumo jausmo, nesusitaikys su gyvenimu. 

Pirmagimiui irgi būdingi tam tikri bruožai. Pirmiausia jo psi- 
chikos raida vyksta palankesnėmis aplinkybėmis. Žinome iš isto- 
rijos, kad jo padėtis visada buvo ypatinga, geresnė. Kai kurios 
tautos ir sluoksniai tradiciškai išsaugojo šį pirmagimių pranašu- 
mą. Visiškai įprasta, pvz., kad valstiečių pirmagimis nuo vaikys- 


tės Žino kada nors perimsiąs ūkį, todėl jo padėtis daug geresnė 

nei kitų vaikų, kurie auga jausdami turėsią palikti tėvų namus. 
Ir šiaip daugelis šeimų orientuojasi į tai, kad vyriausias sūnus 
kada nors taps namų šeimininku. Net ir ten, kur ši tradicija nėra 
reikšminga, paprastų miestiečių ar proletarų šeimose, vyriau- 
sias vaikas laikomas tokiu stipriu ir protingu, kad tampa tėvų 
padėjėju ir jaunesniųjų vaikų prižiūrėtoju. Įsivaizduokime, ką 
reiškia vaikui nuolat patirti aplinkinių pasitikėjimą. Jo nuotaiką 
daugmaž atitinka tokia minčių eiga: tu didesnis, stipresnis, vy- 
resnis, todėl privalai būti išmintingesnis už kitus ir pan. 

Jei raida šia linkme vyks netrikdoma, pirmagimis įgis tokių 
būdo bruožų, kokie būdingi tvarkos saugotojui. Jis itin vertins 
galią, tiek savą, asmeninę, tiek apskritai galios sąvoką. Vyresnė- 
liui galia - tai tiesiog savaime suprantamas, reikšmingas ir gerb- 
tinas dalykas. Nenuostabu, kad dažniausiai tokie žmonės yra 
konservatyvaus būdo. 

Antrasis vaikas irgi savaip siekia galios bei pranašumo. Jis 
atrodo nuolat pasirengęs spurtui, susijaudinęs siekia pirmeny- 
bės, lenktyniavimas - irgi svarbi jo gyvenimą formuojanti elg- 
senos ypatybė. Tai, kad yra kažkas jau anksčiau sulaukęs pri- 
pažinimo, - didžiulė paskata antrajam vaikui. Įstengęs įgytijėgų 
ir stoti į varžybas su vyresnėliu, jis pakiliai veršis į priekį, o 
pirmagimis, tikras dėl savo pranašumo, jaučiasi palyginti sau- 
gus, kol antrasis nesikėsina jo pralenkti. 

Ši situacija labai gyvai vaizduojama Biblijos legendoje apie 
Ezavą ir Jokūbą. Tokiais atvejais susiduriame su nerimastimi, 
troškimu, kuris dažniausiai paremtas ne faktais, o regimybe, ta- 
čiau šis troškimas neįveikiamas: tikslas pasiekiamas, pirmagi- 
mis pranokstamas arba nenusisekusi jaunesniojo kova baigiasi 
atsitraukimu, o neretai ir nervų liga. Antrojo vaiko savijauta pri- 
mena beturčių klasių pavydą, jų atstumtumo nuotaiką. Jis gali 
kelti sau tokius aukštus tikslus, kad visą gyvenimą dėl jų kan- 
kinsis ir griaus vidinę harmoniją, nepastebėdamas tikrų gyveni- 
mo faktų dėl idėjos, fikcijos, bevertės regimybės. 

Vienturčio padėtis irgi ypatinga. Jis visiškai priklauso nuo 
edukacinių aplinkos pretenzijų. Tėvai, taip sakant, neturi iš ko 
rinktis, tad auklėdami visą entuziazmą nukreipia į vienintelį 
vaiką. Šis tampa maksimaliai nesavarankiškas, nuolat laukia, 
kas parodys jam kelią, dairosi atramos. Jis neretai yra lepina- 
mas, įpranta nesusidurti su sunkumais, nes šie tiesiog pašali- 
nami iš kelio. Nuolat būdamas aplinkinių dėmesio centre, jis 
lengvai pasijunta ypatingas. Tai tokia sunki padėtis, kad klai- 
dingos vaiko nuostatos kone neišvengiamos. Aišku, žinodami, 
kokios reikšmingos tokios aplinkybės ir kokie pavojai čia slypi, 
tėvai gali užkirsti kelią daugeliui jų. Vis dėlto tai visada gan 
keblu. Neretai tėvai patys be galo atsargūs, nes laiko gyvenimą 
itin sunkiu, todėl jų auklėjimui būdingas perdėtas rūpestis, la- 
bai slegiantis vaiką. Nuolatinis būgštavimas dėl vaiko gerovės 
galiausiai verčia jį įsivaizduoti pasaulį kaip priešišką. Tad vai- 
kas auga baimindamasis jo laukiančių sunkumų, nepatyręs, 
neužsigrūdinęs, nes visada mėgavosi tik gyvenimo malonumais. 
Tokie vaikai imdamiesi bet kokios savarankiškos veiklos susi- 
durs su sunkumais ir anksčiau ar vėliau taps nepajėgūs gyveni- 
me. Jie gali nesunkiai patirti katastrofą. Kartais jų gyvenimas 
panašus į parazitų, kurie tik mėgaujasi, o kiti turi jiems visko 
parūpinti. 

Kai tarpusavy konkuruoja keli broliai ir seserys, galimos 
įvairios kombinacijos. Tada juo sunkiau įvertinti atskirą atvejį. 
Itin sudėtinga vienintelio berniuko tarp kelių mergaičių padėtis. 
Namuose vyrauja moteriška įtaka, berniukas, ypač jauniausias, 
dažniausiai nustumiamas į antrą vietą ir netrukus pasijunta at- 
sidūręs priešais uždarą falangą. Jo pripažinimo siekis atsimuša 
į neįveikiamas kliūtis. Iš visų pusių puolamas jis niekada nejsi- 
sąmonins, kokias privilegijas mūsų atsilikusi kultūra teikia vy- 
rams, ir taps neryžtingas. Baikštumas gali įgauti tokį mastą, kad 
berniukui ims atrodyti, jog kaip tik vyro padėtis blogesnė. Jo 


drąsa ir pasitikėjimas savimi lengvai susvyruoja, antra vertus, 

kartais dyglys gali būti toks stiprus, kad berniukas ryžtasi dide- 
liems žygiams. Abiem atvejais pirminės aplinkybės tos pačios. 
Žinoma, papildomi veiksniai lems tai, kuo galiausiai tie berniu- 
kai taps. 

Matome, kad viskas, ką vaikas iš šeimos išsineša į gyvenimą, 
priklauso nuo jo padėties tarp kitų vaikų, ši padėtis viskam su- 
teikia savotišką atspalvį. Tai teigdami kartu neigiame paveldi- 
mumo teoriją [Hereditūtslehre], be galo žalingą edukacinei veiklai. 
Žinoma, kartais atrodo, kad paveldėti veiksniai tiesiog neabejo- 
tini, antai skyrium nuo tėvų užaugęs vaikas vis dėlto pasižymi 
tais pačiais arba panašiais būdo bruožais. Tačiau nemaloni nuo- 
staba išnyksta, kai geriau suprantame, kas vyksta, kai prisime- 
name, kad tam tikros vaiko raidos klaidos visiškai supranta- 
mos, jei šis, pvz., ateina į pasaulį fiziškai silpnas, jei dėl organų 
silpnumo patiria įtampą, nes negali patenkinti aplinkos reika- 
lavimų, įtampą, kurią galbūt patyrė ir tėvas, veikiausiai irgi at- 
ėjęs į pasaulį su silpnais organais. Šitaip pažvelgus būdo bruo- 
žų paveldėjimo teorija atrodo menkokai pagrįsta. 

Tad ir vėl aiškėja, kad iš klaidų, kurios pasitaiko vykstant 
vaiko raidai, sunkiausių padarinių sukelia noras pranokti ki- 
tus, siekti pranašumo. Jei šis mūsų kultūroje tarsi savaime su- 
prantamas noras užvaldė žmogaus sielą, jo raida kone determi- 
nuota. Norėdami užkirsti tam kelią, turime pažinti ir suprasti 
atitinkamus sunkumus. Ir jei išvis esama bendro požiūrio, kuris 
padėtų juos visus įveikti, tai tėra požiūris, skatinantis ugdyti 
bendrystės jausmą. Jei tai pavyksta, visi sunkumai netenka reikš- 
mės. Tačiau mūsų laikais galimybių ugdyti bendrystės jausmą 
tikrai nedaug, todėl šie sunkumai labai reikšmingi. Tai suvokę 
nesistebėsime matydami daugybę žmonių, kurie visą gyvenimą 
grumiasi ir kuriems taip sunkiai klojasi. Suprasime, kad tai klai- 
dingos raidos aukos, kad kaip tik tokia raida verčia juos laikytis 
klaidingo požiūrio į gyvenimą. Tad vertinti juos turime labai 
santūriai, nedaryti jokių moralinių vertinimų, t. y. nespręsti apie 

(moralinę) žmogaus vertę. Veikiau reikėtų taip panaudoti turi- 
mas žinias, kad, įsivaizduodami tokio žmogaus vidinį pasau- 
lį, kur kas geriau įstengtume kitaip su juo bendrauti. Tada ne- 
išvengiamai pakis ir auklėjimas, nes pažinę klaidų ištakas 
įgyjame visą aibę poveikio instrumentų. Stebėdami žmogaus 
psichikos raidą, įstengiame įžvelgti ne tik praeitį, bet iš dalies 
ir ateitį. Tik taip Žmogus mums tampa išties gyvas. Jis nėra 
vien blyškus siluetas, ir vertiname jį kitaip, nei įprasta mūsų 
kultūroje. 


MOKYMAS APIE ŽMOGAUS BŪDĄ 


Pirmas skyrius 


Bendrieji samprotavimai 


1. Žmogaus būdo esmė ir ištakos 


Būdo bruožu [Charakterzug] vadiname tam tikros psichinės raiš- 
kos formą, išryškėjančią, kai Žmogus mėgina spręsti gyvenimo 
uždavinius. Vadinasi, „būdas“ yra socialinė sąvoka. Apie būdo 
bruožus tegalime kalbėti atsižvelgdami į žmogaus ryšį su aplin- 
kiniais. Pvz., Robinzono atveju būtų ne itin svarbu, koks jo būdas. 
Būdas yra psichinis nusistatymas, žmogaus laikysena aplinkinių 
atžvilgiu, pagrindinė linija, kuria judėdamas jis įgyvendina pri- 
pažinimo siekio ir bendrystės jausmo sąveiką. 

Jau žinome, kad žmogus siekia pranašumo, galios, stengiasi 
nugalėti kitus, ir kaip tik šis tikslas sąlygoja visą jo elgesį. Šis 
tikslas formuoja pasaulėžiūrą, veikia žmogaus gyvenseną, gy- 
venimo šabloną ir kreipia psichinę raišką tam tikra linkme. Tad 
būdo bruožai tėra žmogaus raidos linijos išorinės apraiškos. Kaip 
tokios jos leidžia suvokti jo požiūrį į pasaulį, į aplinkinius, ap- 
skritai į bendrystę ir į jam kylančius gyvenimo klausimus. Tai 
priemonės, kurios padeda asmenybei siekti pripažinimo, triukai, 
kurių visuma tampa gyvenimo metodu. 

Būdo bruožai anaiptol nėra įgimti, prigimtiniai, nors dauge- 
lis juos tokiais laiko; jie lygintini su pagrindine raidos linija, 


žmogaus šablonu, leidžiančiu jam daug nesvarstant išreikšti 

save kaip vientisą asmenybę bet kokiomis aplinkybėmis. Tai ne 
kažkokių įgimtų jėgų atitikmenys ar substratai; žmogus įgyja 
būdo bruožus, kad galėtų palaikyti tam tikrą gyvenseną, ir tai 
įvyksta labai anksti. Pvz., vaiko tinginystė nėra įgimta, jis tin- 
gus, nes laiko šią savybę tinkama priemone palengvinti sau gy- 
venimą ir kartu išsaugoti savo reikšmingumo pojūtį. Juk žmo- 
gaus galia tam tikra prasme atsiskleidžia ir tada, kai jis pasirenka 
tinginystės liniją. Jis gali nuolat teisintis tinginyste kaip įgimta 
yda, ir vidinė jo vertė visada lieka neabejotina. Galutinis tokio 
požiūrio į save rezultatas visada daugmaž toks: „Jei ne ši yda, 
mano sugebėjimai puikiai atsiskleistų; deja, turiu šią ydą“. Ki- 
tas individas, nesutramdomai siekiantis galios ir įsitraukęs į 
nuolatines grumtynes su aplinkiniais, išsiugdys būdo bruožus, 
būtinus šioms grumtynėms, - garbėtrošką, pavydą, nepasitikėji- 
mą ir pan. Atrodo, kad šios savybės neatsiejamos nuo asmeny- 
bės, yra įgimtos ir nekintamos, tačiau įdėmiau pažvelgę paste- 
bėtume, kad jos pasirenkamos, nes yra būtinos žmogaus raidos 
linijai. Būdo bruožai anaiptol ne pirminis, o antrinis veiksnys, 
nulemtas slapto žmogaus tikslo, todėl čia būtinas teleologinis po- 
žiūris. Prisiminkime ankstesnius samprotavimus, kad žmogaus 
gyvenimo stilius, jo veiksena, jo požiūris į pasaulį neatsiejami 
nuo iškelto tikslo. Nieko nesugalvosime ir nieko neįgyvendinsi- 
me, neįsivaizdavę tam tikro tikslo. Vaiko vaizduotėje labai anks- 
ti iškyla tikslas, suteikiantis kryptį jo psichikos raidai. Tai varo- 
moji, formuojanti jėga, kuri lemia tai, kad kiekvienas Žmogus yra 
ypatingas vienetas, ypatinga, nuo kitų besiskirianti asmenybė, 
nes visi jo judesiai, visos raiškos formos nukreipti ta pačia lin- 
kme, todėl visada atpažįstame žmogų, kad ir kokiame savo kelio 
taške jis būtų. 

Kalbėdami apie psichikos reiškinius, ypač apie būdo bruožų 
formavimąsi, turime visiškai nepaisyti paveldimumo. Paveldimu- 
mo teorijos prielaida šioje srityje neturi atraminių taškų. Žino- 


ma, tirdami kokį nors Žmogaus gyvenimo reiškinį iki jo ištakų, 

pasiekiame pirmąją gyvenimo dieną, ir atrodo, tarsi viskas būtų 
įgimta. Jei tam tikri būdo bruožai būdingi visai šeimai, tautai ar 
to, išsiugdo būdo bruožus kopijuodamas, perimdamas iš kitų. 
Tam tikros realijos, psichikos ypatybės ir fizinės raiškos formos 
turi ypatingą reikšmę mūsų kultūroje augančiam žmogui, ska- 
tindamos jį mėgdžioti. Antai, pvz., žinių troškimas, kartais pasi- 
reiškiantis noru matyti, gali pastūmėti regos sutrikimų turin- 
čius vaikus išsiugdyti tokį būdo bruožą kaip smalsumas. Tačiau 
nebūtinai atsiras kaip tik šis būdo bruožas, priklausomai nuo 
pagrindinės vaiko raidos linijos jis gali išsiugdyti visiškai kitą: 
trokšdamas žinių gali užsimanyti ištirti visus daiktus, juos ar- 
dydamas ar laužydamas. Arba jis gali tapti knygų žiurke ir t. t. 
Tą patį galime pasakyti ir apie žmonių, kuriuos kamuoja klau- 
sos sutrikimai, nepasitikėjimą. Mūsų kultūroje tokie žmonės pri- 
versti itin aštriai jausti pavojus. Jie patiria daug atšiaurumo (pa- 
juoka, menkinimas jų kaip luošių), tad pamažu formuojasi 
nepatiklus jų būdas. Daugelis malonumų jiems nepasiekiami, 
tad suprantama, kad ilgainiui suveši priešiški jausmai. Nepa- 
grįstai teigtume, kad jų nepatiklus būdas įgimtas. Taip pat ne- 
pagrįsta būtų prielaida, kad paveldimi nusikalstami būdo bruo- 
žai. Argumentą, kad šeimoje nuolat atsiranda nusikaltėlis, galime 
paneigti kontrargumentu: čia koja kojon žengia tradicija, požiū- 
ris į gyvenimą ir blogas pavyzdys, pvz., kaip viena gyvenimo 
galimybių vaikams primygtinai peršamas vagiliavimas. 

Tai teisinga ir kaibant apie pripažinimo siekį. Kiekvienas vai- 
kas susiduria su tokia aibe sunkumų, kad neišvengiamai išsiug- 
do šį siekį. Formos, kuriomis pasireiškia pripažinimo siekis, yra 
permainingos, jos kinta, mainosi ir kiekvieno žmogaus atveju 
atrodo vis kitaip. Neretai teigiama, kad vaikai būdo bruožais 
panašūs į tėvus; galime atsakyti, kad pripažinimo siekiantį vai- 
ką paprastai vilioja jo pažįstamas žmogus, pats reikalaujantis 


pripažinimo ir patiriantis jį. Kiekviena karta šitaip mokosi iš 

protėvių ir laikosi, ko išmokusi, net sunkiausiais laikais, nepai- 
sydama didžiausių galios siekio sąlygojamų komplikacijų. 
Pranašumo siekis — tai slaptas siekis. Veikiant bendrystės 
jausmui, jis tegali skleistis slapta ir visada dangstosi draugiš- 
kumo kauke. Tačiau turime pripažinti, kad šis siekis neišvešėtų 
kaip atogrąžų augmenija, jei žmonės geriau suprastų vieni ki- 
tus. Jei kiekvienas taptų įžvalgesnis ir įstengtų geriau perprasti 
aplinkinių būdą, jam ne tik pavyktų geriau apsisaugoti, jis po- 
draug taip apsunkintų kito triūsą, kad šis taptų nerentabilus. 
Maskuojamas galios siekis turėtų žlugti. Tad veikiausiai verta 
įdėmiau pažvelgti į šiuos sąryšius ir pamėginti praktiškai pa- 
naudoti įgytas žinias. Mat mūsiškis Žmogaus pažinimas netoli 
tesiekia. Gyvename sudėtingomis kultūrinėmis aplinkybėmis, to- 
dėl labai sunku tinkamai parengti vaiką gyvenimui. Liaudžiai 
neprieinamos svarbiausios įžvalgos ugdymo priemonės, mokyk- 
la iki šiol teįstengia pateikti vaikams tam tikras žinias, leidžia 
jiems „prisikimšti“, ko jie gali ir nori, pernelyg neskatindama jų 
susidomėjimo. Ir net tokia mokykla daugeliui gyventojų tebėra 
neįgyvendinama svajonė. Iki šiol pernelyg mažai dėmesio ski- 
riama svarbiausiai žmogaus pažinimo prielaidai. Ir mes savuo- 
sius žmonių vertinimo mastelius įgijome šiose mokyklose. Ten 
išmokome skirstyti daiktus į gerus ir blogus, skirti vienus nuo 
kitų, tačiau niekada neatlikome revizijos. Užsikrovėme naštą ir 
visą gyvenimą plūkiamės su ja. Vaikystės metų prietarai tarsi 
pašventinti įstatymai tebelydi mus suaugusius. Tiesiog nepa- 
stebime, kaip mus įtraukia šios sudėtingos kultūros verpetas, ir 
priimame nuomones, trukdančias iš tikrųjų pažinti daiktus, nes 
galiausiai vėl viską vertiname pagal tai, kiek pavyksta sureikš- 
minti savo asmenybę, ir laikomės pozicijos, garantuojančios mū- 


sų didesnę galią. Regis, ši analizė buvo pernelyg objektyvi. 

2. Bendrystės jausmo reikšmė būdo raidai 


Formuojantis būdui, greta galios siekio didžiulį vaidmenį 
atlieka dar vienas veiksnys, bendrystės jausmas. Kaip ir pripaži- 
nimo siekis, jis pasireiškia jau pirmaisiais psichiniais vaiko im- 
pulsais, ypač švelnumo, kontakto paieška. Jau anksčiau susipa- 
žinome su sąlygomis, reikalingomis, kad skleistųsi bendrystės 
jausmas, tad dabarjas tik trumpai pakartosime. Pirmiausia vai- 
kas nuolat patiria nevisavertiškumo jausmą ir šio sąlygojamą 
galios siekį. Žmogus - tai būtybė, itin lengvai pasiduodanti įvai- 
riausio pobūdžio nevisavertiškumo jausmams. Tiesą sakant, tik 
tą akimirką, kai pasireiškia nevisavertiškumo jausmas, praside- 
da Žmogaus psichinio gyvenimo procesas, nerimas, reikalau- 
jantis kompensacijos, saugumo ir visavertiškumo, leidžiančių 
ramiai ir džiaugsmingai mėgautis gyvenimu. Atsižvelgiant į ne- 
visavertiškumo jausmą savaime randasi taisyklės, kaip reikėtų 
elgtis su vaiku, jas apibendrindami galime nusakyti kaip reika- 
lavimą neapkartinti jam gyvenimo, pasistengti, kad jis pernelyg, 
anksti nesusidurtų su niūriaisiais gyvenimo aspektais, taigi kiek 
įmanu atskleisti jam šviesiuosius. Turime paminėti aibę kitų, 
ekonominio pobūdžio, sąlygų: juk neretai vaikai auga tokiomis 
sąlygomis, kurių tiesiog neturėtų būti, reikėtų galiausiai paša- 
linti nesupratimą, skurdą ir stygių. Svarbus vaidmuo tenka ir 
kūno kliaudoms, dėl kurių toks vaikas negali normaliai gyventi, 
apsieiti be privilegijų, verčia kitus griebtis ypatingų jo egzisten- 
ciją palaikančių priemonių. Net jei tai ir pavyksta, neįmanoma 
sukliudyti šiems vaikams jausti gyvenimą kaip naštą, tad gresia 
pavojus, kad jų bendrystės jausmas labai nukentės. 

Apie žmogų tegalime spręsti, masteliu laikydami bendrystės 
jausmo idėją ir pagalją vertindami jo elgesį, mąstyseną bei veik- 
seną. Šis požiūris pagrįstas, nes kiekvienas individas kaip žmo- 
nių visuomenės dalis privalo pajusti giliausius gyvenimo sąry- 


šius; kaip tik dėl bendrystės jausmo labiau ar mažiau miglotai, o 

kartais tiesiog visiškai aiškiai jaučiame ir žinome, ką esame ki- 
tiems skolingi. Atsidūrę gyvenimo šurmulyje, privalėdami pa- 
klusti žmonių sambūvio logikai, viską vertinti galime tik įgiję 
garantijų, kurių matas irgi tegali būti bendrystės jausmo stipru- 
mas. Neįmanoma nuneigti mūsų dvasinės priklausomybės nuo 
bendrystės jausmo. Nerasime žmogaus, kuris įstengtų visiškai 
jo atsikratyti. Nėra žodžių, kuriais galėtume atsisakyti įsiparei- 
gojimų aplinkiniams. Bendrystės jausmas įspėjamu balsu nuo- 
lat primena apie save. Tai anaiptol nereiškia, kad visada elgia- 
mės taip, kaip jis byloja, veikiau prireikia tam tikrų pastangų, 
kad nuslopintume šį jausmą, nutildytume jį; antra vertus, ben- 
drystės jausmas toks visuotinis, kad niekas neįstengs atlikti jo- 
kio veiksmo, pirma jo bent kiek nepateisinęs šiuo jausmu. Čia 
glūdi ištakos mūsų polinkio pagrįsti viską, ką galvojame ir da- 
rome, ar bent pateikti lengvinančias aplinkybes; šitaip atsiran- 
da toji savotiška gyvenimo, mąstymo ir veiklos technika, kai nuo- 
lat stengiamės jausti bendrystę, tikimės ją jaučią ar mažų 
mažiausiai mėginame sukelti bendrystės jausmo regimybę. Trum- 
pai tariant, šie samprotavimai turėtų parodyti, kad egzistuoja ben- 
drystės jausmo regimybė, tarsi šydas slepianti kitas tendencijas, 
ir tik jas atskleidę galėtume teisingai vertinti žmogų. Bendrystės 
jausmo laipsnį sunkiau nustatyti dėl apgaulės galimybės. Tačiau 
pažinti žmogų apskritai sunku, kaip tik todėl žmogaus pažinimą 
reikia pakylėti iki mokslo. Pamėginsime parodyti galimus pik- 
tnaudžiavimus, pateikdami keletą pavyzdžių iš patirties. 
Jaunuolis pasakoja kartą su keletu draugų nuplaukęs į salą 
jūroje ir praleidęs ten kiek laiko. Vienas draugas persisvėrė per 
uolos kraštą, neišlaikė pusiausvyros ir nukrito į vandenį. Jau- 
nuolis pasilenkė ir smalsiai stebėjo panyrantį draugą. Vėliau 
prisiminęs šį įvykį jis atkreipė dėmesį į tai, kad anuomet jautė tik 
smalsumą. Beje, viskas baigėsi laimingai. Galime būti tikri, kad 
pasakotojas didžia dalimi netekęs bendrystės jausmo. Tad pas- 
kui išgirdę, kad per visą gyvenimą jis nėra nieko įskaudinęs, kad 

prireikus sugeba puikiai sugyventi, vis dėlto neapsigausime ir 
nepervertinsime jo bendrystės jausmo. Žinoma, toks teiginys šiaip 
ar taip drąsus, tad reikia papildomos medžiagos, kad galėtume 
jį pagrįsti. Šiuo tikslu pasakysime, apie ką šis jaunuolis mėgsta 
fantazuoti būdraudamas. Fantazijos turinys toks: vaikinas ap- 
sigyvena gražiame namelyje miške, atsiskyręs nuo visų žmonių. 
Tai ir mėgstamas jo piešinių motyvas. Kiekvienas bent kiek susi- 
gaudantis fantazijų pasaulyje, žinodamas priešistorę, lengvai pa- 
stebės bendrystės jausmo stygių. Vargu ar būsime neteisūs, jei 
nemoralizuodami konstatuosime, kad vyriškis tapo klaidingos 
raidos, sukliudžiusios bendrystės jausmo sklaidą, auka. 

Kita istorija turėtų dar geriau pailiustruoti skirtumą tarp tik- 
ro ir apsimestinio bendrystės jausmo; norėtųsi tikėti, kad tai tėra 
anekdotas. Kartą pagyvenusi moteris paslydo lipdama iš tram- 
vajaus ir griuvo į sniegą. Ji nepajėgė atsistoti, o žmonės skubėjo 
pro šalį nekreipdami dėmesio; galiausiai kažkas priėjo ir ją pa- 
kėlė. Tuoj pat prišoko kitas, iki šiol stoviniavęs netoliese, ir pa- 
sveikino gelbėtoją tokiais žodžiais: „Pagaliau atsirado padorus 
žmogus; stoviu čia jau penkias minutes ir laukiu, ar kas pakels 
šią moterį. Jūs esate pirmasis“. Čia aiškiai matyti, kaip žmogus 
piktnaudžiauja savotiškai perdėdamas, simuliuodamas bendrys- 
tės jausmą, kaip jis apsimeta kitų teisėju, giria ir peikia, nors 
pats nepajudina nė piršto. 

Pasitaiko tokių komplikuotų atvejų, kad įvertinti bendrystės 
jausmo laipsnį tikrai nelengva. Nelieka nieko kito, tik grįžti prie 
jo ištakų. Tada, pvz., neapsiriksime vertindami karvedį, kuris 
laiko karą pusiau pralaimėtu ir vis dėlto gena tūkstančius karei- 
vių mirti. Žinoma, jis teigs paisąs tautos interesų, ir daugelis jam 
pritars. Tačiau kad ir kokius argumentus jis pateiktų, nebūsime 
pernelyg linkę laikyti jį tikru žmonijos bičiuliu. 

Norint teisingai spręsti tokiais atvejais, reikia visuotinai ga- 
liojančio kriterijaus. Tokiu kriterijumi mes laikome visuomenės 
naudą, visumos gerovę. Labai retai patirsime keblumų, jei spręs- 
dami laikysimės šio požiūrio. 

Bendrystės jausmo laipsnį atskleidžia kiekvienas Žmogaus 
gyvenimo aspektas. Neretai jį liudija net išorinė raiška: kaip 
žmogus žiūri į kitą, kaip ištiesia jam ranką, kaip kalbasi su juo. 
Dažnai visa jo esybė daro mums grynai emocinį įspūdį. Kar- 
tais stebėdami žmogaus elgesį visiškai nesąmoningai padaro- 
me tokias išsamias išvadas, kad nuo jų priklauso mūsų pačių 
elgsena. Šiais samprotavimais tik perkeliame procesą į sąmo- 
nės sritį, kartu įgyjame galimybę tikrinti ir vertinti, nesibaimin- 
dami suklysti. Mūsų neklaidina išankstinės neigiamos nuo- 
statos, kur kas labiau įmanomos, kai šis procesas vyksta 
nesąmoningumo srityje, kurios nepajėgiame kontroliuoti, ku- 
rioje negalime atlikti revizijos. 

Darsyk pabrėžkime: vertindami žmogaus būdą turime neiš- 
leisti iš akių esminio veiksnio, visuminės Žmogaus pozicijos; 
nepakanka atsižvelgti į pavienes apraiškas, vien į kūnišką sub- 
stratą, vien į aplinką ar vien į auklėjimą. Šitai teigdami nuima- 
me nuo žmonijos pečių sunkią naštą. Jei įstengiame žengti šiuo 
keliu, jei suvokiame, kad geriau pažinę patys save elgiamės 
adekvačiau, įstengsime teigiamai paveikti ir kitus, ypač vai- 
kus, padėsime, kad jų likimas nevirstų aklu fatumu, kad dėl 
slogios šeimos atmosferos jie netaptų nelaimingi ir tokie nelik- 
tų. Jei tai sugebėsime, prisidėsime prie lemtingos žmonijos kul- 
tūros pažangos, ir tikėtina, kad užaugs karta, kuri suvoks esanti 
savo likimo kalvis. 


3. Žmogaus būdo raidos kryptys 


Priklausomai nuo krypties, kuria vyksta vaiko psichikos rai- 
da, formuosis ir atitinkami būdo bruožai. Ši kryptis gali būti 
tiesi arba kupina įvairiausių posūkių. Pirmuoju atveju vaikas 
stengsis įgyvendinti savo tikslą tiesmukai, taigi išsiugdys ag- 
resyvų, drąsų būdą. Galima teigti, kad būdas raidos pradžioje 

visada pasižymi šiokiu tokiu agresyvumu, aktyvumu, tačiau gy- 
venimo sunkumai nesunkiai iškraipo šią liniją. Šiuos sunku- 
mus sąlygoja varžovų pasipriešinimas, vaikas negali įgyti pra- 
našumo tiesiogiai. Jis mėgins kaip nors išvengti šių sunkumų. 
Pasukęs aplinkkeliu įgis atitinkamų būdo bruožų. Panašiai bū- 
do raidą veikia ir kiti, jau minėtieji, sunkumai, kaip antai: ydin- 
ga organų raida, aplinkinių klaidos ir pan. Svarbi ir tolimesnės 
aplinkos, nepalenkiamiausio auklėtojo, įtaka. Juk visuomeninis 
gyvenimas veikia pačių auklėtojų reikalavimus, mintis ir jaus- 
mus, jie priversti taip organizuoti auklėjimą, kad jis derėtų su 
visuomeniniu gyvenimu ir vyraujančia kultūra. 

Įvairiausios kliūtys visada reiškia grėsmę tiesiaeigei būdo rai- 
dai. Susidūręs su jomis, galios siekiantis vaikas pasuka keliu, 
labiau ar mažiau nukrypstančiu nuo tiesės. Pirmuoju atveju vai- 
kas nepaliaujamai demonstruoja nusistatymą visada tiesiogiai 
susidurti su kliūtimis, o antruoju matysime visiškai kitokį vai- 
ką, pasimokiusį, kad ugnis degina, kad esama varžovų, kad rei- 
kia būti atsargiam. Šis pripažinimo ir galios mėgins siekti ap- 
linkkeliais, klasta. Jo raidą lems nukrypimo laipsnis: taps jis 
pernelyg atsargus ar ne, prisiderins prie gyvenimo būtinybės ar 
ne. Toks vaikas jau nesiims savo uždavinių tiesiogiai, taps bai- 
lus ar drovus, nežiūrės į akis, nesakys tiesos. Tai kito tipo vai- 
kai, bet tikslas išlieka tas pat. Jei du daro ne tą patį, vis dėlto tai 
gali būti tas pat. 

Iki tam tikro laipsnio įmanomos abi būdo raidos kryptys, ypač 
kol vaikas dar nesustabarėjęs, kol jo principai nenusistovėję ir 
jis ne visada renkasi tą patį kelią, bet yra pakankamai iniciaty- 
vus ir lankstus, atrasdamas kitą formą, jei ankstesnė pasirodė 
netinkama. 

Taigi netrikdomas bendrabūvis - būtina prielaida, kad vai- 
kas galėtų prisitaikyti prie visumos reikalavimų. Nesunku iš- 


mokyti vaiką prisitaikyti, kol jis dar nestojo į kovą su aplinkiniais. 

Kovos šeimoje galima išvengti tik tokiu atveju, jei auklėtojai 
įstengia savo pačių galios siekį apriboti taip, kad šis nevirstų 
spaudimu, našta vaikui. Jei jie dar nusimano ir apie vaiko raidą, 
galės pasiekti, kad tiesmuki būdo bruožai neišsigimtų, drąsa 
nevirstų įžūlumu, savarankiškumas - grynu egoizmu. Taip pat 
jie galės apsaugoti vaiką, kad jėga primestas autoritetas prisitai- 
kymo nepaverstų vergišku paklusnumu, nepriverstų vaiko už- 
sisklęsti ir vengti sakyti tiesą, būgštaujant dėl atvirumo padari- 
nių. Spaudimas, dažnai pasitelkiamas auklėjant, yra lazda 
dviem galais, jis dažniausiai sukelia prisitaikymo iliuziją, pri- 
verstinis paklusnumas tėra regimybė. Kad ir kokie sunkumai 
tiesiogiai ar netiesiogiai veiktų vaiką, jo sieloje visada atsispin- 
dės irją atitinkamai formuos visuminės aplinkybės, ir kritika čia 
bejėgė, nes vaikui jos tiesiog stinga, o aplinkiniai suaugusieji 
neišmano arba nesupranta šių procesų. 

Žmones galima suskirstyti ir pagal kitą kriterijų, jų elgseną 
susidūrus su sunkumais. Optimistai - tai žmonės, kurių būdo rai- 
da iš esmės vyksta tiese. Jie drąsiai pasitinka kliūtis ir nesikremta 
dėljų. Jie išsaugojo pasitikėjimą savimi ir lengviau išlaiko palan- 
kų požiūrį į gyvenimą. Nereikalauja pernelyg daug, nes vertina 
save teisingai ir nesijaučia nuskriausti. Tad jie lengviau įveikia 
gyvenimo sunkumus nei tie, kuriems kiekviena kliūtis tėra dings- 
tis jaustis silpniems ir menkiems. Ir sunkesnėmis aplinkybėmis 
jie išlieka ramūs, įsitikinę, kad klaidas galima ištaisyti. 

Optimistus pažinsime ir pagal jų išorinę raišką. Jie nesibai- 
mina, atvirai ir laisvai kalbasi su kitais, pernelyg nesivaržo. Jei 
reikėtų pateikti plastinį vaizdą, pavaizduotume juos kaip žmo- 
nes, pasiruošusius išskėstomis rankomis sutikti kitus. Jie leng- 
vai užmezga kontaktą, greitai susidraugauja, nes nėra nepatik- 
lūs. Jie kalba laisvai, jų laikysena ir eisena nevaržoma. Gryną 
šios rūšies egzempliorių retai sutiksime, dažniausiai tik pirmai- 
siais vaikystės metais. Tačiau galime tenkintis daugybe įvairiau- 


sių optimizmo ir džiugesio bendraujant laipsnių. 

Visiškai kitoks yra pesimisto tipas, su juo susijusios sunkiau- 
sios auklėjimo problemos. Tai žmonės, kurie dėl vaikystės įspū- 
džių ir išgyvenimų įgijo nevisavertiškumo kompleksą, kuriuos 
įvairiausi sunkumai primygtinai įtikino, kad gyvenimas nėra 
lengvas. Netinkamai auklėti ir patekę pesimistinės pasaulėžiū- 
ros įtakon, jie nuolat žvalgosi į niūriuosius gyvenimo aspektus. 
Jie kur kas geriau nei optimistai įsisąmonina gyvenimo sunku- 
mus ir lengvai netenka drąsos. Kupini netikrumo jie nuolat ieš- 
ko atramos; dažniausiai tai liudija ir išorinė raiška, jie negali 
laisvai stovėti, pvz., vaikystėje mėgina remtis į mamą arba šau- 
kiasi jos. Kartais jie iki pat senatvės šaukiasi mamos. 

Perdėtą šio tipo žmonių atsargumą liudija jų laikysena, daž- 
niausiai jie drovūs, baikštūs, lėti, stengiasi viską apdairiai ap- 
skaičiuoti, nes visur nujaučia pavojus. Jie ir miegos blogiau. Mie- 
gas — apskritai puikus Žmogaus raidos matuoklis. Miego 
sutrikimai [Schlafstorungen] visada liudija didesnį nei įprasta at- 
sargumą ir netikrumą. Atrodo, tarsi žmogus nuolat budėtų, steng- 
damasis apsisaugoti nuo gyvenimo priešiškumo. Tai irgi rodo, 
kad gyvenimo menas šio tipo žmonėms nepasiekiamas, kad jie 
menkai suvokia gyvenimą ir jo sąryšius, nes negali net gerai 
išsimiegoti. Jei jie iš tikrųjų būtų teisūs, apskritai neturėtų miego- 
ti. Jei gyvenimas išties būtų toks sunkus, kokiu jį laiko šie žmonės, 
miegas iš tikrųjų būtų kenksminga išmonė. Polinkis priešintis 
tokiems natūraliems reiškiniams išduoda jų negyvybingumą. 
Kartais pasitaiko ne miego sutrikimų, o kitokių mažmožių, antai 
žmogus nuolat tikrina, ar gerai užrakintos durys, dažnai sap- 
nuoja įsilaužėlius ir pan. Šį tipą išduoda net miegojimo poza. 
Dažnai tokie žmonės susisuka į kamuolį, užimdami kuo mažiau 
vietos, arba užsitraukia antklodę ant galvos. 

Pasitelkus kitą kriterijų žmones galima suskirstyti į puolan- 
čiuosius ir puolamuosius. Puolimo nuostatą [Angriffsattitiide] pir- 
miausia liudija intensyvesni judesiai. Agresyvūs žmonės gali bū- 


ti drąsūs, tačiau jų drąsa virs pasipūtimu, jie nuolat pabrėžtinai 

stengsis parodyti sau ir kitiems galį kažką laimėti. Šitaip jie išsi- 
duoda valdomi stipraus netikrumo jausmo. Jei jie baikštūs, mė- 
gins užsigrūdinti nuo baimės. Kiti savo ruožtu sieks įveikti švel- 
niusjausmus, laikydami juos silpnumu. Jie visada demonstruos 
esą stiprūs, dažnai pernelyg atkreipdami dėmesį į save. Kartais 
šie puolėjai pasižymi ir šiurkštumu bei žiaurumu. Jei jie linkę į 
pesimizmą, santykiai su aplinkiniais visiškai kitokie, jie su nie- 
kuo nebendradarbiauja, nieko neužjaučia, nusiteikę priešiškai 
visam pasauliui. Antra vertus, sąmoningas savęs vertinimas ga- 
li būti labai perdėtas, kartais jie tiesiog kupini puikybės, arogan- 
cijos ir savimanos. Jie gali demonstruoti tuštybę, tarsi būtų tikri 
nugalėtojai. Bet jie tai daro taip akivaizdžiai ir drauge taip per- 
sistengia, kad ne tik griauna bendrabūvį, bet ir išsiduoda, jog 
visa tai tėra dirbtinis statinys, suręstas ant nepatikimų, svyruo- 
jančių pamatų. Taipjie įgyvendina savąją puolimo nuostatą, kuri 
gali ilgokai išsilaikyti. 

Tokių žmonių raida nelengva. Visuomenė nėra palanki tokiam 
būdui. Jie tampa nemėgstami vien todėl, kad atkreipia dėmesį. 
Nuolat stengdamiesi įgyti viršenybę jie netrukus susikerta su ki- 
tais, ypač to paties tipo žmonėmis, išprovokuodami konkurenci- 
ją. Jų gyvenimas virsta nuolatinių kautynių virtine, ir dažnai jų 
pergalės ir triumfo linija nutrūksta patyrus pralaimėjimą, o tai 
beveik neišvengiama. Tada jie tampa lengvai įbauginami, praran- 
da ištvermę ir dar sunkiau susidoroja su nesėkmėmis. Sunku juos 
ir vėl išjudinti. Nesėkmės padaro jiems neišdildomą poveikį ir jų 
raida užsibaigia daugmaž ten, kur prasideda kito tipo žmonių, 
tų, kurie visada jaučiasi puolami, raida. 

Šis tipas, „puolamieji“,- tai tie, kurie mėgina įveikti silpnumo 
jausmą, pasirinkdami ne puolimo liniją, o baikštumą, atsargu- 
mą ir bailumą. Žinoma, pirma jie nors trumpai išmėgina anks- 
čiau aprašytą pirmojo tipo liniją. „Puolamuosius“ netrukus taip 
prislegia bloga patirtis, jie padaro tokias triuškinamas išva- 


das, kad lengvai leidžiasi į kojas. Kai kuriems šį dezertyravimą 

pavyksta nuslėpti netgi nuo savęs, jie elgiasi taip, tarsi įgyven- 
dintų vaisingą sumanymą. Tarkim, atsigręžia į praeitį, panyra į 
prisiminimus ir išsiugdo vaizduotę, tačiau iš tikrųjų siekia vie- 
nintelio tikslo: išvengti tikrovės, kuri atrodo grėsminga. Galbūt 
net ir šitaip vienas kitas, galutinai nepraradęs iniciatyvos, įstengs 
nuveikti ką nors pravartaus visuomenei. Kas domisi menininko 
psichologija, šį tipą dažnai aptiks tarp menininkų, nusigręžusių 
nuo tikrovės, idant sukurtų kitą pasaulį vaizduotėje, idėjų karali- 
joje, kur nėra jokių kliūčių. Tačiau tai tėra išimtys. Dauguma tokių 
žmonių patiria nesėkmę. Jie bijo visų ir visko, tampa itin nepatik- 
lūs, tikisi iš kitų vien priešiškumo. Deja, mūsų kultūra pernelyg 
dažnai tik patvirtina tokį požiūrį, tad jie galutinai praranda suge- 
bėjimą matyti gerąsias žmonių savybes ir šviesiuosius gyvenimo 
aspektus. Neretai šie žmonės tampa itin kritiški, tokie įžvalgūs, 
kad išsyk pastebi menkiausią kito klaidą. Patys niekuo neprisidė- 
ję prie aplinkinių gerovės, dedasi teisėjais. Jie visada tik kritikuo- 
ja, yra blogi partneriai, visiems kaišioja pagalius į ratus. Nepasi- 
tikėjimas verčia juos lūkuriuoti, delsti. Vos susidūrę su kokia nors 
užduotimi, jie pradeda dvejoti ir svyruoti, tarsi tikėtųsi išvengti 
būtinybės ją spręsti. Pamėginę simboliškai pavaizduoti ir šį tipą 
įsivaizduokime Žmogų, atstačiusį rankas tarsi gintųsi, nusukusį 
žvilgsnį į šalį, kad nereikėtų matyti pavojaus. 

Ne ką simpatiškesni ir kiti šių žmonių bruožai. Apskritai visi 
savimi nepasitikintys žmonės yra linkę nepasitikėti ir kitais. Ta- 
čiau tokia nuostata neišvengiamai sukelia pavydą ir godulį. Jie 
dažnai gyvena užsisklendę, ir tai rodo, kad jie nelabai noriai 
teikia džiaugsmą kitiems nei džiaugiasi kartu su kitais. Kartais 
juos netgi skaudina kitų džiaugsmas, jie jaučiasi tiesiog įžeisti. 
Kai kurie jų jaučiasi pranašesni už kitus, ir šis triukas jiems taip 
pavyksta, kad tiesiog neįmanoma šio jausmo pakirsti. Trokš- 
dami pasirodyti pranašesni, jie gali demonstruoti tokius sudė- 
tingus jausmus, kad iš pirmo žvilgsnio net nepavyks įžvelgti 


priešiškumo. 

4. Senoji psichologijos mokykla 


Galima mėginti pažinti žmogų ir aiškiai nesuvokus jo kryp- 
ties linijos. Dažniausiai tai vyksta taip: pasirenkamas atskiras 
psichinės raidos aspektas ir remiantis juo mėginama išskirti 
žmonių tipus, kurie padėtų orientuotis. Antai galėtume išskirti 
žmones, kurie mąslesni, daugiau svarsto ar labiau panirę į vaiz- 
duotės pasaulį, nemėgsta kištis į gyvenimą, todėl juos sunku 
išjudinti imtis veiksmo, ir žmones, kurie veiklesni, mažiau svarsto 
ir fantazuoja, visada užsiėmę, pluša, aktyviai kišasi į gyvenimą. 
Žinoma, tokie tipai egzistuoja. Tačiau tai konstatavę podraug 
užbaigtume tyrimą, kaip ir kiti psichologai, pasitenkintume teig- 
dami, kad vieni žmonės labiau išlavinę fantaziją, kiti - veiklu- 
mą. Ilgainiui šito vargiai pakaktų. Veikiau reikėtų mėginti susi- 
daryti aiškų vaizdą, kaip tai atsitiko, ar turėjo atsitikti ir ar galima 
buvo to išvengti ar pakeisti. Todėl minėtieji savavališki, pavir- 
šutiniški skirstymai į tipus nepraverčia racionaliai pažįstant 
žmogų, nors su tokiais tipais susiduriame nuolat. 

Tirdama psichikos raidą individualioji psichologija atsigrę- 
žė į psichikos raiškos formų ištakas, būtent ankstyviausias vai- 
kystės dienas. Ji nustatė, kad visos be išimties psichikos raiškos 
formos įgauna ypatingą atspalvį, nelygu kas nusveria: bendrys- 
tės jausmas ar galios siekis. Šitai nustačiusi individualioji psi- 
chologija staiga susivokė turinti raktą, kurį pasitelkusi gali ga- 
na vienaprasmiškai suprasti ir klasifikuoti kiekvieną Žmogų; 
žinoma, psichologui, kurio veiklos sritis labai plati, ir šiuo atve- 
ju dera būti itin atsargiam. Nepamiršdami šios savaime supran- 
tamos sąlygos, galime naudotis įgytu matu nustatydami, ar ko- 
kiam nors psichikos reiškiniui būdingas didesnis bendrystės 
jausmo laipsnis, o galios siekis ir prestižo politika tėra nereikš- 
minga priemaiša, arjis nulemtas vien garbėtroškos ir pasitelkia- 
mas tik tam, kad pats Žmogus patikėtų pranokstąs kitus arba 


pademonstruotų savo pranašumą aplinkiniams. Tai bazė, 


PIRMAS SKYRIUS. BENDRIEJI SAMPROTAVIMAI 139 


padedanti aiškiau pamatyti tam tikrus būdo bruožus, atsižvelg- 
ti įjuos, suprasti asmenybės vienovės požiūriu; podraug įgyja- 
me svertus, leidžiančius daryti įtaką žmogui. 


5. Temperamentai ir vidinė sekrecija 


Skirdama psichikos raiškos formas, psichologija nuo seno 
vartoja temperamento sąvoką. Nelengva pasakyti, ką reikėtų lai- 
kyti temperamentu: greitį, kuriuo Žmogus mąsto, kalba ar veikia, 
intensyvumą, ritmą ar pan. Peržvelgę, ką apie temperamentų 
esmę teigė ir tebeteigia psichologai, turime pripažinti, kad stebė- 
damas psichikos gyvenimą mokslas vargiai įveikė nuo senų se- 
novės atliekamą keturių temperamentų skyrimą. Jau senovės 
Graikijoje buvo skiriami sangviniškas, choleriškas, melancho- 
liškas ir flegmatiškas temperamentai, paskui šią klasifikaciją pe- 
rėmė Hipokratas, vėliau romėnai, o ir šiandien ji tebelaikoma 
garbia psichologijos šventenybe. 

Sangviniku laikomas žmogus, kuriam būdingas tam tikras gy- 
venimo džiaugsmas, kuris nelabai kremtasi, nežyla dėl kiekvie- 
no mažmožio, stengiasi įžvelgti gražiausius ir maloniausius 
kiekvieno reiškinio aspektus, kai tenka liūdėti, liūdi, bet nepa- 
lūžta, kai įvykiai džiaugsmingi, jaučia malonumą, bet tai jo ne- 
išmuša iš vėžių. Išsamus šių žmonių apibūdinimas liudija, kad 
tai daugmaž sveiki žmonės, kuriems nebūdingos didesnės ydos. 
Šito negalime teigti apie kitus tris tipus. Anot vienos senos poeti- 
nės alegorijos, cholerikas po kojomis pasipainiojusį akmenį įtū- 
žęs sviedžia šalin, o sangvinikas ramiai jį peržengia. Pasitelkę 
individualiosios psichologijos kalbą galime sakyti, kad choleri- 
kas taip intensyviai siekia galios, kad nuolat jaučiasi turįs pa- 
brėžtinai reikštis, demonstruoti jėgą ir visus triuškinti tiesmukai 
agresyviu elgesiu. Anksčiau šis temperamentas buvo siejamas 


su tulžimi, atitinkamai buvo kalbama apie tulžingą būdą. Ir 

šiandien apie įtūžusį žmogų sakoma: „išliejo tulžį“. Tačiau iš- 
ties tai žmonės, kurių raiška pabrėžtina nuo pat vaikystės, jie ne 
tik jaučia savo jėgą, bet ir leidžia sau išgyventi šį jausmą ir mie- 
lai jį demonstruoja. 

Kitokį įspūdį daro melancholikas. Anot tos pačios alegorijos, 
pamatęs minėtąjį akmenį, šis žmogus „prisimena visas nuodė- 
mes“, įninka į liūdnus apmąstymus ir galiausiai apsisukęs grįŽ- 
ta atgal. Individualiosios psichologijos požiūriu, tai žmogus, ku- 
ris pernelyg abejoja, nesitiki, kad įveiks kliūtį ir žengs pirmyn; 
kiekvieną jo žingsnį lydi perdėtas apdairumas, jis mieliau su- 
stoja arba apsigręžia, nei rizikuoja. Žodžiu, tai žmogus, kurio 
gyvenime nusveria abejonė, kuris labiau linkęs galvoti apie save 
nei apie kitus, taigi ir šiam tipui nepasiekiamos didžiosios gyve- 
nimo galimybės. Jį taip slegia savieji rūpesčiai, kad žvilgsnis 
neišvengiamai krypsta tik atgal arba vidun. 

Flegmatikas apskritai perdėm svetimas gyvenimui, kaupia 
įspūdžius nedarydamas jokių svarbesnių išvadų, niekas jo ne- 
stebina, niekas pernelyg nedomina, jis niekad nededa ypatingų 
pastangų, trumpai tariant, irgi neturi ryšio su gyvenimu ir bene 
labiausiai iš visų tipų yra nutolęs nuo jo. 

Tad galime sakyti, kad tik sangvinikas yra gero Žmogaus ti- 
pas. Reikėtų pridurti, kad gryni temperamentai pasitaiko gana 
retai, dažniausiai susiduriame su mišriais atvejais, tad moky- 
mas apie temperamentus apskritai praranda vertę. Be to, nere- 
tai įvairūs temperamentai keičia vienas kitą: pvz., vaikas pra- 
džioje gali reikštis kaip cholerikas, paskui tapti melancholiku 
ir galiausiai flegmatiku. Dar turime pridurti, kad sangvinikas 
paprastai yra žmogus, kurį vaikystėje mažiausiai kamavo ne- 
visavertiškumo jausmas, kurio organai neturėjo ryškių nevisa- 
vertiškumo požymių, kuriam neteko pernelyg smarkiai jaudin- 
tis, tadjis galėjo ramiai vystytis, pamilti gyvenimą ir patikliai jį 


priimti. 

Šioje vietoje įsikiša mokslas ir pareiškia: žmogaus tempera- 
mentas priklauso nuo vidaus sekrecijos liauky*. Dabartinis medi- 
cinos mokslas pripažino vadinamųjų kraujo liaukų - skydliau- 
kės, hipofizės, antinksčių, prieskydžio liaukų ir gonadų - svarbą. 
Tai belatakės liaukos, audiniai, išskiriantys sekreciją į kraują. 

Apskritai manoma, kad šių liaukų išskyros, per kraują pasie- 
kiančios kiekvieną kūno ląstelę, veikia visus kūno organus ir 
audinius, juos aktyvindamos ir detoksikuodamos, taigi yra būti- 
nos gyvybei palaikyti. Galutinė „endokrininių liaukų“ reikšmė 
vis dar neaiški. Šis mokslas tebėra užuomazgoje, ir kol kas ne- 
įmanoma pateikti visiškai tikrų faktų. Tačiau turime šiek tiek 
apie tai pakalbėti, nes šis mokslas pretenduoja pagrįsti vieną iš 
psichologijos krypčių, teigdamas galįs pateikti žinių apie žmo- 
gaus būdą ir temperamentą. 

Pirmiausia pateiksime svarbų prieštaravimą. Stebėdami li- 
gos atvejį, kai, tarkim, skydliaukės sekrecija nepakankama, vei- 
kiausiai susidursime ir su tokiais psichiniais reiškiniais, kurie 
būdingi flegmatiškam temperamentui. Negana to, kad šie žmo- 
nės išpursta, oda itin sušiurkštėja, plaukai auga vis prasčiau, jų 
judesiai tampa labai lėti ir inertiški. Jų psichinis jautrumas silp- 
nas, iniciatyva menka. 

Tačiau palyginkime šį atvejį su kitu, kurį apibūdiname kaip 
flegmatišką temperamentą, nors ir negalime nustatyti jokių pato- 
loginių skydliaukės sekrecijos pokyčių, ir pamatysime, kad šie 
atvejai anaiptol nėra panašūs, prieš mus visiškai skirtingi pa- 
veikslai. Žodžiu, galime teigti: veikiausiai į kraują patenkan- 
čiose skydliaukės išskyrose esama kažko, kas turi įtakos, kad 
psichikos funkcija išliktų nepriekaištinga. Tačiau negalime per- 
dėti ir tvirtinti, kad flegmatiškas temperamentas atsiranda dėl 


nepakankamos skydliaukės sekrecijos. 


* Žr. Kretschmer, Charakter und Temperament, Berlin 1921. 

Patologiškas flegmatiko tipas anaiptol nepanašus į tą, kurį 
gyvenime vadiname flegmatikų; dėl psichologinės priešistorės 
patologinio ir psichologinio flegmatikų temperamentai ir būdai 
iš esmės skiriasi. Tie flegmatikai, kurie domina mus kaip psi- 
chologus, anaiptol nėra nekintantys tipai, dažnai tiesiog stulbi- 
na, kokios gilios ir stiprios būna šių žmonių reakcijos. Apskritai 
nė vienas žmogus nebūna flegmatikas visą gyvenimą; kaskart 
įsitikinsime, kad šis temperamentas tėra dirbtinis apvalkalas, 
apsauginis kiautas, kurį atsiribodamas nuo išorinio pasaulio 
susikūrė labai jautrus žmogus, galbūt nuo pat pradžių šiek tiek 
į tai linkęs dėl savo konstitucijos. Flegmatiškas temperamentas — 
tai gynybinis procesas, prasmingas atsakas į gyvenimo klausi- 
mus, ir aišku, kadjis visiškai skiriasi nuo to beprasmio lėtumo, 
inertiškumo ir neadekvatumo, būdingų Žmogui, kurio skydliau- 
kės funkcija visiškai ar iš dalies pažeista. 

Negalime apeiti šio svarbaus prieštaravimo; net jei pavyktų 
įrodyti, kad flegmatišką temperamentą įgyja tik žmonės, kurių 
skydliaukės funkcija liguista, turime pareikšti, kad tai anaiptol! 
neišsprendžia problemos, iš tikrųjų susiduriame su daugybe prie- 
žasčių ir tikslų, su organų veiklos sistema ir aibe išorinių povei- 
kių, kurie pradžioje sukelia organinį nevisavertiškumo jausmą, 
savo ruožtu skatinantį individą įvairiais būdais ieškoti išeities, 
ir vienas tų būdų 2a/: būti mėginimas apsaugoti asmenybės jaus- 
mą [Personlichkeitsgefūhl] nuo skriaudų bei užgaulių, pasitel- 
kiant flegmatišką temperamentą. Kitaip tariant, vėl matome anks- 
čiau aptartą tipą: šiuo atveju organų nevisavertiškumas 
specifinis, tai skydliaukės disfunkcija ir jos padariniai, dėl šio 
organo nevisavertiškumo Žmogaus padėtis gyvenime blogesnė, 
ir jis mėgina atsigriebti tokiais psichikos triukais kaip, tarkim, 
flegmatiškumas. 

Mūsų nuomonė tik sustiprės patyrinėjus kitas sekrecijos ano- 
malijas ir „atitinkamus“ temperamentus. Pasitaiko žmonių, ku- 


rių skydliaukės sekrecija padidėjusi, kaip antai Bazedovo ligos 

atveju. Fiziniai šios ligos požymiai tokie: sustiprėjusi ligonio 
širdies veikla, padažnėjęs pulsas, išverstos akys, padidėjusi skyd- 
liaukė, didesnis ar mažesnis viso kūno, ypač rankų, drebulys. 
Ligonį greitai išmuša prakaitas, neretai, veikiausiai dėl kasos 
defektų, sutrinka virškinimas. Dažnos jaudulio būsenos, pacien- 
tui būdingas skubotumas, dirglumas, neretai jį kamuoja baimė. 
Žvelgdami į ligonį, ilgėliau sergantį Bazedovo liga, neabejotinai 
matysime itin baikštų žmogų. 

Tačiau smarkiai apsiriktume sutapatindami jo būseną su psi- 
chologiniu baimingumu. Kaip minėta, Bazedovo ligos atveju su- 
siduriame su tokiais psichologiniais faktais kaip jaudulio būse- 
nos, tam tikras nesugebėjimas atlikti protinį ar fizinį darbą, 
organinės ir psichinės kilmės silpnumo būsenos. Tačiau palygi- 
nę ligonį su žmonėmis, kuriuos šiaip kamuoja skuba, jaudulys ir 
baimė, pamatysime didžiulį skirtumą. Apie žmones, kurių skyd- 
liaukės sekrecija padidėjusi, galime sakyti, kad jų būdas yra chro- 
niško apsinuodijimo, tarsi apsvaigimo, padarinys; visiškai kito- 
kia padėtis žmonių, kurie šiaip yra dirglūs, elgiasi skubotai ir 
lengvai įsibaugina, - mes galime atskleisti jų psichikos priešisto- 
re. Žodžiu, ligonio elgesys tėra panašus į šių žmonių elgesį, bet jam 
trūksta planingumo, pagrindinio būdo ir temperamento požymio. 

Turime paminėti dar keletą vidaus sekrecijos liaukų. Visų šių 
liaukų raida savotiškai susijusi su gonadomis*. Teiginys, kad 
kiekvienos liaukos anomalijas neišvengiamai lydi gonadų ano- 
malijos, šiandien tapo biologinio tyrinėjimo principu. Tebėra ne- 
aiškus šių kliaudų priklausomybės pobūdis, jų vienalaikio atsi- 
radimo priežastis. Tačiau ir šių liaukų kliaudos sukelia tokius 
pačius psichinius padarinius, ir šiuo atveju tematome tą patį 
anksčiau aprašytą paveikslą: organiškai nevisavertį žmogų, ku- 
riam sunkiau prisitaikyti pasaulyje ir kuris dažniau griebiasi 


psichikos triukų ir gynybos mechanizmų. 


* Žr. Adler A. Studie iūber die Minderwertigkeit von Organen. 

Daugelis tyrinėtojų patikėjo įrodę, kad būdą ir temperamentą 
nulemia gonados. Tačiau prisiminę, kad ryškių gonadų substan- 
cijos anomalijų pasitaiko retai, turime pripažinti, kad tokie pa- 
tologiniai dariniai yra išimtiniai atvejai. Jei, be to, konstatuoja- 
me, kad bendro psichikos vaizdo apskritai negalima tiesiogiai 
sieti su gonadų funkcijomis, kad jį veikiau lemia savotiška ligo- 
nio, kurio gonadų veikla sutrikusi, situacija, ir vėl pasigendame 
solidaus psichologinio pagrindimo. Tegalime tvirtinti, kad ir go- 
nados teikia tam tikrus organizmo vitališkumui būtinus stimu- 
lus, nuo kurių priklauso vaiko padėtis tarp aplinkinių, tačiau 
šie stimulai anaiptol neturi vienaprasmiškai sąlygoti psichinę 
struktūrą, be to, juos gali sukelti ir kiti organai (Carlyle). 

Vertinti žmogų - itin opus ir sunkus uždavinys, klaidos čia 
gali lemti gyvybę ar mirtį, todėl turime įspėti: vaikai, turintys 
įgimtų fizinių kliaudų, tikrai jaus didelę pagundą ypatingiems 
triukams ir savotiškai psichikos raidai, tačiau tą pagundą galima 
įveikti. Joks organas, kad ir kokios būsenos, neverčia žmogaus 
vienaip ar kitaip elgtis. Jis tik paskatina, o tai visai kas kita. Minė- 
tosios nuomonės gali atsirasti tik todėl, kad niekas iš anksto 
nepasistengė užkirsti kelio tiems psichikos raidos sunkumams, 
kuriuos patiria vaikai su nevisaverčiais organais: jiems leidžia- 
ma klysti, jie stebimi, bet nesistengiama juos paskatinti ir jiems 
padėti. Tad individualiąja psichologija grindžiamą pozicinę ar- 
ba kontekstinę psichologiją privalėsime apginti nuo naujosios dis- 
pozicinės arba konstitucinės psichologijos pretenzijų. 


6. Santrauka 


Prieš nagrinėdami atskirus būdo bruožus, trumpai apžvelki- 
me iki šiol gautus rezultatus. 
Svarbu buvo konstatuoti, kad žmogaus neįmanoma pažinti 


remiantis atskiru, iš konteksto išplėštu reiškiniu. Turime paly- 

ginti bent du laiko atžvilgiu kuo labiau nutolusius reiškinius ir 
atrasti, kas jiems bendra. Paaiškėjo, kad šis praktinis patarimas 
tikrai naudingas. Šitaip sukaupiame visą aibę įspūdžių, o juos 
sistemiškai vertindami galiausiai gauname teisingą sprendimą. 
Jei savo sprendimą grįstume vieninteliu izoliuotu reiškiniu, mū- 
sų padėtis būtų tokia pat kebli kaip kitų psichologų bei pedago- 
gų ir vėl tektų griebtis įprastų priemonių, kurios kaskart pasiro- 
dydavo esančios neveiksmingos. Tačiau jei pavyksta surasti visus 
įmanomus atramos taškus ir susieti juos tarpusavyje, gauname 
sistemą, kurios jėgos linijos akivaizdžios, ir drauge aiškų, 
vientisą Žmogaus įspūdį. Jaučiame tvirtą pagrindą po kojomis. 
Žinoma, artimiau susipažinus su žmogumi, sprendimą gali tek- 
ti labiau ar mažiau modifikuoti. Susikurti visiškai aiškų paveiks- 
lą būtina ir prieš kiekvieną pedagoginį veiksmą. 

Pasitelkdami reiškinius, kuriuos aptinkame savyje ar kurių 
pageidaujame iš idealaus žmogaus paveikslo, aptarėme ir įvai- 
rias priemones bei būdus, padedančius sukurti tokią sistemą. 
Paskui pareikalavome, kad į mūsų sukurtą sistemą visada įeitų 
tam tikras, būtent socialinis, veiksnys. Nepakanka psichikos gy- 
venimo reiškinius vertinti tik kaip individualius, turime suvokti 
jų ryšį su visuomenės gyvenimu. Nustatėme ypatingą, mūsų ben- 
drabūviui itin vertingą principą: žmogaus būdas nėra moralinio 
vertinimo pagrindas, jis rodo žmogaus socialumą, jo įtaką aplinkiniams 
ir santykius su jais. 

Šitaip samprotaudami aptikome du visuotinius reiškinius: 
pirmasis jų - tai visa apimantis bendrystės jausmas, susiejan- 
tis žmones ir sąlygojantis didžiausius kultūros laimėjimus. Šį 
kriterijų taikėme vertindami psichikos gyvenimo reiškinius, nu- 
statydami veiksmingo bendrystės jausmo laipsnį. Žinodami, 
kaip individas elgiasi draugijoje, kaip jis įgyvendina bičiulys- 
tę, paverčia ją vaisinga ir gyva, gauname plastišką žmogaus psi- 


chikos vaizdą. Galiausiai nustatėme - tai buvo antrasis būdo 

vertinimo kriterijus, - kad galios ir pranašumo siekis yra ta 
jėga, kuri labiausiai ardo bendrystės jausmą. 

Remdamiesi šiais dviem kriterijais supratome, kad žmonių 
skirtumus sąlygoja santykinis bendrystės jausmo ir galios sie- 
kio laipsnis, kad šie veiksniai tarpusavyje priklausomi. Tai di- 


naminė sąveika, kurios išorinę raišką ir vadiname būdu. 


Antras skyrius 


Agresyvaus būdo bruožai 


1. Tuščiagarbystė (garbėtroška) 


Psichikos gyvenime išsikerojus pripažinimo siekiui, įtampa taip 
sustiprėja, kad ilgainiui žmogus susitelkia į galios bei pranašu- 
mo tikslą ir intensyviau stengiasi jį pasiekti. Jo gyvenimas virsta 
didelio triumfo laukimu. Toks žmogus praranda realybės jaus- 
mą, nes nutrūksta jo ryšys su gyvenimu, jį nuolat kamuoja klau- 
simas, kokį įspūdį jis daro kitiems ir ką kiti apie jį mano. Tokia 
laikysena itin riboja individo veiksmų laisvę, ir ryškiausiu būdo 
bruožu tampa tuščiagarbystė. 

Galime teigti, kad kiekvienam Žmogui būdinga tuščiagarbystė 
ar bent jos užuomazgos. Tiesa, atvirai demonstruojama tuščia- 
garbystė nelabai imponuoja, todėl paprastai ji slepiama, įgauna 
įvairiausias formas. Kuklumas kartais irgi gali būti tuščiagarbys- 
tės atmaina. Žmogus gali būti toks tuščiagarbis, kad kitų nuo- 
monė jam apskritai nerūpi arba, priešingai, jis godžiai jos vaiko- 
si, mėgindamas išpešti sau naudos. 

Peržengusi tam tikrą ribą tuščiagarbystė tampa itin pavo- 
jinga. Ji ne tik spaudžia Žmogų atlikti įvairiausius nereikalin- 
gus darbus, reikalauja pastangų, labiau nukreiptų į regimybę, 
o ne į būtį, ne tik verčia jį nuolat galvoti apie save ar daugių 
daugiausia domėtis kitų nuomone apie jį, dėl tuščiagarbystės 
jis anksčiau ar vėliau praranda kontaktą su tikrove. Jis gyvena 
nesuvokdamas žmonių ryšių, nejausdamas sąsajų su gyveni- 
mu, pamiršta, ko šis iš jo reikalauja ir ką jis pats galėtų duoti 
kaip žmogus. Tuščiagarbystė labiau už bet kurią kitą ydą stab- 
do laisvą Žmogaus raidą, nes jis nuolat svarsto, ar galiausiai 
turės kokios nors naudos. 

Kartais žmonės gelbstisi, tuščiagarbystę, puikybę pavadin- 
dami gražesniu žodžiu, ambicija; atrasime nemažai žmonių, be- 
sididžiuojančių, kokie jie ambicingi. Kartais kalbama ir apie „ak- 
tyvumą“. Kol šis naudingas visuomenei, galima jį toleruoti. 
Tačiau dažniausiai visais šiais žodžiais tedangstoma ypatinga 
tuščiagarbystė. 

Tuščiagarbystė atsiranda labai anksti ir kliudo žmonėms tapti 
tikrais partneriais, verčia juos veikiau kaišioti kitiems pagalius į 
ratus. Matydami negalėsią patenkinti tuščiagarbystės, jie nere- 
tai pasistengia, kad bent kiti kentėtų. Dažnai matome, kad tuš- 
čiagarbiai vaikai pavojingomis aplinkybėmis stengiasi itin pa- 
brėžti savo vertę ir džiaugiasi, jei pavyksta priversti 
silpnesniuosius pajusti jų jėgą. Čia būtų galima paminėti ir 
gyvūno kankinimo atvejus. Kiti, jau kiek netekę drąsos, mėgins 
tenkinti tuščiagarbystę nesuprantamais mažmožiais, užmetę 
svarbiausią veiklos sritį, darbą, jie sieks pripažinimo kitame, pa- 
gal užgaidas susikurtame karo veiksmų teatre. Tarp jų sutiksi- 
me nuolat besiskundžiančių, koks sunkus gyvenimas, ir nuolat 
tvirtinančių, kad kiti jiems yra skolingi. Tokie žmonės teigia, kad 
būtų daug pasiekę, jei ne blogas auklėjimas, jei ne ta ar kita ne- 
laimė. Daugmaž tokie jų skundai. Jie visada suranda dingstį pa- 
sitraukti iš gyvenimo fronto. Tačiau ir jų svajonės tenkina vien 
tuščiagarbystę. 

Aplinkiniams nuo jų nemenkai kliūva. Jie išgirsta nemažai 
kritikos. Paprastai tuščiagarbis stengiasi neigti savo kaltę dėl 
nesėkmių. Jis visada teisus, o kiti neteisūs, nors išties gyvenime 
svarbu ne būti teisiam, o atlikti, ką privalai, ir prisidėti skatinant 
kitus. Tačiau iš jo lūpų sklinda vien skundai ir pasiteisinimai. 

Tai Žmogaus dvasios triukai, mėginimai išsaugoti tuščiagar- 
bystę, pranašumo pojūtį ir nepatirti sukrėtimų. 

Dažnai girdime prieštaraujant, kad be ambicijos nebūtų įma- 
nomi didieji žmonijos laimėjimai. Tai tėra regimybė, neteisinga 
perspektyva. Kadangi nė vienas Žmogus nėra visiškai apsaugotas 
nuo tuščiagarbystės, kiekvienam ji labiau ar mažiau būdinga. 

Tačiau anaiptol ne šis bruožas nukreipia žmogų naudingų lai- 
mėjimų linkme ir suteikia jam jėgų. Šie laimėjimai gali rastis tik 
esant bendrystės jausmui. Genialus laimėjimas neįmanomas vi- 
siškai nepaisant bendrystės. Būtina jo prielaida - ryšys su visu- 
ma, troškimas skatinti ją. Antraip mums į galvą neateitų laikyti 
vertingu tokį laimėjimą. Tuščiagarbystė, jei jos būta, iš tikrųjų 
tegalėjo trukdyti, varžyti. Jos indėlis negali būti svarus. 
Šiandienos visuomeninė atmosfera tikrai nepalanki, kad ga- 
lėtume tikėtis visiškai įveikti tuščiagarbystę. Naudinga tiesiog 
suvokti šį faktą. Jį pripažinę kartu pripažįstame skaudžiausią 
mūsų kultūros reiškinį: daugybė žmonių degraduoja, lieka ne- 
laimingi visą gyvenimą, juos tiesiog persekioja nelaimės. Tai 
žmonės, kurie nesutaria su kitais, negali prisitaikyti gyvenime, 
nes siekia vienintelio tikslo — atrodyti didesni, nei iš tiesų yra. 
Tadjie lengvai įsivelia į konfliktą su tikrove, kuriai nei šilta, nei 
šalta dėl to, kad kas nors pernelyg geros nuomonės apie save. 
Nenusisekęs mėginimas patenkinti tuščiagarbystę - esminis 
veiksnys, kurį aptinkame tirdami sunkiausius žmonijos istori- 
jos momentus. Norint suprasti sudėtingą asmenybę, svarbu nu- 
statyti, kokio masto jos tuščiagarbystė, kur link ji nukreipta ir 
kokias priemones pasitelkia. Galiausiai visada pamatysime, kad 
tuščiagarbystė niokoja bendrystės jausmą. Ji nesuderinama su 
bendrystės jausmu, nes negali paklusti bendrystės principui. 
Tačiau tuščiagarbystėje glūdi jos pačios lemtis. Mat jos plėt- 
rai nuolat kelia grėsmę logiški kontrargumentai, savaime atsi- 
randantys visuomeniniame gyvenime kaip absoliuti tiesa, ku- 
riai niekas negali pasipriešinti. Tad tuščiagarbystė netrukus 
priverčiama slapstytis, maskuotis, ji turi rinktis aplinkkelius, o 
tuščiagarbį individą nuolat kamuoja baikščios dvejonės, ar iš- 
ties jis pergalingai prasimuš ir pasieks tokią šlovę ir tokį trium- 
fą, kad jo tuščiagarbystė būtų patenkinta. Laikas bėga, kol jis 
taip svajoja ir svarsto. Kai laikas praeina, jis gali geriausiu atve- 


ju teisintis, kad dabar jau vėlu, sąlygos veikti nebetinkamos. 

Paprastai toliau įvykiai klostosi taip: žmogus nuolat žvalgosi 
privilegijuotos padėties, stovi nuošaly ir stebi, nepasitiki ir laiko 
aplinkinius priešais. Jis laikosi puolimo ir gynybos pozicijos. 
Dažnai tokius žmones matome dvejojančius, mąsliai ir, regis, 
gan logiškai samprotaujančius, tad atrodo, tarsi jie išties būtų 
teisūs. Tačiau tie samprotavimai tėra laiko švaistymas, leidžian- 
tis jiems nepaisyti savo būties esmės, atsisakyti kontakto su gy- 
venimu, su visuomene, su jiems keliamais uždaviniais. Įdėmiau 
pažvelgę pamatysime beribę tuščiagarbystę, įvairiausias formas 
įgaunantį troškimą visus pranokti. Jį liudija šių žmonių laikyse- 
nairapranga,jų kalbėsena ir tai, kaip jie elgiasi su kitais. Trum- 
pai tariant, kad ir kur pažvelgsi, matysi tuščiagarbį žmogų, sie- 
kiantį visus pranokti, dažnai bet kokiomis priemonėmis. Kadangi 
išorinės tokio pobūdžio apraiškos nelabai simpatiškos, tuščia- 
garbiai žmonės, jei jie protingi, netrukus suvokia savo konfliktą 
su visuomene ir pasistengia jį kiek užglaistyti. Pasitaiko, kad 
tokiais atvejais individas vaidina labai kuklų, beveik nesirūpi- 
na išore, idant parodytų, kad nėra tuščiagarbis. Pasakojama, kad 
kartą Sokratas, pamatęs tribūnoje apdriskusį oratorių, sušuko: 
„Atėnų jaunuoli, pro visas skyles žvelgia tavo tuščiagarbystė“. 

Dažnai žmonės tiesiog įsitikinę nesą tuščiagarbiai. Jie krei- 
pia dėmesį tik į išorines apraiškas ir nesupranta, kad tuščiagar- 
bystė slypi kur kas giliau. Pvz., ji gali reikštis ir tuo, kad žmogus 
nuolat gražbyliauja draugijoje, visada stengiasi pareikšti savo 
nuomonę, kartais netgi draugiją vertina pagal tai, ar jam tai pa- 
vyko, ar ne. Yra tuščiagarbių, kurie apskritai neišsišoka, netgi 
nepasirodo draugijose, vengia jų. Šis vengimas irgi gali įgauti 
įvairiausias formas. Kviečiami jie arba apskritai neateina, arba 
leidžiasi ilgai įkalbinėjami, arba vėluoja. Kiti draugijoje pasiro- 
do tik ypatingomis aplinkybėmis, jie laiko save „rinktiniais“ ir 
kartkartėmis tai išdidžiai pareiškia. Dar kiti patenkina tuščia- 


garbystę apeidami visas draugijas. 

Nereikia manyti, kad tai tėra nereikšmingos smulkmenos. Šių 
reiškinių priežastys slypi kur kas giliau. Iš tikrųjų tokiems žmo- 
nėms svetimas visuomeninis gyvenimas, jie labiau linkę jį griau- 
ti, nei skatinti. Norint išsamiau pavaizduoti visus šiuos tipus, 
prireiktų mūsų didžiųjų rašytojų kūrybinių sugebėjimų. 

Tuščiagarbystė aiškiai liudija veržimąsi aukštyn; nepajėgu- 
mo jausmo apimtas Žmogus nori būti pranašesnis už kitus ir 
iškelia sau tikslą, kurio neįmanoma pasiekti. Galime įtarti, kad 
žmogus, kurio tuščiagarbystė krinta į akis, dažniausiai pats ne- 
suvokdamas menkai save vertina. Žinoma, pasitaiko puikiai su- 
vokiančių, kad kaip tik čia jų tuščiagarbystės ištakos. Tačiau 
nepakanka tai suvokti, kad būtų galima padaryti veiksmingas 
išvadas. 

Tuščiagarbystė Žmogaus psichikos gyvenime pasireiškia la- 
bai anksti. Išties joje visada esama kažko vaikiško; tuščiagarbiai 
beveik visada mums atrodo vaikiški. Šio būdo bruožo formavi- 
mąsi gali paskatinti įvairiausios aplinkybės. Vaikas gali jaustis 
nuskriaustas, nes dėl klaidingo auklėjimo jį itin slegia tai, kad 
jis mažas. Kitais atvejais pasipūtimą skatina savotiška šeimos 
tradicija. Iš tokių Žmonių neretai išgirstame, kad irjų tėvai pasi- 
žymėjo šiuo „aristokratišku“ būdo bruožu, skyrusiu juos nuo 
kitų. Tačiau tokia laikysena iš tikrųjų dangstomas mėginimas 

pasijusti išskirtiniu, kitokiu žmogumi, kilusiu iš ypatingos, „ge- 
"resnės“ šeimos, kupinu „geresnių“, „aukštesnių“ poreikių bei 
jausmų, kuriam privilegijos tiesiog likimo nulemtos. Kaip tik ši 
pretenzija į privilegijuotą padėtį suteikia kryptį žmogaus gyve- 
nimui, lemia jo elgseną ir raiškos formas. Gyvenimas nelabai 
skatina sėkmingą tokio tipo Žmonių raidą, jie nekenčiami arba 
išjuokiami, tad daugelis netrukus baikščiai atsitraukia ir gyve- 
na kaip atsiskyrėliai. Tūnodami namie, neprivalėdami niekam 
pateikti ataskaitos, jie gali puoselėti iliuzijas ir net paremti savo 
laikyseną samprotavimais, ko būtų galėję pasiekti, jei kažkas 
būtų buvę kitaip. Tarp jų dažnai pasitaiko įžymių, talentingų, 

nepaprastai išsilavinusių žmonių. Jų galimybės tikrai nemen- 
kos. Tačiau jie tuo piktnaudžiauja mulkindami save ir kitus. Jie 
labai reiklūs toms sąlygoms, kuriomis sutiktų aktyviai bendra- 
darbiauti visuomenėje. Kartais kelia reikalavimus, neįvykdomus 
dėl laiko veiksnio (pvz., jei jie ar kas nors kitas būtų ką nors 
padarę, išmokę ar sužinoję anksčiau ir pan.) arba dėl kitų prie- 
žasčių (pvz.,jei vyrai būtų vyrai, jei moterys būtų kitokios). To- 
kių reikalavimų neįmanoma įgyvendinti net turint geriausių no- 
rų, tad reikia pripažinti, kad tai tėra vangūs išsisukinėjimai, kurie 
praverčia kaip migdomieji, kad nereikėtų galvoti apie tai, kas 
pražiopsota. 

Tad šie žmonės kupini priešiškumo, linkę lengvabūdiškai ste- 
bėti kitų skausmą ir nepaisyti jo; galime prisiminti didžiojo žmo- 
nių žinovo La Rochefoucauld kadaise pasakytus žodžius, ku- 
riais jis apibūdino daugelį žmonių: „Jie lengvai pakelia kitų 
skausmą“. Dažnai priešiškumą liudija aštri kritiška. Tokie žmo- 
nės bet ką sutrina į miltus, nuolat šaiposi ir peikia, niekam ne- 
nusileidžia ir visus keikia. Kartu turime priminti, kad negana 
pažinti blogį ir jį pasmerkti; reikia kaskart klausti savęs, ką pats 
padarei, kad padėtis pagerėtų. Žinia, tuščiagarbiui visiškai pa- 
kanka vienu moju pakilti virš kitų, viską išdeginant aštriu kriti- 
kos šarmu. Kartu šiems Žmonėms dažnai praverčia tai, kad jie 
neįtikėtinai pasikaustę šioje srityje. Tarp jų pasitaiko nuosta- 
biausio sąmojo, stulbinamo nuovokumo egzempliorių. Piktnau- 
džiauti galima viskuo, taip pat ir sąmoju bei nuovokumu, juos 
galima paversti blogu įpročiu arba menu, kaip didžiųjų satyrikų 
atveju. Paniekinamu, žeminamu elgesiu, kuriuo šie žmonės ne- 
gali atsimėgauti, reiškiasi itin dažna šio būdo bruožo savybė, 
polinkis nuvertinti. Jis rodo, kad iš tikrųjų tuščiagarbio puolimo 
objektu tampa kito žmogaus vertė ir reikšmė. Jis mėgina pajusti 
pranašumą menkindamas kitą. Kito vertės pripažinimas tokius 
žmones paveikia kaip asmeninis įžeidimas. Šitai irgi liudija gi- 


liai glūdintį silpnumo pojūtį. 

Kadangi tai nesvetima mums visiems, šiais samprotavimais 
galime puikiai pasinaudoti keldami sau reikalavimus. Net jei 
nepajėgsime per trumpą laiką išrauti visko, ką mumyse sudaigi- 
no tūkstantmetė kultūra, pažangu bus ir tai, kad nesileisime apa- 
kinami nuomonių, kurios po akimirkos pasirodo esančios ža- 
lingos. Tai anaiptol nereiškia, kad trokštame būti kitoniški ar 
dairomės kitoniškų Žmonių, mes tiesiog paklūstame dėsniui, ku- 
ris reikalauja, kad ištiestume vieni kitiems ranką, laikytumės 
drauge ir drauge dirbtume. Šiais laikais, kai bendradarbiavimas 
itin reikalingas, nebelieka vietos asmeniniams tuščiagarbiškiems 
siekiams. Kaip tik tokiais laikais kaip dabartiniai itin išryškėja 
tuščiagarbiškos nuostatos keliami prieštaravimai, nes tokių pa- 
žiūrų žmonės lengvai patiria nesėkmę ir galiausiai turi būti ar- 
ba sutramdomi, arba užjaučiami. Regis, kaip tik mūsų laikai ypač 
nepalankūs tuščiagarbystei, tad reikia mažų mažiausiai atrasti 
naujas tuščiagarbystės formas, pasistengti, kad žmogus siektų 
patenkinti tuščiagarbystę bent jau tose srityse, kur jis gali būti 
naudingas visuomenei. 

Neretai pasitaikančias tuščiagarbystės apraiškas mėginsime 
parodyti tokiu pavyzdžiu. Jauna moteris, jauniausia iš daugy- 
bės brolių ir seserų, buvo lepinama nuo pat kūdikystės. Motina 
dieną naktį buvo jos paslaugoms, tenkindavo kiekvieną jos no- 
rą. Tad jaunėlės, kuri ir fiziškai buvo labai silpna, reikalavimai 
neišmatuojamai išaugo. Vieną dieną ji suvokė, kad susirgus jos 
galia aplinkiniams dar labiau padidėja. Netrukus liga jai tapo 
itin vertinga gėrybe. Ji jau nebejautė ligai antipatijos, kuri būdin- 
ga sveikiems Žmonėms, kartkartėmis pasijusti blogai jai anaip- 
tol nebuvo nemalonu. Netrukus ji taip ištobulėjo, kad galėdavo 
susirgti bet kada, ypač panorėjusi ką nors laimėti. Tačiau ką 
nors laimėti ji norėdavo visada, tad tapo amžina ligone. Tokios 
ligos pojūčio formos dažnai pasitaiko tarp vaikų ir suaugusiųjų, 
jaučiančių, kad šitaip didėja jų galia aplinkiniams, jie tampa 


šeimos centru, neribojami valdo kitus. Galimybė tokiu būdu 

demonstruoti galią itin padidėja, jei tai gležni, silpni žmonės; 
natūralu, kad šį būdą pasirenka kaip tik tie, kurie jau pasimėga- 
vo kitų rūpesčiu dėl jų sveikatos. Žinoma, galima sugalvoti ir 
vieną kitą triuką, pvz., pradėti mažai valgyti, šitaip nušaunant 
bent du zuikius: pats blogai atrodai, o kiti priverčiami tobulinti 
kulinarinius sugebėjimus. Kartu atsiranda troškimas, kad kas 
nors nuolat būtų šalia. Tokie žmonės nepakenčia, jei yra palie- 
kami vieni. Šito nesunku išvengti įsikalbėjus ligą ar kokią kitą 
grėsmę, ir tai vyksta įsigyvenant į pavojingą situaciją, tarkim, 
įsijaučiant į ligą ar kokį kitą pavojų. Žmogaus sugebėjimą įsi- 
jausti liudija sapno fenomenas, sapnuojant susidaro įspūdis, tar- 
si tam tikra situacija būtų reali. 

Tokiems žmonėms pavyksta įsijausti į ligą, netgi taip, kad nė 
kalbos negali būti apie melą, apgavystę ar įsivaizdavimą. Jau 
žinome, kad įsijautimo į situaciją padariniai gali būti tokie pa- 
tys kaip ir realios situacijos. Pvz., tokie žmonės gali apsivemti ar 
įsibaiminti, tarsi iš tikrųjų justų šleikštulį ar grėsmę. Paprastai 
jie ir išsiduoda, kaip jiems tai pavyksta. Antai minėta moteris 
paaiškino kartais jaučianti tokią baimę, kad atrodo, jog „kitą 
akimirką ištiks apopleksija“. Kai kurie Žmonės tai gali taip pui- 
kiai įsivaizduoti, kad išties praranda pusiausvyrą, ir niekas ne- 
pasakys, kad jie įsivaizduoja ar simuliuoja. Jei žmogui pavyksta 
pademonstruoti ligos požymius ar bent nervingumo simptomus, 
kiti priverčiami pasilikti greta, globoti jį ir rūpintis jo gera savi- 
jauta. To reikalauja jų bendrystės jausmas. Tuo ir grindžiama 
ligonio galybė. 

Tokiomis aplinkybėmis itin išryškėja prieštaravimas bendrys- 
tės dėsniui, reikalaujančiam atodairos į aplinkinius. Paprastai 
tokie Žmonės neįstengia suprasti aplinkinių džiaugsmų ir rū- 
pesčių; jiems labai sunku palaikyti kitą ar bent jo neskaudinti. 
Galbūt jiems tai pavyktų įtempus visas jėgas, pasitelkus tai, ką 
jiems suteikė kultūra ir auklėjimas; arba, kaip dažniausiai pasi- 


taiko, jie bent sukurtų regimybę, kad labai nerimauja dėl kito. 

Tačiau vis tiek jų elgesį lemtų ne kas kita, tik savimeilė ir tuš- 
čiagarbystė. Taip buvo ir mūsų aptariamu atveju. Pacientės ne- 
rimas dėl giminaičių buvo tiesiog beribis. Tereikėjo motinai kar- 
tą pusvalandžiu vėliau patiekti pusryčius, kad ji labai 
susirūpintų. Pacientė nenurimo, kol jos vyras atsikėlė ir patik- 
rino, ar motinai nieko neatsitiko. Ši ilgainiui priprato visada 
būti labai punktuali. Ne lengviau sekėsi ir sutuoktiniui, versli- 
ninkui, kuris turėjo paisyti klientų ir verslo partnerių, tačiau 
kaskart, grįžęs kiek vėliau, nei sutarta, rasdavo žmoną susmu- 
kusią, iš baimės išpiltą prakaito, žodžiu, tikrą nelaimėlę, kuri 
pasakodavo iškentusi baisiausias kančias. Tad ir jam neliko 
nieko kito, tik būti punktualiam. 

Daugelis turbūt paprieštaraus, kad šitokiu elgesiu moteris 
nieko nelaimi, tai ne itin dideli triumfai. Tačiau prisiminkime, 
kad tai tėra maža visumos dalis, atspindinti visus gyvenimo san- 
tykius, kad šitaip moteris pradeda ir atlieka kito dresūrą, kad, 
negana to, ji apimta nevaržomo galios troškimo ir tik jį patenki- 
nusi užglosto tuščiagarbystę; įvertinkime sąnaudas, kurios rei- 
kalingos jai siekiant savo, ir suprasime: šiai moteriai tokia laiky- 
sena jau tapo būtinybe. Ji negalėtų ramiai gyventi, jei jos norai 
nebūtų besąlygiškai ir nedelsiant vykdomi. Bendras gyvenimas 
neapsiriboja punktualiu kito atėjimu, tad tokiu imperatyviu el- 
gesiu moteris reguliuoja tūkstančius kitų santykių, įsakymus pa- 
remdama ir baimės priepuoliais. Ji taip rūpinasi, kad kiekvienas 
turi besąlygiškai paklusti jos valiai. Tad matome, kad šiuo atve- 
ju rūpestis tėra tuščiagarbystės tenkinimo priemonė. 

Neretai ši laikysena įgauna tokį mastą, kad įgyvendinti norą 
žmogui tampa svarbiau nei tai, ko jis nori. Tai liudija vienos 
šešiametės mergaitės pavyzdys; ji buvo itin aikštinga, nuolat 
stengdavosi pasiekti viską, kas tik jai šaudavo į galvą, genama 
vien troškimo parodyti savo galią ir priversti kitus paklusti, 
kad ir kokie būtų padariniai. Kartą motina, kuri stengėsi sutar- 


ti su ja, tik nežinojo kaip, pamėgino nudžiuginti mergaitę jos 

mėgstamu patiekalu ir atnešė jį sakydama: „Žinau, kad labai jį 
mėgsti, todėl tau atnešiau“. Mergaitė numetė skanėstą ant že- 
mės, sutrypė jį ir sušuko: „Bet aš noriu ne todėl, kad tujį atnešei, 
o todėl, kad noriu“. Kitą kartą motinai paklausus, ko ji norėtų 
pavakariams, kavos ar pieno, mergaitė sustojo tarpdury ir visiš- 
kai aiškiai sumurmėjo: „Jei pasiūlys pieno, gersiu kavą, jei pa- 
siūlys kavos, gersiu pieną“. 

Šis vaikas kalbėjo be užuolankų. Tačiau nepamirškime, kad 
daugelis vaikų tokie, tik neišsiduoda, kad veikiausiai šis bruo- 
žas labiau ar mažiau būdingas kiekvienam vaikui, kiekvienas 
bent retkarčiais stengiasi pasiekti savo, net jei tai jam visiškai 
nenaudinga ar netgi žalinga. Dažniausiai tai tokie vaikai, ku- 
riems vienaip ar kitaip buvo leista pajusti savo valios privilegi- 
ją. Šiandien tam dingsčių tikrai netrūksta. Kaip tik todėl tarp 
suaugusiųjų daug dažniau sutinkame žmonių, kurie nori pa- 
siekti savo, o ne skatinti aplinkinius. Kai kurių tuščiagarbystė 
taip išvešėjo, kad jie nebeįstengia atlikti nieko, ką jiems pasiūlo 
kiti, net jei tai būtų savaime suprantamas dalykas ar nuo to pri- 
klausytų jų pačių laimė; tai žmonės, kurie per kiekvieną pokalbį 
laukia akimirkos, kada galės įsikišti ir paprieštarauti. Tuščia- 
garbystė taip paveikia kai kurių žmonių valią, kadjie sako „ne“ 
ir tada, kai nori pasakyti „taip“. 

Nuolat pasiekti savo pavyksta tik šeimoje, ir tai ne visada. 
Nemažai tokių žmonių, kurie bendraudami su svetimais atrodo 
itin nuoširdūs ir nuolaidūs. Tiesa, toks bendravimas neilgalai- 
kis, jis greitai nutrūksta, veikiausiai ir nelabai pageidaujamas. 
Tačiau gyvenimas neišvengiamai suveda žmones, tad dažnai 
galima matyti, kaip Žmogus tuoj pat užkariauja visų širdis ir 
vos spėjęs jas užkariauti palieka visus likimo valiai. Tokie žmo- 
nės beveik visada stengiasi apsiriboti šeima. Taip buvo ir mūsų 
pacientės atveju. Dėl malonaus būdo, demonstruojamo už šei- 


mos ribų, ji visur buvo labai mylima. Tačiau kur nors išėjusi ji 

tuoj pat grįždavo namo. Siekis grįžti į šeimą kaskart įgaudavo 
įvairiausias formas. Ji ateidavo į svečius, bet netrukus turėdavo 
eiti namo, nes suskausdavo galva. Mat svečiuose ji nesijausda- 
vo absoliučiai pranaši kaip namie. Kadangi ši moteris pagrindi- 
nę savo gyvenimo problemą, tuščiagarbystės tenkinimo proble- 
mą, galėjo spręsti tik šeimoje, visada kas nors nugindavo ją atgal 
į šeimą, kas nors jai trukdydavo už šeimos ribų. Galiausiai ji 
susijaudindavo ir įsibaimindavo tiesiog atsidūrusi tarp svetimų 
žmonių. Ji jau negalėjo lankytis teatre, netrukus apskritai bijojo 
išeiti į gatvę. Čia ją apleisdavo pojūtis, kad kiti paklūsta jos va- 
liai. Už šeimos ribų, ypač gatvėje, jos pageidaujamos situacijos 
nesurasi. Šitai paaiškina moters nenorą išeiti pasivaikščioti be 
„dvariškių“ palydos. Tai buvo ideali, jos mėgstama situacija: 
būti supamai Žmonių, nuolat besirūpinančių ja. Tyrimas paro- 
dė, kad šį šabloną ji atsinešė iš kūdikystės. Ji buvo jauniausia, 
silpna ir liguista, todėl jai reikėjo kur kas daugiau šilumos nei 
kitiems vaikams. Ji griebėsi šios lepinamo vaiko situacijos ir bū- 
tų neatsisakiusi jos visą gyvenimą, jei konfliktinės gyvenimo ap- 
linkybės nebūtų sutrikdžiusios tokios elgsenos. Moters nerimas 
ir baimės būsenos, tokios stiprios, kad kiti tiesiog negalėjo prieš- 
tarauti, liudijo, kad spręsdama tuščiagarbystės problemą ji pa- 
suko neteisingu keliu. Sprendimas buvo blogas, nes ji visiškai 
nenorėjo paklusti žmonių bendrabūvio sąlygoms. Galiausiai kan- 
kinantys simptomai taip sustiprėjo, kad ji kreipėsi į gydytoją. 
Dabar reikėjo pamažu atskleisti jos metų metais kurtą gyve- 
nimo planą. Reikėjo įveikti didžiulį pasipriešinimą, nes, nors ir 
atėjusi pas gydytoją, sielos gelmėse ji nebuvo pasiruošusi per- 
mainoms. Ji tenorėjo toliau viešpatauti šeimoje ir nepatirti bai- 
mės būsenų gatvėje. Deja, viena buvo neįmanoma be kita, be at- 
pildo. Atskleidę nesąmoningą jos gyvenimo planą parodėme, 
kad ji yra to plano vergė, nori mėgautis jo teikiama nauda ir kaip 


nors išvengti žalos. 

Šis pavyzdys ryškiai parodo, kad bent kiek stipresnė tuščia- 
garbystė yra našta, visą gyvenimą stabdanti žmogaus pažangą 
ir galiausiai pastūmėjanti jį prie kracho. Pacientė neįžvelgia šio 
ryšio, kol jos žvilgsnis nukreiptas tik į tuščiagarbystės teikia- 
mus pranašumus. Daugybė žmonių laiko garbėtrošką vertinga 
savybe nepastebėdami, kad šis bruožas verčia žmogų būti nuo- 
lat nepatenkintą, paveržia jo ramybę ir miegą. 

Pasitelksime dar vieną pavyzdį. Dvidešimt penkerių metų vy- 
riškis turėjo laikyti baigiamuosius egzaminus. Tačiau jis kapi- 
tuliavo pajutęs, kad viskas apskritai nustojo jį dominti. Perse- 
kiojamas bjauriausių nuotaikų jis koneveikė save visiškai 
įsitikinęs, kad nieko nesugeba. Prisiminęs vaikystę vyriškis pra- 
dėjo priekaištauti tėvams, kad tai jų nesupratingumas sugriovė 
jo gyvenimą. Taip nusiteikęs jis kartais pagalvodavo, kad iš tik- 
rųjų žmonės visiškai beverčiai ir neįdomūs. Tokios mintys ga- 
liausiai privertė jį izoliuotis. 

Slapta varomoji jėga ir šiuo atveju buvo tuščiagarbystė, sutei- 
kusi jam dingstį išsisukti nuo egzaminų. Mat kaip tik prieš eg- 
zaminą vyriškį apniko šios mintys, atsirado šis scenos jaudulys, 
begalinis nenoras, dėl kurio jis nieko nepajėgė daryti. Tačiau 
visa tai jam turėjo ypatingą reikšmę. Mat nors dabar jis nieko 
nepasiekė, jo savigarba vis tiek buvo išgelbėta. Jis turėjo gelbėjimo 
ratą, jam nebuvo galima priekaištauti. Galėjo guostis, kad jį išti- 
ko sunki lemtis, jis susirgo, tapo neįgalus. Laikysena, neleidžianti 
žmogui atsidurti dėmesio centre, tėra kita tuščiagarbystės for- 
ma. Ji verčia jį daryti lankstą kaip tik tą akimirką, kai teigiamas 
sprendimas dėl jo kompetencijos kone neabejotinas. Žmogus gal- 
voja apie šlovę, kurią galėtų prarasti pralaimėjęs, ir pradeda abe- 
joti savo sugebėjimais. Tai paslaptis visų tų, kurie negali ryžtis 
apsispręsti. 

Prie tokių Žmonių priklauso ir mūsų pacientas. Iš jo pasako- 
jimų aiškėja, kadjis išties visada buvo toks. Imdavo dvejoti kas- 


kart, kai artėdavo apsisprendimo momentas. Mums, studijuo- 

jantiems Žmogaus raidos liniją, jo gyvenseną, toks elgesys reiš- 
kia norą spustelėti stabdžius, sustoti. 

Šis pacientas buvo vyriausias iš keturių vaikų, vienintelis ber- 
niukas, ir tik jį tėvai leido į mokslus, žodžiu, tai buvo šeimos 
šviesulys, į kurį dėta daugybė vilčių. Tėvas nepraleisdavo pro- 
gos paskatinti jo garbėtrošką, nuolat pranašaudavo, kuo jis ka- 
da nors taps, tad galiausiai vaikinas prieš akis tematė vienintelį 
tikslą: visada būti pranašesniam už kitus. Dabar apimtas netik- 
rumojausmojis dvejojo, ar išties įstengs pasiekti, ko išjo tikima- 
si. Tuščiagarbystė privertė jį atsitraukti. 

Tai rodo, kad vykstant tuščiagarbystės, garbėtroškos princi- 
po raidai, kauliukai krinta savaime, žmogaus pažanga tampa 
neįmanoma. Tuščiagarbystė susiremia su bendrystės jausmu, ir 
šis prieštaravimas neišsprendžiamas. Vis dėlto matome, kaip 
tuščiagarbiai Žmonės nuo pat vaikystės neigia bendrystės jaus- 
mą ir mėgina eiti savo keliu. Jie primena žmogų, vaizduotėje 
susikūrusį miesto planą, vaikščiojantį su tuo planu po miestą ir 
ieškantį objektų ten, kur jis juos pažymėjo pagal savo užgaidą. 
Aišku, jis niekada neranda ko ieškojęs ir kaltina tikrovę. Pana- 
ši tuščiagarbio, įnoringo Žmogaus dalia. Jėga arba klasta ir vy- 
liumi jis stengiasi prastumti savo principą, tai esminis jo san- 
tykių su aplinkiniais bruožas. Jis nuolat laukia progos parodyti, 
kad kiti neteisūs, ir nurodyti jų klaidas. Jis laimingas, jei pa- 
vyksta (bentjau sau) parodyti, kad yra protingesnis ar geresnis 
už kitus, ir nors kitiems dėl to nei šilta, nei šalta, jie priima 
iššūkį ir pradeda neilgą kovą, kurią tuščiagarbis kartais laimi, 
kartais pralaimi, tačiau visada lieka įsitikinęs savo pranašu- 
mu ir teisumu. 

Visa tai tėra pigūs triukai. Juk kiekvienas gali įsivaizduoti, 
kas jam patinka. Tad, kaip šiuo atveju, gali atsitikti, kad susidū- 
ręs su būtinybe studijuoti, paklusti knygos išminčiai, juolab lai- 
kyti egzaminą, kuris turėtų nustatyti tikrąjį jo kompetencijos 


laipsnį, žmogus staiga suvokia visą savo nepajėgumą. Dėl netei- 

singos perspektyvos jis pervertina situaciją, suvokia ją taip, tar- 
si ant kortos būtų pastatyta jo gyvenimo laimė ir prasmė. Tad 
tiesiog neišvengiamai kyla įtampa, kurios nė vienas nepajėgtų 
ištverti. 

Kiekvienas kontaktas jam irgi bus reikšmingas, ypatingas įvy- 
kis. Kiekvieną pokalbį, kiekvieną žodį jis vertins kaip savo perga- 
lę arba pralaimėjimą. Tai nenutrūkstama kova; žmogui, pavertu- 
siam tuščiagarbystę, garbėtrošką bei puikybę gyvenimo šablonu, 
ji kelia vis naujų sunkumų, paglemžia tikrąjį gyvenimo džiaugs- 
mą. Juk džiaugtis įmanoma tik priimant gyvenimo aplinkybes. 
Nepaisantis jų užkerta sau kelią į džiaugsmą bei palaimą ir ne- 
trukus pats pastebės, kad jam apskritai nepasiekiama tai, kas ki- 
tiems teikia pasitenkinimą ir laimę. Jis gali daugių daugiausia 
įsisvajoti apie savo didybę ir pranašumą, tačiau tikrovė anaiptol 
nepatvirtins jo svajonių, jos nebus įgyvendintos. Netgi jei jam ir 
pavyktų įgyti pranašumą, visada atsiras pakankamai žmonių, 
kuriems bus malonu tai nuginčyti. Šito neįmanoma išvengti. Ne- 
įmanoma priversti kitą pripažinti savo pranašumą. Tad lieka tik 
pasipūtėliška, visiškai nepatikima paties žmogaus nuomonė apie 
save. Šitaip įklimpus sunku siekti realių tikslų ar skatinti aplinki- 
nius. Niekas nelaimi, visi tampa puolimo ir nuolatinės destrukci- 
jos objektais. Regis, tokie žmonės tiesiog jaučiasi įpareigoti visą 
laiką atrodyti didingi ir pranašesni už kitus. 

Visai kas kita, kai žmogaus vertė atsiskleidžia skatinant kitus. 
Tadajis savaime tampa vertingas, ir neveiksmingi jokie mėgini- 
mai tai nuginčyti. Pats žmogus gali išlikti visiškai ramus, nes ne 
viską grindė tuščiagarbyste. Pagrindinis tuščiagarbystės požy- 
mis — tai į savo asmenį nukreiptas žvilgsnis, nuolatinės pastan- 
gos išaukštinti savo asmenybę. Tuščiagarbis visada atlieka lau- 
kiančiojo ir imančiojo vaidmenį. Palyginkime jį su žmogumi, 
kurio bendrystės jausmas stiprus, kuris gyvena taip, tarsi nuo- 
lat nebyliai klaustų: „Ką galėčiau duoti?“, ir išsyk pamatysime 
milžinišką jų vertės skirtumą. 

Taip priartėjame prie to, ką Žmonės nepaprastai įžvalgiai nu- 
jautė prieš tūkstančius metų. Šią nuojautą atskleidžia išmintin- 
gas Biblijos žodis: didesnė palaima duoti, nei imti. Šiandien ap- 
mąstydami šių žodžių, nusakančių itin seną Žmonijos patirtį, 
prasmę suvokiame, kad omeny turima nuotaika, davimo, skatini- 
mo, pagalbos nuotaika, natūraliai teikianti pusiausvyrą, 
harmoniją psichikos gyvenimui; tai tarsi dievų dovana, savaime 
tenkanti duodančiajam, tuo tarpu tas, kuris labiau nusiteikęs im- 
ti, dažniausiai yra nepatenkintas, suglumęs, nuolat kamuojamas 
minties, ką dar galėtų įgyti ir pasisavinti, kad būtų visiškai lai- 
mingas. Nekreipiant dėmesio į kito poreikius, džiūgaujant dėl 
kito nelaimės nebelieka erdvės mintims apie susitaikymą ir ra- 
mybę. Toks Žmogus negailestingai reikalauja, kad kitas paklus- 
tų įstatymams, sukurptiems pagal jo užgaidą, jam reikia kito 
dangaus nei esamas, kitokios žmonių mąstysenos ir jausenos. 
Trumpai tariant, jo nepasitenkinimas ir netaktas siaubingi, kaip, 
beje, ir visa kita, kas jam būdinga. 

Grynai išorinės, primityvesnės tuščiagarbystės formos 
būdingos žmonėms, kuriems pernelyg svarbi jų apranga, kurie 
rengiasi rėksmingai, pustosi kaip dabitos, norėdami pasipui- 
kuoti prieš kitus; panašiai stengdavosi išsiskirti pirmykščiai 
žmonės, o ir dabar taip tebesielgia primityvios tautos, pvz., koks 
nors primityvus žmogus labiausiai didžiuosis, įsipynęs į plau- 
kus išties ilgą plunksną. Begalė Žmonių jaučia didžiausią pa- 
sitenkinimą išsipuošę, visada vilkėdami kuo madingiausius 
drabužius. Jų tuščiagarbystę liudija įvairūs atvaizdai ir papuoša- 
lai, kuriais jie be saiko apsikarsto, kartais ir energingi lozungai, 
karingos emblemos ar ginklai, kurie išties panaudoti veikiausiai 
išgąsdintų priešą. Kartais, ypač vyrai, puošiasi erotinio pobūdžio 
figūromis, tatuiruotėmis, kurios mums atrodo nešvankios ir pan. 

Tokiais atvejais visada pajuntame jų norą imponuoti, išsi- 
skirti bent begėdiškumu. Kai kurie žmonės išties jaučia savotiš- 


ką didybę ir pranašumą elgdamiesi begėdiškai. Kiti patiria šį 

pojūtį, kai elgiasi šiurkščiai, negailestingai, demonstruoja ne- 
nuolaidumą ir užsisklendimą. Kartais tai irgi gali būti tik regi- 
mybė, neretai šie žmonės išties kur kas labiau linkę į švelnumą 
nei į šiurkštumą ir storžievišką riterystę. Berniukai itin dažnai 
savotiškai nejautrūs arba priešiškai nusiteikę bendrystės jaus- 
mo impulsams. Kai žmones gena tokio pobūdžio tuščiagarbys- 
tė, kaijie linkę atlikti vaidmenį, dėl kurio kiti kenčia, blogiausias 
iš visų įmanomų dalykų būtų apeliuoti į jų jausmus. Šitai juos 
tik dar labiau suerzintų, dar labiau pakurstytų jų tuščiagarbys- 
tę. Paprastai tokiu atveju matome, kaip kas nors, tarkim, tėvai, 
kreipiasi prašydami, atskleisdami savo skausmą, 0 priešais sto- 
vi žmogus, kuriam kito skausmas tesukelia pranašumo jausmą. 

Jau minėjome, kad tuščiagarbystė linkusi maskuotis. Norė- 
dami kitus užvaldyti tuščiagarbiai žmonės pirmiausia priversti 
juos prisivilioti, kad prikaustytų prie savęs. Todėl susidūrus su 
meiliu, draugiškų ir paslaugiu žmogumi nereikėtų išsyk susižavė- 
ti ir apsigauti, nes tai gali būti kovotojas, puolėjas, norintis pra- 
nokti kitus, siekiantis juos užvaldyti. Per pirmąją tokios kovos 
fazęjam reikia užliūliuoti varžovą, pasistengti, kad šis prarastų 
budrumą. Per šią, draugiško paslaugumo, fazę lengva susigun- 
dyti ir patikėti, kad tai žmogus, pasižymintis stipriu bendrystės 
jausmu Tačiau antroji fazė parodo, kad klydome. Tada papras- 
tai sakome, kad jis mus nuvylė, kad yra dviveidis. Tačiau tai tėra 
vienas veidas, meilus pradžioje ir kovingas vėliau. Pradiniai mė- 
ginimai įsiteikti gali įgyti tokį mastą, kad virs savotiška sielų 
medžiokle. Tokie žmonės dažnai demonstruoja begalinį atsidavi- 
mą, kuris jiems pats savaime kone prilygsta triumfui. Jie gali 
deklaruoti ir veiksmais tarsi liudyti gryniausią humanizmą. Ta- 
čiau dažnai jie tai daro taip demonstratyviai, kad žmonių žino- 
vas suklus. Vienas italų kriminalinis psichologas kartą pasakė: 
„Kaiideali žmogaus laikysena peržengia tam tikras ribas, kai jo 
geraširdiškumas ir žmoniškumas įgauna formas, kurios perne- 


lyg krinta į akis, tikrai verta juo nepasitikėti“. Žinoma, ir su šia 

nuomone nereikia sutikti beatodairiškai, tačiau nedera pamirš- 
ti, kad šis požiūris pagrįstas ir teoriškai, ir praktiškai. Vienoje 
venecijietiškų epigramų Goethe irgi pasako panašią mintį: 


Trisdešimtmetį svajoklį 
dera prikalti prie kryžiaus; 
kartą pažinęs pasaulį 
tampa naivuolis klastūnu. 
(vertė Antanas A. Jonynas) 


Apskritai šį tipą dažniausiai lengva pažinti. Pataikavimo nie- 
kas nemėgsta, jis tampa koktus, ir netrukus tokių Žmonių tiesiog, 
pradedama vengti. Taigi garbėtroškoms nepatartina naudotis 
šia priemone. Geriau pasirinkti kitą būdą, paprastesnę elgseną. 

Bendrojoje dalyje jau susipažinome su aplinkybėmis, kurios 
gali paskatinti vaiką nukrypti nuo normalios psichinės raidos. 
Pagrindinė auklėjimo problema ta, kad tokiais atvejais susiduria- 
me su vaikais, kovingai nusiteikusiais aplinkinių atžvilgiu. Jei 
auklėtojas ir suvokia savuosius gyvenimo logika grindžiamus 
įsipareigojimus, anaiptol negalime vaiko priversti, kad ši logika 
taptų įpareigojanti ir jam. Vienintelis būdas - kiek įmanu vengti 
kovos situacijų, o tai bene lengviausiai pavyksta, kai vaikas laiko- 
mas ne objektu, o subjektu, visiškai lygiateisiu žmogumi, bičiuliu 
ir atitinkamai su juo elgiamasi. Taip auklėdami kur kas rečiau 
matysime prislėgtus ir nuskriaustus vaikus, besilaikančius ko- 
vingos pozicijos, kuri ilgainiui automatiškai pastūmėja juos į li- 
guistą tuščiagarbystę, labiau ar mažiau persmelkiančią mūsų 
mintis, veiksmus, būdo bruožus, nuolat sunkinančią gyvenimą, 
kartais sukeliančią didžiausias komplikacijas, nesėkmes, galiau- 
siai asmenybės žlugimą. 

Pasakos, tas šaltinis, iš kurio pirmiausia semiamės Žmonių 
pažinimo, pateikia daugybę tuščiagarbystės pavyzdžių ir atsklei- 


džia jos keliamus pavojus. Galėtume paminėti vieną pasaką, 

kuri nevaržomą tuščiagarbystės raidą ir automatiškai ją lydintį 
žlugimą pateikia itin drastiškai. Tai Anderseno „Acto ąsotis“. 
Žvejys paleidžia sugautą žuvį, ši atsidėkodama paklausia, ko 
jis norėtų. Žvejo pasakytas noras išsipildo. Tačiau nepatenkinta 
tuščiagarbė žvejo pati, pradžioje norėjusi būti grafiene, paskui 
karaliene, galiausiai pačiu Dievu, vis siunčia Žvejį atgal pas Žžu- 
vį, kol supykusi dėl paskutinio noro ši galutinai jį palieka. 
Tuščiagarbystė gali augti peržengdama visas ribas. Įdomu 
stebėti, kaip ne tik pasakoje, bet ir tikrovėje, pernelyg įkaitus tuš- 
čiagarbio Žmogaus psichikos gyvenimui, vis stiprėjantis galios 
siekis gali virsti troškimu prilygti savotiškam dievybės idealui. 
Dažnai neprireikia pernelyg ilgo tyrimo, kad pamatytume, jog, 
(sudėtingiausiais atvejais) toks žmogus tiesiog elgiasi, tarsi bū- 
tų Dievas ar jo atstovas arba bent kupinas tokių norų ir siekių, 
kuriuos įgyvendinęs tikrai taptų Dievu. Šiuo reiškiniu, siekiu bū- 
ti panašiam į Dievą, ir šiaip žmogui būdingas polinkis peržengti 
savo asmenybės ribas pasiekia maksimumą. Kaip tik mūsų lai- 
kais tai pasitaiko itin dažnai. Visi tie, kurių dėmesys ir pastan- 
gos sutelkti į spiritizmą bei telepatiją, nekantrauja peržengti žmo- 
gui nustatytas ribas, sau priskiria žmogui nebūdingas galias, 
kartais tiesiog mėgina atšaukti laiką, įveikti jį ir erdvę, pvz., už- 
megzti ryšį su vėlėmis. Labiau pasidomėję aptiksime, kad dau- 
gelis žmonių linkę užsitikrinti vietelę bent jau Dievo pašonėje. 
Daugybė mokyklų tebeskelbia savo auklėjimo idealą: padaryti 
žmones panašius į Dievą. Kadaise tai apskritai buvo kiekvieno 
religinio auklėjimo idealas. Pasibaisėję galime konstatuoti, kas 
iš to išėjo, ir kartu suvokiame, kad reikia pasidairyti tinkames- 
nio idealo. Tačiau visiškai suprantama, kad šis polinkis žmogu- 
je giliai įsišaknijęs. Ir ne vien dėl psichologinių priežasčių, svar- 
bi ir ta aplinkybė, kad didžioji žmonijos dalis bene pirmąsias 
žinias apie Žmogaus esybę gauna iš Biblijos, kuri aiškina, jog, 
žmogus sukurtas „pagal Dievo paveikslą“, ir vaiko psichikai tai 
padaro didžiulį, neretai lemtingą įspūdį. Žinoma, Biblija yra 

puikus kūrinys, kurį visada skaitysi žavėdamasis, jei esi pakan- 
kamai subrendęs, kad jį suvoktum. Tačiau jei norime, kad ir vai- 
kai pradėtų nuo jo, mažų mažiausiai turime pateikti komentarą, 
idant jie išmoktų tenkintis šiuo gyvenimu, neperdėtų, neįsivaiz- 
duotų turį visokiausių stebuklingų galių ir nereikalautų, kad 
visi jiems paklustų, nes jie esą sukurti pagal Dievo paveikslą. 

Pasakų šalis, kurioje išsipildo visi norai, - irgi labai panašus 
ir dažnai pasitaikantis idealas. Vaikai beveik niekada netiki, kad 
ši pasakiška tikrovė egzistuoja. Tačiau prisiminę didžiulį vaikų 
susidomėjimą burtais nesuabejosime, kad jie suviliojami bentjau 
galvoti šia linkme ir gilintis į tai. Būrimo, magiško poveikio ki- 
tam idėja labai gaji tarp Žmonių ir dažnai nepalieka jų iki pat 
senatvės. Esama srities, kur panašių minčių veikiausiai negali 
išvengti nė vienas Žmogus. Tai pojūčiai, susiję su magišku mote- 
rų poveikiu vyrui. Vis dar pasitaiko nemažai vyrų, kurie elgiasi 
taip, tarsi būtų paveikti magiškų lytinės partnerės galių. Tai sa- 
kydami prisimename tuos laikus, kai šis tikėjimas buvo dar la- 
biau išplitęs, kai dėl banaliausių priežasčių moteriai grėsė pa- 
vojus būti palaikytai burtininke arba ragana ir šis košmaras slėgė 
visą Europą iš dalies nulemdamas jos istoriją. Dėl šios beproty- 
bės žuvo per milijoną moterų, todėl negalima kalbėti apie menką 
suklydimą, padariniais jis prilygsta inkvizicijos procesams ar 
pasauliniam karui. 

Tyrinėdami žmogaus siekį būti panašiam į Dievą, susiduria- 
me ir su tokiu reiškiniu, kai tenkindamas religinius poreikius indi- 
vidas piktnaudžiauja, iš tikrųjų tik stengiasi patenkinti tuščia- 
garbystę. Pagalvokime, kaip svarbu Žmogui, ypač psichiškai 
palūžusiam, užmegzti ryšį su Dievu ir kalbėtis su juo aplen- 
kiant visus kitus žmones, kaip svarbu jam jaustis pajėgiam die- 
vobaimingais veiksmais ir maldomis nukreipti Dievo valią rei- 
kiama linkme, sakyti jam „Tu“ ir pasijusti atsidūrus šalia Dievo. 


Kartais tai nė iš tolo nepanašu į tikrąjį religingumą, netgi daro 

liguistumo įspūdį. Antai vienas vyriškis pasakoja negalįs už- 
migti nesukalbėjęs tam tikrų maldų; jei jis to nepadarytų, kažką 
kažkur tolybėse galėtų ištikti nelaimė. Kad tai tėra tauzijimas, 
akivaizdu tik pateikus tą patį teiginį kaip negatyvų: kai sukalbu 
šią formulę, kitam nieko negali atsitikti. Taip išties nesunku pa- 
justi savo magišką didybę. Juk iki tam tikros akimirkos vyriškiui 
pavyko apsaugoti kitą nuo nelaimės! Ir būdraujančių šių žmo- 
nių fantazijos liudija, kad jie peržengia bet kokį žmogišką mas- 
telį. Jie įsivaizduoja atlieką veiksmus, kurie visiškai beprasmiai, 
kurie negali pakeisti tikrosios padėties, pavyksta tik vaizduotėje 
ir iš esmės trukdo individui apsiprasti su tikrove. 

Vienas mūsų civilizacijos elementas kartais išties atrodo tu- 
rįs stebuklingos galios. Tai pinigai. Daugelis žmonių mano, kad 
turint pinigų galima įgyvendinti visus norus, tad nenuostabu, 
kad pinigai bei nuosavybė irgi tampa garbėtroškos ir tuščiagar- 
bystės objektu. Tai kiek paaiškina neretai pasitaikantį tokį neri- 
mastingą turto siekį, kad beveik galima pamanyti, jog jis patolo- 
giškas ar yra sąlygojamas rasės. Tačiau ir tai ne kas kita, tik 
tuščiagarbystė, skatinanti individą kuo daugiau prisiglemžti, 
kad įgytų šios stebuklingos galios ir pasijustų didingas. Vienas 
tokių turčių, pakankamai pralobęs, tačiau tolyn labyn besigvie- 
šiantis pinigų, paklaustas apie motyvus iš pradžių sumišo, bet 
galiausiai prisipažino: „Žinote, tai galia, kuri vis iš naujo vilio- 
ja“. Daugelis nedrįsta pripažinti to, ką pripažino šis žmogus. 
Šiandien galia taip susijusi su pinigais ir nuosavybe, turto sie- 
kis daugeliui atrodo toks natūralus, kad kone nepastebime, jog 
daugelis vaikosi pinigų tik tuščiagarbystės genami. 

Baigdami pateiksime dar vieną atvejį, juo remdamiesi darsyk 
pademonstruosime visas aptartas detales ir kartu kiek geriau 
suvoksime kitą reiškinį, nusikaltusiojo būseną, irgi svarbią 
aptariant tuščiagarbystę. Kalbėsime apie brolį ir seserį; jaunėlis 
brolis buvo laikomas niekam tikusiu, o sesuo garsėjo kaip labai 


sumani. Nepajėgdamas su ja konkuruoti brolis ilgainiui pasi- 

traukė iš lenktynių. Nuo pat pradžių jis buvo skriaudžiamas; 
nors dabar buvo stengiamasi pašalinti jam iš kelio kliūtis, vis 
dėlto jį tebegniuždė didžiulė našta, tariamo nepajėgumo suvoki- 
mas. Nuo vaikystės jam buvo kalama, kad sesuo visada leng- 
viau susidoros su gyvenimo sunkumais, ojo lemtis - menkesni 
šio pasaulio dalykai. Palankesnė sesers padėtis privertė jį pasi- 
justi nepajėgų, nors tai anaiptol neatitiko tikrovės. Su šia našta 
jis atėjo į mokyklą ir iškentė visa, ką patiria pesimistiškai nusi- 
teikęs vaikas, bet kokia kaina siekiantis išvengti, kad jį demas- 
kuotų kaip nepajėgų. Augdamasjis vis labiau troško atsisakyti 
kvailo berniuko vaidmens, norėjo, kad su juo būtų elgiamasi kaip 
su suaugusiu. Nuo keturiolikos metų jis dažnai prisidėdavo prie 
suaugusiųjų draugijos. Stiprus nevisavertiškumo jausmas buvo 
dyglys, nuolat vertęs jį sukti galvą, kaip jau dabar suvaidinti 
didį poną. Vieną dieną jis pasuko į prostitucijos pasaulį, čia ir 
įstrigo. Tai buvo susiję su piniginėmis išlaidomis, didybės ma- 
nija jam neleido prašyti tėvo pinigų, tad vaikinas pradėjo žval- 
gytis, kaip jų pasivogus. Jis nesigraužė dėl šių vagysčių, tiesiog 
jautėsi kaip suaugęs vyras, disponuojantis tėvo pinigais. Tai tę- 
sėsi, kol kartą kilo grėsmė susikirsti per egzaminus mokykloje. 
Tokiu atveju būtų pasitvirtinęs jo nesugebėjimas, o šito jis nieku 
būdu negalėjo leisti. Tada prasidėjo štai kas. Staiga jį užplūdo 
sąžinės priekaištai, nė akimirksnio neduodantys ramybės, tad ga- 
liausiai jis apskritai nepajėgė mokytis. Jo padėtis kiek pagerėjo. 
Susikirtęs dabar jis būtų galėjęs ir sau, ir kitiems pasiteisinti: 
sąžinės priekaištai jį taip nukamavę, kad bet kuris kitas tokio- 
mis aplinkybėmis irgi būtų susikirtęs. Mokytis trukdė ir beribis 
išsiblaškymas, jis nuolat galvodavo apie kitus dalykus. Taip pra- 
eidavo diena, ateidavo naktis, ir nuvargęs jaunuolis eidavo mie- 
goti įsitikinęs, kad stengėsi mokytis, tačiau iš tiesų jam visiškai 
nerūpėjo jo uždaviniai. Įvykių eiga irgi padėjo jam atlikti savo 
vaidmenį. Jis turėdavo laiku atsikelti, tad kiaurą dieną būdavo 


nuvargęs ir mieguistas, tad galiausiai apskritai negalėdavo susi- 

kaupti. Juk iš tokio Žmogaus tikrai negalima reikalauti, kad jis 
konkuruotų su sumanesne seserimi. Kaltas buvo ne jo nesugebė- 
jimas, o fatališkos šalutinės aplinkybės, atgaila, sąžinės prie- 
kaištai, neduodavę jam ramybės. Šitaip jis išties buvo pasiruo- 
šęs viskam, visapusiškai apsisaugojęs, jam nieko negalėjo nutikti. 
Jei jis susikirs, tai dėl pateisinamų aplinkybių, ir niekas negalės 
kaltinti jo nesugebėjimu. Jei išlaikys egzaminą, įrodys, kad jis 
yra sumanus, nors kai kas to ir nenori pripažinti. 

Štai kokių intrigų griebtis skatina tuščiagarbystė. Matome, 
kad žmogus gali net nusikalsti, kad tik nebūtų demaskuotas kaip 
nepajėgus, nors tas nepajėgumas tariamas, įsivaizduojamas. Tuš- 
čiagarbystė ir garbėtroška pastūmėja klystkeliais, sukelia dau- 
gybę komplikacijų, žmogus tampa nenuoširdus, netenka išties 
žmogiškų malonumų - gyvenimo džiaugsmo ir palaimos. Ati- 
džiau pažvelgę pamatysime, kad anapus visko slypi banaliau- 
sia klaida. 


2. Pavyduliavimas 


Pavyduliavimas - būdo bruožas, patraukiantis mūsų dė- 
mesį dėl ypatingo dažnumo. Kalbame ne tik apie meilės santy- 
kiams būdingą pavyduliavimą, pavyduliavimas persmelkia vi- 
sus žmonių santykius, ypač vaikystėje, kai stengdamasis būti 
pranašesnis už kitus vaikas išsiugdo ne tik tuščiagarbystę, bet 
ir pavyduliavimą, šitaip demonstruodamas priešišką, kovingą 
poziciją. Nuskriaustumo jausmas skatina kitą garbėtroškos for- 
mą, pavyduliavimą, ir šis bruožas neretai būdingas žmogui 
visą gyvenimą. 

Tarp vaikų kone reguliariai susiduriame su pavyduliavimu, 
ypač kai gimsta kitas vaikas, labiau traukiantis tėvų dėmesį, tad 
vyresnėlis pasijunta tarsi nuverstas nuo sosto karalius. Pavyduo- 


liais lengvai tampa kaip tik tie vaikai, kurie anksčiau mėgavosi 

malonia šiluma. Kokį mastą gali įgyti šis jausmas, liudija atve- 
jis mergaitės, kuri būdama aštuonerių jau buvo įvykdžiusi tris 
žmogžudystes. 

Tai buvo kiek atsilikusi mergaitė, dėl silpnumo negaudavusi 
nė menkiausio darbelio, žodžiu, augusi palyginti palankiomis 
aplinkybėmis. Viskas staiga pasikeitė, kai būdama šešerių ji su- 
laukė sesers. Mergaitė be galo pasikeitė, kupina aršios neapy- 
kantos ji persekiojo seserį. Nežinodami, ko griebtis, tėvai elgėsi 
labai griežtai ir mėgino išaiškinti mergaitei, kad ji atsakinga už 
kiekvieną piktadarybę. Vieną dieną per kaimą tekančiame upe- 
lyje žmonės rado negyvą mergaitę. Netrukus tai pasikartojo, ga- 
liausiai aštuonmetė buvo užklupta kaip tik tą akimirką, kai stū- 
mė kitą mažylę į vandenį. Ji prisipažino įvykdžiusi ankstesnes 
žmogžudystes, pateko į psichiatrijos ligoninę ir galiausiai atsi- 
dūrė auklėjimo kolonijoje. 

Šiuo atveju mergaitės pavyduliavimas nuo sesers nukrypo į 
kitas jaunesnes mergaites. Įdomu tai, kad berniukams ji nejautė 
jokio priešiškumo. Regis, jaunesnė mergaitėjai priminė seserį ir 
ji norėjo patenkinti keršto jausmą dėl patirtos skriaudos nužu- 
dydama mažylę. 

Dar lengviau pavydo impulsus sužadinti tarp skirtingų ly- 
čių vaikų. Mūsų kultūra nėra labai patraukli mergaitei, ją leng- 
vai apima apmaudas matant, kad berniukas pasitinkamas su 
ypatingu džiaugsmu, patiria daugiau rūpesčio bei meilės ir mė- 
gaujasi kitomis privilegijomis, kurios jai neprieinamos. 

Tokiomis aplinkybėmis nebūtinai atsiranda aršus priešišku- 
mas. Pasitaiko, kad vyresnis vaikas jaučia stiprią simpatiją jau- 
nesniajam ir rūpinasi juo kaip motina, tačiau psichologiškai šis 
atvejis anaiptol ne visada skiriasi nuo ankstesnio. Jei vyresnioji 
mergaitė imasi jaunesniojo vaiko motinos vaidmens, ji savo ruož- 
tu gali jaustis pranašesnė, elgtis savo nuožiūra. Pavojingą situ- 


acijąjai pavyksta paversti pranašumu. 

Pavyduliavimo impulsai neretai atsiranda ir kitomis aplin- 
kybėmis - kai broliai ir seserys intensyviai varžosi tarpusavy. 
Mergaitė jaučia nuoskaudą tarsi dyglį, kuris nuolat gena ją pir- 
myn, ir neretai dėl stropumo ir energijos ji gerokai aplenkia bro- 
lį; žinoma, prisideda ir savotiška gamtos teikiama privilegija: 
paauglystės metais ir kūno, ir intelekto raida mergaitės lenkia 
berniukus, tačiau ilgainiui šis skirtumas išsilygina. 

Pavyduliavimo apraiškos labai įvairios. Jį atpažįstame susi- 
dūrę su nepasitikėjimu, pasalūnišku tykojimu, kritišku kitų ver- 
tinimu ir nuolatiniu būgštavimu, kad tik kas nors nenuskriaus- 
tų. Kuri šių apraiškų ryškesnė, priklauso nuo to, kaip vyko 
ankstesnis pasirengimas visuomeniniam gyvenimui. Pavydu- 
liaujantis Žmogus gali graužti pats save arba elgtis nutrūktgal- 
viškai, energingai. Pavyduliavimą gali išduoti mėginimai su- 
menkinti varžovą arba pastangos supančioti kitą, apriboti jo 
laisvę, tapti jo viešpačiu. Itin mėgstamas metodas taip įkompo- 
nuoti pavyduliavimą į žmonių santykius, kad kitas tiesiog pri- 
verčiamas laikytis tam tikrų taisyklių. Šitaip elgiasi žmonės, be- 
sistengiantys primesti kitam savotiškas meilės taisykles, izoliuoti 
jį, nurodinėti, kur link šis turi kreipti žvilgsnį, kaip elgtis ir netgi 
kaip mąstyti. Pavyduliaujant galima siekti sumenkinti kitą, api- 
pilti jį priekaištais ir pan. Tačiau tai tėra priemonės paveržti kito 
laisvą valią, sukaustyti ir pavergti jį. Tokį elgesį puikiai pavaiz- 
davo Dostojevskis apysakoje „Netočka Nezvanova“: vyras su- 
geba kamuoti žmoną tokiais triukais visą gyvenimą, šitaip išlai- 
kydamas viešpatavimą. 


Žodžiu, pavyduliavimas - tai ypatinga galios siekimo forma. 


3. Pavydas 


Siekiantis galios ir pranašumo Žmogus dažnai tampa ir pa- 


vydus. Atstumas, skiriantis jį nuo nepasiekiamo tikslo, pažadina 

nevisavertiškumo jausmą. Šis jausmas taip prislegia ir užvaldo 
žmogų, kad savo elgsena ir gyvenimo būdu jis tarsi nuolat tei- 
gia, kaip toli jam iki trokštamo tikslo. Nepatenkintas savimi, pras- 
tai save vertindamas, jis nuolat lygina save su kitais, dairosi, ką 
kiti pasiekė, ir jaučiasi nuskriaustas. Iš tikrųjų toks individas 
gali turėti net daugiau nei kiti. Nuskriaustumo jausmas, visos jo 
apraiškos liudija užmaskuotą nepatenkintą tuščiagarbystę, no- 
rą turėti vis daugiau, tiesiog turėti viską. Žinoma, tokie žmonės 
nesiskelbia norį turėti viską, nes taip galvoti trukdo bendrystės 
jausmo instancija, tačiau jie elgiasi taip, tarsi išties norėtų šito. 

Suprantama, pavydas, atsirandantis nuolat lyginant save su 
kitais, anaiptol neprideda laimės. Tačiau kad ir koks koktus 
mums visiems pavydas, kad ir kaip jo nemėgstame dėl visiems 
mums būdingo bendrystės jausmo, nedaug atsiras žmonių, nie- 
kada nepasiduodančių pavydo impulsams. Turime prisipažin- 
ti, kad ir mes nesame visiškai išsivadavę iš pavydo. Tolygi gyve- 
nimo tėkmė ne visada tai aiškiai atskleidžia. Tačiau kai žmogus 
kenčia, jaučiasi engiamas, kai jis patiria pinigų, maisto, drabu- 
žių, šilumos stygių, kai perspektyvos blankios ir nematyti jokios 
išeities, suprantama, kad šiandienos Žmonių giminė, stovinti 
prie naujos civilizacijos ištakų, jaus pavydo impulsus, net jei tai 
draudžia moralė ir religija. Tad suprantamas ir beturčių pavy- 
das. Negalėtume jo suprasti tik tokiu atveju, jei kam nors pavyk- 
tų įrodyti, kad kitų Žmonių tokiomis aplinkybėmis irgi neapim- 
tų pavydas. Tuo tik konstatuojame, kad šiandienė psichinė 
žmogaus konstitucija verčia skaitytis su šiuo veiksniu. Kai su- 
varžymai peržengia tam tikras ribas, tiesiog neįmanoma išveng- 
ti, kad pavydas neapimtų atskiro individo ar masės. Tačiau nors 
ir negalime pritarti toms atstumiančioms formoms, kurias įgau- 
na pavydas, privalome pasakyti, kad išties nežinome jokių prie- 
monių, kurios tokiais atvejais padėtų išvengti pavydo ir dažnai jį 
lydinčios neapykantos. Veikiausiai kiekvienam gyvenančiam 


mūsų visuomenėje iš anksto aišku viena: negalima provokuoti 


172 MOKYMAS APIE ŽMOGAUS BŪDĄ 


tokių impulsų, reikia turėti pakankamai takto, kad nesukeltumeė 
ar nesustiprintume šio išties tikėtino reiškinio. Žinoma, šitaip 
dar nieko nepataisome, tačiau galime reikalauti, kad žmogus 
bent nedemonstruotų momentinio pranašumo, nes tai gali įskau- 
dinti kitą. 

Šis būdo bruožas liudija nepertraukiamą atskiro individo ry- 
šį su visuma. Niekas negali iškilti virš visuomenės ir demonst- 
ruoti savo galią podraug nepažadindamas priešiškų jėgų. Pavy- 
das visada verčia imtis veiksmų ir priemonių, kuriais siekiama 
žmonių pariteto, lygiavertiškumo. Tad abstrakčiais samprotavi- 
mais vėl priartėjame prie pagrindinio, intuityviai nujaučiamo 
žmonių visuomenės dėsnio, kurio negalima pažeisti neišjudi- 
nant priešingų jėgų: visų žmogiškų būtybių lygybės dėsnio. 

Pavydą lengvai išduoda mimika, ypač žvilgsnis. Pavydo im- 
pulsai turi ir fiziologinius atitikmenis, tai atspindi tam tikri po- 
sakiai. Sakoma, kad žmogus iš pavydo pagelto ar pajuodo, ši- 
taip nurodoma, kad pavydo jausmas veikia kraujotaką. Organinė 
pavydo raiška — tai susitraukiantys išoriniai kraujo indai. 

Jeijau apskritai negalime išstumti pavydo impulsų iš pasau- 
lio, pedagoginiais sumetimais turėtume pasistengti, kad jie ma- 
žų mažiausiai praverstų bendram labui, nukreipti juos taip, kad 
pernelyg nesukrėsdami psichikos gyvenimo jie galėtų būti vai- 
singi. Tai teisinga ir pavienio individo, ir masės atveju. Jei kal- 
bame apie individą, svarbu parinkti tokią veiklą, kuri stiprintų 
vaiko pasitikėjimą savimi. Kalbant apie tautas, toms, kurios jau- 
čiasi nuskriaustos ir veikiausiai su nevaisingu pavydu stebi au- 
gančią kitų tautų gerovę, galima parodyti, kokiais būdais jos 
galėtų realizuoti nepanaudotas jėgas, ir padėti tai padaryti. Vi- 
są gyvenimą pavydo kamuojamas Žmogus yra neproduktyvus, 
netinkamas bendrabūviui. Jis visada norės ką nors atimti iš kito, 
kaip nors apriboti jį, trukdyti, išsisukinės ir kaltins kitus dėl to, 


ko pats nepasiekė. Tai kovotojas, nepatikimas žaidėjas, žmogus, 

kuriam ne itin rūpi geri santykiai su kitais, kuris visiškai nesi- 
stengia, kad taptų tinkamas bendrabūviui. Kadangi jam nelabai 
rūpi įsijausti į kitą, jis bus ir blogas žmonių žinovas, nuolat skau- 
dins kitus savo vertinimais. Jo nejaudins tai, kad kitas kenčia 
dėl tokios elgsenos. Pavydas gali įgyti tokį mastą, kad žmogus 
jaus savotišką pasitenkinimą dėl artimo kančios. 


4. Godumas 


Labai giminingas pavydui, dažnai su juo susijęs ir godumas. 
Turime omeny ne tik tą godumo atmainą, kuri apsiriboja pinigų 
kaupimu, bet ir bendresnę jo formą, iš esmės pasireiškiančią tuo, 
kad individas nesugeba teikti džiaugsmo kitam, šykštauja ben- 
draudamas su kitu žmogumi ar visuomene, susimūrija sieną ap- 
link save, kad būtų tikras dėl savo varganų lobių. Akivaizdus 
ryšys su tuščiagarbyste, garbėtroška ir, antra vertus, su pavydu. 
Neperdėsime sakydami, kad šie bruožai visi drauge būdingi žmo- 
gui; jei aptikę vieną jų tvirtiname, kad yra ir visi kiti, anaiptol 
nereiškia, kad turime telepatinių sugebėjimų. 

Bent kartkartėmis godumas apima ir šiandienos kultūringą 
žmogų. Tiesa, jis gali jį nuslėpti ar užmaskuoti perdėtu dosnu- 
mu, kuris veikiausiai irgi tėra maloninga auka, pastanga dosnu- 
mo gestu kitų sąskaita sustiprinti savo asmenybės jausmą. Kar- 
tais netgi atrodo, kad su tam tikromis gyvenimo formomis susijęs 
godumas yra tiesiog vertinga savybė. Pvz., žmogus gali taupyti 
savo laiką ar darbojėgą, drauge atlikdamas didžiulį darbą. Vie- 
na iš šiandienos mokslo ir etikos krypčių kaip tik pabrėžia lai- 
ko taupymą, reikalaudama, kad kiekvienas būtų „ekonomiš- 
kas“ ir laiko, ir darbo jėgos (ar „darbo jėgų“) atžvilgiu. Teorija 
labai graži. Tačiau vos kur nors susiduriame su praktiškai 
įgyvendintu jos principu, išsyk matome, kad jis pasitelkiamas tik 


siekiant galios ir pranašumo. Šiuo teoriniu principu dažniausiai 

tik pikmaudžiaujama, taupantysis laiką ir darbo jėgą nuolat mė- 
gins perkelti visą naštą nuo savęs kitiems. Šį principą galime 
vertinti tik pagal tai, kiek jis naudingas visuomenei. Mūsų tech- 
nikos amžiaus raida vyko tokia linkme, kad su žmogumi būtų 
galima elgtis kaip su mašina, jo gyvenimui primesti principus, 
tam tikru mastu pateisinamus technikos pasaulyje, tačiau tarp 
žmonių skatinančius vien izoliaciją, vienatvę, artimo skriaudą. 
Tad geriau tvarkytis taip, kad užuot taupę duotume; šio princi- 
po anaiptol nereikia iškraipyti - jei paisome aplinkinių naudos, 
juo negalima ir tiesiog neįmanoma piktnaudžiauti. 


5. Neapykanta 


Kovingai nusiteikusiems žmonėms neretai būdinga ir neapy- 
kanta. Neapykantos impulsai, dažnai pasireiškiantys dar vai- 
kystėje, kartais būna itin intensyvūs, jų mastą liudija pykčio prie- 
puoliai arba švelnesnė forma, ilgalaikė pagiežu. Ir viena, ir kita 
labai ryškiai atskleidžia žmogaus nuostatas, tad sužinoję, kokio 
laipsnio neapykantos impulsams pajėgus žmogus, galime jį daug 
adekvačiau vertinti. Šie impulsai suteikia asmenybei individua- 
lų, charakteringą atspalvį. 

Neapykantos impulsų objektai gali būti įvairūs. Žmogus gali 
neapkęsti jam keliamų uždavinių, pavienių asmenų, tautų ar 
klasių, kitos lyties ar rasės. Negalima pamiršti, kad neapykan- 
tos impulsai ne visada tiesmuki ir akivaizdūs, kartais jie labai 
gerai maskuojami, pvz., gali įgauti subtilesnę kritiškos laikysenos 
formą. Jie gali reikštis ir tuo, kad žmogus apskritai atsisako bet 
kokių kontaktų. Kartais lyg žaibui blykstelėjus atsiskleidžia, ko- 
kiems neapykantos impulsams pajėgus žmogus. Antai vienas 
pacientas pasakojo, kaip atleistas nuo karinės tarnybos jis džiū- 
gaudavo, skaitydamas pranešimus apie milžiniškus nuostolius, 


daugybę žuvusių ir suluošintų. 

Nusikaltimai — tai sritis, kurioje neapykantos apraiškos itin 
gausios. Tačiau kiek silpniau jos gali reikštis ir visuomenėje, 
įgaudamos formas, nebūtinai akivaizdžiai įžeidžiančias ar at- 
stumiančias. Viena tokių formų, kuris išduoda bene didžiausią 
neapykantos laipsnį, yra mizantropija. Kai kurias filosofines kryp- 
tis taip persmelkia priešiškumas ir neapykanta Žmogui, kad jos 
visiškai prilygsta kartais pasitaikantiems daug šiurkštesniems, 
neužmaskuotiems brutalumo ir žiaurumo aktams. Kartkartėmis 
uždangą kiek praskleidžia žymių žmonių biografijos, pvz.: kai 
Grillparzeris prasitaria, kad per poezijos meną visa jėga pasi- 
reiškia žmogaus žiaurumas, turėtume ne tiek galvoti apie jo pa- 
sakytą neginčijamą tiesą, kiek apie tai, kad menininkui gali būti 
būdingi ir neapykantos bei žiaurumo jausmai, nors jis turėtų 
būti artimas Žmonijai, jei nori pasiekti meninių laimėjimų. 

Neapykantos jausmo atmainos be galo įvairios. Čia jų nenag- 
rinėsime, nes pernelyg nukryptume, mėgindami atskleisti visus 
kitų būdo bruožų sąryšius su neapykanta. Nesunku parodyti, 
kad be kiek mizantropiškos nuostatos neapsieinama renkantis 
tam tikras profesijas, nors tai anaiptol nereiškia, kad atitinka- 
mai profesinei veiklai tokia nuostata būtina. Atvirkščiai. Tą aki- 
mirką, kai mizantropiškai nusiteikęs protas ryžtasi pasirinkti 
tokią, pvz., kariūno, profesiją, tarnybos organizacija, būtinybė 
palaikyti ryšius su kitais šios profesijos atstovais visus priešiš- 
kus impulsus nukreipia taip, kad jie išoriškai atitiktų visuome- 
nės poreikius. 

Priešiškumo jausmai itin gerai maskuojami, kai Žmogus 
sužalojamas ar daiktas sugadinamas dėl nerūpestingumo, todėl, 
kad kaltininkui apskritai nebūdinga bendrystės jausmo reika- 
laujama atodaira. Nors teisininkai be paliovos diskutuoja šiuo 
klausimu, jis tebelieka neišspręstas. Savaime suprantama, ne- 
rūpestingo, aplaidaus veiksmo negalima vertinti taip pat kaip 
nusikaltimo: anaiptol ne tas pat, ar pastatysi gėlių vazoną ant 


palangės taip, kad jis dėl menkiausios vibracijos nukris praeiviui 

ant galvos, ar tiesiog sviesi jam į galvą. Tačiau negalima neigti, 
kad neretai ir nerūpestingo elgesio priežastis - toks pats priešiš- 
kumas kaip nusikaltimo atveju, tad ir nerūpestinga elgsena gali 
tapti raktu, padedančiu suprasti žmogų. Teisė lengvinančia ap- 
linkybe laiko tai, kad kaltininkas neturėjo sąmoningo ketinimo. 
Tačiau neabejotina, kad nepalankumas, paskatinęs nesąmonin- 
gą priešišką elgseną, intensyvumu gali visiškai prilygti nepa- 
lankumui, pastūmėjusiam atlikti sąmoningą piktavališką veiks- 
mą. Abiem atvejais tai žmonės, kuriems stinga bendrystės 
jausmo. Stebėdami žaidžiančius vaikus visada matome, kad kai 
kurie jų mažiau dėmesingi kitiems, ir veikiausiai visiškai pa- 
grįstai darome išvadą, kad jie nelabai geri draugai. Tiesa, reikia 
palūkėti, kol šią prielaidą patvirtins ir iš kitų šaltinių gauta in- 
formacija. Tačiau jei kaskart atsitinka nelaimė, vos į žaidimą 
įsitraukia vienas tokių vaikų, turime pripažinti, kad jis nėra jaut- 
rus kitiems ir nepratęs atsižvelgti į kitų džiaugsmą ar skausmą. 

Mūsų ekonominis gyvenimas šiuo požiūriu nusipelno ypač 
daug dėmesio. Čia nerūpestingumo ir priešiškumo ryšys nėra 
toks akivaizdus. Su ekonominiu gyvenimu susiję veiksmai daž- 
niausiai apskritai atliekami be menkiausios atodairos į aplinki- 
nius, kurią mes laikome itin pageidautina. Visa aibė mūsų ūkio 
gyvenimui būdingų procedūrų ir iniciatyvų aiškiai rodo, kad 
šiuos specialius veiksmus atliekantis individas kartu visada 
skriaudžia kitą. Paprastai šie veiksmai, net jei jie grindžiami są- 
moningu blogu ketinimu, išvis nebaudžiami. Tačiau, kaip ir ne- 
rūpestingumo atveju, čia mažų mažiausiai stinga bendrystės 
jausmo, ir tai nuodija visą mūsų ekonominį gyvenimą, nes ir 
geros valios žmonės įsitikina, kad šioje srityje teįmanoma rūpin- 
tis maksimaliu asmeniniu saugumu. Kartu dažniausiai nepa- 
stebima, kad šį asmeninį saugumą nuolat lydi kieno nors kito 
nuostoliai. Pastaraisiais metais susidūrėme su daugybe tokių 
faktų ir galėjome įsitikinti, kokių komplikacijų jie sukelia. Tikrai 


pravartu atkreipti dėmesį į šiuos reiškinius, kad pamatytume, 

kaip sunku ekonominiame gyvenime paklusti reikalavimams, 
kurie Žmogui atrodo savaime suprantami ir teisingi dėl bendrys- 
tės jausmo. Ir čia reikės surasti išeitį, kad individui būtų leng- 
viau nei šiandien bendradarbiauti, prisidėti prie visuotinės ge- 
rovės. Kartais tai įvyksta tiesiog automatiškai, nes kolektyvinė 
siela [Massenseele] nuolat veikia ir ginasi kaip įmanydama. Ta- 
čiau turi prisidėti ir psichologija, ne tik tam, kad suvoktume eko- 
nominius sąryšius, bet kad suprastume ir šiuose procesuose da- 
lyvaujantį psichikos aparatą, sužinotume, ko apskritai galima 
reikalauti iš individo bei visuomenės ir ko galima išjų tikėtis. 

Nerūpestingumas labai dažnai pasitaiko šeimoje, mokykloje 
ir gyvenime. Su juo susiduriame visose mūsų institucijose. Nuo- 
lat kur nors į pirmą vietą išsiveržia Žmogus, visiškai nepaisan- 
tis aplinkinių. Žinoma, jis nelieka nenubaustas, beatodairiško 
žmogaus elgsena ilgainiui sukelia tokių padarinių, kurie jo tik- 
rai nedžiugina. Tiesa, bausmė kartais labai vėluoja, - Dievo gir- 
nos lėtai mala, - tad galiausiai jis pats nebeįžvelgia priežasties 
ir padarinio ryšio, nesupranta jo, nes niekada nekontroliavo sa- 
vo elgesio. Skundus dėl nepelnyto likimo dažniausiai galima 
paaiškinti: ilgai kentę tokio partnerio beatodairiškumą, kiti ga- 
liausiai nustoja dėję iki tol geranoriškas pastangas ir nusisuka 
nuojo. 

Nors nerūpestingus veiksmus kartais lyg ir galima pateisin- 
ti, įdėmiau pažvelgę suvoksime, kokio masto priešiškumą jie sle- 
pia. Antai viršijęs leistiną greitį ir suvažinėjęs Žmogų vairuoto- 
jas teisinasi, kad turėjo skubėti, nes buvo susitaręs. Tai tik rodo, 
kad esama žmonių, kuriems jų smulkmeniški asmeniniai porei- 
kiai taip užgožia kitų džiaugsmą ir skausmą, kad jie net nepa- 
stebi, kokią grėsmę kelia savo elgesiu. Priešiškumo laipsnį aiš- 
kiai liudija jų poreikių ir visuomenės gerovės atotrūkis. 


Trečias skyrius 


Neagresyvaus būdo bruožai 


Šiai grupei priskiriame tuos būdo bruožus, kurie liudija ne ties- 
muką ir aiškiai regimą agresiją aplinkiniams, o daro priešiško 
izoliuotumo įspūdį. Atrodo, tarsi priešiškumo srautas būtų pasi- 
sukęs ir padaręs lankstą. Tokiais atvejais paprastai matome žmo- 
gų, kuris galbūt niekad nieko neskriaudžia, bet pasitraukia nuo 
žmonių ir gyvenimo, vengia bet kokių kontaktų ir pasirinkęs vie- 
natvę atsisako bendradarbiauti su kitais. Tačiau Žmonija daž- 
niausiai pajėgi spręsti savo uždavinius tik bendru darbu, tad ga- 
lime įtarti, kad atsiskiriančio žmogaus priešiškumas ne menkesnis 
nei to, kuris atvirai ir tiesmukai puola visuomenę bei kenkia jai ir 
nė piršto nepajudina, kad ji išsilaikytų. Čia veriasi nepaprastai 
platus stebėjimų laukas, kuriame išsamiau patyrinėsime keletą į 


akis krintančių reiškinių. Pirmiausia aptarsime užsisklendimą. 


1. Užsisklendimas 


Užsisklendimas gali reikštis įvairiausiais būdais. Užsisklen- 
dę žmonės mažai kalba ar apskritai nekalba, nežiūri į kitą, ne- 
klauso jo ar būna neatidūs, kai kalbama su jais. Visus, net pa- 
prasčiausius, santykius persmelkia šaltis, atskiriantis nuo kitų. 
Tas šaltis dvelkia iš tokių žmonių manierų, iš to, kaip jie spau- 
džia ranką, kaip kalba, kaip sveikinasi su kitu ar atsako į pa- 
sveikinimą. Visada krinta į akis jų nustatoma distancija tarp sa- 
vęs ir kitų. Tokiais mėginimais izoliuotis reiškiasi mums jau 
pažįstamas būdo bruožas, tuščiagarbystė, šįsyk įgavusi naują, 


ypatingą formą: atsiskirti nuo kitų, įrodyti savo kitoniškumą 

bandoma užsisklendžiant. Tačiau šie žmonės daugių daugiau- 
sia gali puoselėti vaizduotės piešiamus nesamos didybės vaiz- 
dus. Akivaizdu, kad tariamai nežalinga individo laikysena slepia 
kovingą priešiškumą. Užsisklęsti gali ir didesnės grupės. Kiek- 
vienas esame susidūrę su šeimomis, hermetiškai atsiskyrusio- 
mis nuo kitų. Atidžiau pažvelgę čia visada aptinkame priešiš- 
kumą ir polinkį laikyti save aukštesnėmis, geresnėmis būtybėmis. 
Izoliavimosi tendencija gali apimti klases, religijas, rases ir tau- 
tas; kaip atskiri sluoksniai atsiriboja vieni nuo kitų, galime aiš- 
kiai matyti vaikštinėdami po nepažįstamą miestą, kartais tie- 
siog iš architektūros stilių. Šis reiškinys kol kas giliai įsišaknijęs 
mūsų tradicijoje, žmonės lengvai susigundo izoliuotis, skirsty- 
tis į tautas, konfesijas ir klases, ir dažniausiai tai tesukelia tar- 
pusavio kovas, ilgainiui vėl ištirpstančias nukaršusioje, bejėgė- 
je tradicijoje. Neretai pasitaiko, kad šitaip atskiriems žmonėms 
suteikiama galimybė pasinaudoti latentiniais prieštaravimais ir 
sukurstyti šias grupes, siekiant vienintelio tikslo: įsakinėti, val- 
dyti ir tenkinti savo pačių tuščiagarbystę. Priešiškumas pasi- 
reiškia ir tuo, kad tokia klasė ar tauta jaučiasi ypatinga, didžiuo- 
jasi savo dvasios subtilybėmis ir dažniausiai temato kitų 
blogybes. Priešiškumas gali sustiprėti ir tapti pavojingas, nes 
paprastai klausoma tik tam tikrų kalbėtojų, dėl priešiškų pažiū- 
rų ir asmeninių interesų Mėginančių kurstyti ir stiprinti kitų prie- 
šiškumą. Jei paskui prasideda tokios nelaimės kaip pasaulinis 
karas, sukeliantis atitinkamus padarinius, niekas nenori prisi- 
pažinti kaltas. Tokio tipo Žmonės jaučiasi nesaugūs, tad siekia 
pranašumo ir nepriklausomybės, kuriuos stengiasi įgyvendin- 
ti kitų sąskaita. 
Užsisklendimas yra tokio individo lemtis ir jo pasaulis. Aki- 
vaizdu, kad šie žmonės nepajėgūs žengti pirmyn ir prisidėti prie 


kultūros pažangos. 

2. Baimė 


Žmogus, kuris priešiškai nusiteikęs aplinkinių atžvilgiu, ne- 
retai būna baikštus, ir tai suteikia jo būdui savotišką atspalvį. 
Baikštumas itin plačiai paplitęs, neretai lydi žmogų nuo anksty- 
viausių vaikystės dienų iki senatvės, be galo kartindamas gyve- 
nimą, trukdydamas prisidėti prie kitų, griaudamas taikaus gy- 
venimo ir vaisingų laimėjimų viltis. Baimė gali persmelkti visus 
žmogaus gyvenimo santykius. Jis gali baimintis išorinio ar pa- 
būgti savo paties vidinio pasaulio. Gali būgštaudamas vengti 
draugijos ar baimintis vienatvės. Baikštūs žmonės irgi priklau- 
so tam jau pažįstamam tipui, kurio atstovai jaučiasi priversti 
daugiau galvoti apie save, todėl menkai simpatizuoja aplinki- 
niams. Prisidėjus baimei gali itin sustiprėti ir suvešėti kartą įgy- 
tas įprotis vengti gyvenimo sunkumų. Išties kai kurie žmonės 
visada pirmiausia pajunta baimę, vos reikia ko nors imtis, - išei- 
ti iš namų, atsisveikinti su palydovu, pradėti dirbti ar įsimylėti. Jų 
ryšys su gyvenimu ir aplinkiniais toks silpnas, kad menkiausias 
įprastų aplinkybių pokytis kelia baimę. 

Tai stabdo asmenybės raidą ir riboja jos laimėjimus. Žmogus 
nebūtinai pradeda tirtėti ir pasipusto padus. Tačiau jo žings- 
niai lėtėja, jis atranda įvairiausių dingsčių ir pasiteisinimų. Kar- 
tais net pats nenutuokia, kad baimingai elgiasi spaudžiamas 
naujų aplinkybių. 

Įdomu, kad dažnai tarsi patvirtindami šį teiginį tokie žmo- 
nės mielai galvoja apie praeitį arba apie mirtį, - abiem atvejais 
poveikis kone toks pats. Mąstyti apie praeitį - neįkyri ir todėl 
labai mėgstama priemonė save „prislėgti“. Mirties arba ligų bai- 
mę irgi neretai jaučia Žmonės, kurie ieško dingsties išsisukti nuo 
bet kokios veiklos. Arba jie pabrėžia, kad viskas bergždžia, kad 
gyvenimas toks trumpas, jog negali Žinoti, kas atsitiks. Panašiai 
gali veikti ir religija, guosdama anapusinio pasaulio pažadu, teig- 


dama, kad tikrasis žmogaus tikslas - anapusinis gyvenimas, o 

žemiškoji būtis tėra nereikalingos pastangos, bevertė raidos fa- 
zė. Pirmojo tipo Žmonės vengia bet kokios veiklos, nes tuščiagar- 
bystė neleidžia jiems būti egzaminuojamiems, šiuo atveju irgi 
matome veržimąsi prie to paties dievo, to paties tikslo, būtent 
pranašumo, ir čia veikia tuščiagarbystė, kuri padaro tokio tipo 
žmones negyvybingus. 

Pirmoji, primityviausia, baimės forma - tai baimė, kuri apima 
kai kuriuos vaikus, kai jie paliekami vieni. Tokio vaiko ilgesio 
anaiptol nenumaldo tai, kad paskui pas jį sugrįžtama, buvimą 
draugejis panaudoja kitiems tikslams. Jei, tarkim, motina jį vėl 
palieka vieną, jis šauksis jos aiškiai demonstruodamas baimę, o 
tai tereiškia, kad niekas nepasikeitė nuo to, ar motina šalia, ar 
ne. Vaikas veikiau trokšta valdyti ją, priversti tarnauti. Papras- 
tai tokie reiškiniai liudija, kad jis neskatinamas elgtis savaran- 
kiškai, auklėjamas klaidingai, pastūmėjamas reikalauti kontri- 
bucijos iš kitų. 

Vaikiškos baimės apraiškos visuotinai žinomos. Jos itin ryš- 
kios, kai naktį užgesinus šviesą ryšys su aplinka arba norimu 
asmeniu tampa sudėtingesnis. Vaikas baimingu riksmu tarsi at- 
kuria nakties nutrauktą ryšį. Jei kas nors atskuba, dažniausiai 
viskas vyksta anksčiau aprašytu būdu. Vaikas apipila pageida- 
vimais, reikalauja uždegti šviesą, pasilikti su juo, Žaisti ir t. t. 
Kol jam paklūstama, baimės tarsi nė nebūta. Tačiau vos kyla 
grėsmė prarasti tokią viešpataujančią padėtį, atsiranda baimė, 
vėl sustiprinanti vaiko viešpatavimą. 

Suaugusiųjų gyvenime irgi pasitaiko tokių atvejų. Tai žmo- 
nės, kurie nenori iš namų išeiti vieni. Juos nesunku pažinti pa- 
mačius gatvėje: bailiai susigūžę jie dairosi aplink ir nesijudina 
iš vietos arba lekia per gatvę tarsi pikto priešo genami. Kartais 
toks personažas netgi paprašo pervesti jį per gatvę. Tai anaiptol 
ne silpni, ligoti žmonės, jie puikiai vaikšto, dažniausiai jų sveika- 
ta netgi geresnė nei daugelio kitų, tačiau susidūrę su menkiausiu 


sunkumu jie patiria baimės priepuolį. Kartais nesaugumo ir 

baimės jausmas juos apima net nespėjus išeiti iš namų. Šios ag0- 
rafobijos apraiškos mums labai įdomios, mat aiškėja, kad tokių 
žmonių nė akimirkos nepalieka pojūtis, jog kažkas juos perse- 
kioja. Jų manymu, jie kažkuo itin išsiskiria iš kitų. Kartais jie 
užvaldyti kokios nors fantastiškos idėjos, pvz., jiems atrodo, kad 
išėję gali pargriūti; mums tai reiškia, jog jie jaučiasi esą tikrai 
aukštai. Žodžiu, ligos apraiškos, patologinės baimės būsenos 
irgi slepia tą patį galios ir pranašumo siekį; ir šiuo atveju gyveni- 
mo našta sunki, žmogui gresia liūdnas likimas. Juk daugelio žmo- 
nių baimė tereiškia tai, kad kas nors turi būti greta irjais rūpintis. 
Jei individas neįstengia net išeiti iš kambario, vadinasi, visi turi 
paklusti jo baimei. Primesdamas kitiems įstatymą, pagal kurį visi 
turi eiti pas jį, ojam niekur nereikia eiti, jis tampa karaliumi, val- 
dančiu kitus. 

Panaikinti baimę gali tik ryšys, susiejantis individą su žmo- 
nių visuomene. Tik įsisąmoninęs, kad jai priklauso, jis galės gy- 
venti be baimės. 

Štai įdomus pavyzdys. 1918 metų perversmo dienomis dau- 
gelis pacientų pareiškė negalėję ateiti į gydytojo priimamąjį. Visi 
nurodė daugmaž tas pačias priežastis: dabar tokie neramūs lai- 
kai, nežinia, ką sutiksi gatvėje; geriau apsirengęs apskritai gali 
susilaukti nemalonumų. 

Žinoma, nepasitenkinimas anuomet buvo didžiulis. Tačiau 
krinta į akis, kad tokias išvadas padarė tik tam tikri žmonės. 
Kodėl kaip tik jie taip pagalvojo? Tai anaiptol ne atsitiktinumas: 
jie nepalaikė kontaktų su kitais, tad ir nesijautė saugūs, o tie, 
kurie jautėsi priklausantys visuomenei, nesibaimino ir dirbo 
įprastus darbus. 

Kita baimės forma, drovumas, ne tokia kenksminga, nors irgi 
nusipelno ne mažiau dėmesio; jai tinka visa, ką kalbėjome apie 
baimę. Kad ir kokie paprasti būtų vaikų santykiai, drovumas 
visada leis išvengti kontaktų arba nutraukti juos, nubudus nevi- 
savertiškumo, kitoniškumo jausmui, kuris trukdo džiaugtis bend- 


ravimu. 

3. Neryžtingumas 


Neryžtingumas būdingas tiems Žmonėms, kuriems atliktina 
užduotis atrodo itin sunki, kurie netiki turį pakankamai jėgų. 
Paprastai šis būdo bruožas reiškiasi lėtaeigiu judėjimu, tad žmo- 
gus, jei apskritai mėgina spręsti užduotį, daro tai ne pernelyg 
greitai. Pvz., užuot sprendęs kokį nors gyvenimo klausimą, jis 
staiga atsiduria kažin kur kitur. Tarkim, staiga susivokia visiš- 
kai netinkąs pasirinktai profesijai. Jis įžvelgia daugybę neigia- 
mų šios profesijos aspektų ir atitinkamai prievartauja savo logi- 
ką, tad galiausiai profesinė veikla jam išties atrodo neįmanoma. 
Žodžiu, neryžtingumas reiškiasi ne tik lėtaeigiu judėjimu, bet ir 
įvairiausiomis apsauginėmis priemonėmis, paruošiamaisiais 
žingsniais ir pan., kurių tikslas - nusimesti atsakomybę dėl ne- 
atliktos užduoties. 

Visą kompleksą klausimų, susijusių su šiuo nepaprastai pa- 
plitusiu reiškiniu, individualioji psichologija pavadino distan- 
cijos problema. Remdamiesi šio mokslo sukurta koncepcija gali- 
me neklysdami įvertinti žmogaus nusistatymą, išmatuoti, koks 
atstumas jį skiria nuo trijų didžiųjų gyvenimo problemų spren- 
dimo. Pirmoji jų — tai socialinių uždavinių sprendimas, Aš san- 
tykis su Tu, daugmaž tinkami žmogaus kontaktai su kitais ar jų 
vengimas. Antroji problema - profesijos, trečioji - erotinė, mei- 
lės ir santuokos problema. Nesėkmės laipsnis, distancija, skirianti 
žmogų nuo šių trijų klausimų sprendimo, leidžia spręsti apie jo 
individualybę, jo asmenybę, žodžiu, ir šie reiškiniai gali papil- 
dyti mūsiškį Žmogaus pažinimą. 

Paprastai tokiais atvejais labiausiai krinta į akis, kad žmogų 
nuojo užduoties skiria didesnė ar mažesnė distancija. Atidžiau 
pažvelgę pamatysime ne tik šį, neigiamą, situacijos aspektą, pa- 
aiškės, kad yra ir teigiamų. Žmogaus pasirinkimą veikiausiai 
nulėmė tik šie teigiami aspektai. Juk jei jis imasi kokios nors už- 


duoties visiškai nepasiruošęs, jos neatlikus atsiras aibė lengvi- 

nančių aplinkybių, savimeilė ir asmeninė tuščiagarbystė nenu- 
kentės. Situacija kur kas saugesnė, žmogus darbuojasi tarsi lyno 
akrobatas, kuris žino, kad apačioje ištiestas tinklas. Jei krinta, 
nukrinta minkštai, jei nepasiruošęs imasi užduoties ir jos neat- 
lieka, savigarbai negresia pavojus, nes jis gali sau pasakyti, kad 
daug kas buvo tiesiog neįmanoma dėl įvairiausių priežasčių: 
buvojau per vėlu, pradėta per vėlai ir t. t. - antraip viskas būtų 
kuo puikiausiai pavykę. Tad nesėkmės priežastis - ne asmeny- 
bės kliauda, o kokia nors menka, šalutinė aplinkybė, dėl kurios 
jis anaiptol nėra atsakingas. Tačiau jei užduotį pavyksta atlikti, 
sėkmė kur kas vertingesnė. Juk jei žmogus stropiai atlieka už- 
duotis, niekas pernelyg nesistebi jo sėkme, tai savaime supran- 
tama. Tačiaujeijis pradeda per vėlai, dirba priešokiais ar visiš- 
kai nepasiruošęs ir vis dėlto atlieka užduotį, kas anaiptol nėra 
neįmanoma, jis - ypatingas, taip sakant, dvigubas didvyris, vie- 
na ranka atlikęs tai, ką kiti daro abiem. 

Tokie yra teigiami šios akrobatikos aspektai. Ši elgsena išsyk 
išduoda tuščiagarbystę ir garbėtrošką, liudija, kad tai žmogus, 
kuris nori atsidurti scenoje, bent jau sau suvaidinti didvyrį. Jis 
viską daro norėdamas pasirodyti, sukelti iliuziją, kad disporiuoja 
ypatingomis galiomis. 

Taip pamažu vis geriau suprantame visus, kurie nori apeiti 
jiems kylančias problemas, apskritai nesprendžia jų arba ilgai 
dvejoja, patys prisidarydami sunkumų. Jie juda aplinkkeliu, ir į 
akis krinta tokios jų gyvenimo ypatybės, kaip tinginystė, neveik- 
lumas, profesijos keitimas, aplaidumas ir t. t. Kai kurie žmonės šį 
nusistatymą rodo net išorine laikysena, jų eigastis tokia lanksti, 
kad pasitaikius progai jie išsisuka kaip gyvatės. Tai anaiptol ne 
atsitiktinumas, su tam tikromis išlygomis galime teigti, kad šie 
žmonės linkę apeiti svarbius spręstinus klausimus. 

Pailiustruosime tai tikru atveju iš gyvenimo. Vienas pacien- 
tas buvo nuolat paniuręs, gyvenimas jam įgriso iki gyvo kaulo, 


jis vis galvodavo apie savižudybę. Niekas jo nebedžiugino, visa 

savo laikysena jis teigė atsisveikinęs su gyvenimu. Per pokalbį 
paaiškėjo, kad jis buvo vyriausias iš trijų brolių, jo tėvas buvo 
itin ambicingas, gyvenime labai entuziastingai veržęsis į priekį 
ir gana daug pasiekęs. Pacientas buvo mylimiausias jo vaikas, 
tėvas tikėjosi, kad kada nors sūnus žengs jo pėdomis. Motina 
anksti mirė. Su pamote pacientas puikiai sutarė, veikiausiai ir 
dėl to, kad tėvas jį labai protegavo. 

Kaip pirmagimis, jis labai garbino jėgą ir prievartą. Visi jo 
būdo bruožai pasižymėjo šiokiu tokiu valdingumu. Mokykloje 
jis greitai išsiveržė į priekį. Baigęs ją perėmė tėvo verslą ir elgėsi 
su visais tarsi labdarys. Kalbėdavo draugiškai, jo darbininkams 
ėjosi neblogai, jis mokėjo jiems didžiausias algas ir visada iš- 
klausydavo jų prašymus. 

Po 1918 metų perversmo jo būdas pasikeitė. Dabar jis vis skun- 
dėsi, kaip jį erzina nenuolankus darbuotojų elgesys. Jie reikala- 
vo to, ko anksčiau prašydavo ir, beje, visada gaudavo. Jo kartėlis 
taip išaugo, kad jis jau puoselėjo mintį mesti verslą. 

Žodžiu, spręsdamas savo profesinį uždavinį jis padarė lanks- 
tą tiesiog pirmosiose fronto linijose. Šiaip jis buvo geranoriškas 
šefas. Tačiau tą akimirką, kai iškilo jo galios klausimas, jis atsi- 
sakė prisidėti, jo pasaulėžiūra tapo kliūtimi ne tik visam fabri- 
kui, bet ir jam pačiam. Niekas nebūtų jo kliudęs, jei jis nebūtų 
taip ambicingai troškęs parodyti, kas padėties šeimininkas. Ta- 
čiaujam terūpi demonstruoti asmeninę valdžią. Dabar tai sunki- 
na logiška aplinkybių raida, ir profesija iškart nustoja jį džiugi- 
nusi. Tad jo noras pasitraukti - tai skundas, neklusnių tarnautojų 
ataka. 

Su tuščiagarbyste toli nenueisi. Staiga atsiskleidė, į kokią 
prieštaringą situaciją jis įsipainiojęs. Jo principai pasirodė esą 
nepakankami. Dėl vienpusiškos raidos jis neįstengė keistis, pri- 
imti kitus principus. Tolesnė raida buvo neįmanoma, nes galia 
ir pranašumas tapo vieninteliu jo tikslu, atitinkamai tuščiagar- 


bystė nustelbė visus kitus būdo bruožus. 

Pažvelgę į kitas gyvenimo sritis sužinome, kad jo visuome- 
niniai ryšiai išties buvo apgailėtini. Savaime suprantama, kad 
šitaip nusiteikęs aplink save jis galėjo suburti tik tokius žmo- 
nes, kurie pripažino jo pranašumą, buvo pasiruošę vykdyti jo 
valią. Be to, jis buvo ir aršus kritikas, proto jam netrūko, tadjo 
pastabos kartais būdavo labai tikslios ir žeminančios. Taip jis 
išvaikė visus pažįstamus ir apskritai niekada neturėjo tikro 
draugo. Trūkstamus kontaktus su žmonėmis pakeitė įvairiau- 
sių rūšių malonumai. 

Tačiau didžiausia katastrofa jį ištiko sprendžiant meilės ir 
santuokos klausimą. Šitokią lemtį buvo galima pranašauti iš 
anksto. Meilė, kaip stipriausias bičiulystės ryšys, apskritai ne- 
pakelia individo troškimo valdyti. Kadangi jis troško valdyti, 
turėjo į tai atsižvelgti ir rinkdamasis partnerę. Valdingas, pra- 
našumo trokštantis žmogus visada pasirinks tokį partnerį, ku- 
ris irgi nėra silpnas, kurio nukariavimas jam pasirodys triumfu. 
Taip susieina du panašūs Žmonės, ir bendras gyvenimas tampa 
nenutrūkstama aršiausios kovos grandine. Šis žmogus pasirin- 
ko moterį, kai kuriais atžvilgiais dar valdingesnę nei jis. Ištikimi 
savo principams, jie abu turėjo griebtis įvairiausių priemonių, kad 
išlaikytų viešpatavimą. Žinoma, drauge jie tolo vienas nuo kito, 
tačiau neįstengė išsiskirti galutinai, nes tokie žmonės kaskart ti- 
kisi galutinės pergalės, tad nėra linkę pasitraukti iš kovos lauko. 

Pacientas papasakojo ir vieną anų dienų sapną. Jis sapnavo 
kalbąs su mergina, kuri atrodė kaip tarnaitė ir labai priminė jo 
buhalterę. Sapne jis pasakė: „Juk aš esu kunigaikščių giminės“. 

Nesunku suprasti, kokią minčių eigą atspindi šis sapnas. Taip 
iš aukštojis žvelgia į žmones. Kiekvienas iš pradžių jam atrodo 
esąs tarnas, neišsilavinęs ir menkas, juolab jei tai moteris. Kartu 
prisimename, kad jis grumiasi su žmona, tad labai tikėtina, jog 
sapno personažas simbolizuoja jo žmoną. 

Niekas nesupranta paciento, juolab savęs nesupranta jis pats, 
nes neregėtai išpuikęs temato tuščiagarbišką tikslą. Arogancija, 

pretenzijos į niekuo nepagrįstą didybę, kitų vertės neigimas toli- 
na jį nuo aplinkinių; jo pasaulėžiūra ir nuostatos anaiptol ne- 
skatina draugystės nei meilės. 

Labai dažnai tokius nukrypimus mėginama pateisinti tipiš- 
kais argumentais. Neretai pateikiamos priežastys skamba visiš- 
kai įtikinamai, atrodo savaime suprantamos, deja, jos anaiptol 
nepagrįstos esamomis aplinkybėmis. Pvz., vienas pacientas nu- 
sprendžia, kad turėtų daugiau bendrauti, ir įgyvendina šį spren- 
dimą įsitraukdamas į smuklės kompaniją, stumia laiką gerda- 
mas, kortuodamas ir tikisi šitaip susirasiąs draugų ir pažįstamų. 
Jis grįžta namo vėlai naktį, ryte keliasi neišsimiegojęs ir teisina- 
si: kadangi reikia bendrauti, ne visada gali... Būtų pusė bėdos, 
jeijis bent kiek geriau susidorotų su savo uždaviniais. Tačiau jei 
staiga, užuot juos sprendęs, jis atsiduria kažin kur kitur, nes 
reikia daugiau bendrauti, jis neteisus, net jei jo argumentai tei- 
singi. Kitas savo ruožtu staiga pajunta didžiulį polinkį politi- 
kuoti, tai ypač būdinga jaunuoliams, privalantiems pasirinkti 
profesiją. Žinia, politika - svarbus dalykas. Tačiau nedera mul- 
kinti save ir kitus, nedera nieko neveikti, tik politikuoti, užuot 
pasirinkus profesiją ir pradėjus jai rengtis. 

Šis atvejis aiškiai rodo, kad ne objektyvi patirtis, o asmeninis 
požiūris, asmeninis faktų aiškinimas ir vertinimas pastūmėja mus 
nukrypti nuo tiesaus raidos kelio. Mūsų žvilgsniui veriasi ne- 
aprėpiama žmogaus klystkelių sritis. Šis ir panašūs atvejai pa- 
sižymi ištisa klaidų ir klaidingų galimybių virtine. Pasistengę 
suvokti tokio Žmogaus argumentus, jo gyvenimo planą, turime 
įžvelgti šias klaidas ir patarti, kaip jas įveikti. Kartu daugmaž 
nusakėme ir tokio pobūdžio auklėjamąją veiklą. Auklėti reiškia 
ne ką kita, kaip šalinti klaidas. Tačiau tam būtina suprasti, kaip 
klaidingu požiūriu grindžiama klaidinga Žmogaus raida gali 
virsti tragedija. Turime su nuostaba pripažinti senovės tautų 
išmintį: jos žinojo ar bent nujautė šiuos sąryšius, kalbėdamos apie 


Nemezidę, keršto deivę. Tokia raida visada liudija, kad žmogus 

kenkia pats sau, kai, užuot elgęsis kaip visuomenės narys ir pai- 
sęs jos interesų, ieško būdų, kaip įgyvendinti asmeninę galią; 
toks galios kultas dažniausiai verčia jį siekti tikslo aplinkke- 
liais, nepaisant aplinkinių interesų ir nuolat baiminantis pra- 
laimėjimo. Dažniausiai prisideda ir nervų sutrikimai, kurių tiks- 
las ir reikšmė ypatingi: sulaikyti žmogų nuo kokio nors veiksmo, 
nes patirtis kužda, kad kiekvieną žingsnį šios prarajos link lydi 
milžiniški pavojai. 

Dezertyrams nėra vietos visuomenėje. Čia reikia tam tikro 
nuolaidumo ir prisitaikymo, sugebėjimo bendradarbiauti ir pa- 
dėti kitiems, o ne veržtis vadovauti, kad būtum pranašesnis už 
kitus. Kad tai tiesa, daugelis patyrėme savo kailiu arba įsitikino- 
me, stebėdami kurį nors pažįstamą Žmogų. Toks Žmogus gali 
vaikščioti į svečius, labai maloniai elgtis, netrukdyti. Tačiau ga- 
lios siekis kiša koją, jam stinga šilumos, tad ir kiti nepajunta jam 
šiltų jausmų. Neretai jis tylėdamas sėdi prie stalo ir anaiptol 
neprimena smagiai nusiteikusio žmogaus, ne itin ir stengiasi 
bendrauti. Jis veikiau pasirenka dialogą, o ne atvirą diskusiją 
didesnėje draugijoje. Net mažmožiai išduoda jo ypatingumą, 
pvz., jis visada stengiasi įrodyti esąs teisus, netgi tada, kai tai 
niekam nerūpi. Kartu aiškėja, kad iš esmės jam visiškai nesvar- 
būs jo paties argumentai, svarbu tik įrodyti, kad kitas neteisus. 
Antra vertus, lemiamais momentais prasideda mįslingi reiški- 
niai, be jokios priežasties jis jaučiasi pavargęs, skuba nė kiek 
nepasistūmėdamas į priekį, negali užmigti, neatgauna jėgų, jau- 
čia įvairiausius negalavimus, žodžiu, girdime aibę skundų, apie 
kuriuos jis dažniausiai negali pasakyti nieko tikro. Jis atrodo 
esąs ligonis, jis nervingas. Išties tai vylingos priemonės, pade- 
dančios nukreipti dėmesį nuo tikrosios padėties. Jos pasirenka- 
mos neatsitiktinai. Pagalvokime, kokio maištingo užsispyrimo 
kupinas Žmogus, jei pasitelkęs baimę jis sukyla prieš tokį natū- 
ralų reiškinį kaip naktis; aišku, toks žmogus anaiptol nėra susi- 


taikęs su žemiškuoju gyvenimu. Jis tiesiog nori panaikinti naktį, 

kaip tik šis noras skatina jo elgseną. Tai būtina sąlyga, kad jis 
galėtų įsitraukti į normalų gyvenimą. Tačiau, keldamas tokią 
neįvykdomą sąlygą, Žmogus išsiduoda turįs piktų ketinimų. Jis 
tiesiog neigia gyvenimą. 

Visi tokio pobūdžio nervų sutrikimai atsiranda, kai žmogus 
pabūgsta savo uždavinio ir dairosi dingsties spręsti jį lėčiau, 
lengvinančiomis aplinkybėmis arba apskritai išsisukti. Kartu jis 
išvengia ir tų uždavinių, kuriuos būtina spręsti, kad išliktų žmo- 
nių visuomenė, pirmiausia kenkia savo artimiesiems, paskui ir 
kitiems žmonėms. Tokių reiškinių pasaulyje seniai nebebūtų, jei 
visi geriau pažintume Žmogų ir įstengtume pamatyti, koks 
šiurpus priežastinis ryšys sieja logiškų, imanentinių Žmonių vi- 
suomenės taisyklių nepaisymą ir žmogų neretai ištinkantį tra- 
gišką likimą. Paprastai laiko intervalas pernelyg didelis, daž- 
niausiai atsiranda dar ir daugybė papildomų komplikacijų, tad 
galiausiai neįstengiame tiksliau užfiksuoti šių sąryšių, pasimo- 
kyti iš jų ir pamokyti kitus. Tik atskleidę žmogaus gyvenimo 
liniją ir įsigilinę į jo istoriją, įstengiame įžvelgti ryšį ir pasakyti, 
kur padaryta klaida. 


4. Nesuramdomi instinktai kaip nepakankamo prisitaikymo 
požymis 


Kai kuriems žmonėms itin būdingos tam tikros raiškos for- 
mos, paprastai apibūdinamos kaip neišsiauklėjimas. Vieni neiš- 
kenčia nekramtę nagų, kitus nenugalima jėga verčia nuolat krapš- 
tyti nosį, treti taip godžiai valgo, kad atrodo, tarsi būtų apimti 
nesuramdomos aistros. Tai, kad tokie reiškiniai išties svarbūs, 
suprasime vos pamatę žmogų, kuris griebia maistą kaip peral- 
kęs vilkas ir nei varžosi, nei gėdijasi demonstruodamas godulį. 
Jis šliurpia, graužia, čepsi. Didžiausi kąsniai kone nekramtyti iš- 
nyksta tarsi bedugnėje, stulbina ir tai, kokiu greičiu jie praryjami. 

Tačiau įspūdinga ne tik išorinė forma, bet ir kiekis, valgymo daž- 
nis. Neperdėsime teigdami, kad kai kurių žmonių tiesiog neįma- 
noma įsivaizduoti nuolat ko nors nekramtančių. Kitas neišsi- 
auklėjimo požymis - nevalyvumas. Anaiptol ne pedantiškumo 
stygius, būdingas labai užsiėmusiems Žmonėms, taip pat ne toji 
natūrali netvarka, kartais būdinga sunkiai dirbantiems Žmo- 
nėms. Aptariamo tipo Žmogus paprastai neapkrautas darbais, 
dažniausiai net apskritai nedirba. Tačiau jis visada netvarkin- 
gas ir purvinas, ir niekada to neatsikratys. Atrodo, tarsi jis spe- 
cialiai stengtųsi, ir nelengva būtų pamėgdžioti nevalyvumą, taip 
būdingą šiam Žmogui, kad veikiausiai jo nepažintume, jei jis 
staiga taptų valyvas. 

Tokios išorinės neišauklėto Žmogaus raiškos formos. Jomis 
jis duoda mums suprantamą ženklą, kad iš tikrųjų nebendra- 
darbiauja su kitais, kad nori išsiskirti. Visi šiuos ir kitus blogus 
įpročius turintys žmonės menkai simpatizuoja aplinkiniams. Ste- 
bina ne pats reiškinys, o faktas, kad tokių blogų įpročių ištakos 
dažniausiai glūdi vaikystėje. Juk apskritai beveik nėra vaikų, 
kurių raida būtų tiesi kaip styga. Nuostabą kelia veikiau ta ap- 
linkybė, kad kai kurie žmonės apskritai neatsikrato šių vaikiškų 
įpročių. 

Patyrinėję priežastis pastebėsime, kad šie žmonės labiau ar 
mažiau kratosi aplinkinių ir kartu savo uždavinių. Tokie žmo- 
nės iš tikrųjų norėtų nusišalinti nuo gyvenimo, jie atsisako ben- 
dradarbiauti. Tad suprantama, kodėl jokiais moraliniais sam- 
protavimais nepajėgsime jų įtikinti atsisakyti blogų įpročių. Juk 
jei Žmogaus gyvenimo nuostata tokia, jis visiškai teisus, pvz., 
kramtydamas nagus. Vargiai rasime geresnį būdą išsisukti; vi- 
suomenės vengiančiam žmogui nėra geresnės, veiksmingesnės 
priemonės kaip, pvz., nuolat vaikščioti purvina apykakle ar dė- 
mėtu sijonu. Kas, jei ne šitoks stilius iš tikrųjų padės išsisukti 
nuo tarnybos, kur tektų susidurti su kitų dėmesiu, kritika ir 


konkurencija, kas veiksmingiau pagelbės bėgant nuo meilės ir 

santuokos? Žmogus savaime iškrinta iš konkurencinės kovos, o 
blogas įprotis tampa puikiu pasiteisinimu: ko tik nebūčiau galė- 
jęs pasiekti, jei ne šis įprotis; deja, turiu jį. 

Pateiksime atvejį, rodantį, kaip blogas įprotis praverčia savi- 
gynai ir kaip juo galima pasinaudoti, siekiant valdyti aplinki- 
nius. Dvidešimt dvejų metų mergina šlapinosi į lovą. Ji buvo prieš- 
paskutinis, gana silpnas vaikas, tad motina ja itin rūpinosi, oji 
nepaprastai prisirišo prie motinos. Ši negalėjo nuo dukters atsi- 
traukti ištisą parą ne tik dėl blogo įpročio, bet ir dėl baimės būse- 
nų ir riksmų naktį. Pradžioje tai buvo tikras triumfas, balzamas 
mergaitės tuščiagarbystei, nes jai labiau nei kitiems vaikams pa- 
vyko prirakinti motiną prie savęs. Negana to, šiai mergaitei ne- 
rūpėjo kiti santykiai, mokykla, draugystė, visuomenė. Ji itin būgš- 
taudama išeidavo iš namų; ir vėliau, kai paūgėjusi turėdavo 
dažniau eiti apsipirkti, vaikščioti vakarais jai buvo tikra kanky- 
nė. Ji grįždavo nusikamavusi ir pasakodavo apie baisiausius jos 
tykojusius pavojus. 
pasilikti greta motinos. Tačiau tai buvo neįmanoma dėl materia- 
linių aplinkybių, tad ir jai reikėjo pasidairyti kokio nors uždar- 
bio. Galiausiai ją kone privertė įsidarbinti tarnaite. Tačiau po 
poros dienų atsinaujino senoji bėda, ji vėl pradėjo šlapintis į 
lovą, ir be galo pasipiktinę darbdaviai ją atleido. Nesuprasda- 
ma tikrosios šios negalios prasmės motina piktai priekaištavo. 
Mergina mėgino nusižudyti ir pateko į ligoninę. Nevilties apim- 
ta motina prisiekė niekada nuojos nesitrauksianti. 

Ir šlapinimusi, ir nakties bei vienatvės baime, ir mėginimu 
nusižudyti siekiama to paties tikslo. Tarsi sakoma: „Aš turiu 
likti su mama, man reikia nuolatinio mamos dėmesio“. Tad blo- 
gas įprotis pasirodo esąs labai prasmingas; akivaizdu, kad juo 
remdamiesi galime vertinti žmogų, antra vertus, pašalinti ydą 


įmanoma tik visiškai supratus žmogų. 

Apskritai pamatysime, kad blogais įpročiais vaikai dažniau- 
siai siekia atkreipti aplinkinių dėmesį, atlikti ypatingą vaidme- 
nį, atskleisti suaugusiųjų, nebežinančių, ko griebtis, silpnumą 
ir nesugebėjimą; šitaip jie patys pasijunta stipresni. Tai paaiški- 
na ir dažnai pasitaikantį blogą įprotį atėjus svečiams atkreipti 
jų dėmesį nemaloniais išsišokimais. Klusniausi vaikai kartais 
gali pasirodyti tarsi velnio apsėsti, vos į namus įžengia pašalie- 
tis. Vaikas nori pasirodyti svarbus ir mėgina tol, kol pasiekia 
tikslą daugmaž jį tenkinančiais būdais. Užaugę tokie žmonės 
pasitelks blogus įpročius, mėgindami išvengti visuomenės rei- 
kalavimų ar jiems pasipriešinti. Ir čia slypi galios troškimas ir 
tuščiagarbystė, tiktai įgavę tokias keistas formas, kad dažnai 
tiesiog nebeatpažįstama. 


Ketvirtas skyrius 


Kitos būdo raiškos formos 


1. Linksmumas 


Jau pabrėžėme, kad bendrystės jausmą nesunku įvertinti nusta- 
čius, kokiu mastu Žmogus pasiruošęs padėti, remti ir džiuginti. 
Sugebėjimas teikti džiaugsmą savaime lemia, kad tokie žmonės 
sulaukia didesnio susidomėjimo. Su jais lengviau suartėjame, 
todėl grynai emociškai laikome juos simpatiškesniais už dauge- 
lį kitų. Visiškai instinktyviai jaučiame, kad jų būdo bruožai at- 
spindi bendrystės jausmą. Tai linksmesni žmonės, jie nėra nuo- 
lat prislėgti, susirūpinę, nekamuoja kitų savo rūpesčiais, būdami 
su kitais, jie sugeba spinduliuoti linksmybe, greta jų gyvenimas 
atrodo gražesnis ir vertesnis. Tokių žmonių gerumą liudija ne 
tik jų veiksmai, tai, kaip jie prieina, kalbasi su mumis, gilinasi į 
mūsų reikalus ir prisideda priejų, bet ir išorė, mimika ir gestai, 
džiaugsmingi afektai ir juokas. Pasak Dostojevskio, puikios įžval- 
gos psichologo, pažinti ir suprasti žmogų galima kur kas geriau 
iš jo juoko nei iš nuobodžių psichologinių tyrinėjimų. Juk juo- 
kiantis girdisi ir draugiški tonai, ir priešiškos, agresyvios gaide- 
lės, kaip antai piktdžiugos atveju. Pasitaiko netgi žmonių, apskri- 
tai nesugebančių juoktis; nuoširdesni santykiai jiems tokie 
svetimi, kad jie visiškai nelinkę teikti džiaugsmo ir žadinti 
linksmesnės nuotaikos. Ką jau kalbėti apie tą, beje, nemažą gru- 
pę Žmonių, kurie ne tik nesugeba nieko pradžiuginti, bet ir sten- 
giasi kiek įmanydami apkartinti kitiems gyvenimą, slampinė- 
ja, tarsi trokštų užgesinti visus žiburius. Šie žmonės apskritai 
nesijuokia arba juokiasi per prievartą, ir tai tėra gyvenimo džiaugs- 
mo regimybė. Tad aišku, kodėl nepažįstamas veidas gali sukelti 
simpatiją: jis daro įspūdį, kad šis žmogus teikia džiaugsmą. 

Paslaptingi simpatijos ir antipatijos jausmai tampa aiškesni ir 
suprantamesni. 

Šio tipo priešingybė - žmonės, kuriuos galėtume apibūdinti 
kaip ramybės drumstėjus: jie nepaliauja vaizdavę pasaulį kaip 
ašarų pakalnę ir nuolat aitrina žaizdas. Kartais šis užsiėmimas 
įgauna tokį mastą, kad jį įsisąmoninus belieka stebėtis. Pirmiau- 
sia pačia asmenybe. Esama žmonių, kurie primygtinai stengiasi 
gyventi taip, tarsi temptų sunkiausią naštą. Menkiausias ne- 
sklandumas išpučiamas, perspektyvos visada kuo liūdniausios, 
kiekviena džiugesne proga jie pratrūksta Kasandros pranašys- 
tėmis. Jie perdėm pesimistai, ne tik savo, bet ir kitų atžvilgiu, 
sunerimsta netoliese užuodę džiaugsmą ir pasistengia visus 
žmonių santykius padaryti niūresnius. Ne tik žodžiais, bet ir 
veiksmais jie trukdo aplinkiniams džiaugtis gyvenimu ir stabdo 


jų raidą. 


2. Mąstysena ir kalbėsena 


Kai kurių žmonių mąstysena ir kalbėsena daro tokį ryškų 
įspūdį, kad negalime į tai nereaguoti. Jų mąstymas ir kalba tarsi 
vieno kurpalio, jie mąsto ir kalba stereotipais, tad visada iš anksto 
aišku, ką pasakys. Tai gerai pažįstamas paviršutiniškų laikraš- 
čių žinučių ir blogų romanų stilius. Ši tuščiažodystė prilygsta 
nelabai gražių gėlių puokštei. Girdime įvairiausius nuvalkiotus 
posakius, svetimžodžius ir pan. 

Toks raiškos būdas irgi padeda geriau suprasti žmogų. Kai 
kurių mąstymo formų ir posakių nedera arba negalima vartoti. 
Juose aidi ir kartais patį kalbėtoją išgąsdina blogo stiliaus bana- 
lybė. Vargiai galima tikėtis, kad žmogus įsiklausys į kito nuo- 
monę ir kritiką, jei jis nuolat apipila pašnekovą patarlėmis arba 
kiekvieną mintį palydi citata. Daugybė Žmonių negali atsikraty- 
ti tokios kalbėsenos, ir tai jų atsilikimo ženklas. 

3. Mokiniškumas 


Dažnai susiduriame ir su žmonėmis, tarsi įstrigusiais kažko- 
kiame raidos taške, negalinčiais ištrūkti iš mokyklinio suolo. Na- 
mie, visuomenėje, darbe - visur jie elgiasi tarsi mokinukai, nuo- 
lat pastatę ausis tyko progos, kad galėtų ką nors pasakyti. Jie 
visada stengiasi kuo greičiau atsakyti į kiekvieną draugijoje iš- 
kilusį klausimą, lyg norėdami visus pralenkti, parodyti, kad ir 
jie šį tą Žino, lyg tikėdamiesi gero pažymio. Tokiems žmonėms 
būdinga tai, kad saugiomis jie laiko tik tam tikras gyvenimo for- 
mas ir išsyk pasijunta nekaip tokiomis aplinkybėmis, kai neįma- 
noma pritaikyti jų mokiniško šablono. Šio tipo žmonės irgi įvai- 
riausio lygio. Mažiau simpatiški individai sausi, drovūs, nelabai 
draugingi; kiti vaidina itin išsimokslinusius, visažinius arba mė- 
gina visur griebtis taisyklių ir formulių. 


4. Principų Žmonės arba pedantai 


Šio tipo žmonės irgi, nors ne visada, turi kažką mokiniško; jie 
mėgina visiems gyvenimo reiškiniams primesti kokį nors princi- 
pą, bet kokiomis aplinkybėmis stengiasi elgtis pagal visam lai- 
kui prisiimtą principą, nuo kurio jų neįmanoma atkalbėti; jie 
įsitikinę, kad negalės gerai jaustis, jei viskas nevyks įprastai, 
taip, kaip reikia. Šie žmonės dažniausiai yra ir pedantai. Regis, 
jie irgi jaučiasi tokie nesaugūs, kad mėgina gyvenimo begalybę 
sugrūsti į porą taisyklių ir formulių, antraip ji tiesiog pernelyg 
baugi. Jie pasirengę bendradarbiauti tik iš anksto žinodami tai- 
sykles. Susidūrę su aplinkybėmis, kur jų taisyklės nepritaiko- 
mos, jie pasipusto padus. Jaučiasi įskaudinti ir įžeisti, jei vyksta 
žaidimas, kurio jie neišmano. Akivaizdu, kad ir tokiu metodu 
galima įgyti didelę galią. Pvz., pakanka prisiminti daugybę ne- 
socialaus sąžiningumo atvejų. Visada paaiškės ir tai, kad šiuos 
žmones gena nevaržomas galios troškimas ir tuščiagarbystė. 

Pedantiškumas ir sausumas - neatskiriami jų bruožai, net jei 
jie stropūs darbuotojai. Dažnai tai slopina bet kokią iniciatyvą, 
paverčia juos labai ribotomis ir įnoringomis būtybėmis. Antai 
vienas visada žingsniuos tik šaligatvio pakraščiu arba statys 
pėdą tik ant tam tikrų akmenų. Antrą vargiai įkalbėsi pasukti 
kitu keliu, nei jis įpratęs. Gyvenimo platybė nelabai patraukli 
visiems šiems žmonėms. Laikydamiesi savo principų jie švaisto 
laiką, jie nuolat nepatenkinti savimi bei aplinkiniais. Jie kapitu- 
liuoja, vos kyla naujos, neįprastos situacijos grėsmė, nes nėrajai 
pasiruošę ir mano negalėsią išsiversti nežinodami taisyklių, bur- 
tažodžio. Todėl jie stengsis kiek įmanydami išvengti permainų. 
Pvz., tokiems žmonėms keblumų gali sukelti net pavasaris, nes 
jie priprato prie žiemos. Jie pasijus blogai, nes juos baugina šiltu 
metų laiku padažnėjantys kontaktai su kitais žmonėmis. Pava- 
sarį tokie žmonės nuolat skundžiasi bloga savijauta. Neįsteng- 
dami prisitaikyti prie pakitusių aplinkybių jie dažniausiai rink- 
sis tokią tarnybą, kuri nereikalauja daug iniciatyvos, ir bus 
skiriami į tokias pareigas tol, kol pasikeis. Reikia atminti, kad 
tai ne įgimtos savybės, nekintami reiškiniai, o tik klaidinga lai- 
kysena gyvenime, taip užvaldžiusi žmogų, kad jis pats vargiai 
pajėgs kada nors iš jos išsivaduoti. 


5. Nuolankumas 


Iniciatyvos reikalaujančioms pareigoms nelabai tinka ir žmo- 
nės, pasižymintys savotišku liokajiškumu, gerai besijaučiantys 
tik ten, kur reikia vykdyti įsakymus. Tarnaujančiajam terūpi įsta- 
tymai ir taisyklės. Šio tipo žmonės tokios padėties dairosi su tam 
tikru entuziazmu. Tai liudija įvairiausi gyvenimo santykiai, net 
išorinė Žmogaus laikysena: jis paprastai kiek pakumpęs ir visa- 
da stengiasi dar labiau susilenkti, gaudo kito žodžius ne tam, 


kad apmąstytų, ką girdi, o kad pritartų ir įvykdytų. Tai žmonės, 

kuriems svarbu visada pasirodyti paklusniems. Šis polinkis kar- 
tais tiesiog neįsivaizduojamo laipsnio. Kai kuriems tikras malo- 
numas paklusti. Anaiptol nenorime pasakyti, kad idealu reikėtų 
laikyti žmones, kurie visada nori tik viešpatauti. Tačiau reikia 
nušviesti niūriuosius gyvenimo aspektus ir tų žmonių, kurie tik- 
ruoju savo uždavinių sprendimu laiko tik nuolankumą. 

Prisiminkime, kad daugybei žmonių nuolankumas - tai tie- 
siog gyvenimo dėsnis. Omeny turime ne tarnaujančias klases, 
bet moteriškąją lytį. Moteris turi paklusti pagal nerašytą, ta- 
čiau visiems įkaltą dėsnį, kurio daugybė žmonių laikosi kaip 
dogmos. Jie tiki, kad moteris tėra tam, kad paklustų. Paprastai 
kaip tik todėl ji mėgina paklusti. Tokios pažiūros nuodija ir 
griauna Žmonių santykius, tačiau tebėra gajos kaip neišnaiki- 
namas prietaras, kuriuo tiki ir daugybė moterų, neva paklūs- 
tančių amžinam dėsniui. Tačiau tokios pažiūros dar niekarn 
nėra pravertusios. Anksčiau ar vėliau ateina laikas, kai pasi- 
girsta skundai: jei moteris nebūtų buvusi tokia nuolanki, būtų 
buvę kur kas geriau. 

Žmogaus psichika apskritai nepajėgi vien paklusti, tad tokia 
moteris dažniausiai degraduos, taps nesavarankiška, ką liudija 
štai šis pavyzdys. ĮŽymaus vyro žmona, ištekėjusi iš meilės, griež- 
tai laikėsi minėtosios dogmos, kurią pripažino ir vyras. Ilgai- 
niui moteris virto gryna mašina, jai neegzistavo niekas, tik pa- 
reiga, tarnystė ir darsyk tarnystė. Nebeliko nė menkiausio 
savarankiško impulso. Aplinkiniai su tuo apsiprato ir pernelyg, 
nesipiktino, bet iš to irgi menka nauda. Šis atvejis nevirto di- 
džiule problema tik todėl, kad žmonės buvo palyginti kultūrin- 
gi. Tačiau prisiminę, kad dauguma žmonių moters paklusnumą 
laiko savaime suprantamu dalyku, jos lemtimi, suvoksime, koks 
konfliktinės medžiagos užtaisas čia glūdi. Juk jei vyras mano, 
kad paklusnumas savaime suprantamas, jis visada ras dingstį 


piktintis, nes visiškai paklusti iš tikrųjų neįmanoma. 

Pasitaiko moterų, taip užvaldytų nuolankumo dvasios, kad 
jos ieško kaip tik tokių vyrų, kurie elgiasi valdingai ar brutaliai. 
Toks nenatūralus santykis netrunka virsti dideliu konfliktu. Tad 
kartais net atrodo, kad šios moterys tiesiog išjuokia moters nuo- 
lankumą norėdamos įrodyti, kokia tai nesąmonė. 

Jau žinome, kaip išvengti tokių sunkumų. Bendras vyro ir 
moters gyvenimas turėtų būti bičiulystė, bendradarbiavimas, kai 
nė vienas neverčiamas paklusti. Žinoma, kol kas tai tėra idealas, 
bet jį galime laikyti masteliu, liudijančiu kultūrinę žmogaus pa- 
žangą ar rodančiu, kiek jis tolimas jai ir kur klysta. 

Paklusnumo problema svarbi ne tik lyčių santykiams, ne tik 
vyras nepajėgia susidoroti su daugybe paklusnumo keliamų 
keblumų. Taip pat jis svarbus ir tautų gyvenime. Prisiminkime, 
kad kadaise visų tautų ekonomika, valdymo santykiai rėmėsi 
vergija ir daugelis dabar gyvenančiųjų veikiausiai kilę iš vergų; 
kad ištisus šimtmečius gyvavo dvi itin konfliktuojančios klasės 
ir kastų dvasia iš esmės tebevyrauja tam tikrose tautose; tada 
įstengsime suprasti, kad paklusnumo principas, reikalavimas 
paklusti tebegyvuoja tarp žmonių ir gali formuoti tam tikrą tipą. 
Senovėje manyta, kad darbą, kaip palyginti gėdingą užsiėmimą, 
turi atlikti vergai, kad ponas neturėtų teptis rankų darbu; maža 
to, ponas ne tik įsakinėja, tai asmuo, kuriam būdingos visos do- 
rybės. Valdančiąją klasę sudarė „geriausieji“, graikų žodis „aris- 
tos“ reiškia ir viena, ir kita. Aristokratija buvo geriausiųjų val- 
džia. Žinoma, priklausymą jai lėmė ne dorybės ir sugebėjimai, o 
galios priemonės. Vertinami ir klasifikuojami buvo daugių dau- 
giausia vergai, tie, kurie tarnavo. Tas, kuris disponavo valdžia, 
buvo geriausias. 

Iki šiol žmonių pažiūras veikia tai, kad kadaise egzistavo aris- 
tokratija ir vergija, nors mūsų laikais, kai siekiama suartinti žmo- 
nes, tai visiškai prarado prasmę ir reikšmę. Prisiminkime, kad net 
didysis mąstytojas Nietzsche reikalavo, kad viešpatautų geriau- 


sieji, o kiti paklustų. Ir šiandien vis dar sunku nustoti skirsčius 

žmones į tarnaujančius ir viešpataujančius ir pasijusti visiškai 
lygiems. Tad pats faktas, kad pripažįstame visišką žmonių lygy- 
bę, gali padėti mums ir apsaugoti nuo rimtų klaidų. Juk pasitai- 
ko Žmonių, kurie tapo tokie nuolankūs, kad nudžiunga galėda- 
mi kam nors padėkoti už nieką, kurie nepaliaujamai atsiprašinėja 
tiesiog už tai, kad egzistuoja; nereikėtų manyti, kad ši būsena 
jiems labai miela, dažnai jie jaučiasi išties nelaimingi. 


6. Pasipūtimas 


Kitą tipą, priešingą ankstesniajam, sudaro žmonės, kurie pu- 
čiasi, visada nori pirmauti, kuriems gyvenimas tėra amžinas 
klausimas: „Kaip pranokti kitus?“ Tokį vaidmenį pasirinkusio 
žmogaus gyvenimas kupinas įvairiausių nesėkmių. Jo elgesys 
gali būti priimtinas iki tam tikro laipsnio, kol priešiška agresija 
ir aktyvumas ne pernelyg dideli. Paprastai tokius žmones aptik- 
sime ten, kur reikia vadovauti, įsakinėti, organizuoti. Eidami to- 
kias pareigas jie kone savaime genami aukštyn. Tokie žmonės 
išnyra neramiais laikais, kai liaudis pradeda bruzdėti; savai- 
me suprantama, kaip tik jie iškyla į paviršių. Jų gestai, laikyse- 
na, troškimai atitinkami, neretai jie ir reikiamai pasirengę bei 
apmąstę savo vaidmenį. Tai žmonės, kurie nuo mažens įsaki- 
nėdavo, nežaisdavo, jei negalėdavo būti vežikai, konduktoriai 
ar generolai. Kai kurie jų tiesiog neįstengia atlikti nieko, ką pa- 
liepė kas nors kitas, privalėdami įvykdyti įsakymą išsyk su- 
sierzina. Užtat kiti, gal net geriau pasirengę, neprasimuša į 
vadovaujamus vaidmenis. Ramiais laikais tokie Žmonės irgi 
visada vadovauja kokiai nors mažesnei — profesinei ar visuo- 
meninei - grupei. Jie nuolat pirmoje vietoje, nes braunasi į prie- 
kį, ir sako didingas kalbas. Jiems nelabai ką prikiši, kol jie ne 
itin pažeidžia žmonių bendrabūvio taisykles, nors pervertinti 


tokio tipo žmones, kaip tai daroma šiandien, tikrai neverta. Juk 

irjie stovi ant prarajos krašto, nesugeba bendradarbiauti ir nėra 
geri partneriai. Be galo įsitempę, nerasdami ramybės, jie steng- 
sis pademonstruoti pranašumą visur, nepaisydami, ar tai svar- 


būs dalykai, ar smulkmenos. 


7. Nuotaikos žmonės 


Psichologija apsirinka teigdama, kad žmonės, kurių nuosta- 
ta gyvenimo ir jo uždavinių atžvilgiu pernelyg priklauso nuo 
nuotaikos, tokie yra iš prigimties. Tai itin tuščiagarbiai ir todėl 
labai jautrūs Žmonės, nepatenkinti gyvenimu ir besidairantys 
kokios nors išeities. Jų jautrumas - tarsi ištiestas čiuptuvas, ku- 
riuo jie iš anksto, prieš ką nors nuspręsdami, čiuopia žmonių 
gyvenimo situacijas. 

Kai kurie žmonės nuolat geros nuotaikos, kiek demonstraty- 
viai ir gan energingai pabrėžia džiugiuosius gyvenimo aspek- 
tus, stengiasi susikurti džiaugsmo ir linksmybės atmosferą kaip 
būtiną gyvenimo pagrindą. Žinoma, ir čia esama įvairiausių ly- 
gio skirtumų. Kai kuriejų visada elgiasi vaikiškai džiaugsmingai 
ir šis jų vaikiškumas - tikra širdies atgaiva: jie nevengia uždavi- 
nių, imasi jų ir atlieka kažkaip žaismingai ir meniškai. Veikiau- 
siai nė vienas kitas tipas grožiu ir simpatiška laikysena nepri- 
lygsta šiam. 

Tačiau pasitaiko ir tokių, kurių linksmas požiūris į gyveni- 
mą perdėtas, jie elgiasi nerimtai ir palyginti sudėtingomis aplin- 
kybėmis, demonstruoja tokį vaikiškumą, taip nesuvokia gyveni- 
mo rimtumo, kad anaiptol nedaro gero įspūdžio. Jaučiame 
netikrumą visada, kai matome tokius žmones dirbančius, jie at- 
rodo nepatikimi, nes nori pernelyg lengvai įveikti kliūtis. Kiti 
stengiasi laikyti juos atokiai nuo sunkesnių uždavinių, jie patys 
vengia to, kas pasitaiko dažniausiai. Retai pamatysime šiuos 


žmones atliekančius tikrai sunkų uždavinį. Vis dėlto negalime 

atsisveikinti, neskyrę šiam tipui keleto simpatijos žodžių. Turi- 
me pripažinti, kad šis tipas - malonus kontrastas pasaulyje vieš- 
pataujančiam niūrumui, jį lengviau patraukti į save nei tą, kuris 
visada liūdnas, nepatenkintas ir bet kokiomis aplinkybėmis ma- 
to tik blogybes. 


8. Nevykėliai ir nelaimėliai 


Psichologijos požiūriu savaime suprantama, kad tie žmonės, 
kurie prieštarauja absoliučiai visuomeninio gyvenimo tiesai, 
kada nors savo kailiu patiria kontrataką. Dažniausiai jie nesu- 
sipranta pasimokyti, laiko nelaimę nepelnyta, asmenine juos už- 
klupusia nesėkme. Visą gyvenimą jie aiškina, kokios nesėkmės 
juos persekioja, kaip jiems nesiseka, kaip žlunga viskas, ko jie 
imasi. Kartais jie tiesiog didžiuojasi pralaimėjimais, tarsi juos 
lemtų kažkokia kraupi jėga. Kiek pasvarsčius aiškėja, kad ir čia 
piktus pokštus krečia garbėtroška. Šie žmonės elgiasi taip, tarsi 
kažkokiai rūsčiai dievybei rūpėtų tik jie: per audrą juos apsėda 
mintis, kad kaip tik į juos turėtų pataikyti žaibas, arba be paliovos 
kamuoja baimė, kad kaip tik į jų) namus gali įsibrauti vagis, trum- 
pai tariant, susidūrę su gyvenimo sunkumais jie mano, kad tik 
juos susiranda nelaimė. 

Taip persūdyti gali tik žmogus, laikantis save įvykių centru. 
Kartais atrodo, kad jis labai kuklus teigdamas, jog jį nuolat per- 
sekioja tik nelaimės, tačiau iš tikrųjų trykšte trykšta garbėtroška 
manydamas, kad piktąsias jėgas domina tik jis ir niekas kitas. 
Tokie žmonės jau vaikystėje kartino sau gyvenimą, jautėsi per- 
sekiojami įsilaužėlių, žudikų ir kitokių siaubūnų, jie iki šiol tiki, 
kad vaiduokliai ir šmėklos neturi ką veikti, tik sukti dėljų galvą. 

Dažnai jų nuotaiką išduoda išorinė laikysena. Jie vaikščioja, 


tarsi būtų slegiami, visada kiek susikūprinę, lyg stengdamiesi 

parodyti, kokią sunkią naštą tempia. Norom nenorom jie prime- 
na sunkias perdangas remiančias kariatides. Tai žmonės, ku- 
riems viskas atrodo be galo rimta, kurie į viską žvelgia pesimis- 
tiškai. Tad nekeista, jog jiems nesiseka, kad ir ko griebtųsi, 
nenuostabu, jog tai nevykėliai, kartinantys gyvenimą ne tik sau, 
bet ir kitiems. Tačiau ir čia slypi tik garbėtroška. Nelaime irgi 
galima savotiškai puikuotis. 


9. Religingumas 


Kartais tokiems Žmonėms pavyksta pasitraukti į religiją. Iš 
tikrųjų ir čia jie elgiasi taip pat kaip anksčiau. Jie skundžiasi ir 
dejuoja, nuolat užverčia Dievą savo rūpesčiais, neišmano, kuo 
daugiau, jei ne savo asmeniu, jį užimti. Podraug jiems atrodo, 
kad tas, kurį jie taip garbina ir kuriam meldžiasi, iš tikrųjų jiems 
tarnauja, visiškai atsako už juos ir, negana to, jį galima privilioti 
dirbtinėmis priemonėmis, itin stropiai sukalbėta malda ar kito- 
kia religinio atsidavimo forma. Trumpai tariant, Dievulis ap- 
skritai nenutuokia, ką turėtų veikti, ir kaip tik jie turi atkreipti jo 
dėmesį ir nurodyti. Tenka pripažinti, kad tokio pobūdžio religi- 
nis garbinimas - tokia baisi erezija, kad jei grįžtų senieji inkvizi- 
cijos laikai, kaip tik tokie žmonės būtų sudeginti piriniausia. Jie 
elgiasi su Dievu taip pat kaip su kitais žmonėmis, nesiliauja 
skųstis ir niurnėti, užuot patys ką nors nuveikę, kad aplinkybės 
pasikeistų. Šito jie visada reikalauja tik iš kitų. 

Vienos aštuoniolikmetės merginos atvejis rodo, kokį mastą 
gali įgauti toks religingumas. Tai buvo itin klusni, stropi, tiesa, 
ir labai ambicinga mergina, pasižymėjusi ir religingumu, sąži- 
ningai atlikdavusi visas religines priedermes. Vieną dieną ji pra- 
dėjo kaltinti save, kad nėra pakankamai dievobaiminga, kad nu- 
sižengė religiniams priesakams, nes ją nesyk apnikdavusios 


nuodėmingos mintys. Galiausiai ji ištisas dienas praleisdavo 

kaltindama save, tad artimieji rimtai sunerimo dėl jos proto. Iš 
tikrųjų jai nieko nebuvo galima prikišti. Dabar ji nuolat raudo- 
davo kampe ir kaltindavo save. Vienam dvasininkui šovė mintis 
palengvinti jai nuodėmių naštą paaiškinant, kad tai anaiptol ne 
nuodėmės, kad ji esanti laisva. Kitą dieną gatvėje mergina puolė 
prie jo šaukdama, kad jis nevertas įžengti į bažnyčią, nes prisiė- 
mė tokią nuodėmių naštą. 

Nebūtina toliau nagrinėti šio atvejo. Jis liudija, kad garbėt- 
roška prasiveržia ir į religijos sritį, paversdama Žmogų teisėju, 
kuris sprendžia, kas dora ir ydinga, skaistu ir netyra, kas gėris ir 
kas blogis. 


Penktas skyrius 


Afektai 


Apie afektus kalbame, kai itin išryškėja savybės, kurias pavadi- 
nome būdo bruožais. Tai laikinos psichikos organo veiklos for- 
mos, kurios spaudžiant sąmoningai ar nesąmoningai būtinybei 
pasireiškia kaip staigi iškrova; afektai kaip ir būdo bruožai visa- 
da tikslingi. Tai anaiptol ne mįslingi, nepaaiškinami reiškiniai, 
jie visada atsiranda ten, kur yra prasmingi, atitinka Žmogaus 
gyvenimo metodą, pagrindinę jo raidos liniją. Jais irgi siekiama 
pakeisti aplinkybes taip, kad jos taptų palankesnės žmogui. Tai 
ypatinga, pabrėžiama raiška, kurios gali griebtis tik tas žmogus, 
kuris atsižadėjo kitų galimybių išsikovoti pripažinimą, tiksliau, 
netiki ar jau nebetiki turįs kitų galimybių. 

Tad aišku, kad ir šiuo atveju vienas iš aspektų yra nevisaver- 
tiškumo, nepajėgumo jausmas, verčiantis Žmogų sukaupti visas 
jėgas ir reikštis stipriau, nei įprasta. Tokiomis pastangomis sie- 
kiama atsidurti dėmesio centre ir triumfuoti. Antai nėra pykčio 
be priešo, atitinkamai šiuo afektu kaip tik ir siekiama įveikti tą 
priešą. Prasimušti pasitelkiant tokią perdėtą raišką - gan mėgs- 
tamas, mūsų kultūroje vis dar priimtinas būdas. Pykčio prie- 
puolių būtų kur kas mažiau, jei jie nepadėtų įgyti pripažinimo. 

Žodžiu, dažnai matysime, kad žmonės, kurie nesitiki pasiek- 
sią savo tikslą, pranašumą, ir jaučiasi netikri, anaiptol neatsisa- 
ko šio tikslo, bet siekia jo energingiau, pasitelkdami afektus. Tai 
metodas, kurį naudoja nevisavertiškumo jausmo kurstomas, tarsi 
neišvengiamo impulso genamas žmogus: jis sukaupia visas jė- 
gas ir stengiasi išsikovoti pripažinimą, apginti tikrąsias ar ta- 
riamas teises kaip primityvus, nekultūringas laukinis. 

Afektai neatsiejami nuo asmenybės esmės ir apskritai nėra 


būdingi tik pavieniams žmonėms, juos dažniau ar rečiau patiria 

daugelis. Atitinkamomis aplinkybėmis kiekvieną gali ištikti afek- 
tas. Tai vadinamoji psichikos organo parengtis afektui [Afektbe- 
reitschaft]. Afektai - tokia neatskiriama Žmonių gyvenimo dalis, 
kad visi galime juos patirti. Daugmaž pažindami žmogų galime 
įsivaizduoti ir tai, kokie afektai jam būdingi, net jei niekada jų 
nepastebėjome. 

Psichika ir kūnas glaudžiai susiję, tad toks lemtingas psichi- 
kos gyvenimo įvykis kaip afektas neišvengiamai turi veikti ir 
kūną. Afektą lydintys fiziniai reiškiniai - kraujotakos sistemos 
ir kvėpavimo organų pokyčiai (padažnėjęs pulsas, raudonis ir 
blyškumas, kintantis kvėpavimo dažnis). 


A. Skiriantys afektai 
1. Pyktis 


Pyktis — tai afektas, kuris tiesiog simbolizuoja galios, viešpa- 
tavimo siekį. Ši raiškos forma aiškiai išduoda tikslą: greitai ir 
prievarta įveikti pasipriešinimą, su kuriuo susiduria pykstanty- 
sis. Remdamiesi mūsų ligšiolinėmis žiniomis galime teigti, kad 
tai Žmogus, iš visų jėgų siekiantis pranašumo. Pripažinimo sie- 
kis kartais taip išsigimsta, žmogų užvaldo toks kvaitulys, kad į 
menkiausią jo galios pojūtį silpninantį impulsą jis reaguoja pyk- 
čio priepuoliu. Žmogus jaučia, kad šiuo veikiausiai jau nesyk 
išmėgintu būdu paprasčiausia primesti savo valią, priversti ki- 
tą paklusti. Tai anaiptol nėra itin puikus metodas, bet dažniau- 
siai jis praverčia, ir galbūt ne vienas prisimins sunkiomis aplin- 
kybėmis pykčio priepuoliu privertęs kitus su savimi skaitytis. 

Vis dėlto pasitaiko, kad pykčio priepuolį galima iš dalies pa- 
teisinti. Čia nekalbame apie tokius atvejus. Omeny turime labai 
aiškų ir stiprų afektą, tuos asmenis, kuriems pyktis yra įprastas. 


Kai kurie žmonės juo naudojasi tiesiog sistemingai, jie patraukia 

dėmesį tuo, kad apskritai nemoka kitaip elgtis. Tai arogantiški, 
be galojautrūs žmonės, nepakenčiantys, kad kas nors būtų vir- 
šesnis ar prilygtų jiems, jie visada privalo jaustis pranašesni, 
todėl nuolat sergi, ar kas pernelyg neprisiartino, ar juos pakan- 
kamai aukštai įvertino. Paprastai su tuo susijęs ir begalinis ne- 
patiklumas, jie nenori niekuo pasikliauti. Dažniausiai susidur- 
sime ir su kitais būdo bruožais, kuriuos anksčiau pavadinome 
skiriančiais. Itin sunkiais atvejais toks pernelyg ambicingas žmo- 
gus pabūgsta bet kokios rimtos užduoties ir sunkiai įsilieja į 
visuomenę. Jei jam kas nors nepasiseka, jis težino vienintelį re- 
akcijos būdą: sukelti skandalą, kuris labai skausmingas artimie- 
siems. Pvz., sudaužyti veidrodį ar sugadinti vertingą daiktą. Ta- 
čiau anaiptol neverta tikėti išsisukinėjimais, kai jis mėgina įtikinti 
nežinojęs, ką darąs. Ketinimas užgauti aplinkinius pernelyg aki- 
vaizdus. Kažkodėl visada šio afekto apimtas jis griebiasi vertin- 
gų, one mažaverčių daiktų. Aišku, kad tai planingas elgesys. 
Tarp artimųjų tokiais metodais galima išsikovoti pripažini- 
mą, tačiau jis išsyk išnyksta už šeimos ribų. Tada afektas gali 
lengvai pastūmėti žmogų į konfliktą su aplinkiniu pasauliu. 
Išorinė šį afektą lydinti laikysena iškyla prieš akis, vos išgir- 
dus afekto pavadinimą. Tai priešiška pozicija kito atžvilgiu, at- 
siskleidžianti itin aiškiai ir stipriai. Šis afektas rodo, kad ben- 
drystės jausmo atsižadėta kone visiškai. Žmogus taip siekia galios, 
kad net gali sunaikinti varžovą. Kadangi afektai aiškiai atsklei- 
džia žmogaus būdą, stebėdami juos galime taikyti mūsiškį žmo- 
gaus pažinimą. Tad piktus žmones apibūdiname kaip tokius, ku- 
rie perdėm priešiški gyvenimui. Tačiau ir čia turime laikytis 
sistemos, darsyk pabrėžti, kad galios siekis apskritai grindžia- 
mas silpnumo, nevisavertiškumo jausmu. Žmogus, kuris pasitiki 
savo jėgomis, niekada nesigriebs tokios pabrėžtinos raiškos, to- 
kių prievartinių priemonių. Nederėtų pamiršti šio ryšio. Kaip tik 
pykčio priepuoliu itin aiškiai atsiskleidžia žmogaus veržima- 


sis aukštyn, jo noras silpnumo jausmą pakeisti pranašumu. 

Tai pigus triukas, atliekamas siekiant sustiprinti asmenybės 
jausmą kito sąskaita ir jo nenaudai. 

Iš veiksnių, itin skatinančių pykčio priepuolius, pirmiausia 
minėtinas alkoholis. Kai kuriems žmonėms pakanka visiškai ma- 
žų dozių. Žinia, alkoholis veikia pirmiausia susilpnindamas ar- 
ba panaikindamas kultūrinius suvaržymus. Alkoholiu apsinuo- 
dijęs žmogus elgiasi taip, tarsi niekada nebūtų buvęs kultūringas. 
Jis nesivaldo, nepaiso kitų, apsvaigęs nevaržomai demonstruo- 
ja tai, ką būdamas blaivus vargais negalais sutramdo ir nusle- 
pia, būtent priešiškumą kitiems. Neatsitiktinai alkoholio grie- 
biasi kaip tik nesutariantys su gyvenimu žmonės, ieškodami 
savotiškos paguodos, užmaršties ir, antra vertus, pasiteisinimo, 
kad nepasiekė, ką būtų galėję pasiekti. 

Vaikų pykčio priepuoliai daug dažnesni nei suaugusiųjų. Ne- 
retai pakanka menkutės dingsties, kad vaikas supyktų. Tai le- 
mia ta aplinkybė, kad vaikai itin stipriai jaučia silpnumą, atitin- 
kamai labiau išryškėja ir jų pripažinimo siekis. Supykęs vaikas 
visada kaunasi dėl pripažinimo, akivaizdu, kad pasipriešini- 
mas, su kuriuo jis susiduria, jam atrodo jei ne neįveikiamas, tai 
bent labai didelis. 

Įprastinis pykčio priepuolių turinys - tai plūdimas ir smurti- 
niai veiksmai, kurie kartais įgyja tokį mastą, kad pykstantysis 
pats susižaloja. Tai kiek padės suprasti savižudybę. Ja siekiama 
įskaudinti giminaičius ar kitus aplinkinius, šitaip atkeršijant 
už patirtą skriaudą. 


2. Liūdesys 


Liūdesio afektas pasireiškia, kai žmogus patiria netektį, pra- 
radimą, su kuriuo nelengva susitaikyti. Liūdesiu taip pat sie- 
kiama pašalinti nemalonumo, silpnumo jausmą, susikurti ge- 


resnę situaciją. Šiuo atžvilgiu liūdesys pravartus kaip ir pykčio 

priepuolis, tik jis randasi kitomis progomis, kitokios jo apraiš- 
kos ir metodai. Tačiau siekiama to paties, būtent pranašumo. 
Pykstant judesys nukreiptas prieš kitus, pykstančiajam jis turi 
nedelsiant suteikti pergalės, priešininkui - pralaimėjimo jaus- 
mą, o liūdint pirmiausia įvyksta psichikos aktyvo apribojimas, 
kurį netrukus neišvengiamai keičia plėtra, liūdintis individas 
pasijunta išaukštintas ir patenkintas. Tačiau tai tegali įvykti kaip 
iškrova, kaip judesys, kuris, nors kiek kitaip, pradžioje irgi nu- 
kreiptas prieš aplinką. Juk liūdintysis iš tikrųjų yra kaltintojas, 
kaltindamas jis nusiteikęs priešiškai aplinkiniams. Kad ir kaip 
natūralu žmogui liūdėti, vis dėlto perdėtas liūdesys slepia prie- 
šiškumą aplinkiniams, kenkia jiems. 

Liūdintysis jaučiasi išaukštintas dėl aplinkinių požiūrio į jį. 
Dažnai liūdinčiam žmogui palengvėja, jei kas padaro jam pa- 
slaugą, jį užjaučia, remia, ramina, kažką duoda. Jei iškrova vyksta 
lydima ašarų ir skundų, aplinkiniai ne tik puolami, liūdintysis 
iškyla virš jų kaip kaltintojas, teisėjas ir kritikas. Reikalavimas, 
primygtinumas čia akivaizdūs. Vis labiau apeliuojama į aplin- 
kinius. Liūdesys tampa tarsi neįveikiamu argumentu, kuriuo sie- 
kiama suvaržyti kitą, ir šis turi paklusti. 

Tad ir šis afektas liudija veržimąsi iš apačios į viršų, siekiant 
neprarasti atramos bei kompensuoti bejėgiškumo ir silpnumo 


jausmą. 


3. Pikmaudžiavimas afektais 


Afektų fenomenas buvo nesuprantamas, kol paaiškėjo, kad 
jie leidžia nedelsiant įveikti nevisavertiškumo jausmą, išaukš- 
tinti asmenybę, pasiekti pripažinimą. Tad žmogaus psichikos 
gyvenime parengtis afektui ir jo demonstravimas labai dažni. Jei 
vaikas pyksta arba liūdi ir verkia, nes jaučiasi nuskriaustas, ir 


jam pavyksta išmėginti šį metodą, jis gali lengvai susivilioti 

griebtis jo menkiausia dingstimi, nuolat pasitelkti afektus, kad 
išpeštų kokios nors naudos. Afektų demonstravimas gali tapti 
tiesiog patologišku įpročiu. Vėliau ir suaugusiojo gyvenime nuo- 
lat regime piktnaudžiavimą šiais afektais, žalingą ir bevertį reiš- 
kinį, kai pyktį, liūdesį ar kitus afektus individas pateikia savo- 
tiškai žaismingai, vien siekdamas savo tikslo, mėgindamas ką 
nors laimėti. Tada tokios būsenos kartojasi tiesiog reguliariai, 
kaskart, kai individas nori ko nors išvengti ar jaučia savo galiai 
kylančią grėsmę. Antai liūdesys gali būti reiškiamas taip garsiai 
ir įkyriai, kad veikia atstumiančiai, nes pernelyg primena savęs 
reklamavimą. Įdomu stebėti, kaip kartais demonstruodamas liū- 
desį individas mėgina pranokti pats save. 

Piktnaudžiauti galima ir šalutiniais fiziologiniais afekto pa- 
dariniais. Kai kurie žmonės pykdami sugeba taip paveikti virš- 
kinimo sistemą. kad tiesiog pradeda vemti. Taip jie dar drastiš- 
kiau parodo priešiškumą. Vėmimas reiškia kito pasmerkimą ir 
pažeminimą. Kartais liūdintysis dar ir susilaiko nuo valgymo, 
tad atrodo tiesiog išsekęs, tikras „sielvarto įsikūnijimas“. 

Mes neabejingi tokioms piktnaudžiavimo formoms pirmiau- 
sia todėl, kad jomis apeliuojama į aplinkinių bendrystės jaus- 
mą. Kai šie atsiliepia, sielvartas dažniausiai kiek nuslūgsta. Ta- 
čiau kai kurie Žmonės jaučia tokį didžiulį poreikį nukreipti kitų 
bendrystės jausmą į save, kad apskritai nenori skirtis su liūde- 
siu, nes jaučiasi itin išaukštinti, kai aplinkiniai pateikia drau- 
gystės ir užuojautos įrodymus. 

Nors mūsų simpatijos pykčio ir liūdesio atveju skirtingos, vis 
dėlto ir pyktis, ir liūdesys yra skiriantys afektai. Jie nevienija 
žmonių, supriešina juos, nes vienpusiškai naudojasi bendrys- 
tės jausmu. Tiesa, liūdesys ilgainiui paskatina užmegzti ryšį, 
tačiau ne normaliu būdu, kai bendrystės jausmas abipusis, o 


atlikus deformaciją, kai duoti priversti tik aplinkiniai. 


210 MOKYMAS APIE ŽMOGAUS BŪDĄ 
4. Pasišlykštėjimas 


Pasišlykštėjimo afektui irgi būdingos skiriančios tendenci- 
jos, nors ir ne tokios ryškios. Fizinis pasišlykštėjimas vyksta 
tam tikru būdu dirginant skrandžio sieneles. Tačiau kartais 
individas linkęs išstumti, „išvemti“ kokį nors psichinio gyve- 
nimo elementą. Tada atsiskleidžia skiriantis šio afekto pobū- 
dis. Tai patvirtina tolesni veiksmai ir įvykiai. Pasišlykštėjimas — 
tai nusigręžimo gestas. Grimasos reiškia aplinkos pasmerki- 
mą, problemos sprendimą atmetimo būdu. Pikmaudžiaudamas 
šiuo afektu, žmogus nepalankiomis aplinkybėmis gali pasitraukti 
pajusdamas pasišlykštėjimą. Savavališkai jį sukelti kur kas leng- 
viau nei kitus afektus. Kiek pasipraktikavęs žmogus gali pasiek- 
ti tokį lygį, kad pasitelkęs šį afektą visiškai nesunkiai izoliuosis 
nuo aplinkos arba atakuos ją. 


5. Baimė (išgąstis) 


Baimė nepaprastai reikšminga žmogaus gyvenime. Šis afek- 
tas sudėtingas, nes jis ne vien skiria; kaip ir liūdesio atveju, ga- 
liausiai užsimezga savotiškas ryšys su kitais. Pvz., pasitelkda- 
mas baimę vaikas išvengia kokios nors situacijos, antra vertus, 
jis ieško prieglobsčio pas kitą. Baimės mechanizmu pranašu- 
mas tiesiogiai nedemonstruojamas aplinkiniams, pirmiausia ma- 
tome veikiau pralaimėjimą. Pradžioje individas tarsi sumažėja. 
Paskui prasideda siejantis šio afekto aspektas, slepiantis ir pra- 
našumo poreikį: baimingasis ieško kitos situacijos prieglobsčio, 
šitaip mėgindamas įgauti jėgų, kad pasijustų galįs įveikti pavo- 
jų ir triumfuoti. 

Baimės afektas turi giliai slypinčias organines priežastis. Jis 
atspindi pirmapradę visų gyvų būtybių baimę. Žmogus ypač jau- 
čia baimę dėl savo nesaugumo ir silpnumo gamtoje. Mūsiškis 

gyvenimo sunkumų pažinimas toks neadekvatus, kad, pvz., vai- 
kas vienas neįstengia su jais susidoroti, kiti turi prisidėti ir 
suteikti, ko jam trūksta. Sunkumus vaikas pajunta vos gimęs, 
tą pačią akimirką, kai jį pradeda veikti išorinis pasaulis. Visa- 
da išlieka pavojus, kad siekdamas išsivaduoti iš nesaugumo 
jausmo vaikas gali patirti nesėkmę, susikurti pesimistinę pa- 
saulėžiūrą ir kartu įgyti būdo bruožų, atspindinčių perdėtą ap- 
linkinių pagalbos ir atodairos poreikį. Jis tampa tuo apdaires- 
nis, kuo labiau tolsta nuo gyvenimo uždavinių. Jei kartais tokie 
vaikai priversti žengtelėti į priekį, jie išsyk puoselėja atsitrau- 
kimo planą, nuolat pasirengę bėgti; dažniausiai pasitaikantis 
ir ryškiausias jų afektas yra baimė. 

Netiesmuko agresyvaus atoveiksmio užuomazgas liudija šio 
afekto raiška, ypač mimika. Kartais jis tampa tiesiog patologiš- 
kas, ir tokiais atvejais psichikos pastangos visiškai akivaizdžios. 
Atrodo, tarsi baimingasis nuolat stvertųsi kito, stengdamasis pri- 
sitraukti jį prie savęs ir išlaikyti. 

Toliau tyrinėdami šį reiškinį gauname tas pačias išvadas kaip 
ir anksčiau, kai samprotavome apie baimę kaip būdo bruožą. Ir 
vienu, ir kitu atveju tai žmonės, ieškantys, kas paremtų juos gy- 
venime, kuo jie nuolat galėtų disponuoti. Iš tikrųjų jie mėgina 
nustatyti galios santykį, tarsi kitas pasaulyje būtų tik tam, kad 
baimingasis turėtų atramą. Dar labiau įsigilinę pamatytume, kad 
šie žmonės kupini pretenzijų, jiems atrodo, kad jais reikia ypač 
rūpintis. Nesugebėdami užmegzti deramo ryšio su gyvenimu, 
jie tampa tokie nesavarankiški, kad primygtinai ir aršiai reika- 
lauja šios privilegijos. Nors ir įnirtingai ieško kitų draugijos, jų 
bendrystės jausmas labai silpnas. Tad demonstruodami baimę 
jie gali susikurti privilegijuotą padėtį, išvengti gyvenimo reika- 
lavimų, priversti kitus sau tarnauti. Galiausiai baimė persmel- 
kia visus kasdienio gyvenimo santykius. Ji tampa veiksminga 


priemone aplinkiniams valdyti . 

B. Siejantys afektai 
1. Džiaugsmas 


Stebėdami džiaugsmo afektą aiškiai matome žmonių ryšį. 
Džiaugsmas nepakenčia izoliacijos. Jo apraiškos - kitų paieška, 
apkabinimas ir pan. - liudija poreikį kartu žaisti, dalytis, mė- 
gautis. Tai siejanti laikysena, tarsi rankos ištiesimas, šiluma, 
perduodama kitam siekiant ir jį nudžiuginti. Šiam afektui bū- 
dingi visi susivienijimo elementai. 

Ir šiuo atveju matome tą pačią aukštyn kylančią liniją, susi- 
duriame su žmogumi, kuris nepasitenkinimo jausmą paverčia 
pranašumo jausmu. Išties džiaugsmas geriausiai išreiškia tai, 
kad sunkumai įveikti. Jį lydintis juokas išlaisvina žmogų ir yra 
tarsi baigiamasis afekto akordas. Juokas peržengia asmenybės 
ribas, juo atkakliai siekiama kitų simpatijos. 

Pasitaiko, kad priklausomai nuo būdo žmogus piktnaudžiau- 
ja ir džiaugsmu. Antai vienas pacientas aiškiai apsidžiaugė ir 
garsiai nusikvatojo, išgirdęs apie žemės drebėjimą Mesinoje; įdė- 
miau patyrinėjus paaiškėjo, kad iš tikrųjų jis juokėsi todėl, kad 
liūdėdamas jautėsi silpnas, tad stengėsi išvengti liūdesio afekto 
pakeisdamas jį kitu. Ypač dažnai piktnaudžiavimas reiškiasi 
kaip piktdžiuga, nederamas džiaugsmas, nepaisantis bendrys- 
tės jausmo, griaunantis jį. Tai išties skiriantis afektas, kurį pasi- 
telkęs individas stengiasi pranokti kitus. 


2. Užuojauta 


Užuojauta - tai gryniausia bendrystės jausmo išraiška. Pa- 
stebėję ją galime būti ramūs dėl žmogaus bendrystės jausmo. 
Juk šis afektas rodo, kiek žmogus pajėgus įsijausti į aplinkinių 
padėtį. 

Bene labiau už patį afektą paplitęs pikmaudžiavimas juo. 
Taip piktnaudžiauja tie, kurie mėgina pademonstruoti itin stip- 
rų bendrystės jausmą, žodžiu, persistengia. Atsitikus nelaimei 
jie visada veržiasi į priekį, tačiau nieko nedaro, tenori būti pa- 
stebėti, kad pigiu būdu viešai išgarsėtų. Arba tai Žmonės, išties 
aistringai besidairantys kitų žmonių nelaimių, nuo kurių juos 
tiesiog sunku nuginti. Šie profesionalūs geradariai savo veikla 
iš tikrųjų stengiasi pasijusti pranašesni už vargstančius ir skurs- 
tančius. Didysis žmonių žinovas La Rochefoucauld kartą prasi- 
tarė apie šį tipą: „Mes visada pasirengę jausti savotišką pasiten- 
kinimą draugų nelaime“. 

Su tokiais reiškiniais klaidingai mėginta susicti tai, kz4 žau- 
čiame malonumą žiūrėdami tragedijas. Esą žiūrovai džiaugiasi, 
kad nėra personažų kailyje. Šito negalima teigti apie daugelį 
žmonių. Dažniausiai tragedijos įvykiais domimės, nes trokšta- 
me pažinti save ir pasimokyti. Mintis, kad tai tėra vaidinimas, 
nepalieka mūsų, ir mes tikimės, kad tai bus dar viena paskata 


rengiantis gyvenimui. 


3. Drovumas 


Drovumo afektas ir sieja, ir skiria. Tai dar vienas bendrystės 
jausmo padarinys, kaip toks neatsiejamas nuo Žmogaus psi- 
chikos gyvenimo. Žmonių visuomenė būtų neįmanoma be šio 
afekto. Jis pasireiškia, kai į individo psichikos sferą kišamasi 
taip, kad šis jaučia grėsmę savo asmenybės vertingumui, kai 
kyla pavojus jo savigarbai, sąmoningam savęs vertinimui. Šis 
afektas ypač persiduoda kūnui. Jį lydi fiziologinis procesas, 
periferinių kraujotakos indų išsiplėtimas ir atitinkamas kraujo 
perteklius, dažniausiai regimas veide. Kai kuriems parausta 


net krūtinė. 

Išorinė individo laikysena - atsiskyrimas nuo aplinkos. Tai 
susierzinimo lydimas atsitraukimo judesys, liudijantis pasiren- 
gimą bėgti. Žmogus nusigręžia, nuleidžia akis, ir šie bėgimo 
ženklai aiškiai rodo mums skiriančiuosius šio afekto aspektus. 

Ir šiuo afektu neretai pikmaudžiaujama. Kai kurie žmonės 
itin lengvai rausta. Dažniausiai matysime, kad jų santykiams su 
aplinkiniais apskritai labiau būdingi skiriantys, o ne siejantys 
aspektai. Paraudimas tėra priemonė, leidžianti pasitraukti iš vi- 


suomenės. 


PRIEDAS 


Bendros pastabos apie auklėjimą 


Dabar norėtume papildyti aptariamą temą pridurdami tai, apie 
ką iki šiol užsimindavome tik probėgšmais. Pakalbėsime apie 
tai, kaip auklėjimas namie, mokykloje ir gyvenime veikia psichi- 
kos organo raidą. 

Neabejotina, kad šiandienis auklėjimas šeimoje itin skatina 
galios siekį, tuščiagarbystę. Kiekvienas gali tuo įsitikinti iš as- 
meninės patirties. Žinia, šeimos pranašumai neabejotini, var- 
giai įmanoma įsivaizduoti tokią instituciją, kurioje tinkamai auk- 
lėjami vaikai jaustųsi geriau nei šeimoje. Šeima pasirodo esanti 
geriausia žmonių giminės išsaugojimo institucija, ir tai itin iš- 
ryškėja vaikui susirgus. Jei visi tėvai būtų ir geri auklėtojai, ga- 
nėtinai įžvalgūs, kad išsyk pastebėtų vaikų psichinių nesėkmių 
užuomazgas ir įveiktų jas tinkamai auklėdami, mielai pripažin- 
tume, kad, deramai auklėjant Žmonių giminę, nė viena instituci- 
ja negali pranokti šeimos. 

Deja, anaiptol negalime teigti, kad tėvai yra geri psichologai 
ar pedagogai. Šiandien auklėjant vaikus šeimoje vyrauja įvairių 
laipsnių šeimyninis egoizmas. Tarsi savaime suprantama, kad sa- 
vieji vaikai itin puoselėjami, išskiriami kaip ypatingi netgi kitų 
vaikų sąskaita. Tad didžiausia klaida padaroma kaip tik auklė- 
jant šeimoje, vaikams tiesiog įdiegiama, kad jie pranašesni ir 
geresni už kitus. Nemenkai prie to prisideda ir pati šeimos or- 
ganizacija, perdėm grindžiama tėvo viršenybe, tėvo autoritetu. 
Čia glūdi nelaimės ištakos. Autoritetas, labai menkai paremtas 


bendrystės jausmu, pernelyg greitai sukelia atvirą ar slaptą 

pasipriešinimą. Šiaip ar taip, visiško pripažinimo jis niekada 
nesulaukia. Blogiausia, kad tokia šeimos organizacija tampa pa- 
vyzdžiu vaikui, skatina jo galios siekį rodydama, kokius malo- 
numus ji teikia, paverčia jį galios besivaikančiu garbėtroška ir 
pasipūtėliu. Dabar kiekvienas vaikas užsigeidžia išskirtinės pa- 
dėties, pagarbos, reikalauja, kad kiti paklustų ir nusilenktų, nes 
įprato matyti šitaip besielgiančius stipriausius iš aplinkinių, ir 
neišvengiamai susikerta su kitais. 

Tad kone neįmanoma, kad šitokioje šeimoje auklėjamas vai- 
kas nekeltų sau pranašumo tikslo. Net mažiausieji mielai Žai- 
džia „suaugusius“; neretai garbaus amžiaus sulaukusių suau- 
gusiųjų mintys, kartais ir nesąmoningi šeimos aplinkybių 
prisiminimai liudija, kad jie iki šiol elgiasi taip, tarsi visa žmo- 
nija tebebūtų jų šeima, arba, patyrę neišvengiamą katastrofą dėl 
tokios laikysenos, pasitraukia iš šio nemielo tapusio pasaulio ir 
gyvena atsiskyrę. 

Aišku, šeima gali ugdyti ir bendrystės jausmą, tačiau ribotai, 
jei prisiminsime viską, ką kalbėjome apie galios siekį ir autorite- 
tą. Pirmuosius švelnius vaiko jausmus pažadina santykis su mo- 
tina. Tai svarbiausias artimo Žmogaus išgyvenimas, per motiną 
vaikas pažįsta ir patiria „Tu“, patikimą artimą. Pasak Nietzsche's, 
idealų mylimosios paveikslą lemia vyro santykiai su motina. Dar 
Pestalozzi parodė, kad motina yra vaiko santykių su kitais žmo- 
nėmis kelrodė žvaigždė, kad žmogaus raišką apskritai lemia san- 
tykis su motina. Motinos funkcija apima ir galimybs ugdyti vai- 
ko bendrystės jausmą. Santykis su motina lemia, kad jau tarp 
vaikų pasitaiko ekscentriškų asmenybių, kurioms būdingas tam 
tikras socialumo stygius. Dažniausiai išryškėja dvi klaidos. Kar- 
tais motina neatlieka savo funkcijos ir atitinkamai neišugdo vai- 
ko bendrystės jausmo. Tai labai reikšminga, daugybę nemalo- 
numų sukelianti klaida. Vaikas augdamas jaučiasi taip, tarsi 


būtų priešiškoje šalyje. Tokio vaiko neįmanoma perauklėti nepe- 


PRIEDAS 217 


rėmus motinos funkcijos, kurios jam kadaise stigo. Tik taip gali- 
ma sujuo susibičiuliauti. Antra vertus, nereta ir kita klaida, kai 
motinos funkcija forsuojama, realizuojama taip perdėtai, kad to- 
lesnė bendrystės jausmo sklaida tampa neįmanoma. Motina tie- 
siog užvaldo vaiko bendrystės jausmą. T. y. vaiką tedomina mo- 
tina, jis atmeta likusį pasaulį. Ir tokiems vaikams sunku tapti 
socialiomis būtybėmis. 

Greta santykio su motina reikia atkreipti dėmesį į daugybę 
kitų svarbių auklėjimo momentų. Maloni priežiūra itin padeda 
vaikui noriai ir lengvai priimti šį pasaulį. Prisiminę, kokius sun- 
kumus turi įveikti dauguma vaikų, kaip nelengva jiems pirmai- 
siais gyvenimo metais pajusti pasaulį kaip malonią buvimo vie- 
tą, suprasime, kad ypač reikšmingi pirmieji vaikystės įspūdžiai, 
suteikiantys kryptį, kuria vaikas paskui žengia. Pridurkime ir 
tai, kad nemažai vaikų ateina į pasaulį liguisti, patiria čia tik 
vargus ir kančias, kad daugeliui apskritai stinga priežiūros ar- 
ba ji ne itin skatina džiaugtis gyvenimu, tad aišku, kad daugelis 
jų ilgainiui netampa gyvenimo ir visuomenės draugais, nejau- 
čia tokio bendrystės jausmo, kuris galėtų skleistis teisingoj žmo- 
nių visuomenėj. Turime atsižvelgti ir į tai, kad auklėjimo klaidos 
apskritai gali daug ką lemti. Vaikas praranda gyvenimo džiaugs- 
mą ir norą bendrauti ne tik griežtai, negailestingai auklėjamas, 
bet ir tada, kaijam iš kelio pašalinami menkiausi sunkumai, kai 
jis apgaubiamas atogrąžų šiluma, ir vėliau neįstengia gyventi 
atšiauraus klimato už šeimos ribų sąlygomis. 

Žodžiu, vaiko auklėjimas šiandienos šeimoje negali jam su- 
teikti to, ko tikimės iš visaverčio, draugingo Žmonių visuomenės 
nario. Šis auklėjimas pernelyg skatina jo tuščiagarbiškus siekius. 

Jei dabar paklausime, kokia instancija galėtų kompensuoti 
vaiko raidos nesėkmes bei ištaisyti klaidas, pirmiausia mūsų 
dėmesį patrauks mokykla. Tačiau atidžiau pažvelgę pamatysi- 
me, kad ir šiandienos mokykla ne itin pajėgi susidoroti su šiuo 


uždaviniu. Joje vargiai rasime mokytoją, kuris galėtų pasigirti 

įžvelgęs esmines vaiko klaidas ir jas ištaisęs. Mokytojas tam ne- 
rengiamas, jis apskritai šito neįstengia, nes privalo mokyti vai- 
kus pagal mokymo planą, visiškai nepaisydamas, su kokia žmo- 
giška medžiaga jam tenka dirbti. Trukdo ir pernelyg didelis 
mokinių skaičius klasėje. 

Tad reikia pasidairyti kokios nors kitos instancijos, galin- 
čios panaikinti auklėjimo šeimoje trūkumus, trukdančius mums 
tapti vieninga liaudimi. Veikiausiai ne vienas pamanysite, kad 
tokia instancija yra tiesiog gyvenimas. Tačiau gyvenimo gali- 
mybės savaip ribotos. Iš ankstesnių samprotavimų pakanka- 
mai aišku, kad gyvenimas ne itin keičia žmogų, net jei kartais 
atrodo, kad tai vyksta. Keistis trukdo Žmogaus garbėtroška, tuš- 
čiagarbystė. Net ir labiausiai iš kelio išklydusiain žmogui atro- 
dys, kad dėl to kalti kiti arba kad kitaip ir būti negali. Labai 
retai gyvenimo aplamdytas žmogus susimąsto, kokias klaidas 
padarė (prisiminkime mūsų samprotavirnus apie tikslingą iš- 
gyvenimų iškraipymą). 

Vadinasi, ir gyvenimas negali nieko esmingai pakeisti; psi- 
chologiškai tai visiškai suprantama, nes į gyvenimą ateina jau 
susiformavę žmonės. Kiekvienas jų laikosi fiksuotos krypties ir 
siekia pranašumo. Netgi priešingai, gyvenimas - tai blogas mo- 
kytojas, nes visiškai nenuolaidus, neskatinantis, nepamokantis 
mūsų, tik šaltai atstumiantis ir sužlugdantis. 

Tad nelieka nieko kito, tik pripažinti: mokykla yra vienintelė 
instancija, kuri galėtų pagelbėti. Ji galėtų tai padaryti, jei ne nuo- 
latiniai piktnaudžiavimai. Iki šiol visada tas, kieno rankose bū- 
davo mokykla, paversdavo ją savo, dažniausiai tuščiagarbiškų, 
planų įrankiu. Ilgainiui iš to neišeidavo nieko gero. Jei dabar ir 
vėl pasigirsta raginimų atkurti mokykloje senąjį autoritetą, pa- 
klauskime savęs, ką išties gero šis autoritetas yra davęs. Kaip 
gali praversti toks autoritetas, kuris, kaip sužinojome, visada 
buvo žalingas, kuris jau šeimoje, daug palankesnėmis aplinky- 


bėmis, tesukelia visų pasipiktinimą. Negana to, toks autoritetas, 

kuris nepripažįstamas savaime, 0 primetamas prievarta. Jau mo- 
kykloje autoritetas, jei jo apskritai esama, labai retai visiškai pri- 
pažįstamas. Šiaip ar taip, vaikas ateina į mokyklą aiškiai suvok- 
damas, kad mokytojas yra valstybės tarnautojas. Negalima 
primesti autoriteto be žalingų padarinių vaiko psichikos raidai. 
Autoritetas negali remtis prievarta, jis turi būti grindžiamas ben- 
drystės jausmu. 

Mokykla - tai institucija, kurios neaplenkia nė vienas vaikas. 
Todėl ji turi sudaryti vaikui palankias psichinės raidos sąlygas. 
Apie gerą mokyklą galime kalbėti tik tada, kai ji tenkina psichi- 
kos organo raidos sąlygas. Tik tokią mokyklą galime vadinti 
visuomeniška mokykla. 

Baigiamasis žodis 


Šioje knygoje mėginome paaiškinti, kad psichikos organas ran- 
dasi iš įgimtos, psichiškai ir fiziškai funkcionuojančios substan- 
cijos, kad jo raida visiškai priklauso nuo socialinių sąlygų, t. y. 
kad turi būti patenkinti organizmo poreikiai ir, antra vertus, žmo- 
nių visuomenės reikalavimai. Tai rėmai, nusakantys psichikos 
organo raidą. 

Paskui stebėjome šios raidos vyksmą, nagrinėjome suvoki- 
mo, vaizduotės, prisiminimo, mąstymo, jautimo sugebėjimus, ga- 
liausiai aptarėme būdo brucžus ir afektus. Nustatėme, kad visi 
šie reiškiniai neatsiejami tarpusavyje, kad, viena vertus, jie pa- 
klūsta bendrystės dėsniui, antra vertus, individo galios ir pra- 
našumo siekis gali nukreipti juos tam tikra linkme, savotiškai 
suformuoti. Matėme, kad pranašumo siekio ir bendrystės jaus- 
mo sąveika priklausomai nuo žmogaus raidos laipsnio kiekvie- 
nu konkrečiu atveju skatina tam tikrus būdo bruožus, žodžiu, 
šie irgi ne įgimti, o nuo pat pradžių vystosi pagal tam tikrą pa- 
grindinę raidos liniją tikslo, kurį labiau ar mažiau sąmoningai 
įsivaizduoja kiekvienas žmogus, link. 

Visą aibę būdo bruožų ir afektų, labai praverčiančių mėgi- 
nant suprasti žmogų, aptarėme išsamiai, kitus — tik probėgš- 
mais. Teigėme, kad dėl kiekvienam individui būdingo galios sie- 
kio kiekvienas Žmogus pasižymi garbėtroška ir tuščiagarbyste, 
kad stebėdami jų apraiškas aiškiai atpažįstame šį siekį bei jo 
veikimo principą. Parodėme, kad kaip tik pernelyg išvešėjusi 
garbėtroška ir tuščiagarbystė stabdo individo pažangą, varžo ar 
net padaro neįmanomą bendrystės jausmo raidą, nuolat kenkia 
žmonių visuomenei, o kartu sužlugdo individą ir jo siekius. 

Mūsų manymu, tai nepaneigiamas psichikos raidos dėsnis, 
svarbiausias kelrodis kiekvienam, nenorinčiam, kad jį valdytų 
neaiškūs impulsai, siekiančiam sąmoningai kurti savo likimą. 
Savo tyrinėjimais siekiame žmogaus pažinimo, mokslo, kuris jau 
pamažu vystosi ir kurį mes laikome svarbiausiu ir visiems 
gyventojų sluoksniams būtinu dalyku. 

Alfredas Adleris ir jo individualioji psichologija 


Alfredas Adleris - pasaulinio masto psichoterapeutas, nepelnytai mū- 
sų psichologinėje literatūroje likęs kitų analitinės psichologijos „ban- 
ginių“ — Sigmundo Freudo ir Carlo Gustavo Jungo - šešėlyje. Jūsų 
rankose - pirmoji į lietuvių kalbą išversta A. Adlerio knyga, parašyta 
vos ne prieš šimtmetį. Paprasta kalba ir gyvenimiškos temos daro 
knygą patrauklią kiekvienam skaitytojui. 

Kad A. Adlerio darbai aktualūs, liudija šiais laikais visame pasau- 
lyje ir Lietuvoje aktyvus jo sekėjų judėjimas. A. Adlerio individualioji 
psichologija įleidusi tvirtas šaknis daugelyje Europos šalių, JAV, Izra- 
elyje - ten dešimtmečius gyvuoja mėgėjų ir profesionalų draugijos, o 
A. Adlerio institutai rengia konsultantus ir psichoterapeutus. Lietu- 
voje, Rumunijoje, Čekijoje, Turkijoje, Maltoje, net Japonijoje adle- 
rizmas labiau suklestėjo pastaraisiais metais. Lietuvoje aktyviai vei- 
kia Individualiosios psichologijos draugija, skeidžianti ir platinanti 
A. Adlerio idėjas, o norintys jo mokymą apie žmogų išmanyti geriau — 
mokosi Individualiosios psichologijos institute. 

Alfredas Adleris (1870-1937) gimė, gyveno ir dirbo Vienoje. Jo išsi- 
lavinimas - medikas, pažiūros - socialistas. Neabejingas politikai, įžval- 
gus, originaliai samprotaujantis. Gydė paprastus žmones, domėjosi 
ir rūpinosi jų problemomis. Kurį laiką bendravo su psichoanalizės 
kūrėju Sigmundu Freudu ir daug išjo išmoko. Jų pažiūroms išsisky- 
rus, A. Adleris toliau kūrė originalią asmenybės sampratą - individu- 
aliąją psichologiją, su kuria ir supažindina ši knyga. 

A. Adleris labai išryškino Žmogaus socialumą - tai, kad mes visą 
gyvenimą būname tarp Žmonių ir nepaprastai daug energijos skiria- 
me savo pozicijai grupėje įtvirtinti. Tik įgiję pranašumą pasijuntam 
saugūs. Tačiau kas vyksta, kai kiekvienas nori būti pranašesnis? Prasi- 
deda (ir amžinai tęsiasi) išradinga, nesuvokiama, kartais brutali asme- 
nybių kova. Nė vienas nenorime jaustis nevisavertis. Savo „trūku- 
mus“ slepiame, stengiamės kompensuoti ar „paversti dorybėmis“. 
Kovojame, bet nesiekiame sunaikinti „priešo“, nes aplinkiniai mums 
gyvybiškai reikalingi. 

A. Adleris iškėlė ir kitą idėją - žmogui būdingas prigimtinis bend- 
rystės jausmas, kuris sieja jį su artimaisiais ir žmogui bręstant vis 


plečiasi. Įvairios gyvenimo aplinkybės gali žaloti ir trikdyti šį bend- 

rystės jausmą, tuomet sutrinka vaiko santykiai su kitais ir stiprėja (iki 
liguistumo) noras pranokti visus. 

A. Adlerio psichologinės įžvalgos naudingos pedagogams ir psi- 
choterapeutams. Mat siekiant ugdyti ar keisti asmenybę, itin svarbu 
suvokti vidinę jos raidos logiką, pasąmoningus elgesio motyvus. Čia 
pravartus originalus A. Adlerio požiūris, kad žmogaus raidą lemia ne 
priežastys (praeitis), o asmenybės tikslai (ateities vaizdiniai). 

Individualioji psichologija atskleidžia, kaip jau vaikystėje susikuria- 
me savą, subjektyvią sampratą apie pasaulį, žmones, blogį ir gėrį. 
Tuomet darome esmines pasąmoningas išvadas, ko verta siekti. Nors 
šio tikslo paprastai nesuvokiame, jis kaip kompasas veda mus visą 
gyvenimą. Šį kryptingą judėjimą A. Adleris pavadino gyvenimo stiliu- 
mi. Jis aiškino, kaip galima pažinti kito Žmogaus gyvenimo stilių (pa- 
čiam be kitų pagalbos suvckti savo gyvenimo stilių neįmanoma). 

A. Adleris bene vienintelis iš savo meto psichoterapeutų atkrei- 
pė dėmesį į moters nelygiavertišką padėtį visuomenėje, palaikė mo- 
terų emancipacijos judėjimą. Pateikė daug vertingų idėjų apie vaikų 
auklėjimą, padrąsinimą - kaip pagrindinį auklėjimo metodą. Tai jis 
pirmasis profesionaliai pradėjo stebėti vaikų tarpusavio santykius 
šeimoje ir atskleidė vaikų eiliškumo įtaką jų būdo formavimuisi. 

Psichoterapijos moksle ir praktikoje A. Adleris atkreipė dėmesį į 
agresyvių jausmų vietą Žmogaus psichikoje, taikė (dabar vėl populia- 
rėjantį) pozityvių asmenybės resursų paieškos metodą, sukūrė origi- 
nalią sapnų interpretavimo techniką. 

A. Adleris labiau mėgo eiti į žmones, t. y. skaityti paskaitas, vesti 
seminarus, o ne kabineto tyloje rašyti knygas. Didelė jo patirtis ir įžval- 
ga liko neįamžinta, neužfiksuota. Daugelis jo idėjų pasklido pasaulyje 
(jis su paskaitomis apkeliavo Europą, vėliau dirbo JAV) be autorysti::; 
teisių, tačiau daug idėjų dar glūdi jo straipsniuose ir knygosc. 

Ši knyga yra tarsi koncentratas, ji verčia mąstyti ir išsiaiškinti, 
kokie esame. Kokie pasąmonėje glūdintys motyvai skatina mus veikti? 
Kodėl ir po šimtmečio sprendžiame vis tas pačias problemas? 


Edita Briedienė 
Individualiosios psichologijos institutas 


Lietuvos individualiosios psichologijos draugija 

ALFREDO ADLERIO individualioji psichologija kartu su S. Freuao 
psichoanalize ir C. G. Jungo analitine psichologija sudaro moder- 
niosios psichologijos pagrindą. 

A. Adleris (1870-1937) buvo gydytojas, pasižymėjęs „klinikiniu 
žvilgsniu“ ,išsyk atpažindavęs organinę ligą ir atspėdavęs Žmogaus 
būdą iš jo gyvenimo istorijos fragmento, prisiminimo, sapno. „Jei 
norime suprasti žmogų, turime užsikimšti ausis, tegalime tik žiūrėti. 
Taip atpažinsime personažą tarsi pantomimoje.“ Freudo metodą — 
paguldyti pacientą ant kušetės - jis laikė didžiule klaida, nes tokiu 
atveju terapeutui telieką „netikri“ paciento žodžiai. 

Būdamas praktikas, pasakotojas iš prigimties, A. Adleris nesistengė 
rašyti. Jis nepaliko memuarų, dienoraščių nei laiškų. Ši knyga (kaip 
1r dauguma jo raštų) - tai paskaitų stenogramos, kartais varančios į 
neviltį vertėjus. 

Individualioji psichologija patyrė bene didžiausią puolimą rasi- 
nės beprotybės apimtoje Europoje. Adlerio tezė, kad žmogaus ne- 
pajėgumas yra ir jo produktyvumo šaltinis, kad jo kūrinius ir net 
egzistenciją sąlygoja biologinis silpnumas, buvo nepakenčiama. 
Demaskuodamas galios siekį kaip klaidingą nevisavertiškumo jaus- 
mo kompensaciją, Adleris demaskavo ir valdančiuosius ,o pedagogi- 
nis individualiosios psichologijos tikslas, „sąmoningas galios siekio 


naikinimas“, atvirai prieštaravo anuometinei diktatūros sistemai. 

